
PROLOG 


Peru, 115 km nord-est de Cuzco 


C. Smith Rydell îşi reglă din nou luneta asupra celor trei bărbaţi 
care ieșeau dintr-un cort de pânză, aproape ascuns între copacii de 
dedesubt. Îi recunoscu pe doi dintre cei care ieșiseră din cort — 
lucrase cu ei în urmă cu câteva luni, în altă misiune mixtă de 
recunoaștere americano-peruviană — şi niciunul n-ar fi trebuit să se 
afle pe această pistă îndepărtată de decolare, suspendată pe o pantă 
atât de abruptă a Anzilor, pe care ar fi definit-o mai clar ca fiind 
„ameţitoare“. 

La jumătatea drumului spre rai, îndreptându-se direct spre iad, se 
gândi el. 

— E Mendez, spuse abia şoptit. lese din cort. Poartă cămașă 
neagră. 

Un alt grup de bărbaţi, înarmaţi până în dinţi, lucrau în tabără, 
stivuind marfa, executând lucrări de întreţinere pe acea fâşie de 
pământ de opt sute de metri, răpită pădurii. 

— Bătrânul Julio Mendez? întrebă partenerul său, mutând lentila 
camerei digitale de la bărbaţii de pe pistă spre cortul din pânză. 
Agentul peruvian antidrog, Rufio Cienfuegos, era întins pe burtă 
lângă Smith, la punctul de observaţie pe care-l ocupaseră odată cu 
ivirea zorilor. O pătură groasă de nori plutea în aer chiar sub 
ascunzătoarea lor, acoperind văile adânci și înverzite de la Rio 
Vilcanota, conferind peisajului un aspect ireal. Cerul deasupra lor, 


ghețarii la sud, munţii cu vârfuri inegale, ieşind din marea albă, 
înspumată; Smith se simţea suspendat în aer, erau acolo doar el, 
Rufio şi un echipaj complet de narcotraficantes. 

— Bătrânul Julio, confirmă el. Și Carlos Moreno, cămașă închisă la 
culoare, pantaloni negri. 

— Și Moreno? zise Rufio dezgustat, reglând lentila aparatului. 
Mda, e Carlos. 

Prea multe nu merseseră bine cu operaţiile antidrog derulate de 
DEA în Peru în ultimul an, misiunile nu se desfășuraseră conform 
planului, existaseră scurgeri de informaţii, doi agenţi fuseseră uciși; 
toate acestea indicau faptul că exista un trădător undeva, în Joint 
Ops Central — Centrul Operaţional din Lima. 

— Parcă Mendez ceruse liber săptămâna asta, spuse Smith. 

— Mda, răspunse Rufio. Voia să-şi viziteze sora din Miami, dar 
aici nu e Miami, după cum se vede. 

Era al naibii de sigur de ceea ce spunea. 

După uciderea ultimului agent, foștii şefi ai lui Smith de la DEA 
„îi ceruseră să se alăture voluntar“, cu noua sa echipă, unei misiuni 
aviatice mixte de recunoaştere. Serviciile lor obținuseră informații 
convingătoare în legătură cu numeroasele zboruri, nedetectate de 
radar, efectuate între Cali, Columbia, şi o serie de piste îndepărtate 
ale aviaţiei din Peru, ascunse în munții din jurul regiunii Cuzco. 
Cartelul cocainei din Cali deținea controlul asupra traficului cu 
droguri din regiunea Cuzco. Cei doi agenţi uciși fuseseră trimiși la 
Postul de Comandă din Teren, de la Cuzco. 

Nu erau coincidențe. Toate aveau o legătură. Cineva din Lima 
trădase tot ce pusese la cale postul de observaţie din Cuzco în lupta 
împotriva numărului de crime în creștere, cauzate de drogurile care 
inundaseră orașul, iar mulţi oameni fuseseră uciși din această cauză. 


Găsiţi-l pe acel trădător blestemat, descoperiți acele piste de 
decolare blestemate şi pe acel pilot blestemat, care efectua raidurile 
imposibil de detectat de radar la graniţă, fără a se lovi de munții 
Anzi — acelea fuseseră ordinele primite de Smith direct de la 
generalul „Buck“ Grant, șeful său de la SDE, un grup de luptători 
din Denver, care-și desfășura forțele într-un infern, o anexă a 
Departamentului Apărării din Washington, D.C. 

— Pendejos, înjură Rufio încet, urmărind bărbaţii prin lentila 
aparatului său de fotografiat, făcând fotografie după fotografie. 
Coboară. 

Mda, erau niște nemernici, foarte bine, şi era evident că acum 
începea declinul lor. 

Sarcina primită ca bonus de Smith în cadrul acestei operaţiuni, aşa 
cum ceruseră analiștii Agenţiei, era să găsească acel avion blestemat 
și să-l fotografieze. Agenţii erau îngrijoraţi că tipul de avion cu acea 
configurație specifică de zbor nu putea fi identificat în producţia 
standard de avioane. Aparatele din gama respectivă, concepute 
pentru un anumit plafon de zbor, nu aveau agilitatea necesară ca să 
abordeze terenul dur la o altitudine atât de joasă. Și mai mult chiar, 
simulările făcute de agenţi pe calculator indicau faptul că, în 
eventualitatea că exista un avion cu toate caracteristicile necesare, 
probabilitatea ca aceste zboruri să aibă succes era de șaizeci la sută. 
În restul timpului, conform acestor simulări pe calculator, avionul 
care încerca să efectueze astfel de zboruri era ori forţat să zboare la o 
altitudine detectabilă de radar, ori să sară în aer. Nimeni nu putea 
zbura atât de jos, evitând stâncile, sau cel puţin nu aici, în Anzi. 
Posibilitatea ca doi sau mai mulți piloți cu un asemenea nivel de 
perfecționare deosebită să se afle simultan în același loc era foarte 
mică. 


Nu, conchiseseră analiștii Agenţiei. Era vorba de o singură 
persoană, un singur pilot, dar cine anume? 

Era treaba lui Smith să-l afle, urmând ca, imediat ce-l va pune pe 
nemernic cu spatele la zid, după gratii, să aibă bucuria de a-i spune 
cât de impresionați fuseseră analiștii Agenţiei de îndemânarea lui de 
zbor. Până atunci, trebuia să caute un avion blestemat, un pilot la fel 
de blestemat, cine știe câte piste de aterizare şi cel puțin un actual 
sau un fost nemernic. Ziua de azi începuse bine, cu el și cu Rufio pe 
această pistă de aterizare şi cu doi nemernici detectați. 

Zgomotul îndepărtat al unui avion multimotor îi ajunse la urechi, 
aducându-i un rânjet pe față. Ridică privirea în depărtare, spre ţinta 
sa. 

Perfect. 

Să presupunem că existau acea pistă de aterizare, doi nemernici, 
un avion fantezist, pe care nu-l putea detecta nimeni, și cine naiba o 
fi fost cel care-l pilota, se gândi el. 

Începuse o zi foarte bună, într-adevăr. 

— Bango, zise Rufio. 

Smith rânji și mai tare. 

— Bingo, îl corectă el, cercetând perdeaua de nori care se întindea 
din pisc în pisc peste vale. Nori cu franjuri albi, eterici, se vălătuceau 
de-a lungul terenului de aterizare, apoi o luau spre copaci, adăugând 
un factor de dificultate de aproximativ o sută la fiecare mişcare pe 
care un pilot putea s-o facă. Urma să fie o aterizare teribilă sau o 
explozie de asemenea teribilă, dacă acel nemernic rata pista. Oricare 
din variante îi convenea lui Smith. 

Asta dacă acel avion blestemat nu cădea peste el și Rufio. 

Rânjetul îi pieri. Mda. Se putea întâmpla. Se putea întâmpla într-o 
clipă. Când vântul se înteţea, abia mai vedea terenul de aterizare și, 
practic, se afla deasupra întregii blestemății. 


La naiba! 

Cercetă norii din nou și speră că pilotul misterios era într-o formă 
foarte bună în această dimineaţă, sau pe aproape. 

Şi unde naiba se afla? Zgomotul motorului reverberă în valea 
îngustă, amplificându-se, dar Smith nu putea identifica direcția din 
care venea. Date fiind aceste condiţii, dacă el ar fi fost pilotul, ar fi 
urmat traseul văii, sub plafonul de nori, și ar fi încercat o aterizare 
directă. 

Dar el nu era vreo sculă de pilot plătit de cartelul Cali în aur, 
terenuri și mai mulți bani decât putea să numere. 

Zgomotul motorului răzbătu brusc prin aerul dimineţii, iar Smith 
observă ceva mișcându-se la nivelul umărului său stâng. 
Dumnezeule! S-a ferit de tot ce i-ar fi putut face pilotul, dacă ar fi 
calculat ceva greşit — orice. Dar era bine. Bine. Tipului îi reuşise. 
Pilotul cartelului reușea să facă totul la modul dur în dimineața asta, 
apărând direct deasupra piscurilor crestate din spatele lui Smith, 
apoi căzând direct din cer, chiar pe terenul de aterizare ascuns, 
trecând peste punctul de observaţie al lui Smith şi Rufio, şi reușind 
asta foarte bine. 

Avionul bimotor, Piper Seneca, cu fuzelajul său lucios, veni în 
picaj, apoi se echilibră şi se înclină de-a lungul marginii opuse a 
terenului, urmărind baza pantei printre nori. Vopseaua de camuflaj a 
aparatului îi captă atenţia lui Smith pentru o secundă, apoi se pierdu 
pe fondul ceţii atunci când pilotul trase spre dreapta, punând 
avionul pe vârful aripii, pierzând altitudine. Smith îi urmărea 
conturul fantomatic, teribil de impresionat. Îi cunoștea pe piloți, le 
știa avioanele, dar acest tip merita fiecare dolar, flecare uncie şi 
pogon de pământ cu care era plătit, şi încă ceva pe deasupra. 
Sincronizându-şi mișcările perfect, pilotul aşeză avionul pe linia 


pistei de aterizare și, simultan, reduse acceleraţia, chiar deasupra 
copacilor, la trei sute de metri de pragul de aterizare. 

Ceva din felul în care zbura tipul acesta îi provocă lui Smith o 
senzaţie stranie la nivelul creierului, ceva ciudat și deconcertant, nu 
tocmai o amintire, dar ceva suficient de apropiat încât să-i dea o 
binemeritată pauză de o nanosecundă. 

Se uită la Rufio, asigurând-se că acesta înregistra totul cu camera 
sa. Fie că pilotul ateriza sau nu, Centrul va dori să vadă totul 
imortalizat în pixeli şi JPG-uri. 

Dar aterizarea era ca și efectuată. Smith era sigur. Acest pilot nu 
făcea greșeli, nu în munca sa. Secvenţele de apropiere a avionului 
erau executate fără ezitare, fără a doua trecere, fără derută. Individul 
știa prea bine ce are de făcut. 

Exact. 

Senzaţia aceea ciudată îi reveni mai puternic, ca un ghem rece 
răsucindu-i-se la nivelul stomacului, și urmări cum avionul trece de 
linia copacilor, cu un flaps de 25 de grade. Îl văzu cum lucește la o 
sută de metri de pistă și aterizează fără cea mai mică ezitare. În clipa 
în care roțile s-au așezat bine, elicele cu trei pale au pornit mișcarea 
în sens invers la turație maximă şi avionul s-a oprit, deși mai era 
destul din pistă în faţa sa. 

Opt sute de metri nu însemna prea mult, dar era de-ajuns pentru 
acest pilot, iar Smith mai văzuse mişcarea asta cândva. Avionul se 
răsuci perfect la unu optzeci și rulă spre rezervoarele de combustibil 
de la marginea terenului de aterizare, fără cea mai mică ezitare. 
Observă cum pilotul întoarce avionul cu eleganţă în sensul acelor de 
ceasornic, cu partea stângă spre butoaiele de combustibil, stăpânind 
aparatul doar din frână, cu puterea repartizată pe ambele motoare. 

Smith mai văzuse această măiestrie, încrederea cu care evolua 
pilotul, văzuse această demonstraţie arogantă de mai multe ori decât 


avea chef să-și amintească. Ghemul rece se transformă în plumb în 
măruntaiele sale şi începu să se contracte. 

Mai văzuse avionul ăsta blestemat, vopseaua standard de 
camuflaj, partea de deasupra a avionului împestrițată cu pete maro 
și cafenii, partea inferioară de un cenușiu-albăstrui; aceste 
particularități făceau avionul greu de detectat, indiferent dacă cel 
care-l observa se uita de jos, de la sol, sau de sus, de pe cer. 
Vopseaua mată indica o substanță absorbantă a semnalelor 
radarului, care nu făcea avionul complet nevăzut, dar diminua 
semnalul slab de răspuns către radar. 

Mda, mai văzuse avionul. Îl văzuse luând foc la contactul cu solul 
afgan în timpul operaţiunii Enduring Freedom. 

Sau cel puţin aşa crezuse. 

Poate că avionul Piper Seneca fusese înlocuit, vopseaua de pe el la 
fel, dar aterizarea era un act individual, ca o semnătură, de parcă 
femeia-pilot şi-ar fi scris numele pe cer. 

Ea, femeia-pilot. 

Irena Polchenko. 

Orice emoție ar fi avut în clipa aceea, îngheţă în sufletul lui, 
îngheţă iremediabil, pentru că el nu mai mergea unde voia să-l ducă 
această grămadă de rahat. Ar fi fost imposibil. Ea murise şi, dacă ar fi 
fost după ea, ar fi murit şi el. Ea aranjase moartea lui, depusese chiar 
și oarecare efort personal în asta, se implicase, acea cățea neagră la 
suflet. 

Da, îl făcuse, îl făcuse cu adevărat. Apoi murise. O văzuse cu ochii 
lui cum moare, cu șase ani în urmă, urmărise cum se întâmplase 
totul într-o vale îndepărtată de sus, din munții Hindukush și, chiar 
dacă o ura, i se rupsese sufletul s-o vadă cum se prăbușeşte, să vadă 
cum avionul ei cade din cer și el să nu poată face nimic. 


Dar principiul lui era „câștigă și mergi mai departe“, cu orice 
chip, cât poţi de bine, de fiecare dată. Asta era plătit să facă şi, odată 
plecat de la locul faptei, nici nu se mai uitase înapoi. 

Niciodată. 

Cu toate acestea, acum se uită, întrebându-se ce pierduse, 
întrebându-se dacă pierduseră cu toţii ceva. Întrebându-se, Doamne 
ajută, dacă cea care-l trădase se afla chiar acum în carlinga Piperului. 

Un bărbat masiv, înarmat cu o pușcă de asalt, deschise trapa și 
examină marginea pistei. Mendez, Moreno și alte două narcogherile 
apărură de la limita pădurii și schimbară semnale de recunoaștere cu 
el. Mulţumit, omul se întoarse şi-i făcu pilotului un semn că totul 
este în regulă; acesta opri motorul stâng, iar pe cel drept îl reduse la 
mers în gol, cu elicea la o înclinaţie neutră. 

— Se pare c-o să petrecem, şopti Rufio, cu camera orientată 
asupra avionului. 

Elicea stângă se opri, iar comitetul de primire așeză o rampă 
scurtă sub cabina pasagerului. Din ea ieși tipul cel masiv cu pușca, 
urmat de un alt bărbat dichisit, energic, cu o servietă în mână. 

— Guardia de seguridad, spuse Rufio. Bodyguard. 

— Si, y principal. Da, şi şeful, tipul care avea nevoie de protecţie. 
Smith făcu un efort să-i vadă bine pe amândoi și mai făcu un altul 
mult prea solicitant, ca să-și desprindă privirea de ei și atenția de la 
carlingă. 

— Ai înregistrat tot? îl întrebă pe Rufio. 

— Tot, confirmă acesta. 

Agentul peruan era tânăr, dar isteț şi dur, așa cum trebuia să fie. 

— Ne trebuie pilotul, îi reaminti Smith, deși nu mai era nevoie, 
știa asta prea bine, dar, la naiba! Își focaliză telescopul de 40 direct 
asupra carlingii, așteptându-se la ce era mai rău, și chiar asta a 
primit. 


După ce echipajul de înlocuire de la sol, format din gherile 
înarmate, asigură roata principală a trenului de aterizare cu saboții 
de şoc, pilotul deschise capacul de la carlingă și păși pe reazemul 
antialunecare de la roata stângă. 

Smith nu mai avu nevoie să aștepte să-și scoată cascheta — o 
recunoscu imediat. Era inconfundabilă; înaltă și slabă, aproape un 
metru și optzeci de centimetri de femeie devoratoare de bărbaţi, într- 
un combinezon negru de zbor — o femeie pe care el o iubise. 

Își scoase cascheta și o cascadă de păr mătăsos, negru-corb, îi căzu 
aproape până la şolduri. 

La dracu’! Din toate amintirile stupide pe care ar fi putut să le 
aleagă, văzând-o acum cum se ridică din morți, faptul că odinioară 
fusese destul de tâmpit încât s-o iubească ar fi trebuit să constituie 
ultima sa alegere blestemată. Și fusese întru totul problema lui. S-a 
îndrăgostit, a fost atât de plin de sine că o câștigase în faţa altor tipi 
care umblau după ea ca o haită de lupi, iar ea îl manipulase chiar de 
la început. 

De fapt, îi manipulase pe toți — cu chipul ei, cu acel trup, cu 
fundul provocator, cu toate poreclele, cu acea atitudine „fa-mă dacă 
poţi, dar probabil că nu“, ea încă îi mai manipula pe bărbaţi și acum. 
Nu se îndoia nicio secundă. 

Rufio dădu aerul afară din piept încet, calm, observând-o pe Irena 
ca pe un tot; cârlig, undiţă şi plumb, în mai puţin de trei secunde. 

Era mortală, iar băiatul era pierdut. 

La fel şi Smith. 

Se simţea lovit în plex doar privind-o. 

Multă lume ar fi vrut să afle că trăia — o mulțime de agenţii, de 
guverne, în special guvernul său. Peruanii îl voiau pe pilotul 
cartelului Cali, care intra și ieşea din regiunea Cuzco, și, desigur, îl 
voia guvernul american, dar mai mult decât pe pilot îl voiau pe 


aviatorul din contract, care lucrase pentru DEA în Afganistan și-l 
vânduse pe agentul C. Smith Rydell unui războinic din munţi, ca să 
pecetluiască o afacere de o jumătate de milion de dolari, heroină 
contra arme sol-aer. Ar fi vrut s-o prindă în corzi și să le strângă 
bine, mai ales coarda din jurul gâtului ei mic și frumos. 

La dracu’! Era chiar Irena Polchenko. 

Ea cobori pe reazemul roții, verificând vizual frânele de la roți, 
înainte de a se îndrepta spre grupul de bărbaţi adunat în jurul unei 
mese, între copaci. Smith o urmări cum traversează pista cu paşi 
mari. N-o mai ura deloc acum. Nu-i mai păsa de-ajuns încât s-o 
urască. Fusese moartă pentru el timp de şase ani și ar fi vrut ca și 
acum să fi fost la fel. Asta era tot. Nu mai era nimic personal. Nu 
chiar. 

Nu prea. 

Adevărat. 

Singura întrebare care-i dăinuia în minte era cum să înfăptuiască 
totul cât mai bine, în avantajul DEA. Ei îl plăteau pentru această 
misiune. Şi poate ei vor vrea să poarte o discuţie lungă, interesantă 
cu Irena, pe undeva, într-o celulă de detenţie, cu o mulțime de 
fantome și de analişti care să-i pună o mulțime de întrebări şi să 
primească garantat o mulțime de răspunsuri. Așa că ea nu va muri 
astăzi, nu cu el aflat aici la doar două sute cincizeci de metri 
deasupra ei, cu precizia lui de a ochi și cu arma sa M4 încărcată. O 
echipă mixtă de intervenţie rapidă peruano-americană aștepta la 
distanță de zece minute de ei, cu destui agenţi ca să asigure pista de 
aterizare și pe toată lumea de pe ea, iar asta era ce voia DEA — 
capturarea ei, nu moartea, nu încă. Rufio nu trebuia decât să facă un 
semn. 

Îi făcu semn peruanului să deschidă legătura radio de frecvenţă 
înaltă şi, cu colțul ochiului, îl văzu pe Rufio cum deschide capacul 


aparatului..., dar acolo este Irena, se gândi el, fata care nu greşește, iar 
dacă noul ei Piper Seneca era la fel ca celălalt, ea ar... 

La dracu’! Se întoarse spre Rufio să-l oprească, dar era prea târziu. 
Agentul peruan apăsase deja tasta „Send“. 

Se auzi imediat un țipăt ascuțit. 

Are un radio goniometru al naibii de bun, îşi încheie el gândul, 
urmărind-o cum își smulge cu zgomot receptorul de la centură și-l 
ţine în unghiul de cătare al imaginii. La dracu”! El ştia exact ce va 
vedea ea: un radio transmiţător de frecvenţă înaltă, pe banda de 
frecvență a Poliţiei Federale Peruane, la cincisprezece grade de 
partea din faţă a avionului ei, aflat la nivelul solului, și va acţiona cu 
forța şi dexteritatea ei recunoscute, care o situaseră imediat în topul 
funcţiei sale. 

Şi asta compromitea toată acţiunea de supraveghere, la dracu”, iar 
Rufio ştia asta la fel de bine ca el. 

Agentul peruan închise imediat difuzorul de frecvenţă înaltă, dar 
din nou prea târziu. Fata sărise la loc în avionul ei scăpându-le şi 
strigând peste umăr: 

— Peligro! Aborden el avion! Pericol! Urcaţi repede în avion! 

Bodyguardul reacționă imediat, înşfăcând servieta într-o mână, 
trăgându-şi şeful de pe scaun cu cealaltă. Irena se afla deja în 
carlingă, strigând încă, de data asta la comitetul de primire, care era 
confuz. 

— Hay intrusos encima de la loma alla! Encuentrenlos y mătenlos! Sunt 
intruși, acolo sus, pe deal! striga ea, arătând direct spre punctul de 
observaţie al lui Smith și Rufio, care brusc se afla al naibii de 
aproape, la două sute şi cincizeci de metri distanță. Găsiţi-i şi omorâți- 
il 

Mátenlos. Omorâţi-i! 


A, da. Vorbele acelea căpătau o conotaţie familiară, tandră, mai 
ales când veneau de pe buzele ei dulci, deşi ar fi vrut să corecteze 
imaginea pe care o avea despre ea, s-o vadă aşa cum era, o cățea 
haină la suflet, însetată de sânge. 

La dracu’! Dădu drumul farului de avertisment și începu să-și 
strângă echipamentul. Rufio făcea același lucru. Nu erau prea 
îngrijoraţi, cu toate rafalele mitralierelor şi discuţiile provocatoare de 
pe pista de zbor. Puseseră la punct un scenariu foarte eficient. 
Puteau scăpa de urmăritori în timpul în care ar fi adus un avion 
înarmat pe terenul de zbor, după care tipii cei răi ar fi fost prea 
ocupați ca să mai intervină, încercând să-și scoată elicopterul de 
acolo. 

Aruncă o privire rapidă asupra pistei de zbor şi înjură încet. Irena 
şi pasagerii ei urcaseră deja în avion şi trăseseră trapa de acces. Era 
un scenariu de urgență bine planificat. În câteva secunde, ea 
accelerase motorul drept şi întorsese avionul de pe direcția poziţiei 
de observaţie, în timp ce simultan dăduse drumul la motorul stâng. 

Mda, fata asta știa ce are de făcut. Ştiuse întotdeauna. 

În mai puţin de o sută de metri era la viteză maximă, mai avea trei 
sute de metri de pistă de rulare în față, mai mult decât necesar ca să 
se ridice de la sol. Nu avusese timp să alimenteze, aşa că avionul era 
uşor, iar cu Irena la manşă, Piperul se ridică deasupra copacilor de la 
capătul pistei şi în clipa următoare dispăru în ceața din valea de 
dedesubt. 

La naiba! Smith îşi aruncă rucsacul pe umăr și verifică repede 
cartușierul de la M4. Rufio făcu la fel și jumătate de minut mai târziu 
erau pe traseul de evacuare, mergând într-un ritm accelerat. 


O zi mai târziu, hotelul Blake, Panama City, Panama 


Incredibil. 

Smith stătea pe marginea piscinei din hotel, holbându-se la o 
blondă în bikini, care încerca apa cu călcâiul perfect îngrijit al 
piciorului drept. 

Lăsându-și încet capul într-o parte, o privi din alt unghi, dar 
lucrurile nu se schimbară prea mult. Era perfectă, indiferent din ce 
unghi ai fi privit-o, absolut perfectă. Dumnezeule! Viaţa lui nu putea 
fi atât de complicată, de nebunească. El ar fi trebuit să fie cu tipii de 
la Joint Ops Central pe urmele a doi trădători, un traficant notoriu de 
droguri, cu legături internaționale, şi un avion asupra căruia analiștii 
DEA încă mai discutau. N-ar fi trebuit să fie luat din camera sa de 
hotel la mijlocul nopţii și aruncat într-un avion care părăsise Lima 
înainte de ivirea zorilor, şi nici n-ar fi trebuit să i se schimbe 
misiunea inițială într-una împuţită, de PSD!2, sub niciun motiv sau, 
oricum, nu pentru acesta. 

La dracu', Panama City! 

Lângă el, reprezentantul Departamentului de Stat îi răpăia în 
ureche că va fi făcut direct responsabil de orice accident sau chestie 
care nu mergea aşa cum i se ceruse, şi ar fi fost mai bine să nu existe 


așa ceva; în caz contrar, fundul lui Smith va ajunge pe o tavă. Miza 
era ridicată, zicea tipul: Rydell fusese desemnat pentru o slujbă pe 
care sigur n-o merita şi el trebuia să ţină asta minte foarte bine. 

Da, da. Smith mai auzise asta şi, ca oricare dintre cei care 
încercaseră să-i vândă așa ceva, tipul de la Departamentul de Stat își 
păzise fundul. Tipii ca el nu primeau niciodată misiuni pe care nu le 
meritau. Li se dădeau misiuni pe care nu le făcea altcineva sau pe 
care nu le voia nimeni. Dar niciuna din aceste explicații nu era 
valabilă în situaţia de față, admise el în tăcere. Orice tip din lume şi- 
ar fi dorit slujba asta. Tipii visau la o misiune PSD, visau la ea și erau 
sute de indivizi care o puteau face la fel de bine ca el şi probabil mai 
puţini care o puteau face și mai bine, pentru că la cincisprezece 
metri, el era deja în flăcări, venind în picaj, lângă ea. 

Honey York. 

Incredibil! 

Ea intră în piscină, se aplecă — Dumnezeule! — şi-şi udă braţele. 

El se ridică, slăbindu-și nodul de la cravată. 

La naiba! 

Mda. Aşa era. l-o făcuseră, și faptul că o vedea din nou îi dovedea 
că făcuse bine să renunţe la ea în ultimele patru luni. O dată nu-i 
ajunsese. 

Nici pe aproape. 

Şi-l scosese din minți. 

Nu de asta avea nevoie acum. 

— Siguranţa şi confortul domnișoarei York vor fi prioritatea ta în 
următoarele două zile, îi spunea tipul. Nimic, chiar nimic nu are voie 
să se petreacă între voi, așa că scoate-ți ideile astea din minte, iar 
dac-o aduci înapoi cu un singur fir de păr deranjat, ai încurcat-o. E 
clar, domnule Rydell? 


— Cristal. Acest singur cuvânt rece, succint nu trăda în vreun fel 
starea sa interioară, cu toate că asudase sub gulerul cămășii şi avea 
sentimentul unui fel de intervenţie divină, pe care era sigur că n-o 
voia. 

Dar, la naiba, se trăseseră sfori undeva ca să fie eliminat din 
misiunea peruană de recunoaștere și aceleași sfori au trebuit să fie 
cumpărate, vândute şi tocmite pe alei întunecoase, pentru ca lui să-i 
aterizeze fundul lângă o piscină din cel mai exclusivist hotel din 
Panama City pentru o treabă de baby-sitting; fuseseră oricum nişte 
sfori ceva mai groase decât cele care țineau sus bikinii lui Honey. 

Bikini cu șnur. 

Bikini negri. 

lar dacă erau măcar patruzeci de centimetri de material în acești 
blestemaţi bikini, el era gata să-i înghită. 

Dar nu-și putea lua ochii de la ei sau de la curbele pe care nu 
făceau nimic să le acopere, ceea ce nu avea darul să-i îmbunătăţească 
starea de spirit. 

— ltinerarul domnișoarei York se află în portofoliul tău, cu 
plecările şi sosirile și numele fiecărui cultivator mai important de 
cafea din ţinutul muntos. Ţine special să se vadă cu proprietarii 
plantațiilor din zonă. 

Smith aruncă o privire prin ochelarii săi de soare Ray-Ban spre 
individul cu aspect de crevete, în costumul său lucrat pe comandă și 
pantofii din piele lucraţi manual. Pe Brett Jenkins III stătea scris Yale 
peste tot, și nesimţit pe deasupra. 

— Cafea? Un tur al plantațiilor? Nimeni nu-i spusese nimic de 
cafea. Nimeni nu pomenise de un asemenea tur. 

Serviciu de pază personală de mare prioritate, asta i se spusese, 
ordine primite direct de sus, cod roșu, presa în ofensivă, față de care 
i se cerea discreţie absolută, şi un agent acoperit de la SDF. 


Îşi lăsă privirea să alunece înapoi la femeia care se rezemase de un 
perete al piscinei, luând o gură de piña colada cu atât de multe fructe 
în ea, încât să poată fi considerată chiar o salată. 

Discreţie, pe dracu”! 

Nu putea fi nimic discret legat de Honoria York-Lytton, în bikinii 
ei negri cu șnur, nimic discret în acea pereche enormă de ochelari 
negri cu strasuri, așezați pe nasul ei, nimic discret în privința acelor 
o sută şi încă una nuanţe de păr blond, pe care le răsucise într-un 
mot voit ciufulit, ridicat din bucle sălbatice, în vârful capului. 

Vreun fir rebel? Lăsaţi-l în pace. Nu avea niciun fir scăpat de sub 
control. Avea doar o mică umbrelă de cocktail, neagră, vârâtă între 
buclele blonde. Când scoase umbrela roz din până colada şi şi-o vâri 
și pe aceasta în păr, imaginea fu completă: bimbo, petrecăreaţă, un 
metru şaizeci şi cinci de jucărie sexuală. 

Nu se lăsă păcălit nicio secundă. 

Dacă a învăţat ceva la San Luis, El Salvador, a fost să nu 
subestimeze niciodată o femeie care poartă sandale cu platformă şi 
rochie cu buline, mai ales dacă familia acelei femei venise pe 
Mayflower, iar tatăl ei și doi unchi fuseseră ambasadorii Statelor 
Unite, în special dacă acea femeie avea diplomă de la Harvard, iar 
pleiada ei de cunoștințe începea de la Madison Avenue din 
Manhattan și se termina la Departamentul de Stat din Washington, 
D.C. 

Avea relaţii, foarte bine, dar el n-o sunase niciodată după acea 
noapte de nebunii de la vechiul hotel Palacio din San Luis. ÎI pusese 
pe Skeeter, unul din tovarăşii săi din SDF, s-o urmărească pe drumul 
de întoarcere la Washington, D.C şi să-i confirme că ajunsese teafără 
acasă, apoi făcuse totul ca s-o uite. Îi scrisese doar o dată, dar nu 
expediase scrisoarea. Nu-i trimisese flori, deşi fusese tentat s-o facă 


de mai multe ori decât ar fi vrut să recunoască, şi nici nu-i înapoiase 
chiloţii. 

Nu. Chiloţii ei se aflau încă la el, în posesia lui, încă în rucsacul 
lui, cea mai transparentă, mai frumoasă, cea mai scumpă piesă de 
lenjerie pe care o văzuse vreodată, o atinsese vreodată, sau orice... 

Perfect. El păstrase lenjeria ei de mătase, iar ea asmuţise 
Departamentul de Stat pe el. O, la naiba, nu fusese un accident. 

— ... limuzina va fi aici în aproximativ patruzeci și cinci de 
minute, ca să te ducă la baza aeriană, să prinzi zborul programat să 
plece peste două ore și să ajungă după-amiază la Aeroportul 
Internaţional Ilopango. De acolo vei lua o maşină privată spre 
munții... 

— Ilopango? îl întrerupse Smith, iar atenţia și privirea îi reveni la 
Jenkins. Ilopango este în San Salvador. Și n-a spus nimeni nimic că 
această misiune blestemată ar fi în El Salvador. 

— La fel şi plantațiile de cafea pe care domnișoara York și-a 
programat să le viziteze în provincia Morazân, de-a lungul graniţei 
Honduraranului, lângă râul Torola. Chiar ambasadorul Hasbert a 
făcut aranjamentele. 

Sprâncenele lui Smith se arcuiră deasupra ochelarilor săi Ray-Ban. 
Torola? Probabil Jenkins glumea. Omul ăsta nu știa ce naiba se 
petrecea pe dealurile din Morazán? Nu făcuse naibii cercetări pentru 
acest PSD? 

Era evident că nu. 

Smith se uită din nou la Honey şi scăpă o înjurătură doar de el 
auzită. Ea știa, așa să-i ajute lui Dumnezeu. Trebuia să știe, altfel n-ar 
fi avut nevoie de el, pentru că, la naiba, dintr-un singur motiv putea 
să existe vreo legătură între această persoană cu poziție importantă, 
căreia i se făceau toate hatârurile, care aparținea elitei din 
Washington, D.C, şi o mlaștină stătută, din lumea a treia, din 


regiunile muntoase. Exista una singură, la dracu’, doar genul de 
necaz de la care ar fi trebuit să-l oprească cineva, înainte de a-l vedea 
că se holbează la fundul ei în bikini, în Panama City. 

Hristoase! În ce necaz mai intrase sora ei de data asta? Şi cui oare 
mai aranjase Hasbert să i-o prezinte acum? Guvernul salvadorian îi 
sancționase pe cultivatorii de cafea sau pe liderul rebelilor, Diego 
Garcia, încercând să-l scoată din cărți, pentru că, cinstit vorbind, 
domnişoara York nu avea nevoie să-i fie prezentată lui Diego Garcia. 
Ea și căpitanul gherilei se cunoscuseră la San Luis în aceeași noapte 
în care o cunoscuse și el, cu patru luni în urmă, într-o biserică, la o 
masă pe care se afla un sfert de milion de dolari, introduşi ilegal de 
Honey în San Salvador și predaţi unui preot disident, care nu 
pierduse niciun minut şi-i predase la rândul său lui Garcia; erau 
dolari americani în bancnote de cincizeci, legate cu benzi de cauciuc 
în stive de câte cinci centimetri. 

Era o misiune de caritate, așa o numise ea, pentru sora ei, o tânără 
mireasă a lui Hristos, care-şi sacrifica viața trăind ca o călugăriță 
năpăstuită în El Salvador. Dar iadul explodase la graniţă în ultimele 
patru luni, şi, de mai multe ori decât putea să-și amintească, Smith se 
întrebase dacă n-ar fi trebuit să oprească tranzacţia ilegală cu bani 
gheaţă din sacristie, atunci când avusese ocazia. 

Nu că ar fi avut prea mult succes. Banii erau deja pe masă când a 
intrat el în biserică şi pe atunci nu prea mai avea nici armele, nici 
autoritatea necesare. Un cartuș de 45, doar asta avea pentru pistolul 
vechi pe care-l luase. Un biet cartuș pentru un revolver la fel de 
vechi, pentru că Honey îi subtilizase Sig Sauerul cel mare, revistele 
suplimentare şi cam jumătate din creierul pe care-l avea atunci. 

lar acum, iat-o bând piña colada, răcorindu-şi frumosul fund în 
piscină, aşteptând ca el s-o ducă înapoi la El Salvador. 

Smith își drese glasul înainte de a vorbi. 


— Domnişoara York a fost informată de activitatea trupelor de 
gherilă de pe partea salvadoriană a graniţei, în special de pe râul 
Torola? 

— Cu lux de amănunte, spuse Jenkins, încordându-se. De asta te 
afli aici. 

Perfect. 

Smith se uită la ceas, întrebându-se dacă avionul peruan cu care 
sosise aici se mai afla la aeroport şi dacă putea sau nu să-şi urce 
fundul la loc în el. Munca lui la DEA era al naibii de importantă, şi 
voia să se întoarcă la ea, imediat ce ar fi oprit treaba asta şi ar fi 
îndreptat-o pe Honey în direcția bună. Care era spre nord. Nord. 
Mult mai spre nord decât El Salvador. Mai aproape de Canada era ce 
avea el în minte. 

— Nu trebuie să te îngrijoreze decât felul cum îţi vei face treaba, 
domnule Rydell, continuă Jenkins. Să fii convins că mi-o fac şi eu pe 
a mea. 

Nu, nu era convins. Nu și dacă Honoria York-Lytton călătorea în 
munţii din El Salvador. 

— Cred c-ar trebui să discutăm cu ambasadorul Hasbert, zise 
Smith. Şi cu oricine altcineva implicat în treaba asta. O misiune de 
asigurare a securității personale în Panama nu era chiar o vacanţă, 
dar în Morazán era o misiune de luptă adevărată, iar Honey nu 
trebuia implicată în așa ceva. Cineva trebuia să ştie asta mai bine, şi 
el trebuia să afle cine era acea persoană. Dacă nu era Hasbert, atunci 
se va duce direct la generalul Grant. Honey îi ceruse cuiva să-l 
desemneze pe el bodyguard personal, iar Grant era cel care putea da 
lucrurile înapoi. 

Pentru că asta era o nebunie. 

— Ambasadorul Hasbert nu se întoarce în Panama, nu va fi în 
reședință până la sfârșitul lunii, îi spuse Jenkins. Până atunci, eu 


deţin controlul şi am verificat personal itinerarul domnișoarei York. 

Ei bine, asta era mai mult decât o nebunie. Era o nebunie 
periculoasă — Honey mergea în teritoriul gherilei salvadoriene, iar 
idiotul care se ocupa de ambasada din Panama îi facilita călătoria. 

— Ştii că este o greşeală, spuse Smith. Oricine putea să vadă cât de 
mare era greşeala de a-i permite lui Honey să ajungă oriunde în 
apropiere de Torola, indiferent dacă era legat sau nu de plantațiile 
de cafea, iar el nu accepta sub niciun motiv că acest fiasco blestemat 
avea vreo legătură cu cafeaua sau cu prezenţa lui Diego Garcia în 
zonă. 

Nu. Acest dezastru purta amprenta sorei Julia. Jenkins strânse 
mai tare din maxilare. 

— Ce ştiu eu, domnule Rydell, iar tu se pare că mai trebuie să 
înveţi, este că ar fi mai bine să execuţi ordinele care ţi se dau. Eu am 
primit ordin să ţi-o predau pe domnișoara York, iar tu trebuie să-i 
garantezi siguranța cât este în grija ta, sacrificându-ți chiar viaţa, 
dacă este necesar. 

Zâmbetul abia schițat pe care i-l aruncă Jenkins, împreună cu 
mesajul său, i-au lămurit foarte clar lui Smith că, pentru banii pe 
care-i primea, cu cât mai repede putea să-și sacrifice viața, cu atât era 
mai bine. Din nefericire, dată fiind situația, Smith vedea că sorții de 
izbândă se îndreptau exact acolo unde voia Jenkins. 

Sau nu. 

O mai privi o dată pe Honey şi de data asta ea îi întoarse privirea. 
Un frison de vreun fel sau altul îl străbătu rapid, lovindu-l în locurile 
pe care el fusese antrenat să le ignore, și tocmai asta făcea, le ignora. 
Încurajându-se, trecu de Jenkins, îndreptându-se spre piscină. El era 
profesionistul aici, tipul chemat în ajutor. Își câştiga existenţa din 
supraveghere şi era al naibii de bun la asta. 


Traversă platforma piscinei cu pași lungi, sigur pe sine. Dacă 
scribul de la Departamentul de Stat nu avusese atâta minte să 
oprească asta înainte de a-i exploda în faţă, nici de a i se împotrivi 
unei blonde cam de un metru șaizeci şi cinci, Smith o va face în locul 
lui. 

Hristoase! Irena Polchenko trăia, era liberă și transporta droguri 
pentru cartelul Cali. Astea erau toate veştile proaste cu care Smith se 
putuse descurca săptămâna asta. Honey York trebuia să-şi ţină 
fundul acasă, iar el era cel care trebuia să-i spună asta. 


NO 


Smith nu părea prea fericit. 

Honey mai luă o gură de piña colada, apoi o amestecă încet cu 
paiul, urmărindu-l, de la adăpostul siguranţei oferite de ochelarii ei 
de soare, pe domnul Hotărâre și Control sub Presiune, care o studia. 
O, nu, nu părea deloc fericit. 

Nu-l învinuia. Nici ea nu era prea fericită de situaţie. 

Ducându-şi paharul la gură, linse zahărul de pe marginea 
paharului și-l lăsă să i se topească pe limbă. 

Totuși, Smith arăta bine în costum. 

Al naibii de bine. 

Costum de culoarea porumbelului, croit la perfecție pe corp, 
cămaşă de un alb imaculat, cravată de culoarea oului de prigorie, cu 
dungi roz și aurii, nodul Windsor puţin slăbit în jurul gâtului. Arăta 
grozav, avea un aer foarte tropical... și detașat, chiar și pe căldura 
asta. Rece, calculat, stăpân pe sine, observă ea, dur, neiertător și 
periculos. 

Bine. Avea nevoie de el așa cum era, cu tot ce se vedea, ba chiar 
mai mult, și oricât de hotărât părea, ei nu-i păsa nici cât negru sub 
unghie de ce avea el nevoie, ce-și dorea sau ce avea de spus. Era o 
afacere încheiată. Era al ei cât va vrea, și ar fi fost mai bine să nu 
dureze peste cele patruzeci și opt de ore care îi fuseseră date ca să ia 


legătura cu CNL — Cuerpo Nacional de Libertad, cu baza lângă râul 
Torola. 

Șapte, opt, zero, patru, patru, doi. 

Patruzeci și opt de ore. 

Şase numere. 

Cinci valize. 

Şi un bodyguard care arăta ca Stânca Gibraltarului — asta lua cu ea 
în munţii din El Salvador și a naibii să fie dacă se va întoarce cu 
mâinile goale. El era asul ei din mânecă, chiar dacă n-o sunase în cele 
patru luni, nici măcar ca să vadă dacă ajunsese teafără acasă, 
ticălosul. 

O relaţie de-o noapte — asta fusese pentru el, dar situaţia asta 
urma să se transforme într-o chestie în stil mare. La naiba! 

Întinse mâna și apucă pandantivul atârnat de un lanţ de argint la 
gâtul ei. Mica bijuterie de culoarea fildeşului, din cuarț reticular, îi 
fusese dată drept garanţie că Smith va colabora complet, total şi 
imediat. 

Din fericire, era singurul lucru care-i trebuia, un mic sprijin, pe 
măsură ce el venea mai aproape şi mai aproape, iar dorinţa ei de a 
fugi era puternică, tot mai puternică. I-a trebuit un efort, la naiba, să 
rămână tare pe poziţii, ceea ce era ridicol, din motive pe care ea nu 
avea chef să le cerceteze. 

Honoria York-Lytton nu dădea niciodată bir cu fugiţii. Ea era cea 
care făcea cărțile aici, nu el. 

La marginea piscinei, el se opri şi o privi prin ochelarii de soare, 
cu o expresie greu de deslușit şi totuși, cumva, mesajul lui era clar: 
dezaprobare și o doză mare de „n-ai de ce să te afli aici“. 

Își dori ca el să fi avut dreptate, dar nu era aşa, nu era deloc așa, 
indiferent cât se holba la ea și chiar asta făcea el din spatele 
ochelarilor. Îl simţea. 


Încet, fără a-şi lua ochii de la el, ea duse la gură paiul subțire din 
paharul cu piña colada și... sorbi. Secundele se scurgeau în tăcere, 
una după alta, soarele strălucea, palmierii se legănau, apa îi lovea 
fundul, iar el, fără să-i tresară măcar un mușchi, stătea acolo cu 
umerii săi largi și pieptul la fel, aplecat spre ea, îmbrăcat într-un 
costum perfect, cu pantofii perfect lustruiți. 

Acum îi ştia numele complet. ÎI citise în raportul care i se dăduse, 
un rezumat superficial, care se sfârșise cu doi ani în urmă, într-un loc 
cunoscut doar ca SDF. Numai Dumnezeu știe ce făcuse el de atunci, 
pe lângă faptul că fusese o noapte cu ea în San Luis; sau poate mai 
știa, în afară de Dumnezeu, şi bărbatul care-i dăduse bijuteria de 
cuarț. 

Bărbatul acela știa ce avea de făcut. Bărbatul acela știa totul, chiar 
și despre ea... tot, ceea ce n-o făcea fericită. Oh, nu, chiar deloc. 

Printre multe alte amănunte picante, cum că fusese crescut în 
Little Rock, Arkansas, că urmase cursurile Universităţii Wyoming 
din Laramie, raportul despre C. Smith Rydell menţionase starea lui 
fizică, dar ea ştia deja cât este de înalt, atât de înalt, încât ea, cu 
sandalele cu platforme de şase centimetri, abia îi ajungea la guler. 
Ştia deja cât cântăreşte, că are straturi peste straturi de mușchi solizi, 
de-ajuns ca să-i acopere umerii puternici, de-ajuns să-i marcheze 
abductorii și s-o facă să-i păstreze amintirea în fiecare celulă a 
trupului ei. Părul îi era mai închis ca la San Luis, încă blond pe 
alocuri, dar în general castaniu-roșiatic, la fel de lung, dar tuns mai 
îngrijit. Îşi aminti că ochii lui erau căprui-închis, cu gene groase, 
negre, iar gura... 

Oh, da, își amintea gura lui. 

Îşi amintea prea multe despre un bărbat care o urcase într-un 
avion şi nu se mai gândise la ea. 

Oftând resemnat, el se aplecă la nivelul ei, privind-o în ochi. 


— Ar fi bine să iasă așa cum trebuie, Honey. 

Ea mai luă o înghiţitură lungă, încet, apoi linse capătul paiului. 

Oh, era bine, foarte bine, destul de bine pentru guvernul SUA să 
simuleze un caz împotriva ei și a lui, destul ca s-o scoată pe ea din 
ţară, iar pe el să-l închidă, destul ca să-i omoare pe amândoi, dacă 
dădeau greș. 

Ea nu avea de gând să-i spună asta totuși, nu până ce el nu afla că 
nu are de ales. Nu până ce el nu afla că, indiferent ce ar fi urmat, 
iadul, potopul sau un pluton salvadorian de execuţie va trebui să fie 
alături de ea, pentru că nici ea nu avea de ales și asta nu numai din 
cauza blestematei CIA și a amenințărilor lor blestemate. 

După ce termină de lins paiul, îl puse la loc în pahar şi-l așeză la 
picioarele lui. 

— Un tip din Washington mi-a spus să-ţi dau asta, că vei ști ce 
înseamnă, ce semnificație exactă are, spuse ea, scoțându-şi colierul de 
la gât. Îi întinse pandantivul, care atârnă între ei cu acea lumină 
tropicală, strălucitoare a cuarțului, licărind pe lanţul de argint 
înfăşurat în jurul degetelor ei. 

El nu făcu nicio mișcare să-l ia, rămase nemișcat, uitându-se la 
acel obiect blestemat. 

Ea înţelese. Fusese ceva mai mult decât speriată de avertismentul 
acelei pietre când o primise — și nimic altceva. Un mandat; pentru ea, 
un ordin al cărui pericol îl ignorase; pentru el, așa i se promisese, o 
misiune pe care trebuia s-o îndeplinească, fără să comenteze. 

Şi cu toate acestea, nici nu întinsese mâna să-l ia. 

— Vreau un nume, spuse el, când vorbi în cele din urmă. Vreau să 
știu cine, ce, când, unde şi cum naibii ai ajuns în posesia lui. Vorbea 
încet și măsurat, vocea avea acea claritate rece, gen „n-o face pe 
autoritara cu mine“. 


Şi ei îi plăcea — o, da. Era exact ce-i trebuia, acest bombănit și 
mormăit al lui, acea amenințare mascată pe care o afișa el, dar, cu 
toate acestea, era speriată de ceea ce aștepta bărbatul din 
Washington de la ea. 

Dar domnul C. Smith Rydell nu trebuia să ştie că era speriată, 
niciodată. 

Împingându-și ochelarii în jos pe nas, îi aruncă o privire 
superficială, rece, pe deasupra ramelor, desigur fără a se deranja să-i 
spună cine îi dăduse colierul. Numele plutea suspendat în aer între 
ei și el ştia asta. 

Astfel că îl fixă cu calm constant, până când el îi înțelese mesajul. 

— Nici vorbă, spuse el clătinând din cap, iar un rânjet de 
neîncredere îi curbă colțurile gurii. Nu poţi avea atâtea legături. 
Nimeni nu poate fi atât de conectat. N-ai ajuns la tipul ăla. 

— Ai perfectă dreptate, ca de obicei, domnule Rydell, spuse ea, 
ridicându-şi ochelarii la loc. Nu am ajuns eu la el. A venit el la mine. 

Urmă altă tăcere, altă tăcere plină de tensiune, și Honey era 
aproape sigură că vor urma patruzeci şi opt de ore de iad, imposibil 
de suportat, patruzeci și opt de ore de căldură toridă și de sudoare. 

Dumnezeule, spera doar să aibă putere pentru asta. 


Nemernicul! 

Smith se holba la colier, la bijuteria de cuarț luminată de soare, și 
în mintea sa profera înjurătură după înjurătură. 

Cu Honey s-ar fi descurcat — privirea îi căzu pe trupul ei —, poate. 
Dar piatra nu era negociabilă, era un pandantiv de culoarea 
fildeșului, sculptat în formă de piesă de şah, un porumbel alb, și cu 
ea stând în faţa lui, cu iadul din Peru în spatele lui, cu blestematul de 
Jenkins care-i dădea ordine ca la paradă, colierul nu putea veni decât 
de la un singur bărbat, care avea autoritatea de a-l face chiar și pe 


generalul Grant să sară în sus: White Rook, acel White Rook, o figură 
întunecată din protipendada guvernului SUA, care înființase SDF cu 
unsprezece ani în urmă doar printr-o semnătură. 

Iar White Rook i-o trimisese pe Honey York. 

La naiba! 

Situaţia asta începuse să-i provoace un sentiment rău, enervant, și 
el tocmai asta nu suporta — să aibă astfel de sentimente rele, în 
special înainte de masă. 

Îi luă paharul de piña colada și se uită pe marginea piscinei, 
înainte de a sorbi prelung din el. Erau vreo sută de persoane prin 
zonă, dar el nu cunoștea pe nimeni, în afară de idiotul din spatele 
său și de bucăţica de care trebuia să se ocupe, aflată la picioarele sale 
— şi ăsta putea fi un lucru bun sau rău — sau putea să nu însemne 
absolut nimic. 

— Asta nu are nicio legătură cu cafeaua, nu? zise el, așezând 
paharul cu băutură pe marginea piscinei, coborându-şi din nou 
privirea asupra ei. Blondă, bogată, prea frumoasă pentru oricine, 
reprezentând nimic altceva decât necazuri — dacă vreo persoană avea 
nevoie de un bodyguard la hotelul Blake, aceea nu putea fi decât 
Honey York. 

— Poate, spuse ea, dar nu cu adevărat. 

El înjură din nou, cu ceva mai multă duritate, apoi luă colierul şi-l 
vâri în buzunar, pentru că nu avea de ales. 

— Haide, domnişoară York, îi spuse, întinzându-i mâna ca s-o 
scoată din piscină. Să mergem undeva să-mi explici de ce nu ţi-aș 
urca fundul într-un avion care să te ducă acasă, indiferent câte 
bijuterii ai cărat în Panama. 

lar el trebuia să accepte misiunea, indiferent ce se va dovedi a fi în 
cele din urmă, dar era singurul lucru pe care trebuia să-l facă. 
Planificarea şi executarea misiunii SDF era strict treaba agenţilor în 


acest caz, și în cazul lui nu exista niciun motiv pentru ca ea să facă 
parte din orice s-ar întâmpla în continuare, în special dacă acțiunea 
urma să fie în El Salvador. 

O măsură din priviri când o scoase din apă — ei bine, se putea 
gândi la un motiv, dar asta nu se va întâmpla, nu în timpul unei 
misiuni. 

În clipa în care ea puse piciorul pe marginea piscinei, îi lăsă mâna 
și se dădu un pas în spate, păstrând o distanţă sigură, dacă asta era 
posibil cu ea, lucru de care se cam îndoia. Femeia asta nu-i adusese 
decât probleme de când se cunoscuseră, chiar dacă nu petrecuseră 
nicio zi întreagă împreună. N-a înţeles niciodată ce naiba l-a făcut să 
lase acea bere bună, într-un loc foarte bun, și să ajungă pe strada aia 
lamentabilă, plină de băieţi răi, ca s-o salveze pe ea de eventuale 
probleme. 

Pe dracu”, eventuale! 

Nu existase nimic „eventual“ în legătură cu ea. Acei băieți răi își 
aţintiseră armele asupra ei și totul în sufletul lui îi spusese să 
intervină. Sigur, ea intrase în necaz în ziua aceea în San Luis, 
rătăcindu-se de drumul obișnuit al turiştilor, dar el nu putuse să lase 
greșeala să persiste și să aibă grijă de sine, nu când o văzuse şi ştiuse, 
în acel moment, ce urma să se întâmple. 

Aşa că iată-l din nou aici. La naiba! 

O lăsă să meargă în faţa lui spre un șezlong, aşteptând să încalţe o 
pereche de sandale negre cu paiete, să-şi lege un sarong negru, 
delicat în jurul coapselor, iar el încercă să nu fie prea interesat de 
acest proces, în special de operaţiunea de înfășurare a acelui ceva în 
jurul coapselor ei. 

Așa. 

Deocamdată, tot ce avea de făcut era s-o asculte, să scoată toate 
informațiile pertinente din mica capcană a creierului ei, apoi s-o 


trimită pe drumul ei, pentru că nu putea face nimic mai repede, mai 
bine și mai sigur în El Salvador decât să se ducă fără ea. 

Nu, n-o va lua pe Honoria York-Lytton cu el la Morazân. Cu 
niciun chip. 


U 


În niciun caz. 

Smith luă una dintre fotografiile pe care Honey le pusese pe o 
măsuță din bungalow-ul din grădină, ascultând ce-i spunea despre 
operațiune şi despre rolul pe care-l avea ea, iar el se gândea că în 
niciun caz n-o va căra după el. 

— Apelul de ajutor a venit cu două zile în urmă. M-am urcat 
imediat într-un avion care a decolat azi-noapte de la Dulles. 
Misiunea care a eșuat avea caracter diplomatic, top priority. 

Nu erau așa toate acțiunile? se gândi el, dar îşi păstră părerile 
pentru sine. El mai fusese în câteva misiuni diplomatice „top 
priority“, în care procentul de gloanţe depăşise normele diplomatice, 
în raport de o sută la unu. 

Îşi scoase ochelarii de soare și se uită mai atent la fotografie. 

— CIA știe că gherila a găsit avionul lor doborât, pilotul şi 
servieta de curierat pe care o transporta, spuse ea. Ceea ce nu ştiu ei 
este dacă Diego şi oamenii lui au găsit... 

— Diego? o întrerupse el, mutându-și privirea de la luciul de opt 
pe zece înfățișând secțiunea frântă a cozii avionului și fixând-o cu 
privirea. Diego? 

— Diego Garcia, conducătorul gherilei. 

Da, da, da, ştia toate astea, dar pentru Dumnezeu... 


— Te tutuiești cu comandantul de la Cuerpo Nacional de 
Libertad? CNL? 

— Ne-am cunoscut în noaptea aceea, la San Luis, în sacristia 
bisericii St. Mary. Am cinat împreună. 

— Îmi amintesc. Își amintea foarte bine, dar nu considerase că 
fusese vreun eveniment social. 

— Şi, am... mă rog, am corespondat de câteva ori de atunci. 

El o fixă cu privirea, fără să scoată o vorbă. 

Sexocorespondență? 

— Așa că... ei bine..., continuă ea uitându-se la fotografii și 
îndreptând absentă marginea unui vraf de hârtii... ce nu ştie CIA 
este dacă gherila CNL a găsit stick-ul de memorie pe care-l 
transporta pilotul. N-a fost menţionat în lista lor. Dar Agenţia îl vrea, 
și după ce punem mâna pe servieta de curierat, se presupune că va 
trebui să-i facem pe rebeli să ne ducă la avion, dacă nu vrea Campos, 
ca să putem căuta... 

— Stai puţin, spuse el ridicându-şi mâna. Maxilarul i se încordă 
atât de tare, încât abia mai vorbea. Opreşte-te aici. 

Dacă CIA voia blestemata de servietă de curierat și stick-ul de 
memorie, foarte bine. Bine. Îi va chema pe Kid sau Creed şi îi va 
trimite să le aducă. Dar nimic din această operaţie nu avea sens, în 
cazul în care era implicată Honey. Nu-i venea în minte o modalitate 
mai bună de a se lăsa ucis, pentru că nu exista. O, nu, pe naiba! Dacă 
lua cu el o blondă răpitoare în Morazán, ca să se încurce cu niște 
curieri din junglă aflaţi acolo să scotocească carlinga şi fuzelajul unui 
Cessna prăbuşit, asta era o misiune de sinucidere. 

O și vedea acolo, o bucăţică grozav de bună, în mijlocul acţiunii, 
cu sandalele ei mici, strălucitoare şi umbreluţele scoase din cocktail, 
dar toată puterea şi banii din dotare n-o vor ajuta cu nimic. 

La naiba, nimic nu avea sens — cu o mică excepţie. 


— Corespondenţă, zise el, punând fotografia la loc pe masă. O 
întrebare la care era normal să aștepte răspuns. 

— Nişte bilete, notițe, răspunse ea. Ei bine, niște vederi cu notițe. 
Imprimate în relief. Au fost câteva. 

În relief. 

Desigur. 

— A, da... el mi-a scris pe hârtia aceea subţire, aproape 
transparentă. 

Smith putea să parieze că CIA savurase mesajele din plin. 

— Şi despre ce v-aţi scris voi? o întrebă. 

— Despre vreme. 

Rahat. 

— Şi duritatea vieţii de tabără. 

Şi mai mare rahat. 

— Şi despre Julia. 

Bingo, bango, bongo. Jocul s-a sfârșit. 

— Strânge-ţi lucrurile, îi spuse vârându-și ochelarii de soare în 
buzunarul jachetei. Indiferent în ce rahat a intrat sora ta, nu ești tu 
cea care o poate scoate de acolo. Mergi acasă. Și dacă ăsta era planul 
pe care stafiile de la Langley îl făceau în detaliu pe la spatele 
Departamentului de Stat, era cazul să-şi găsească o slujbă la un 
birou, undeva. Ori va trebui să ducă mai multă muniţie. 

— Nu pot. 

— Atunci o s-o fac eu pentru tine, îi spuse el, întorcându-se spre 
dulap. 

— Voiam să-ți spun că nu mă pot întoarce acasă. Biletul pe care 
mi l-au dat a fost doar pentru dus. 

— Atunci, o să cumpărăm unul. 

Skeeter îi va rambursa banii din fondurile Ambasadei americane 
din Panama. Brett Jenkins îi va mulțumi mai târziu, pentru că îi făcea 


o favoare tipului. Mai bine s-o trimită sub observaţie strictă cu un 
avion de linie decât să aibă de dat explicaţii cum a pierdut-o pe fiica 
unui fost ambasador în sălbăticia din El Salvador. Jenkins s-ar fi 
cramponat de asta pentru tot restul unei cariere foarte scurte. 

— Nu e chiar așa de ușor. 

— Ba este. Cu un card American Express şi cu un pașaport, nimic 
nu este mai ușor. 

Ajunse la dulapul cu acces direct, cu ea în urma lui, deschise ușa 
cu un gest brusc şi se opri înmărmurit. 

Ce dracului? 

Era un dulap foarte încăpător unde puteai intra chiar dacă erai 
înalt și unde se afla o stivă de valize Louis Vuitton. Cinci din acestea 
erau foarte mari. 

— Ce...? începu el, apoi se opri. „Ce“ nu era întrebarea. 

„De ce“ — aceasta era întrebarea — de ce ar avea nevoie o singură 
persoană de atâtea lucruri? Oriunde? Oricând? Ca să facă orice? Şi 
tocmai voia să pună întrebarea, când ea lansă altă fumigenă. 

— Nu este așa uşor. Nu este ușor deloc. Nu mă vor primi acolo. 

Simţind cum acea senzaţie de iritare revine în forță şi i se 
concentrează pe şira spinării, se întoarse cu fața spre ea. 

— Cine nu te lasă să te întorci și, mai ales, unde? 

— CIA nu mă lasă să mă întorc în SUA, nu fără a mă acuza de 
trădare, dacă vin fără servieta de curierat, fără stick-ul de memorie și 
asigurarea lui Diego Garcia că plantația de cafea Campos din 
Morazán nu va lua parte la următorul asalt al CNL, pe râul Torola. 

O făcuse din nou, îl lăsase fără replică, dar, foarte bine, el începea 
să-și facă o idee despre ce se petrecea, ceea ce era oricum mai mult 
decât sora Julia și un schimb de vederi. Trădare, Iisuse, şi restul: el 
știa plantația Campos şi ce se întâmplase acolo cândva. Alejandro 
Campos avea o mare abilitate de a ajunge unde voia, pe căi 


lăturalnice, fără a ajunge pe linia de foc sau pe lista cuiva de 
„distruge şi demolează“. Tipul era adânc implicat, împărțea puterea 
între bazele sale de operaţiuni din Morazân şi alte zeci din nordul şi 
sudul Americii Centrale și dincolo: era cartofor, traficant de droguri, 
de arme, orice voiau alţii să fie, aliați sau dușmani, și Smith nu-și 
imagina de ce voia CIA ca Honoria York-Lytton să fie puntea de 
legătură dintre el şi CNL. La naiba, cunoscându-l pe Campos, știa că, 
probabil, el finanțase ultima ispravă a grupului de rebeli, el probabil 
îi vânduse de cel puţin trei ori în timpul acesta, ceea ce explica 
interesul CIA de a-l păstra intact. Era greu să găsești un astfel de 
talent. 

Dar trădarea, Hristoase, trădarea era ceva prea facil. Sacristia 
bisericii St. Mary fusese plină de trădare în noaptea aceea — cel puţin 
așa fusese explicată de cineva care avea un motiv anume, de 
exemplu o agenție care trebuia să recupereze o blestemată de 
servietă de curierat şi un stick de memorie, de la un grup de gherilă 
din munţi și dintr-o mie de motive nu voia să se afle că ei făceau 
asta, sau că toată acea nenorocită de problemă era a lor, ceea ce se 
potrivea fiecărui lucru făcut de CIA. 

Privirea lui căzu din nou asupra lui Honey, examinând-o de la 
vârful blestematelor ei bucle blonde până la cele zece degete rozalii 
care se iveau din sandalele ei strălucitoare, o fată de un metru șaizeci 
și cinci, sută la sută femeie adevărată, bine întreținută, versiunea cu 
cifră octanică ridicată. 

Corect. 

Şi tocmai ea a fost trimisă în junglă să le aducă acele lucruri 
înapoi. 

Nici vorbă! 

Pentru niciun motiv care ar putea exista pe această planetă verde 
a lui Dumnezeu. 


— De ce tocmai tu? 

— Diego m-a solicitat. Au fost câteva... ei bine, evenimente să 
zicem, care au avut loc recent. Au provocat nervozitate, au 
dezechilibrat balanţa, ca să zic aşa, şi se pare că sunt singura în care 
are încredere acum. 

Nicio surpriză, nu cu adevărat. Câteva evenimente recent 
petrecute în regiunile muntoase ale Salvadorului, care au ţinut 
ultima pagină a secțiunii de noutăți din The New York Times; au fost 
pierderi, ambele părți fiind implicate în situaţia în care „tot cerul se 
dezlănțuise pe graniţă“, situaţie pe care el a monitorizat-o în ultimele 
patru luni blestemate. 

Așa că, foarte bine, era gata să accepte. Honey le dusese personal 
băieţilor răi un sfert de milion de dolari. Aruncase în luptă o soră 
sfântă, care salva orfani din satele din munţi, și asta era de-ajuns ca 
să ungă unele roți, stabilise relaţii, acolo unde Garcia şi CIA 
atinseseră unele puncte sensibile în afacerile lor reciproce legate de 
„evenimentele recente“. Așa că putea să vadă un ticălos rebel, un 
ucigaş, care-i cerea unei tinere gringa cu un fund grozav, să-i livreze 
data viitoare payola. 

La dracu’. 

Cineva de la CIA ar fi trebuit împușcat. 

— Câţi bani le duci? 

Ea se încruntă. 

— În jur de patru milioane de dolari. Pentru cheltuieli 
neprevăzute şi unele lucruri. 

Da. Uneori când părăsea orașul câteva zile, avea și el nevoie de 
cheltuieli neprevăzute, dar patru milioane pentru acest fel de 
cheltuieli ar fi trebuit să includă și garanţia pentru viața lui. 

— Mă refeream la Garcia. 

— Nu ştiu. 


Grozav. 

Dacă mai era ceva ce trebuia să urască în această misiune ar fi vrut 
să știe chiar acum, când mai avea o șansă să se elibereze. 

— Am conosamentul echipamentului care se presupune că mă 
aşteaptă la baza aeriană și jumătate din cifrul servietei negre pe care 
mi-au dat-o, marcată cu litera Z, continuă ea. Nu mi-a spus nimeni 
ce este în ea. 

Conosament? 

Bine, nu-i plăcea asta — nici acea servietă. O ura și pe ea. 

— Cine are cealaltă jumătate a cifrului? 

— Alejandro Campos. 

Şi asta îi displăcea teribil. 

— De ce el? 

Ea se mulțumi să-l privească lung, dur, cu ochii îngustaţi ca ai 
unei pisicuţe foarte supărate... fata asta îl atrăgea, îl atrăgea cu 
adevărat, dar asta era tot legat de acel „eu cel mare și periculos“ pe 
care-l putea produce ea. Şi asta nu era de-ajuns. Nu pentru ce se 
aştepta de la ea. 

El ar fi avut nevoie de Red Dog. Aparent, și ea era o dulce gringa, 
dar fata aceea putea, la cerere, să facă lucruri foarte rele şi 
periculoase, într-o secundă sau mai puţin, fără nicio exagerare. 

Dar n-o avea pe Red Dog. O avea pe Honey-pie. 

— Sunt sigură, domnule Rydell, spuse ea așezându-şi mâinile pe 
șolduri, că, atunci când ți se propune o slujbă, ţi se dau răspunsuri la 
toate „de ce-urile“, la toate „cum se face că“, și „acesta este motivul 
pentru că?“ — dar cu mine n-a fost aşa. Nu mi-au oferit decât o 
predică înspăimântătoare despre ce presupune trădarea din punct 
de vedere legal, o oră să împachetez, un bilet de avion pentru dus, 
jumătate din combinaţia cifrului unei serviete şi o ameninţare josnică 
anexată unui avertisment ca nu cumva să greşesc. 


O ameninţare josnică. Ea avea dreptate. Lui nu-i fusese dat așa 
ceva. Toate amenințările care fuseseră proferate la adresa lui fuseseră 
ajustate în funcţie de calibru. 

Şi, Dumnezeule, ea îşi împachetase toate minunile din dulap într-o 
oră? Asta trebuia să fie un soi de performanţă. 

— Cu diferenţa de fus orar cum te descurci? o întrebă. 

— Se rezolvă dintr-o lovitură de bici, răspunse ea. 

Mda. Putea să-și imagineze. Lovitură de bici cu un bici de bou — 
iar ea arăta destul de apetisant. 

La dracu”! 

— Arată-mi conosamentul. 

Ea îi întinse un conosament standard al US Air Force luat de pe 
masă; pe măsură ce citea, Smith strângea mai tare din maxilare. 

Era destulă aparatură pe această listă blestemată cât să doteze un 
pluton pentru o săptămână. Lăzi, ca acelea pentru puști. Cutii, ca 
acelea de muniție. Rucsacuri așa cum nu se presupune că ar putea 
căra Honey York. Și arme, Dumnezeule. Privirea lui devie spre dulap 
și spre toate acele valize Louis Vuitton, apoi reveni pe lista de arme 
și muniție. Mda, știa ce era asta — o operaţiune gen Paris Hilton. 

Sigur. O operaţiune ascunsă, care își căuta un loc unde să se 
întâmple, o operațiune gen Paris Hilton care nu urma să aibă loc în 
EI Salvador, nu cu Honey York atârnată de bagaje. 

Scăpă o înjurătură dintr-un singur cuvânt. Indiferent dacă ea știa 
sau nu, se implicase într-o afacere cu arme care ar duce la altceva, 
apoi la ceva mai serios, gen acuzaţii de trădare pentru cineva, cum ar 
fi pentru CIA. 

— Arată-mi servieta, spuse el împăturind lista şi strecurând-o în 
buzunarul interior al jachetei de la costum. Dumnezeule! 

Ea se apropie și desfăcu fermoarul uneia dintre valizele mai mici. 
După estimarea lui, răvăși cam o jumătate de tonă de haine, acele 


haine femeiești cu o mulțime de bretele și buzunare înșelătoare, 
înainte de a scoate servieta. 

— E grea, spuse ea ridicând-o. 

El se aplecă și o luă, apoi o puse pe masă și-i verifică încuietorile 
cu cifru, două la număr, câte una de fiecare parte a mânerului unei 
serviete obișnuite. Blestemata de servietă părea să-i scoată sufletul şi 
era surprinzător de grea, ceea ce el știa că ţinea de materialul din 
care era făcută, din pielea care acoperea oţelul mai degrabă decât de 
ceea ce se afla în ea. 

Putea fi orice în ea. 

Şi nu-i convenea să nu ştie. 

Ceea ce urma putea să însemne două lucruri: un pasaj dur sau 
mai multe pasaje dure. Depinde cine avea restul combinației cifrului, 
banii acestuia fuseseră duși peste o mulțime de granițe blestemate, 
de un blestemat de milion de ori. 

Nu ştia ce să facă cu acel Z imprimat manual deasupra, într-un 
stil cursiv, ornat. Nu era din producţia de serie, dar părea una 
obişnuită, ceea ce însemna că el avea un mister în palme, și lui nu-i 
plăceau misterele. 

— Ştii ce înseamnă Z-ul? o întrebă. 

Ea își încrucișă brațele la piept și îi mai aruncă o privire 
concentrată. 

— Am sperat că Zorro, dar dat fiind felul în care a evoluat norocul 
meu începând de ieri după-amiază, am îndoieli serioase în privința 
apariţiei unui bărbat mascat la plantaţia Campos. 

leri după-amiază, Hristoase! Probabil încă i se mai învârtea capul, 
mai avea amețeli. White Rook o smulsese din viața ei obișnuită și o 
aruncase în această complicaţie în timp record — iar el n-ar fi făcut 
asta, dacă n-ar fi avut un motiv al naibii de întemeiat. 


Să însărcinezi un civil să ducă la bun sfârşit misiuni vitale care 
implicau arme, serviete cu cifru și CIA era cel mai sigur drum către 
dezastru — Smith știa asta — în special dacă civilii erau blonde trăsnet, 
fără antrenamente și fără calități practice. 

Îşi mută înapoi atenţia asupra servietei. Designul literei avea ceva 
de Zorro, dar, ca şi ea, se îndoia că existau eroi legendari învârtindu- 
se prin provincia Morazân, gata să salveze o fată în fiecare zi. Nu, 
slujba asta, dacă și când trebuia făcută, va fi doar a lui, și nu vedea 
decât o singură posibilitate de a o rezolva. 

— Planul A, aşa cum l-ai prezentat, este inacceptabil pentru mine, 
spuse el. Nu-i păsa cine-l pusese la cale. Așa că, trecem direct la 
planul B. 

— Care este? 

— Îmi spui jumătatea ta de cifru, zise el, verificând din priviri 
servieta, înainte de a-și trece mâinile cu grijă pe deasupra capacului, 
iar eu zbor singur la Morazân, să mă văd cu Campos și Garcia, aduc 
servieta de curierat și stick-ul, iar tu stai aici, la hotelul Blake, te 
bronzezi la piscină şi bei piña colada. Poate că Brett Jenkins te scoate 
undeva la o cină ca lumea. 

Nimic surprinzător, planul B fu întâmpinat cu tăcere. 

Dur. Lui îi plăcuse, iar ea trebuia să accepte. Îi oferise o 
posibilitate de ieşire şi, după toate regulile, ea ar fi trebuit să-i fie 
recunoscătoare. 

Termină de verificat servieta, lăsându-și mâinile să alunece de-a 
lungul marginilor. Nu simţi nimic neobișnuit, dar, dacă era aranjată 
să explodeze, mecanismul de declanșare și termitul erau înăuntru. 
Când termină de verificat, se uită peste umăr la ea. Stătea în dulapul 
înalt, cu brațele încrucișate, cu buzele strânse, cu ochelarii cu strasuri 
ridicați pe cap, cu umbreluţele din cocktail înfipte la ceafa şi părul 


ridicat în vârful capului, arătând anapoda. Ar fi trebuit să arate 
ridicol. 

Dar nu era așa. 

Părea stăpână pe sine, nu era afectată, avea pielea albă ca satinul, 
bikini, atât cât erau, legaţi cu şireturi. Puțin depăşită de situaţie, dar, 
încă controlându-se. Părea că se controlează, chiar dacă situaţia îi 
scăpase de sub control. 

Părea că are nevoie de un drug de fier și de doi luptători de sumo 
ca să scoată blestemata de jumătate de cifru de la ea. 

Şi, la naiba, ea arăta ca ceva ce el pierduse. Ceva cu care ar fi 
trebuit să fie mai atent, dar asta era o intervenţie divină pe care n-o 
accepta, nu aici, nu acum. 

— De ce eu, Honey? Asta era întrebarea la care aştepta un 
răspuns. Contrar celor spuse de ea, el nu găsea un motiv sau o 
rațiune, şi nimic din ce-i arătase ea nu avea nicio legătură cu el, în 
afară de ea. 

Fără o vorbă, ea se întoarse la masă, iar tocurile mici ale 
sandalelor ei păcăniră pe podeaua de lemn. Ajunsă acolo, îi trebuiră 
zece secunde ca să-l arunce iar în aer. 

Răsfiră fotografiile cu palma, apoi scoase trei din partea inferioară 
a teancului. 

— Aici ești tu la fereastra sacristiei, în noaptea aia din San Luis, 
spuse ea, întinzându-i prima fotografie. Observă că ai un pistol în 
mână — în ambele mâini, de fapt — și ești concentrat, urmărind ce se 
petrece înăuntru. 

El se uită la fotografie şi asta a fost de ajuns ca să realizeze că ea 
este corectă și ca toate implicaţiile fotografiilor să devină foarte clare. 

— lar aici este aceeaşi fotografie, dar prinsă pe fereastră. Te rog să 
observi transferul ilegal de bani care are loc în cealaltă parte a 
sacristiei, unde eu şi Diego Garcia suntem în prim-plan. la aminte că 


n-am știut că un aparat de fotografiat poate face fotografii atât de 
bune noaptea. 

El ştiuse, dar nu-și imaginase că în San Luis cineva îi făcuse lui 
fotografii și ar fi trebuit să ştie atâta lucru, la naiba. 

— Și ultima -— i-o întinse ea — este cu noi doi urcându-ne în taxi 
dimineaţa, şi da, ei știu exact cum am părăsit ţara. De fapt, ei ştiu 
mai multe decât mine despre pilotul şi avionul în care m-ai urcat în 
acea dimineață. 

Mda, ai naibii tipii ăştia de la CIA, știau tot și era evident că 
fuseseră pe urmele lui de când intrase în El Salvador, ceea ce 
însemna că, și după marea favoare făcută lor de către cei de pe 
strada Steele cu patru luni în urmă, când au retras unul dintre 
agenţii lor ticăloşi, CIA continua să fie pe urmele agenţilor SDF şi 
însemna că... 

— M-ai demascat, spuse ea. 

Mda. Cam asta fusese, iar acoperirea ei fusese perfectă: turistă 
blondă, aiurită, cu o sacoșă foarte mare. Perfectă, pentru că ăsta 
fusese aproape adevărul. 

Aproape, dar nu prea. Ea nu era aiurită şi nici turistă. Ca şi el, se 
aflase în El Salvador în misiune, numai că misiunea ei fusese una de 
caritate, ducându-i bani surorii ei Julia, ca să reabiliteze un orfelinat. 

— De fapt, atunci..., continuă ea, a fost doar vina ta şi nu poți da 
vina pe altcineva. 

Tipic pentru ea. 

— Şi eu te învinuiesc. 

Era o idee preconcepută în viaţa sa, ori de câte ori fusese vreo 
femeie implicată, dar ea doar îşi făcea încălzirea. 

— Pentru că nu-i pasă nimănui dacă Honoria York- Lytton sare de 
la Puerto Vallarta, Mexic, la San Luis, El Salvador, pentru câteva zile 
de plajă, dar se pare că celor de la CIA le cam pasă de ceea ce ai făcut 


tu în noaptea aceea, spuse ea ridicând puţin vocea, lucru despre care 
el știa din experienţa cu alte femei că nu era un semn bun. Şi pentru 
că tu m-ai urmărit, te-au urmărit și ei, și ştiu tot ce ai făcut, ceea ce n- 
a fost bine, pentru că din pricina asta fundul meu este în Panama, 
însoțind o mulțime de arme pe care se presupune că le voi depozita 
în junglă şi o servietă plină cu Dumnezeu știe ce, iar locul următor 
unde-mi voi muta fundul este înapoi la El Salvador, unde se 
presupune că mă voi învârti şi voi avea de-a face cu un grup de 
insurgenți politici, periculoși şi înarmați, iar singurul loc unde aș 
putea garanta că n-o să-mi ajungă fundul este înapoi, în avionul de 
Washington, nu fără servieta de curierat, stick-ul de memorie şi o 
înțelegere între CNL și Alejandro Campos. 

— Asta dacă îmi dai jumătatea de cifru şi mă laşi s-o fac în locul 
tău. Soluţia la toate astea era atât de simplă. 

Dar ea bătea deja din picior. 

— Nu, îi spuse. Un singur cuvânt. 

Şi exista un singur motiv pentru care folosea acest cuvânt: sora ei 
Julia, sfânta soră Julia Ann-Marie Bakkert. Smith făcuse ceva 
investigații despre femeie și se pare că Julia băgase la cap ceva 
sfințenie în cei douăzeci şi unu de ani. Înainte de a fi primit 
binecuvântarea, pusese pe roate un program de consiliere a tinerilor, 
în timp ce studiase la o școală particulară în Europa, muncise într-o 
bancă de stocare de alimente din Washington, D.C., ca preşedinta 
unui comitet de colectare de fonduri pentru un adăpost dedicat 
tinerilor cu probleme din Boston. 

Părăsise Harvardul după primul an de studii ca să se căsătorească 
cu fiul cel mic al doctorului Hans Bakkert, șeful filialei America 
Latină a Organizaţiei Internaţionale a Sănătăţii. Doi ani mai târziu, 
acel fiu, Carl, era ucis în hotelul Langston de pe insula Malanca, 
lângă coastele Hondurasului. 


Smith îl pusese pe Skeeter să găsească dosarul, inclusiv 
fotografiile, şi se aflase în faţa unei mari încurcături. Miracolul a fost 
că Julia n-a murit odată cu soţul ei. Fuseseră prinşi în liftul principal 
al hotelului, un loc propice asasinatului, iar Honey, când s-a 
întâmplat asta, se afla în restaurantul hotelului Langston, 
așteptându-i. 

El îi citise declaraţia. Honey îi văzuse pe ucigași. Trecuseră pe 
lângă ea, trei bărbaţi cu cagule și haine negre, cu pistoale mitralieră, 
care ieșiseră pe uşa din față a hotelului, în timp ce la celălalt capăt al 
holului, în lift, Julia căzuse într-un colț țipând, iar Carl se prăbuşise 
în celălalt colţ, în tăcere, ciuruit de peste 30 de focuri de 40 S&W 
trase extrem de aproape. 

Conform dosarului, Honey ajunsese prima la lift. Își recuperase 
sora, se baricadase cu ea în apartamentul ei şi stabilise o conversaţie 
telefonică triplă cu ambasada SUA din Tegucigalpa, Honduras, şi cu 
Departamentul de Stat de la Washington, D.C., alcătuind scenariul 
unei plecări precipitate, înainte ca poliția să ajungă la faţa locului. 

Privind-o, îi era greu să-şi imagineze că făcuse asta. 

El văzuse carnagii de aproape, se implicase personal. Cunoștea 
balistica fiecărui glonţ al armelor sale. Ştia ce văzuse ea în lift. 

Şi totuşi se afla aici, refuzându-l. 

— Jenkins a zis că-ți dă două zile acolo, pe platoul muntos. 

— Două. Ea încuviință. 

Şi cu patru luni în urmă transportase pe ascuns un sfert de milion 
de dolari în El Salvador, apoi dusese banii la San Luis în miezul 
nopții, în mijlocul unei revolte, de una singură. 

— Patruzeci și opt de ore. 

— Exact, confirmă ea. 

— De ce? 


— Garcia a făcut programul. Dacă nu-l respectăm, își mută tabăra, 
dispare în munți și vinde altcuiva. 

Pe dracu’! El va îndeplini misiunea asta, dar nu din cauza 
fotografiilor. Existau destule informaţii în CIA, dar nu de-ajuns ca 
să-l condamne pentru înaltă trădare. Jucase jocul ăsta în prea multe 
feluri, pentru prea multe organizații guvernamentale, totul în 
numele unei misiuni, indiferent care, pe care i-o dăduseră și pe care 
putea s-o facă din nou, de câte ori aveau nevoie de el, oriunde și 
oricând. Această îndemânare fusese motivul pentru care fusese 
racolat de Grant la SDF. Acele capacităţi l-au făcut mult prea 
indispensabil ca să fie aruncat la știrile de pe ultima pagină, cu bani 
puţini. Astfel că fotografiile nu erau o amenințare pentru el, iar 
datorită numelui ei de familie, nu erau nici pentru Honey, şi ea 
trebuia să știe asta, indiferent cât de duri deveniseră cu ea înainte de 
a o urca în avionul de Panama. 

Nu, asta era o ocazie epuizantă şi toată lumea de la CIA până la 
White Rook folosea situaţia în avantajul său, inclusiv Honoria York- 
Lytton. Nu se îndoia nicio secundă că indivizii îşi voiau înapoi 
documentele și datele, sau că Diego Garcia o ceruse pe ea drept 
curier pentru bani, dar ea era aici pentru Julia — şi pentru că voia 
ceva, se pusese la dispoziţie ca să fie folosită. 

Din acest motiv, Smith ținea acea listă blestemată de Crăciun doar 
pentru sine. 

Nimeni nu ştia ce vrea. 

lar White Rook, la dracu’, White Rook ştia valoarea ei, până în 
cele mai mici amănunte, şi din acest motiv Smith își dusese fundul în 
Panama, cu destinaţia El Salvador, în loc să mai fie încă în Peru. Brett 
Jenkins III avusese dreptate. Era o operațiune de PSD, cu încărcătură 
mare la bord. 

Dar treaba lui era s-o păzească. 


Îşi lăsă din nou privirea să alunece de-a lungul trupului femeii, 
peste toate acele curbe. Dumnezeule! Nu era nicio linie dreaptă pe 
acel trup — nicăieri. 

Da, el ştia ce vrea. Ştia ce a vrut în ultimele patru luni, ca mica 
capcană de oţel a creierului ei să se concentreze asupra lui, iar trupul 
ei fierbinte şi dulce să-l epuizeze. 

Fă-mă, Smith, îi șoptise în noaptea aceea la San Luis, iar el nu 
făcuse nimic, ci doar visase la ea de atunci, avusese tot felul de 
fantezii cu ea, apoi reluase visul de prea multe ori ca să-i mai ardă să 
și-l amintească. 

Dar nu avea să se mai întâmple asta, nu în cele patruzeci şi opt de 
ore, iar după asta fundul ei se va afla pe drumul de întoarcere la 
Washington, D.C. 

În buzunar simți vibrația telefonului și se gândi că era și timpul. 
Un telefon era minimum din ce-i trebuia, înainte să urce într-un 
avion spre orice direcție, dar în special spre El Salvador. 

Scoase telefonul, verifică numărul, era al generalului Grant, apoi 
se uită la ceas. 

— Ai jumătate de oră până la plecare, îi spuse trecând pe lângă ea. 
Să nu întârzii. 


Exaltación, Columbia 


Asta era ultima dată când fura o mașină. Alejandro Campos jură 
că va fi ultima. Era prea bătrân ca să mai pornească o mașină prin 
scurtcircuitarea sistemului de aprindere, pe vreo alee plină de 
șobolani, din vreun oraș de graniţă plin de purici, şi cu toate astea 
sfârșea tot în vreun oraş de graniță blestemat de pe cine ştie unde, de 
obicei pe muchie de cuţit, şi nu-i plăcea să se gândească la asta, dar 
cu cât zăbovea mai mult pe această alee cu șobolani, cu atât mai 
sigur era că mai trecuse pe aici și văzuse aceiași șobolani blestemați. 

Mierda! La naiba! Îşi trăise viaţa la limită, o trăise așa mai mult 
decât ar fi fost bine pentru el. Totul devenea al naibii de evident. 

— Jewel, iubito? 

— Ce spuneai, şefule? 

Pe sub volan, îmbină iar cablurile, dar în zadar. 

— Acum de ce nu merge? întrebă. 

Dumnezeule! Fusese foarte priceput la astfel de lucruri, poate cel 
mai bun. 

Adevărat, era o rablă, o chestie ieftină pe patru roţi, cu tabla 
ruginită, cu o gaură în podea, dar se pare că nu aveau prea multe 
opţiuni după ce Mercedesul pierise într-o minge incendiară de metal 


contorsionat și anvelope fumegânde — fusese mașina lui Jewel, un SL 
380 gri-pearl și oh, Dumnezeule, ştia că asta se va vedea imediat pe 
contul ei de cheltuieli. 

Fata asta nu prea avea reguli. 

— Pentru că eşti căpos. 

O căţea fără scrupule, brutal de onestă — de asta o iubea. 

Căută prin jur după alt conductor. 

Dar o mai iubea și așa? La dracu’, își pusese întrebarea asta de 
când ieşise ultima oară pe ușa dormitorului lui, cu doi ani în urmă, şi 
încă nu ştia sigur. Ziua în care se măritase cu fitecine, şi asta poate 
fusese cu un an în urmă, cu unsprezece luni, sau acum două 
săptămâni, şi, da, asta fusese un fel de indiciu, ei bine, în ziua aceea 
crezuse c-a aflat răspunsul, nu, n-o iubea. Drum bun, iubito, și 
chestii de astea. 

O răpăială scurtă de mitralieră izbucni pe alee şi Jewel răspunse 
imediat cu două gloanţe de mare precizie, ridicându-și pistolul şi 
ţintind marginea acoperişului din partea de sud. 

Un tip căzu de pe acoperiş și ateriză ca o grămadă însângerată pe 
alee, la mai puţin de doi metri de maşină. Primise un glonţ zdravăn 
în piept și din ce văzu Campos, sau mai bine zis din ceea ce nu văzu, 
cum ar fi ceafa individului, îl mai lovise un glonț. Dumnezeule, tipa 
era bună, dar băieţii răi o ajungeau din urmă. 

Atinse alt set de fire și reuși un nimic la fel de mare. 

La dracu! 

Sigur, drum bun, asta fusese în ziua căsătoriei ei, dar când el era 
întins sub volan, iar ea se afla pe scaunul pasagerului, aranjat pentru 
a obține maximum de avantaj tactic, și el îi vedea fusta, ei bine, erau 
momente ca acesta, când se întreba dacă o mai iubea. Şi în funcţie de 
cât de mult putea să vadă prin fusta ei, răspunsul putea fi „da“ sau 


LEA 


„nu“. 


Astăzi era „da“. 

— Porţi chiloţi roşii de mătase? 

— Du-te dracului! 

El rânji. O iubea. Era un da foarte clar. 

— Așadar, ce mai faci, şefule? 

— Sângerez, dar nu se vede. Nu pe aleea asta plină de şobolani, 
nu în orașul ăsta plin de purici, nu astăzi. ÎL aranjaseră, asta fusese, 
un glonț îl nimerise în partea cărnoasă a coapsei drepte, când 
scăpase din tratativele cu traficanţii de droguri, la o cină care ieşise 
prost. Rana îl ardea, dar nu așa de tare cum îl ardea creierul. 

Da, creierul lui se afla într-un foc blestemat. Doi chingoletos 
puseseră mâna pe un transport de cocaină pe care el îl expediase 
lordului drogurilor din Exaltación, un tip pe nume Ray Gonzales. Îi 
furaseră marfa chiar de sub nas și apoi veniseră după el pentru un 
supliment bun - și baby, săptămâna asta, în afacerea asta a existat și 
ordin de execuţie. Nimeni nu dădea greş în afacerile cu cocaină ale 
lui Alejandro Campos, în afară de el însuși. 

Dumnezeule, traficul cu droguri era al naibii de complicat zilele 
astea. Prea mulți jucători, prea multe lovituri, prea mulți care-și 
vârau degetele în plăcinta de cocaină şi prea mulţi care-și băgau 
picioarele. 

Următoarea sârmă pe care o legă de celelalte două produse 
scânteia — la naiba! Motorul gemu, scrâșni şi în cele din urmă porni. 

Era cea mai jalnică scuză ca s-o şteargă, cu cea mai jalnică mașină 
în care se aflase vreodată — spera doar să meargă. Se aflau la o sută 
șaizeci de kilometri distanță de Barranquilla, şi dacă n-o ducea 
întreagă acasă pe Jewel, un fitecine ar scrie probabil vreun poem 
jegos despre el și l-ar publica în cine ştie ce jeg de jurnal academic. 

Un poet. Îl părăsise pentru un poet blestemat. 

Iisuse! Femeile! 


Se lăsă în scaunul șoferului ignorând faptul că stătea pe o pată din 
propriul său sânge. Era mică, ceva mai mare ca o mâzgăleală umedă, 
acum când mare parte din sângele pe care-l pierduse se scursese în 
tapiţerie. Da, sir, transformarea cravatei preferate de mătase într-un 
bandaj cu care să facă presiune fusese o idee strălucită. 

Maşina începu să trosnească atunci când apăsă puţin pe 
acceleraţie și scăpă o înjurătură. 

— Haide, rablă de rahat! Nu mă lăsa chiar acum! 

Exaltación, Columbia, nu era un oraș prea mare, nu așa de mare 
încât Gonzales să nu se descurce în privința străzilor, dar nu era 
mare brânză din care să scoţi ceva. 

Dar el și Jewel respirau ușurați. Încercă din nou să accelereze, iar 
când motorul continuă să meargă, băgă în viteză. 

— Pune-ţi centura, baby, și încarcă din nou. 

— Centură? Ea pufni în râs și izbi cu revista în Coltul ei de calibru 
45. Nu avem ușa șoferului, lunetă, nici jumătate din bord, și tu vrei 
să-mi pun centura? Dumnezeule, şefule! Noroc că am și scaunul ăsta 
blestemat! Râse forţat. Să-mi pun centura. Dumnezeule, Campos, ai 
știut mereu să mă faci să râd! 

Şi, probabil, acesta era ultimul lucru pe care ar fi vrut să-l audă un 
tip, oricare ar fi fost acela. Mai era un singur pas până la acel cu totul 
demoralizant „Ai și terminat? Deja?“ care, trebuie să recunoaștem, 
era cu câțiva paşi deasupra acelui „Care este problema? Nu mă mai 
placi?“. 

Da, fusese foarte aproape de câteva ori. La naiba! 

Odată i se întâmplase cu ea — dar niciun bărbat nu este părăsit 
doar din cauza unei „disfuncţii erectile întâmplătoare“, nu dacă 
femeia îl iubeşte. 

Se pare că fusese cam așa, el se îndrăgostise, ea se prefăcuse, poate 
pentru plăcerea jocului, pentru că, baby, jocurile lor erau făcute pe 


muchie de cuțit. 

— Nu mai trebuie să ne întâlnim așa, boss. 

Mda, ştia și el prea bine. 

— Vorbesc serios, Campos. A venit momentul să dai lovitura 
vieţii, să iei banii şi să spui hasta la vista. 

Nu, momentul nu venise. Știa el când se va întâmpla asta. 

— Dar n-o s-o faci, spuse ea. 

Dumnezeule! Femeia îi ghicea gândurile? Nu suporta asta. 

O mai privi o dată: Jewel — Joya Molara Gualterio, fostă regină a 
Marinei Comerciale a SUA, din Austin, Texas, picioare lungi, păr 
castaniu lung, ochii negri, gura cu buze pline, costum roșu business 
cu jacheta la trei nasturi și fusta foarte strâmtă. 

La dracu'! Femeia asta se culca cu un poet, iar el era de râs. Ceva 
nu era în regulă cu lumea asta. 

De fapt, foarte multe nu erau în regulă cu lumea lui, începând cu 
aceşti tăinuitori de doi bani, care aveau impresia că puteau să câștige 
ceva dacă-l omorau pe Alejandro Campos în loc să facă ce trebuia, 
adică să-l lase să se descurce bine în afacerea lui cu Gonzales. Erau 
multe de făcut, fiecare se putea descurca în felul său. 

Dar nimeni nu se mai descurca după ce avea de-a face cu 
Alejandro Campos. Era o mișcare total inutilă. În ultimii doisprezece 
ani, avusese grijă să-şi construiască o reputaţie care făcea ca, în 
comparaţie cu el, oricine altcineva să pară inutil. 

La dracu’, fuseseră doisprezece ani! 

Doisprezece ani în care evoluase de la traficul de droguri de la 
colțul străzii la o forță care deţinea deja un imperiu în ţinuturile 
muntoase din Salvador și la genul de anturaj care ar fi trebuit să-l 
ţină departe de aleile pe care mișunau șobolani. 

Dar nu și astăzi. Nu prevăzuse că va veni acest dezastru şi, pe 
naiba, nu se aşteptase să fie împușcat și să sângereze într-unul din 


cele mai bune costume ale sale. 

Ei bine, traficanţii de pe stradă obținuseră tot sângele pe care l-au 
putut obţine, care se scursese pe scaunul POS-ului, acea rablă de doi 
bani. 

Da, mai erau o sută şaizeci de kilometri până la Barranquilla, dar 
numai trei până pe coastă, unde aștepta o barcă rapidă. O va lăsa pe 
Jewel în grija individului acela, indiferent cum îl chema, iar el se va 
așeza în Beech Baron să zboare spre casă, la Morazân, înainte ca 
stafful lui Gonzales să termine de curățat învălmăşeala care a început 
cu un prânz elegant, cu o mică afacere şi s-a terminat cu un 
Mercedes flambat şi focuri între patru pereți. 

În seara asta trebuia să primească un pachet pe numele lui și al 
naibii să fie el dacă va rata livrarea. 


5 


Femeia asta face cât patru luptători de sumo, se gândi Smith, 
stând lângă Honey în limuzina care-i transporta spre Baza Aeriană 
Howard, de unde urmau să plece la bordul unui C-130 spre 
Ilopango. Ea nu se trăda în vreun fel, dar mai ales nu trăda acea 
blestemată de combinație a cifrului servietei, pe care, cu toată frica 
de Dumnezeu, și-o legase cu o cătușă de încheietura mâinii. Era 
singura imperfecţiune a felului ei impecabil de a arăta. Nu ştia cum 
reuşise să arate așa, chiar nu avea idee, dar în jumătatea de oră pe 
care o avusese la dispoziţie să se aranjeze, reuşise să se transforme 
dintr-o pipiţă în bikini într-o prințesă din Park Avenue. Buclele ei 
sălbatice dispăruseră într-o coafură franțuzească cu părul neted şi 
lucios strâns la spate, iar toate rotunjimile ei apetisante dispăruseră 
în interiorul unei rochii fără mâneci, galben-canar, atât de simplă că 
nu putea fi descrisă. Nu avea nimic: nici în faţă nu era despicată, nici 
în spate, avea doar o curea neagră, simplă, foarte subţire, cu un nod 
în faţă. Asta era tot. Și cu toate astea, arăta ca şi cum ar fi costat mai 
mult ca maşina lui. Și i se potrivea ca o mănușă. Fiecare respiraţie a 
ei era o ridicare şi coborâre delicată a materialului galben-canar. La 
fiecare mișcare pe care o făcea, rochia era acolo cu ea, la fel şi 
blestemata de servietă. 


Spre binele ei, va trebui să-i spună că băieții răi aveau o metodă 
rapidă de a rezolva încheieturile legate cu cătuşe de serviete, iar ea 
nu știa asta, dar îi va îngheţa fundul într-un C-130, într-o rochie fără 
mâneci. Din fericire, dacă ei îi era frig, putea rezolva problema. 

— Amicul nostru de la Departamentul de Stat nu ţi-a dat perechea 
asta de cătușe ca să le porți, îi spuse el. 

White Rook ştia la fel de bine ca oricine că, în partea asta de lume, 
a-ți lega de mână orice merită să fie furat este cea mai bună cale să-ți 
pierzi mâna, iar băieţii răi n-ar ezita nicio secundă, indiferent cât de 
frumoasă e manichiura ei franţuzească. 

— Nu, spuse ea aranjându-şi servieta mai confortabil lângă ea pe 
scaun, vârând-o lângă poşeta ei galben-canar. Cătuşele îmi aparţin. 

Grozav! Tocmai ce voia el să audă. Femeia care a scris Ghidul 
fetelor din comunitățile feminine pentru sexul realizat prin eforturi 
personale, cea care ţinuse titlurile de pe prima pagină a tabloidelor 
despre jocurile sexuale neruşinate ale fetelor din comunităţile de 
femei avusese o pereche de cătuşe, iar el o lăsase să i se strecoare 
numaidecât printre degete. 

Da, ea se afla în grija lui de vreo douăsprezece ore, o adevărată 
relaţie de șoc, și uneori nu aşa trebuia să fie. La dracu. 

Honey întoarse pagina cărţii pe care o citea și oftă, unul din 
multele oftaturi pe care le scăpase de când părăsiseră hotelul Blake. 
Încerca să înăbușe ceva, cel puţin asta era evident, şi probabil că era 
ceva ce trebuia să ştie şi el, cum ar fi poate adevărul despre motivul 
pentru care se lăsase implicată în această misiune, sau poate exact 
cât de mult şi în ce fel se implicase sora Julia și ce naiba credea 
Honey că poate face ca s-o scoată pe Julia din probleme. 

Smith știa un singur lucru: CIA nu dădea o para chioară pe Julia 
Bakkert. Șeful Ambasadei SUA în Panama City, William Dobbs, 
afirmase asta mult mai clar când Smith se oprise acolo, la ordinele 


generalului Grant, și-l întrebase politicos ce dracului se întâmpla. 
Misiunea de acoperire mersese prost, aşa îi spusese Dobbs. Un avion 
doborât. Date clasificate, care nu rezistau în timp, rătăceau pe 
undeva prin junglă. Facţiunile de gherilă cereau bani, arme şi o 
femeie pe nume Honoria York-Lytton care să le aducă toate astea în 
patruzeci şi opt de ore sau mai puțin, altfel îşi împachetau jucăriile şi 
dispăreau, iar Agenţia își va mai vedea documentele doar pe piaţa 
neagră internațională. Din fericire, Agenţia o avea la mână cu prea 
multe ca s-o facă maleabilă pe domnişoara York-Lytton. Multe, îşi 
amintea Dobbs, printre care un agent sub acoperire, aflat sub 
comanda generalului Richard Grant. 

Da. Salva de deschidere a lui Dobbs îmbinase aproape tot ce-i 
spusese Honey. 

Oricum, şeful continuase, implicarea lui Rydell venise de la 
celălalt capăt al lanţului, direct de la cineva aflat sus, în 
Departamentul de Stat din Washington, D.C., foarte sus, dacă 
supraveghea implicarea CIA în recuperarea propriilor date. 

Lui Dobbs i se spusese să sprijine misiunea și el o făcuse, aranjând 
transportul și personalul de la Panama City la Ilopango și de la 
Ilopango la Morazán, negociind avantaje politice în San Salvador, 
multe avantaje politice costisitoare, dacă avem în vedere unde 
mergeau armele. În schimb, lui Dobbs i se promisese că putea conta 
pe omul lui Grant să negocieze cu rebelii, să recupereze valiza 
diplomatică și stick-ul de memorie de 2 GB, ascuns în fuzelajul 
avionului Cessna doborât de rebeli. Legătura cu călugărița catolică 
era o treabă periferică și nu trebuia să afecteze în vreun fel obiectivul 
principal al lui Rydell sau al domnişoarei Lytton — de fapt, dacă eșua 
vreo parte a misiunii, implicarea lui Rydell putea fi urmărită de 
Departamentul de Stat, nu de CIA, aşa încât întâlnirea lor era cam 
neoficială. Brett Jenkins ar fi trebuit să-l informeze. De fapt, în 


privința lui Dobbs, Jenkins îl informase și încheiase cu „mulțumesc 
foarte mult că ai trecut pe aici“. 

Spre onoarea sa, Dobbs îi adusese informaţii curente despre CNL 
și imagini actuale din nordul El Salvadorului, în special din 
provincia Morazán și mai ales asupra locației probabile în care 
căzuse avionul. Analiștii detectaseră deja două astfel de locaţii, 
ambele la câțiva kilometri de tabăra CNL de pe râul Torola. 

Pilotul nu putea alege un loc mai puţin nimerit ca să-și îngroape 
avionul Cessna. 

Aflată în limuzină alături de Smith, Honey lăsă să-i scape un oftat 
abia perceptibil și lui îi trecu prin minte că poate era speriată de 
moarte, iar dacă era așa, era bine ca el să ştie, pentru că dacă stătea 
cu gura încleștată și fața împietrită, nu-i era de folos. O discuţie ar fi 
eliberat-o de încordare şi în mod sigur el avea mijlocul cel mai sigur 
de a o elibera de stres. 

— Am dat peste revista Ocean despre care vorbeai, cea cu tine pe 
copertă. Cea cu ea pe copertă recreând cunoscuta imagine a lui 
Marilyn Monroe, stând pe un capac din trotuar, cu fusta ridicată de 
curent, un număr vechi, pe care a fost nevoit să-l cumpere de la un 
comerciant de reviste de pe internet din Hell-and-Gone, New Jersey, 
și plătise o sumă uluitoare, ca să pună mâna pe el. Da, acel număr. 

Ea îi spusese despre revistă, în noaptea în care se întâlniseră la 
San Luis, şi după ce ajunsese acasă şi se gândise numai la ea în cele 
două zile care urmaseră, plecase singur într-o misiune s-o găsească, 
evitând-o pe Skeeter, care era al naibii de bună la găsirea a orice era 
dorit de cineva de pe strada Steele. Lucruri pe care un tip voia să le 
țină doar pentru el, cum ar fi să alerge după o moștenitoare de 
milioane, pe care să o şi prindă, moștenitoare de milioane pe care n- 
ar avea șansa să pună mâna. 


Dar, la naiba, n-avea ce să-i strice dacă afla mai multe despre ea — 
sau cel puțin aşa gândi el. 

— Articolul a fost interesant, foarte bine scris. Pentru o dulcegărie 
extravagantă. 

Honey îi aruncă o privire ridicată direct din carte. 

— Mă bucur că ţi-a plăcut. 

Da, îi plăcuse, dar nu foarte mult. 

— Mai eşti implicată în multitudinea de organizaţii de caritate? 
Lista ei de fapte bune luase mai bine de o treime din interviu, iar el 
fusese impresionat. Faptele bune şi valoarea ei impresionantă erau o 
combinaţie naturală, chiar dacă din când în când mai sfârșeau în 
aresturile poliției și în scandaluri pe prima pagină. 

Se întâmplase. Nu avea de gând să păstreze în continuare un 
dinte împotriva ei, dar începuse să înțeleagă cum se face că cineva cu 
înclinații sfinte nou descoperite, ca sora ei, prefera să păstreze 
distanţa faţă de familie. 

Apoi, după afacerile scandaloase şi titlurile din ziare despre 
arestări, urmase restul interviului, celelalte două treimi, care 
constituiau baza şi îi lăsaseră o pauză şi prea mult timp de gândit, şi 
niciuna din astea nu era treaba lui. 

— Câteva, răspunse Honey, întorcându-se parțial spre el, cu o 
notă de curiozitate în glas, chiar aşa. Flecăreala lejeră nu era punctul 
lui forte, iar dacă ea își amintea orice despre el, lucru de care el avea 
motive puternice să se îndoiască, își va aminti, dar el nu va avea 
mult de lucru aici, cel puţin nu va fi ceva semnificativ. Articolul 
fusese o chestie superficială, doar superficială. Se pare că ea era 
regina în asta. Nu fusese nimic relevant pentru că nu fuseseră fapte 
relevante în viaţa ei — sau oricum nu le aflase el — şi asta l-ar fi făcut 
să se confrunte cu dificultăți din cauza prostiilor ei, a fleacurilor și a 
celor două treimi din interviul dedicat celebrului ei prieten. 


Două blestemate de treimi din articolul de două pagini, mai mulți 
centimetri de rubrică pe care îi alocase Ocean „Noului tărâm al 
lenjeriei“, care se pare că era Alabama, şi stilului retro revigorant, 
creat de un designer, o femeie care produsese sutienele Bama Mama 
în atelierul ei din Mobile. Creatoarea și articolele lucrate de ea erau o 
nebunie, iar el se putea descurca cu ele. Îi plăceau sutienele cu 
șireturi, mai ales dacă se dezlegau. Și cele de la Bama Mama se 
desfăceau. 

— N-am ştiut că ai avut şi o slujbă — cândva. Smith rosti cuvântul 
cu mai multă apăsare decât ar fi trebuit, și fiind o tipă isteață, Honey 
sesiză asta numaidecât. 

— Nu te obosi să mă dezaprobi, domnule Rydell, spuse ea 
revenind asupra cărţii. Fac doar ce este cel mai bine, cu ceea ce am. 

Muncă grea, dar îşi imagină că trebuia s-o facă cineva. 

— De câte ori o să-mi distragi atenţia, domnule Rydell? 

— De câte ori va fi nevoie. 

Ea întoarse altă pagină din carte. 

Destul de cinstit până acum. 

El se aşeză mai bine în scaun, dorindu-și să fi mâncat ceva mai 
substanţial la acel mic dejun din ultimul său zbor blestemat. Drumul 
până la El Salvador era lung. 

— Uite ce este, domnule Rydell, începu ea din nou, pe un ton ușor 
exasperat, întorcându-se cu fața spre el. Ca director responsabil cu 
strângerea de fonduri al companiei Kardon County Human Services 
Foundation am avut o funcţie remunerată, timp de trei ani. Adică, 
am avut o slujbă. 

— Şi ai donat salariul. În fiecare an, conform revistei. 

— Am făcut o donaţie proporţională cu salariul meu. Este o 
diferenţă. 

Doar pentru un contabil. 


— Imaginea ta din Visul unei nopți de vară a fost altă parte 
interesantă a articolului. Cred că ai fost Titania. 

Honey îl ţintui o secundă cu privirea, apoi se așeză la loc și-și 
drese glasul. 

— Am scos mulţi bani cu producţiile teatrale, îi spuse ea, în 
special cu Shakespeare. Bardul s-a ocupat bine de vânzări în 
comitatul Kardon, iar mie mi s-a potrivit costumul de zână. Adică 
am fost Titania. 

— Costum? Scuzat să-mi fie, dar ce costum? Am pierdut ceva din 
fotografie? A existat un costum real? 

Fotografia din articol o arăta într-o scenă în care alerga noaptea, 
strecurându-se printr-o pădure fantastică, arătând cumva ca şi cum 
ar fi fost luminată din interior, trăgând două panglici, doar cu trei 
frunze plasate strategic, care o lăsau aproape goală, fără pic de 
pudoare, cu un grup de zâne, îmbrăcate sumar, zburând printre 
copacii din spatele ei, fiecare jucându-și rolul în pielea goală pentru 
Shakespeare și districtul Kardon - și, da, el probabil pierduse cam 
mult timp în ultimele patru luni uitându-se la fotografie, gândindu- 
se la ea goală. 

— A fost o producţie teatrală, îi explică ea, deşi nu era necesar, cu 
licenţă de creaţie. 

— Era Shakespeare cu nuduri. Nu este de mirare că aţi făcut atâția 
bani. 

— Era un spectacol de caritate. 

— A fost scandalos. Și chiar așa fusese acel lucru blestemat. Toată 
viaţa ei se desfășurase în public, expusă bârfelor, paginilor din 
ziarele de scandal și titlurilor defăimătoare. La naiba, nu aveai 
nevoie de talente de investigator să încropești un dosar Honey York, 
erau de ajuns doar câteva exemplare din numerele vechi ale ziarelor 
de pe Coasta de Est și câteva reviste. Şi totuşi nu se potrivea. Femeia 


absolvise la Harvard, magna cum laude, publicase două cărți, una 
fusese bestseller, coordonase timp de trei ani strângerea de fonduri 
și făcuse jumătate de duzină de alte acte de caritate, fusese arestată 
pentru expunere indecentă — şi apoi? Să fie o petrecăreaţă în lumea 
sus-pusă pentru tot restul vieții? 

Smith nu accepta asta. 

— După cum scria articolul, ai jucat rolul acela trei ani... în pofida 
recenziilor. 

— Ai depus prea mult efort ca să afli toate astea. Nici măcar nu-l 
privi de data asta, dar, spre uimirea lui, se îmbujoră abia vizibil. 

— Au fost cam neciopliți, mai ales criticul de la Times, spuse el, în 
special în privinţa felului în care ai interpretat. 

— Doar pentru că nu am alt talent decât să alerg aproape goală în 
jurul scenei, zise ea dând altă pagină din carte, roșeața din obraji 
accentuându-i-se. 

Foarte bine. Accepta asta, chiar dacă părea puţin cam dur. 

Mai mult decât dur. 

— Probabil, în ochii lor ai făcut ceva bine, de ţi-au cerut să joci în 
piesă trei ani la rând, spuse el, în mod inexplicabil venindu-i în 
apărare. 

Honey continua să întoarcă paginile cărții, una câte una. 

— Ca și tine, domnule Rydell, nu-mi duc viața după părerile 
altora. 

Dar ea continua să roșească. Ăsta era lucrul bun legat de munca 
lui de agent sub acoperire — lucrurile trebuiau să scape complet de 
sub control la nivel politic, chiar înainte ca oricine să afle că există şi 
bărbaţi ca el, ca să nu mai vorbim de ceea ce făceau. Lui Smith nu 
numai că-i plăcea intimitatea: depindea de ea pentru supravieţuire. 

Şi iat-o pe ea, an după an, afișată pe prima pagină şi pe cea de 
scandal. 


— Ce-ai făcut după ce ai părăsit fundaţia Kardon County Human 
Services? 

CV-ul lui Honey, dacă putea fi numit astfel, se termina brusc cu 
arestarea din Shakespeare. Dispăruse de peste tot, în afară de 
paginile ziarelor de scandal. 

— M-am concentrat asupra altor lucruri noi. Ceea ce nu era un 
răspuns. 

— Dar ai avut același prieten toți anii aceștia? 

Bine, asta nu suna prea profesional, ci mult prea rău; dat fiind 
trecutul lor, el era curios. 

— Prieten? O sprânceană perfect conturată se ridică un milimetru. 

— Manechinul care prezenta lenjerie, spuse Smith, ajungând la 
partea principală a celor două treimi din articol. Scriitorul de la 
Ocean relatase tot, dar capotase la pagina cu tipul și presărase 
interviul cu detalii savuroase. 

Savuroase. 

Detalii. 

Smith dusese chestia asta blestemată până la etajul treisprezece 
din strada Steele şi-i arătase lui Skeeter articolul și pe însoțitor, „un 
tânăr armăsar în lenjerie intimă“, ca să afle părerea unei fete. 

Baby Bang îi aruncase o privire prietenului lui Honey şi rânjise ca 
o pisică Cheshire. 

— Sex pe băț, fusese opinia fetei. Unor femei le-ar plăcea să-l 
lingă, adăugase ea, ceea ce era mai mult decât părerea pe care voise 
el s-o audă. Și? Nu era treaba lui, nu cu adevărat, şi nu ştia de ce 
naiba îl deranja. Da, îl deranja. 

— Robbie MacAllister? întrebă Honey. 

Da, aşa scria pagina de bârfă din The Washington Post, în 
săptămâna în care se întorsese el din El Salvador. Exista o fotografie 
frumoasă cu amândoi la o gală de modă, tipul ținând-o după umeri, 


strâns, privind-o foarte protector, ceea ce-l făcuse să-și iasă din minți. 
Smith fusese cel care o protejase în El Salvador și se descurcase al 
naibii de bine în condiții mai amenințătoare decât un blestemat de 
spectacol de modă. 

— Pare tânăr. Al naibii de tânăr și imatur, libertin, în special în 
posterul său preferat cu lenjerie, cel inclus în articolul din Ocean. 
Tinerii cu care lucra Smith nu-şi permiteau luxul de a poza în 
lenjerie intimă pentru a-și câştiga traiul, dar n-o vedea pe Honey 
ieșind cu un soldat din armată. Nici într-un milion de ani. N-o vedea 
nici cu un agent DEA. 

Sau cu un agent SDF sub acoperire. 

La dracu'! Ce se petrecuse între ei fusese o chestie grozavă, un 
noroc care îl lovise dur când văzuse pagina mondenă și realizase că 
ei îi trebuise o zi şi jumătate să revină într-un vârtej social complet 
datorită acestui iubit — un iubit foarte tânăr, foarte bogat și celebru. 
Destul ca orice alt bărbat să se întrebe dacă avusese vreun impact 
asupra ei. 

Apoi ea ţinuse din nou rubrica mondenă din săptămâna 
următoare la braţul unui francez, un conte care-l înveninase în mod 
special. Titlurile nobiliare europene în general nu-i erau pe plac. Un 
nobil francez cvasicunoscut, jucător de polo, participant la raliuri, 
băutor de șampanie, care lui nu-i pica bine. Dar, la naiba, el nu era 
șeful ei. 

Acea slujbă se pare că-i aparținuse tipului cu care se afișă în 
Manhattan două săptămâni mai târziu, regele fondurilor de risc de 
pe Wall Street, un tip cu mult mai bătrân ca ea, care arăta ca și cum 
orice se întâmpla între el și lenjeria sa intimă trebuia ţinut ascuns. 
Foarte bine ascuns. Relaţia lor durase un weekend întreg, și, apoi 
săptămâna următoare, ea se întorsese la modelul de lenjerie, apoi din 


nou la regele fondurilor de risc pentru un alt weekend de distracție 
la maxim, de premiere la operă şi colecte de fonduri de caritate. 

Ultima oară când Smith citise pagina mondenă, cu o zi înainte de 
a pleca spre Peru, ea fusese cu un tip nou care purta incredibilul 
nume de Kip Woo, dar al cărui nume real se pare că era Elliot 
Fletcher-Wooten III. 

Dumnezeule! Ea îl făcea să ameţească. 

— Păi, el era foarte tânăr când a început afacerea şi campania 
pentru lenjerie l-a propulsat chiar în vârf. De fapt, toată campania a 
fost considerată un punct de cotitură în fotografia modei masculine, 
spuse Honey. Dar de ce tocmai acum vorbim despre Robbie 
MacAllister? 

Cel puţin ăsta nu era Robert MacAllister III și vorbeau despre el 
pentru că tipul apărea mereu în viața ei. Articolul din Ocean era 
vechi de patru ani, ceea ce înseamnă că Honey avusese același iubit o 
perioadă de două ori mai lungă decât avusese el o nevastă, ceea ce îl 
înfurie din nou, ca să nu mai vorbim și de ceilalți bărbaţi cu care ea 
se mai vedea. 

— Şi eu am lenjerie din asta. 

— A, grozav, spuse ea revenind asupra cărții, dând pagina. Este 
de foarte bună calitate, mai scumpă, dar merită. 

Nu era interesant că el a fost șocat de propria idioțenie? De unde-i 
venise asta? Cu lenjeria? 

— Mi-a cumpărat-o iubita mea. Şi asta nu l-a salvat deloc. Nu. 

Ea mai întoarse o pagină a cărţii, dar nu comentă. El n-o învinui. 
Unele lucruri nu meritau discutate, primul exemplu fiind lenjeria lui. 

La naiba! Smith nu făcuse decât să se gândească la ea patru luni 
blestemate, iar acum, când stătea lângă ea, în ultimul loc din lume 
unde s-ar fi așteptat să ajungă când îl scoseseră din camera sa de 
hotel din Lima la miezul nopții și-i încredințaseră această misiune 


blestemată, acum, el se gândea la situaţie şi-şi lăsase imaginaţia să i- 
o ia înainte. 

Şi era furios. 

Mai ales pentru că se gândise la ea patru luni blestemate. San Luis 
ar fi trebuit să fie o aventură de o noapte, nu o obsesie. Nu aveau 
nimic în comun. 

Şi totuși, iată-i din nou aici, într-o aventură sălbatică. Dumnezeule, 
era soarta, dar el nu agrea ideea cu soarta. Voința liberă, simplă şi 
necomplicată era singurul lucru în care credea. Dă-i mână liberă, un 
.45 şi putea să aibă grijă de el, slavă Domnului. 

Dar liberul-arbitru îi fusese răpit la ora trei şi o avea pe Honey pe 
cap, o servietă și o grămadă de informaţii fără rost, care nu erau 
treaba sa. 

Shakespeare cu nuduri. Hristoase! 

Smith se foi în scaun, se uită pe geam, mai lăsă să treacă un 
kilometru și jumătate, înainte să dea drumul la ce ţinuse patru luni 
în guşă. La naiba! 

— Îţi datorez scuze. 

Vorbele lui fură primite în tăcere. 

— Pentru ce? întrebă Honey după un moment. 

Se uită în direcţia ei şi se văzu privit cu un amestec de curiozitate 
și de prudenţă. N-o învinui pentru prudenţă. Oricine avea un pic de 
creier folosea puţină precauție în relaţia cu el. 

— Am fost cam dur cu tine în noaptea aia la San Luis. 

Ea ridică din sprâncene și, mai mult ca sigur, roşi din nou. 

El aproape rânji. Nu asta voise. 

— Mă refeream la faptul că te-am zgâlțâit în camera mea, ţi-am 
luat arma și în general... 

— În general ai făcut-o pe șeful, amenințându-mă că-mi rupi 
gâtul? 


— Da. Iisuse! O amenințase că-i rupe gâtul. Uitase de partea asta. 
Îmi pare rău. Îmi cer scuze dacă te-am rănit. 

— Mie nu-mi pare, zise ea revenind asupra cărții, dar fără a mai 
da paginile. Îmi cam pierdusem minţile, Smith, chiar de-a binelea, iar 
dacă nu mă aruncai în camera ta, probabil că n-aș fi supraviețuit 
acelei nopți. Nu știu cine erau acei bărbaţi, dar cred că tu știi, și 
bănuiesc că erau mai periculoși ca Diego Garcia. 

Ea pricepuse bine partea asta. Tipii lui Tony Royce erau aleși din 
mizeria pământului pentru brutalitate şi tendinţe sociopate. N-ar fi 
supraviețuit patru ore în mâinile lor şi cine ştie ce Dumnezeu i s-ar fi 
întâmplat, așa cum păţise prietena și partenera lui Smith din SDF, 
căreia i se spunea Red Dog. 

Gândul acesta îi produse fiori enervanți pe şira spinării. 

Da, fusese un dur, făcându-și treaba așa cum crezuse că era mai 
bine și, da, ea ieșise cam șifonată în timpul ăsta, dar supraviețuise. 

Apoi ea se dovedise a fi cineva de care începuse să-i pese mai 
mult decât ar fi trebuit. Viaţa este al naibii de neașteptată uneori — de 
cele mai multe ori. 

— Mă bucur că ai înțeles. Majoritatea oamenilor, în special în 
cercurile ei sociale, nu înțelegeau. Nu prea ştiau ce trebuia să faci ca 
lumea să se învârtă în continuare. Nu știau de tipii ca el şi, ceea ce 
era mai rău, nici nu voiau să știe. 

— Mă bucur și eu că înțeleg, spuse Honey, ridicându-și ochii, 
întâlnind privirea lui. Robbie MacAllister nu mai este iubitul meu. 
Mai ieşim doar la prezentări de modă împreună. 

Ei, el nu prea ştia ce naiba să facă cu informaţia asta, nu prea ştia, 
mai ales că mai erau şi alți bărbaţi implicați. 

— Fata care mi-a cumpărat lenjeria a dispărut şi ea demult. Doar 
un fapt, nimic mai mult, dar ce naiba, dădea cărţile pe față și vedea 


ce se va întâmpla şi spera că se va întâmpla ceva bun și ar fi trebuit 
să ştie mai bine, mult mai bine. Se crezuse mai deștept. 

Se pare că nu era așa. 

La naiba! 

lar rezultatul fusese un mic zâmbet şi mai multă roșeață și o 
alunecare a privirii ei și, la naiba, nu știuse ce să facă nici cu asta. 

Sona, Columbia 


De la măsuța aflată pe veranda de la etajul doi, Irena Polchenko 
urmărea un sedan negru care înainta încet pe aleea străjuită de 
copaci ce ducea la poarta principală a vilei ei și a zonei din jur. 

Bine, se gândi ea, dând la o parte farfuria de pollo con arroz, 
întinzându-și mâna spre lămâia proaspătă aflată într-un vas pe masă. 
Aristotle Alexandar Poulos, Ari, şeful pazei ei, întârziase, dar în cele 
din urmă își făcea apariția şi, dacă îi aducea şi veştile așteptate, îl 
ierta. 

Altfel, va avea mult de plătit. Timpul va decide. 

Rezemându-se de spătarul scaunului, strivi fructul în palme, apoi 
îl duse la nas. Mirosul proaspăt de lămâie încălzită la soare din 
palmele ei a fost o amintire erotică şi plină de sevă a motivului 
pentru care trăia la tropice. Avea inimă de reptilă, sânge rece şi avea 
nevoie de căldură. 

Cu o mișcare îndelung exersată, Irena scoase un briceag din 
buzunarul pantalonilor, cu degetul așezat în prelungirea lamei. 
Două tăieturi precise în pulpa verde a fructului îi oferiră ce voia, o 
felie subțire, perfectă, care să cadă pe gâtul lung al sticlei de Corona. 


Puse briceagul înapoi în buzunar şi aşteptă până ce lichidul de 
culoarea ambrei se ridică până la buza sticlei. 

Când termină, duse sticla la gură şi luă prima înghiţitură, 
urmărind maşina cu privirea. 

Lumina după-amiezii se reflecta de pe sedanul în mișcare ușoară 
și arunca umbre spre valea înverzită de dedesubt, o întindere verde 
de teren care se lărgea pe mile întregi spre dealurile ce mărgineau 
proprietatea ei la est şi vest. Casa ei, stil spaniol, cu trei etaje, era 
vârâtă la baza pantei de vest, la șase kilometri de micul sat Sona. Pe 
dinafară, vila și restul arătau ca o reşedinţă de fermier columbian. 
Dar nu era ceea ce părea. Drumul care ducea la poarta din faţă a vilei 
era o secțiune dreaptă de aproximativ opt sute de metri pavată 
manual, străjuită de pomi înalți şi falnici, de-o parte şi de alta. Două 
rânduri de copaci decorativi, aşezaţi din zece în zece metri, se 
întindeau pe o sută de metri. Dacă ar fi fost nevoie, un trăgător de 
elită din vilă sau de pe panta de deasupra putea folosi copacii ca pe 
nişte marcaje, pentru a aprecia distanţa la care se afla un vehicul. 

Sedanul negru se afla la cinci sute de metri distanţă şi se apropia — 
era o ţintă ușoară pentru unul dintre trăgătorii ei la distanţă, o ţintă 
Și mai ușoară pentru ea. 

Irena mai luă o gură mică de bere, privirea alunecându-i spre 
valea de dincolo de drum, uitându-se după orice era neobișnuit, 
nelalocul său. Fusese compromisă, misiunea din ziua precedentă 
terminându-se aproape într-un dezastru, şi era la capătul nervilor. 
Eşuase destul de rău, motivele trebuiau determinate, dar mai era 
ceva... ceva încă neştiut, care aprinsese un semnal de alarmă în 
colţurile cele mai ascunse ale creierului ei și făcuse ca muchia de 
deasupra prăpastiei pe care se afla să fie foarte ascuţită, foarte 
periculoasă. 


Maşina se opri sub nivelul la care se afla ea, pe drumul circular, și 
auzi cum se deschid portierele. 

Lăsând berea deoparte, Irena scoase o ţigară turcească din 
pachetul pe care-l ținea întotdeauna la îndemână. Bricheta pe care o 
luă din buzunarul de la spate era din argint pur cu incrustaţii de aur, 
cu creasta monstrului Gila și cu mottoul ei: Vincit Qui Se Vincit — 
Câştigă cel care se câştigă pe sine. Apropie flacăra de capătul țigării 
și trase adânc din ea. Bricheta era darul unui lord englez pentru 
serviciile oferite și pentru că obținuse un profit mai mare decât se 
așteptase el. Ea știa ce are de făcut, dar mai ales ştia să întoarcă 
lucrurile în favoarea sa. Fără îndoială, va rectifica greșeala din ziua 
precedentă. 

Scoţând o dâră lungă de fum, așteptând ca Ari să apară pe 
verandă, Irena îşi lăsă privirea să se întoarcă spre aleea străjuită de 
copaci. Pentru ochiul unui aviator, aleea pavată cu grijă servea altui 
scop. Suprafaţa aleii era la nivelul câmpiei, nu era convexă, iar 
pietrele din mijlocul drumului aveau o culoare mult mai deschisă 
decât celelalte. Copacii erau plantați la o distanță precisă de 
cincisprezece metri de la linia de centru, în mare spus, trei anverguri 
de aripă de avion. Lanterne cu piedestal fuseseră așezate între fiecare 
întrerupere a liniei copacilor, la punctul mort. Pe lângă lanterne, 
piedestalele mai conțineau faruri ILS, un sistem de aterizare dirijat, 
care putea fi activat de un avion ce se apropia cu ajutorul codurilor 
unui dispozitiv automat de recepţie-transmisie. Ziua sau noaptea, 
drumul putea fi folosit ca pistă de aterizare de urgenţă, indiferent de 
vreme. 

Mai erau şi alte piste de aterizare pe proprietate. Domeniul Irenei 
se întindea aproape un kilometru dincolo de poarta principală şi mai 
avea trei clădiri separate. Acestea păreau barăci columbiene cu un 
singur etaj, cu pereţii laterali din chirpici și acoperișuri țuguiate. 


Dar nu erau ceea ce păreau. 

În pofida fațadelor dărăpănate, clădirile aveau structuri pe cadru 
de oţel, în care se găseau vehicule, avioane, facilităţi de întreținere, 
depozite, arme şi cazărmi. Mai sus, pe deal, două clădiri adăposteau 
centrul ei de comunicaţii. Drumurile întortocheate și murdare care 
legau zonele între ele erau, de fapt, carosabile cu pietriș compact de 
șapte centimetri, destul de solide ca să suporte vehicule grele şi 
avioane de mărime medie. Unele dintre clădirile plasate strategic 
erau montate pe șine de alunecare şi puteau fi rearanjate ca să 
alinieze drumurile, transformându-le în mai multe piste de aterizare. 

Totul îi aparţinea, fiecare băț, fiecare scândură, fiecare piatră, 
fiecare centimetru de material fuseseră acumulate prin forţa voinţei 
ei și cu o minte care nu se odihnea, nici nu accepta înfrângerea. Le 
făcuse singură. Niciun bărbat nu-i oferise nimic de valoare — cu o 
singură excepţie. 

Irena mai trase o dată din țigară, apoi își alungă gândul din minte. 
Sona nu era locul pentru astfel de gânduri. 

Uşile duble se deschiseră în spatele ei și un bărbat cu statură 
atletică, foarte îngrijit, cu trăsături europene, parcă cioplite cu dalta, 
cu părul blond, pătrunse pe verandă, având grijă să se miște pe linia 
vederii ei periferice, înainte de a se apropia de masă -— şi asta dintr- 
un motiv foarte bun. Ea nu era niciodată neînarmată și nu greșea 
niciodată, nu cu pușca ei, dar mai ales cu pistolul model 1911, 
varianta .45 de la coapsă. 

— Guten Tag, patrona, spuse el. Bună ziua. 

— Hans. 

Irena înclină capul, atenţia ei mutându-se deja asupra bărbatului 
aflat în spatele acestuia. Ari Poulos avea cam 1,80 metri înălțime şi 
cântărea puţin peste o sută de kilograme. Jumătate grec, jumătate 
guatemalez, avea patruzeci şi trei de ani, fusese soldat în războiul 


civil, antrenat de consilierii militari israelieni în mici unităţi tactice și 
de armament, inclusiv de arme antiaeriene și avioane militare, fusese 
trăgător de elită. 

— Au trecut douăzeci și patru de ore de la Cuzco, îi spuse ea 
calm, cu privirea asupra celor doi bărbaţi. Ce-ai aflat? 

Hans Klechner era șeful activităților ei, fost ofițer de informații 
din Germania de Est, instruit de KGB. Cândva lucrase și pentru 
guvernul sârb, conducând o operaţiune sub acoperire împotriva 
rezistenţei albaneze din Kosovo. 

Ari vorbi primul: 

— Patrona, am primit câteva informaţii de la contactele noastre 
rămase la unitatea mixtă de control antidrog din Lima. Au fost 
identificate cele două aparate ale noastre de pe pista de zbor, dar 
peruanii n-au putut să le localizeze. Se pare că au reușit să se 
infiltreze în rețeaua noastră clandestină și ne vor contacta când nu 
vor mai fi în vizorul autorităţilor peruane. În orice caz, nu-i mai 
putem considera informatorii noştri în cadrul structurii de 
introducere a drogurilor. 

Irena încuviinţă. 

— Adu-i aici imediat ce scot capul la suprafaţă din nou, spuse ea 
scuturându-și ţigara într-o scrumieră de cristal cu folie de plumb de 
pe masă. Sunt ai noştri de acum, ne-ar putea fi de folos să decidem 
cum să procedăm cu controlul daunelor de la Cuzco. Contactul 
rămas este sigur? 

— N-a fost compromis, o asigură Ari. 

— Ai pomenit de câteva transmisii. Ce altceva? 

— S-au tăcut fotografii. 

Ea se opri cu ţigara aproape de gură, cu privirea îngustată. 

— Fotografii? 


— Făcute de o echipă de supraveghere a introducerii drogurilor 
care urmărea pista din Cuzco. 

Ştiuse şi ea că niște contranarcotraficantes se aflaseră pe dealul de 
deasupra pistei de aterizare. Transmiteau printr-un radio de 
frecvenţă înaltă în banda poliţiei federale peruane și aşa se face că ea 
putuse să indice locul acelor pendejos locali cu destulă precizie. 

— Am cerut să fie uciși, spuse Irena cu o voce dură. Cum de au 
scăpat? 

Ari o cunoștea destul de bine ca să știe că întrebarea nu era 
retorică. 

— Cu un elicopter, sub acoperirea unui avion A-10. 

— Morți? 

— Patru. Opt răniți. 

— Au făcut masacru, proştii. Nu va mai veni coca din Cuzco o 
vreme, iar ea nu va mai avea ce să transporte. Cei din Cuzco nu 
asiguraseră pista aşa cum vorbiseră și chiar dacă ei avuseseră 
informatori în interiorul Federales Joint Ops Central din Lima, aceştia 
nu semnalaseră că ar exista vreo ameninţare. 

Prostia la un nivel atât de înalt nu putea fi tolerată. Nu va fi 
tolerată, nu când era în joc viaţa ei. Avionul ei Piper avusese atât de 
puțin combustibil când reuşiseră să scape, că abia izbutiseră să 
ajungă la aeroportul auxiliar din Brazilia, iar acum afla de aceste 
fotografii. Într-un cuvânt, un posibil dezastru se transformase într- 
un dezastru total. 

Irena știa că fusese foarte posibil să fi fost supravegheată video, 
dar se așteptase ca agenţii să fie prinși şi ucişi, iar aparatele lor 
blestemate să fie distruse. 

Oamenii ei ar fi trebuit să-şi facă treaba. 

— Ştii dacă fotografiile sunt identificabile? Orice putea să le facă 
inutilizabile. Poziția din care agenţii observau totul putea să fie într- 


un unghi prea abrupt, ca să poată face o fotografie în care chipul să 
se vadă clar, sau poate că ea își întorsese capul, sau echipamentul lor 
n-a funcționat. 

— Au făcut rost deja de dosarul meu și al lui Hans, prin Interpol. 

Sau totul ar fi putut să funcționeze perfect pentru poliție. 

— Dar în privinţa ia, patrona, nu sunt prea siguri, spuse Ari, care 
știa mai bine ca oricine să denatureze un fapt sau să ascundă ceva. 
Unul dintre agenţii de supraveghere te-a identificat, dar superiorii 
lui din Lima consideră că se înşală, pentru că toate informaţiile pe 
care au putut să le găsească despre Irena Polchenko spun că a murit 
cu şase ani în urmă, în Afganistan. 

Acel avertisment pe care-l simţi ea deveni brusc ceva rece, cumplit 
de rece. Ca un cuţit în inima ei. 

— Cine este agentul? Irena cunoscuse zeci de agenţi în Kabul şi în 
alte locuri din lume. Când fusese pilot, lucrase pe bază de contract 
pentru un număr mare de agenții şi jumătate de duzină de guverne. 

— Ieri erau doi pe deal, un agent federal peruan pe nume Rufio 
Cienfuegos, și un american pe nume... Se uită pe carnetul său de 
însemnări: Rydell. C. Smith Rydell. 

Cuţitul din inima ei se răsuci adânc, tăindu-i respirația pentru un 
moment. 

— Avem dosarul lui Cienfuegos, continuă Ari, dar nu şi pe al 
americanului. Nu pare a fi de la DEA. 

Nici Rydell nu trebuia să mai fie în viaţă. 

ÎI lăsase legat, cu căluş în gură, la picioarele lui Jamal 
Abdurrashid, un conducător al războinicilor afgani de pe frontiera 
de nord-vest. Stâlcit în bătaie, plin de sânge, Rydell căzuse lângă o 
ladă de arme sol-aer, iar în schimbul vieţii lui și al armelor, Irena 
câștigase jumătate de milion de dolari. 


Auzise împușcătura care îl ucisese și se comportase prea 
sentimental întorcându-se ca să se uite înapoi, o slăbiciune rară şi 
deranjantă, care crezuse că va fi ultima. 

Dar acum... 

Nu i se mai întâmplase și nu trebuia să i se mai întâmple. Ea îl 
lăsase mort acolo, şi aşa trebuia să fie. Tipul ştia prea multe, chiar ea 
îi strecurase un secret abia șoptit în întunericul nopţii, o mărturie de 
dragoste pe când adormea în braţele lui, un secret prea periculos ca 
să se gândească măcar la el. 

— Unde sunt acum Cienfuegos și Rydell? întrebă Irena, ducând 
ţigara la gură. Inhala lent, neîntrerupt, încăpățânându-se să rămână 
într-o stare de calm calculat, plină de venin. Era o reptilă, o pasăre de 
pradă, iar calmul era aliatul ei. 

— Cienfuegos s-a întors la postul său din Lima, răspunse Ari. Cât 
despre american... Se întoarse spre Klechner care preluă discuţia: 

— Rydell a fost scos din unitatea mixtă de control antidrog în 
timpul nopții şi a fost urcat într-un avion spre Panama. Contactul 
nostru a putut să acceseze motivul schimbării misiunii lui și a aflat 
că americanul a fost desemnat ca PSD în Panama City, de către 
Departamentul de Stat al SUA, unei tipe, Honoria York-Lytton, din 
Washington, D.C. 

De ce? se miră Irena. Deja erau duzini de militari și consultanţi de 
securitate în Panama care puteau fi desemnaţi pentru o astfel de 
misiune. Ce sens avea să scoţi la miezul nopţii din Peru un agent 
dintr-o misiune mixtă a unui guvern străin, și să-l trimiţi să păzească 
o femeie în Panama? 

Rydell trăia, iar Irena simţi cum îi tremură mâna. Ascunse 
tremurul, stingând ţigara în scrumieră. 

Supraviețuise. 


— Negociaţi un contract pentru viaţa lui Cienfuegos. Imediat. Îl 
vreau mort ieri şi, dacă nu se poate, să nu treacă de ziua asta. 
Cunoaștem destule persoane în Lima care o pot face. Căutaţi-i pe cei 
mai buni, zise Irena, observând schimbul rapid de priviri îngrijorate 
dintre Ari şi Hans. 

Ea înţelese. Uciderea unui agent federal se sancţionează rar și 
implică o doză onorabilă de control de sine. 

Dar dacă Cienfuegos fusese pe colina aia când o văzuse Rydell 
prima oară, era foarte probabil ca acesta să-i fi spus agentului federal 
tot ce ştia despre ea, nu din cauza şocului, deși probabil fusese și el 
la fel de șocat ca ea, ci pentru că în situații limită membrii unei 
echipei schimbă oricât de multe informaţii, vorbind din mers, dacă 
este necesar, pentru cazul în care unul dintre ei nu reușeşte să 
supraviețuiască. 

— Da, patrona, răspunse Ari. 

— Și fă tot ce trebuie ca să-mi aduci itinerarul misiunii lui Rydell, 
spuse ea, fixându-l pe Hans cu privirea. Activaţi toate sursele noastre 
din Panama. Aflaţi ce s-a întâmplat în ambasada SUA astăzi, cu cine 
a vorbit, când şi ce s-a spus. Vreau să ştiu tot. 

— Da, patrona, încuviinţă Hans. 

— Ari, noi doi pornim după acest american, imediat ce-l 
localizăm. Pregătesc eu Piperul. Tu pregăteşte echipamentele pentru 
noi doi, inclusiv proviziile, armele obișnuite şi o puşcă cu bătaie 
lungă. Hans, tu rămâi director interimar peste toate operaţiunile de 
aici de la vilă. 

— Da, patrona, încuviință Hans, iar ea făcu un gest scurt din mână, 
concediindu-i. 

Rydell ar fi trebuit să raporteze informațiile în timpul întâlnirii de 
la Lima, Irena știa asta, dar în acel moment el ar fi fost în afară de 
primejdie şi ar fi avut destul timp să se gândească la toate, şi odată 


cu acele gânduri ar fi devenit mai precaut. Cele mai dăunătoare 
informații puteau fi oprite, gândite, salvate, pentru propriul său 
guvern. Cu acest gând în minte, era foarte posibil ca el să fi părăsit 
Peru, să se fi îndreptat spre cea mai apropiată bază, Panama City. 

Ceea ce făcea ca misiunea de pază și femeia să fie în cel mai bun 
caz un şiretlic neglijabil, sau poate nu. Dacă exista un grăunte de 
adevăr în această misiune, îl putea folosi. 

Putea fi foarte folositor. 

— Hans, spuse Irena oprindu-l pe neamţ, înainte de a ieşi după 
Ari pe ușa dublă. Pe lângă faptul că fusese agent de teren și ofițer de 
caz pentru nemţii din Est, Hans fusese instruit de KGB în arte 
marţiale orientate spre luptă, salvare de ostatici şi, cel mai bine, în 
arta răpirii. 

— Da, patrona? 

— Vreau să ştiu tot despre femeia asta, Honoria York-Lytton... 
tot. 

— Jawohl, patrona. 


fi 


Baza Aeriană Howard, Panama 


Dumnezeule mare, se gândi Honey, stând lângă Smith şi 
urmărind cu ochii mari din spatele ochelarilor cum opt exemplare 
frumoase din cele mai elegante valize Louis Vuitton erau terciuite, 
târâte, zdrobite, sub banda galbenă a transportorului de marfa. 

Probabil că Louis Vuitton se răsucea în mormânt. 

— Chiar trebuie să le strângă atât de tare? întrebă ea, încercând să 
arate mai nonşalant decât se simțea, ceea ce nu putea fi prea 
nonșalant, având în față cele cinci valize Vuitton, care păreau 
strivite. 

— Da, spuse Smith, un singur cuvânt, foarte scurt. 

OK. Bine. Honey îşi înăbuși un oftat și îşi vârî la loc șuvița care 
scăpase din părul ridicat la spate. 

Era o atmosferă foarte sumbră în acel hangar, era foarte cald şi ea 
chiar voia una din acele cigarillos cubaneze pe care le cumpărase de 
la hotelul Blake, dar având în vedere mirosul din hangar şi 
conținutul paletului şi dat fiind norocul ei, își imagină că dacă își 
aprindea una, ar fi de ajuns să-i arunce pe toți în aer. Dumnezeule! 

Echipajul de la sol mai verifică o dată felul în care asigurase 
bagajele, înainte de a le ancora, şi Honey îşi spuse că nu trebuie să 


intre în panică, doar erau Vuitton, trebuia să reziste — şi apoi, gata. 
Acolo se afla totul: un palet cu moarte şi distrugere, cu componente 
haute couture, asigurat și gata să plece la Ilopango. 

Asta dacă nu cumva vreuna dintre valize nu ţinea, se fisura și 
ieşea ceva, orice, din ea — atunci această petrecere se termina rapid. 
Ca și cum ar fi zburat în iad. Ce-i spusese Smith în noaptea aceea la 
San Luis? Ceva despre o libarcă, una care putea să tragă după ea 
jumătate de plantație într-o pârnaie din San Salvador? 

Honey se gândise de câteva ori la libarcă în acea noapte și de 
câteva sute de ori de când se uitase la cele cinci valize mari, care o 
aşteptau în bungalow-ul din grădină, când sosise la hotelul Blake, 
cele pe care nu le mai văzuse înainte, dar care aveau numele ei scris 
pe etichete. Atunci, Jenkins trecuse împreună cu ea peste itinerarul 
operaţiunii „plantaţia de cafea“ și-i dăduse un plic sigilat cu 
conosamente pentru restul încărcăturii, pe care se presupunea că-şi 
va pune semnătura. Gesturi de bunăvoință, pe care Honey să le 
distribuie la discreție, îi spusese el cu un aer ușor afectat, gen noblesse 
oblige, dovezi ale aprecierii guvernului american faţă de munca grea 
a nobililor fermieri salvadorieni. 

Nu chiar. 

Citind repede conosamentul după plecarea lui Jenkins, Honey se 
întrebase dacă ar fi în interesul ei să „mânărească“ încuietorile 
valizelor. „Gesturile de bunăvoință“ erau nici mai mult nici mai 
puțin decât o condamnare la moarte, și ea se îndoia că ar fi avut 
libertate de acţiune cât negru sub unghie, privind distribuirea lor. 
Mergeau toate la rebelii CNL. Doar Dumnezeu ştia ce mai încercau 
„dresorii ei“ din Washington s-o facă să riște. 

Din fericire, avea ceva experienţă în deschiderea încuietorilor de 
la valizele Vuitton şi o privire aruncată spre prima o făcu să se 


întrebe ce şanse avea să scape de acuzaţia de înaltă trădare, poate 
doar dacă avea un avocat bun — mai precis o duzină. 

Pentru că de data asta era rău, foarte rău. 

Şi fusese deja foarte rău. La dracu’! 

O bestie, aşa îi spusese Smith libărcii, și Honey nu se îndoia că așa 
era. Nu se îndoia nici că panamezii puteau fi la fel de nenorociţi, sau 
că o forțaseră să facă destulă contrabandă, ca să-și petreacă tot restul 
vieţii într-o închisoare din America Centrală, iar când sentința va 
expira, o vor pune în închisoarea din Leavenworth pentru încă o 
viaţă. 

O, da. Asta era energie karmică rea, de natură cosmică, de genul 
celei care urmărește sufletele și după nenumărate reîncarnări — iar ea 
era protestantă. 

Honey trase aer în piept şi încercă să se calmeze. Era deja 
implicată. Luase hotărârea să se implice, chiar înainte de a urca în 
avionul de Panama, și va rămâne implicată, până va termina ce avea 
de făcut, în felul ei. Ajunsese la baza aeriană şi ăsta era un lucru bun, 
chiar dacă pornea la vale, direct în iad, de acolo. Odată urcată în 
avionul de El Salvador, nu mai exista nicio posibilitate de întoarcere, 
de scăpare. Mergea doar înainte, în această acțiune, și spera să iasă 
bine. Misiunea ei era foarte clară: livra valizele Vuitton, servieta și 
„războiul în cutie“ menţionat în conosament, la plantația Campos 
din provincia Morazân. După ce realiza asta, trebuia să recupereze 
servieta curierului, stick-ul de memorie de 2GB şi să facă Dumnezeu 
cine știe ce, ca să convingă CNL să nu calce în picioare arbuștii de 
cafea ai lui Alejandro Campos. 

Da. Era ceva greşit în toată chestia asta, cum ar fi rolul ei, dar așa 
este, sunt momente în viaţa unei femei când trebuie doar să se 
întrebe ce naiba a făcut ca să intre într-o astfel de încurcătură. 

Acesta era unul din acele momente. 


Chiar dacă ştia al naibii de bine ce-a făcut și, la fel de bine, de ce s- 
a lăsat pusă pe drumuri spre El Salvador. 

„MRE“, citi Honey literele imprimate pe o parte a containerelor cu 
cutii de carton de pe palet, dându-și în spatele urechii altă șuviță. Nu 
suporta prea bine căldura aceea toridă şi trebuia să facă ceva. 

— Ce înseamnă MRE? 

— Meal, Ready to Eat — Mâncare, Gata de Servit, spuse Smith, și 
dacă ea nu se înşela, el chiar rânjise. Trei minciuni într-una singură, 
dar cu toate reclamaţiile în privinţa calităţii acestei mâncări, n-am 
văzut un soldat flămând care să refuze să mănânce. 

Bine, este în ordine, se gândi ea. Mâncare. Se putea împăca cu ideea 
— transporta mâncare pentru gherilele înfometate: o mulțime de 
containere de carton, pe care era scris MRE. Celelalte cutii îi puneau 
nervii la încercare. Una era să le vadă scrise pe conosament. Dar 
când vedea containerele încărcate pe un palet şi știa că răspunde 
pentru ele, era altceva. Îşi trecu privirea peste containere, citind 
literele de tipar de pe părţile laterale: MUNIZIE, ARMAMENT INDIVIDUAL, 
GHIULELE DE 5,56 MM, Și iar MUNIZIE, ARMAMENT INDIVIDUAL, GHIULELE DE 
9 MM şi, da, o mulțime de arme individuale mergeau acolo sus, pe 
dealuri: PISTOL, BERETTA 92 9 MM, PUȘCĂ M 1 6A2, şi astea erau destul de 
multe, inclusiv cele pe care era scris pușcă MI6A2, W/40 MM cu 
LANSATOR M203, care știa ea din conosament că însemna grenadă și, 
da, vedea cum se poate lansa o grenadă cu ajutorul unei mitraliere. 

Cu toate astea, prefera ARMA ANTITANC DE 66 MM. 

Se cam îndoia că ar exista multe tancuri care să mărșăluiască în 
jurul râului Torola, dar își imagina că o armă de 66 mm antitanc 
putea să facă o gaură mare într-unul, dacă-l lovea. 

Gherilele din munţi, grenadele pe palet, necazul din servietă, CIA 
și un foarte impozant domn cu părul alb din Departamentul de Stat 
pe nume Cassle, care trăgea toate sforile, și niciun cuvânt de la Julia 


de patru luni, niciun cuvinţel de când urcase într-un camion din fața 
bisericii St. Mary și pornise spre San Salvador. 

Adevărul era că nici domnul Cassle, nici bărbatul de la CIA cu 
chipul posomorât, în costum negru, nu trebuiseră s-o amenințe nici 
pe jumătate ca s-o trimită într-o misiune top-secret în El Salvador, să 
trateze cu rebelii care conduseseră acel camion care-i luase sora, în 
special când tipii de la guvern îi dădeau toate bunurile comerciale. 

Bunuri grozave. De top. 

GRENADELE ȘI ARMELE ANTITANC DE 66 MM o speriaseră? Da. Dar 
Honey era teribil de sigură că Diego Garcia nu intrase pe piața asta 
ca să facă comerț cu cosmetice Estee Lauder, dar el era singura 
legătură cu Julia. Se rugă doar ca legătura să nu fi devenit prea 
apropiată. Într-o bruscă deviere spre dreapta, Biserica Catolică îşi 
abandonase politicile disidente din El Salvador. Majoritatea clerului 
se conformase, în afara unui grup mic de călugărițe de la un post 
izolat din dealurile de deasupra Cristobalului, care conducea o 
școală şi un orfelinat, aflate pe o fostă plantație de cafea. Bunele 
călugăriţe de la St. Joseph refuzaseră să-și modifice crezul. Conform 
spuselor părintelui Bartolo, pe care Honey îl considera alarmist în cel 
mai bun caz și deraiat în cel mai rău, existau patru călugărițe — 
surorile Bettine, Rose, Teresa și Julia Ann-Marie, de care nu se mai 
auzise nimic și nu mai fuseseră văzute de preotul de la St. Mary, de 
peste douăsprezece săptămâni. 

Cu excepția unui singur zvon revoltător venit din Morazân, pe 
care părintele Bartolo refuzase la început să-l ia drept bun chiar şi 
pentru o secundă, pe care nu l-ar fi repetat nici pentru un milion de 
dolari, dar pe care se pare că l-a strigat gratis în gura mare, apoi 
chiar a lăsat deoparte cuvioșenia şi i l-a aruncat întreg în faţă. 

De atunci, Honey n-a mai fost aceeași. 


Astfel că amenințările domnului Cassle fuseseră aproape 
superflue. Cât despre rest, la naiba, Washington, D.C. era plin de 
sfori și de oameni care să le tragă, dar numai un prost putea să 
creadă că aceste sfori se trăgeau într-un singur sens, iar Honey nu se 
număra printre aceştia. Sforile se trăgeau întotdeauna în ambele 
sensuri, iar ea își înfăşurase degetele în jurul câtorva, de-ajuns ca să o 
scoată din încurcătura asta, dacă era nevoie de ajutor. 

Sau cel puţin credea că aşa este, iar dacă trebuia să se dea înapoi şi 
să împuște, ei bine, tocmai de asta îl avea pe C. Smith Rydell. 

Sau aşa spera. 

Aruncă o privire în direcţia lui, dar asta nu avu darul s-o 
liniştească. Bărbatul nu părea prea fericit. Nici nu mai arăta ca 
bodyguardul elegant care apăruse la hotelul Blake. 

Se schimbase imediat când ajunseseră la baza aeriană, iar acum 
începuse să arate exact a ceea ce ea bănuia că este: un soldat. Nu 
vreun trăgător de noapte de închiriat care îşi terminase treaba pe 
malul San Luis cu berea într-o mână și cu un .45 în alta, apărând la 
timp pentru o bătaie şi pentru a-i salva ei fundul. Era un soldat 
adevărat, care asculta ordinele și fusese antrenat foarte profesionist 
pentru luptă. Se vedea din felul în care se mișca și din felul în care 
gândea, clar, concis și tactic, căutând întotdeauna să învingă. În 
noaptea în care se cunoscuseră, avea în buzunar harta unui aeroport 
secret și datele oficiale de identificare de la o agenţie numită IRIS, 
emise de Ambasada americană din Panama, care-i permitea să 
transporte o armă ascunsă prin toată America Centrală. Încercase să 
afle mai multe despre această organizaţie la întoarcerea acasă și se 
pare că singurul lucru pe care-l făcea IRIS era să înmâneze acele 
permise de transport tăinuit, dar partea cu ambasada fusese reală. 

Honey cunoştea lumea, știa să citească gândurile, iar acel bărbat 
de la Departamentul de Stat, domnul Cassle, îl recunoscuse pe C. 


Smith Rydell, când cel de la CIA îi arătase fotografiile făcute în 
sacristie. Fusese evident din felul în care strânsese din buze, aproape 
imperceptibil, cel mai în vârstă, din cele zece minute lungi pe care le 
petrecuse uitându-se la fotografie și dintr-un singur telefon scurt pe 
care-l dăduse, spunând: „Dă-mi-l pe Grant“. 

Honey nu ştia cine este Grant, dar era convinsă că Smith știa, și nu 
putuse decât să se întrebe dacă Grant era punctul terminus al 
activităţii lui Smith într-un loc numit SDF. Nu părea că ar conta câte 
sfori smucise și trăsese ea noaptea trecută şi dimineaţa asta; încă nu 
aflase ce înseamnă SDF, şi cel mai mult ce putuse afla în ultimele 
patru luni despre strada Steele 738, adică adresa de pe carnetul lui 
de șofer, era că acolo se afla un garaj vechi, cu un trecut ascuns, unde 
lumea vindea mașini în Denver, Colorado. 

Dar nu-i mergea cu Honey. 

Privirea ei alunecă din nou spre Smith. 

Nimic. Nicio speranţă. Pe el nu vedea niciun centimetru pătrat pe 
care să scrie „vânzător de mașini“. 


Smith stătea lângă palet, uitându-se la încărcătură cu un amestec 
de dezaprobare, pricepere şi neîncredere. 

Arme Uşoare Antitanc de 66 mm? De ce naiba transporta 
automate antitanc în Morazán? Puşti cu lansatoare de grenade de 40 
mm? Ce războiul naibii credea CIA că poate să pornească? Şi ce 
naiba se petrecuse în acel Cessna al Agenţiei, pentru ca toată tehnica 
asta de luptă, personalul și mijloacele de transport să treacă 
vertiginos prin sistem de o sută de ori mai repede decât ultimul său 
cec? 

Smith avea sentimentul că nu va ști niciodată, ceea ce nu era rău 
pentru el. Nu era politician. El implementa politicile. Indiferent ce 
era în servieta de curierat, dacă reușeau s-o aducă înapoi, acel ceva 
era codificat, la fel şi stick-ul de memorie. Mai mult ca sigur, 
amândouă conţineau aceleași informaţii, copia pe hârtie fiind folosită 
în cazul în care partea electronică se deteriora — procedura standard. 
Dar acesta era singurul lucru standard din întreaga operaţiune. 

Smith își mută atenţia de la automatele antitanc la valizele aflate 
deasupra paletului și aproape oftă la fel ca Honey. Acele lucruri nu 
vor mai fi la fel niciodată. Nu-i păsa deloc, nu-i păsa, nu de valize, 
dar erau la fel de nepotrivite în acel hangar, ca și pasărea Tweety de 
lângă el, şi va fi foarte ușor pentru ea să sfârșească în aceeași 
condiţie, la fel de deformată. 


Îi aruncă o privire rapidă și se opri asupra pantofilor ei. Cripes. 
Urma să urce într-un C-130, iar ea purta nişte sandale negre din 
piele, cu curele în formă de T, cu tocuri de 9 cm. 

Dar asta nu va mai dura, dacă el va avea ceva de spus —iar el 
avea. Curele în T, la naiba! Probabil erau Prada, colecţia de 
primăvară și, da, Smith își pierduse prea mult timp cu Skeeter în 
dulapul ei de pantofi. Tot ce putea să spună el în propria sa apărare 
era că jumătate din echipajul de pe strada Steele pierduse prea mult 
timp în dulapul de pantofi al lui Skeeter, de când ea și Kid 
instalaseră acolo un ecran TV, sistem de sunet și o mică secţiune cu 
scaune cu speteaza din piele. 

Da, era o mare sculă de pantofar, supradimensionat, şi se afla 
exact acolo unde ar fi avut nevoie Honey York să fie: aşezată într-un 
fotoliu, urmărind un film într-un dulap de pantofi. Cel mai sigur loc 
pentru ea. 

Echipajul de la sol terminase legarea chingilor, şi iată tot ce aveau 
de transportat, de la valizele de firmă până la armamentul explozibil, 
și cu cât se uita mai mult la ele, cu atât i se părea mai greu de 
acceptat. 

— Dă-mi servieta şi întoarce-te acasă, îi spuse el, fără a se deranja 
măcar s-o privească. Ea ştia prea bine cui i se adresase. 

— Nu. 

La naiba! 

— De ce nu? Şi nu te obosi să baţi din picior; aştept un răspuns de 
data asta. 

— Este atuul meu, spuse Honey după un moment, fără să pară 
prea fericită de ultimatumul lui. Este singurul meu atu, doar prin el 
pot să ajung în El Salvador şi la Morazán. 

Da, asta îşi imaginase şi el, și la naiba cu fotografiile 
incriminatoare! Probabil că era nevoie de mai mult, în afară de CIA 


și de Departamentul de Stat al SUA, ca s-o intimideze pe Honoria 
York-Lytton. Și ea avea dreptate în privinţa servietei. Era atuul ei, 
doar al ei. Îi ceruse combinaţia lui Dobbs, dar acesta n-o știuse, iar 
șefului Agenţiei nu-i făcuse deloc plăcere să-i fie amintit acest lucru. 

— Indiferent ce este în servietă, nu-ți aparţine, spuse Smith, 
rostind o afirmaţie care era sigur că nu-l făcea prea plăcut în ochii ei. 

— Doar eu pot să am ce este în ea, și nu se deschide decât dacă 
obţin ce vreau. 

— Adică? 

Ea ezită. 

— Honoria? 

— Pe sora mea, rosti foarte concis. Faţă în față. Vreau să mă 
conving că e teafără. 

În cele din urmă, adevărul ieşi la iveală, şi nu era tocmai o veste 
nouă. 

— Unde se află? 

— A fost repartizată la Şcoala și Orfelinatul St. Joseph, lângă 
Cristobal, dar mi s-a spus că îşi petrece mare parte din timp în tabăra 
CNL, de pe râul Torola. 

— Cine ţi-a spus asta? 

Chipul lui Honey, care nu fusese prea vesel până atunci, deveni și 
mai posomorât. 

— Diego Garcia. 

— Pentru asta ai corespondat cu el? 

— Da, recunoscu ea. 

Ei bine, la naiba! 

— Când ai aflat ceva direct de la ea ultima oară? 

— Când am văzut-o ultima oară. În dimineaţa în care m-ai urcat 
în avion. 

Bine. 


Pe dracu”! 

Smith se şterse cu dosul mâinii la gură şi se mai uită o dată la 
palet. A naibii tabără a gherilei! 

— Şi preotul din San Luis? Cel care era cu tine în încăpere, cu 
Julia şi Garcia. Părintele Bartolo? Așa este? EI trebuia să ţină legătura 
cu ea. 

— Părintele Bartolo s-a spălat pe mâini de călugărițele de la St. 
Joseph. Ele au sfidat Biserica prin faptul că au continuat să sprijine 
forțele CNL. El spunea că nu-şi poate permite să fie asociat cu ele. 
Este prea periculos, așa că le-a dat în grija preotului din Cristobal. 

Asta îl supără. Cu siguranţă, tipul nu avusese nicio problemă în a 
lua banii și a-i preda, ca şi cum el ar fi fost cel care a adus un sfert de 
milion de dolari pentru „Eliberatori“. 

— Va trebui să mă lași să mă duc singur acolo şi să închei 
afacerea. O voi găsi pe Julia și o voi aduce înapoi la Campos. 

— N-o să-ţi meargă. 

Da, îi va merge. Smith era foarte bun să găsească oamenii și să-i 
aducă înapoi de oriunde, din orice loc, la lichidarea afacerilor, 
indiferent de natura lor. Avea multe astfel de realizări la activ. 

— De ce nu? întrebă el, ceea ce se dovedi o întrebare cu un 
răspuns surprinzător de dificil. După un minut, în care urmări doar 
cum îi mergea mintea, fără să-i iasă vreun cuvânt din gură, începu să 
se întrebe dacă va primi răspuns. Orice răspuns. 

— Am motive să cred..., începu ea să spună, apoi se opri pentru 
câteva secunde, înainte de a începe din nou. Este posibil ca Julia să 
nu vrea să părăsească tabăra CNL. 

— Din cauză...? Ea trebuia să-i dea un mic ajutor. 

Dar nu voia s-o facă. Înţelese asta din tăcerea ei. Continuă și o ţinu 
tot aşa... 


La naiba! Dacă Honey ar fi fost afectată, Smith nu s-ar fi împăcat 
cu sine, dar oare se gândise cineva din Washington, D.C. când îl 
implicase în cazul ăsta? Oare le păsase? 

În cele din urmă, a putut să-și răspundă singur la doar două 
întrebări, la prima cu „nu contează“, iar la a doua cu „Nu, nimănui 
nu-i pasă dacă Honey va fi rănită“. Cu toate relațiile ei și legăturile 
de familie, se temea că prinţesele din Park Avenue aflate săptămâna 
asta în Morazân erau clasificate ca bunuri consumabile. 

Poate că Diego Garcia avusese încredere în ea să-i aducă banii, dar 
Smith nu avea încredere în Diego Garcia, nici în Alejandro Campos, 
sau în CIA, iar cu două ore în urmă White Rook se aflase în capul 
listei sale. 

În afara hangarului auzi zgomotul cunoscut al unui C-130 care se 
apropia, ceea ce nu făcu nimic spre a-i îmbunătăţi starea de spirit. 
Cel care controla încărcarea mărfii din partea forțelor aeriene 
termină de verificat paletul, apoi se duse şi apăsă pe un comutator 
de pe peretele hangarului. Două uși înalte, de douăzeci de metri, 
începură să se deschidă pe o șină unsă, lăsând vederii avionul de 
transport aflat cu capătul spre hangar, cu platforma de încărcare 
coborâtă. Un ordin scurt și un muncitor cu un elevator cu furcă 
mişcă paletul spre platformă. 

Sunt pregătit sau nu? se întrebă el, iar răspunsul la asta a fost 
„nu“. 

Un tânăr cu un aer foarte serios, îmbrăcat în uniforma BDU de la 
tropice, cobori de pe platforma avionului şi intră în hangar, 
apropiindu-se de el şi de Honey. Uniforma soldatului era fără 
insignă sau alte elemente de identificare — încă un semn că Smith şi 
Honey porneau spre tărâmul nimănui. 

— Sunt Smith, spuse tânărul soldat clipind rapid. 


— Mda, şi eu tot așa, recunoscu Smith zâmbind, în pofida stării 
sale şi a situației cam împuțite. 

— Două persoane pentru Ilopango, continuă soldatul. Descărcare 
și transfer la armata salvadoriană la hangarul T-195, corect? 

— Noi suntem, confirmă Rydell. Am nevoie de un set de BDU în 
locul hainelor mele civile. Aveţi ceva care să i se potrivească şi ei? 

— Da, domnule, spuse soldatul cercetând-o pe Honey, înainte de 
a reveni la Smith. Am fost atenţionaţi că este vorba despre o femeie 
civil, VIP, scundă, măsura M, treizeci și șase la pantofi. 

Scundă. Smith zâmbi mai larg. Îşi imagina că ei nu-i convenea 
asta. 

— Instalăm acum un paravan ca să vă puteți schimba, continuă 
tânărul, arătând spre dreapta ușii, unde un alt membru al 
echipajului întindea un poncho pe un fel de frânghie. Uniforma și o 
pereche de cizme sunt în spatele paravanului. 

Smith încuviinţă, apoi privirea lui trecu înapoi asupra paletului, 
care era urcat în C-130. Da, sir, se va întreba mult timp ce promisese 
CIA guvernului salvadorian pentru a obţine cooperarea lor în 
privinţa încărcării unor arme care se livrau la CNL. Discuţii despre 
politici şi asocieri. Acel fel de informații care ori nu apar nicăieri, ori, 
într-o bună zi, vreun titlu îi va atrage atenţia şi îşi va spune: Aşadar, 
asta a fost. I se întâmplase de câteva ori, dar el nu putea spune că 
avusese vreo mulțumire din asta. CIA își juca propriul rol, în felul 
său, şi toată lumea aștepta să-i vină apa la moară. 

— Peste zece minute, transportul dumneavoastră va fi legat cu 
chingi, spuse soldatul. Aş vrea să vă urcați imediat după aceea, 
pentru că avem prioritate la decolarea pe pistă. Decolăm în 
cincisprezece minute. 

— Vom fi gata şi vom sta la stânga uşii, în interior, spuse Smith. 
Ar fi bine dacă echipajul ne-ar putea ajuta s-o protejăm de orice 


indiscreție pe pasageră, între hangar şi rampă. 

Soldatul îi aruncă o privire grăbită lui Honey, apoi atenţia lui se 
reîntoarse asupra lui Smith, din nou fără nicio expresie pe chip, pur 
profesional. 

— Este deja aranjat, spuse el. Ne vedem în câteva minute. 

— BDU? întrebă ea imediat ce tânărul plecă. 

— Battle Dress Uniform - Uniformă pentru Câmpul de Luptă, o 
cămaşă de camuflaj şi pantaloni din stofă de bumbac, cu țesătură în 
diagonală. O să te bucuri că porţi acest echipament, spuse el imediat 
cu aerul unui tip ce nu suporta să fie contrazis, tocmai pentru a evita 
o discuție pe care nu aveau timp s-o poarte. Va fi călduros și 
confortabil în avion și nu atrage atenţia... 

— Bine. 

— ... mai ales când ajungem la El Salvador şi urcăm în munți. 

Bine? 

— Acolo? La dreapta? întrebă ea arătând spre paravan. 

— O, da, dacă ai putea să te grăbeşti, ar fi bine. Ultimele cuvinte 
le-a spus și le-a auzit singur, pentru că Honey deja pornise prin 
hangar spre „cabină“, cu servieta strânsă de încheietura dreaptă. 

El trebuia să rezolve problema asta. 

— Cincisprezece minute ar fi bine? spuse ea peste umăr. 

— Zece ar fi şi mai bine. 

— În regulă. 

În regulă cum? 

— Cinci ar fi cel mai bine, strigă după ea. Nu-i putea lua mai mult 
de atât. Era îmbrăcată cu o singură piesă de îmbrăcăminte, pe care o 
înlocuia cu alte două. Schimbarea se putea face rapid. Spera. 

— În acest caz, o voi face în cinci, îl asigură ea. 

Ei, foarte bine. 


Ea dispăru în spatele paravanului, iar el simţi o neașteptată undă 
de speranţă. Dacă putea obține de la ea această cooperare amabilă în 
următoarele patruzeci şi opt de ore, ar putea să se descurce şi să iasă 
întregi din minunea asta. Se hotărâse ca la prima ocazie să 
„rechiziţioneze“ unul din pistoalele Beretta de 9 mm de pe palet 
pentru a i-l da ei să-l folosească. Altul ar fi preferat să n-o înarmeze, 
gândindu-se că, astfel, ar exista o persoană mai puţin care să fie 
dispusă să-l împuște — şi el aprecia acest mod de a gândi. 

Dar ea absolvise la Ivy League, magna cum laude, şi transportase 
un sfert de milion de dolari spre San Luis în miezul nopţii. Aceste 
două fapte necesitau două feluri diferite de inteligenţă. Oricine ar fi 
privit-o n-ar fi crezut că această femeie avea inteligenţa străzii, dar ea 
se descurcase bine în noaptea aceea pe niște străzi rău famate. 

Da, avea încredere că este destul de inteligentă ca să folosească o 
armă în siguranță, fără să se accidenteze sau să-l accidenteze. 
Campos avea o divizie de trăgători pe domeniul său, şi aceasta urma 
să primească primul ordin al zilei. 

În mai puţin de cinci minute, ea ieşi de după paravan — şi arăta 
bine. N-ar fi trebuit să arate, cinstit vorbind. Uniformele acestea erau 
utilitare, numai că pe ea nu arătau așa. Pe ea arătau ca o prezentare 
de modă. 

O urmări cum traversează hangarul, cumva consternat, știind că 
avea o lecţie de învăţat de aici, dar la naiba cu el dacă putea s-o 
înțeleagă. Îi dăduseră o vestă tactică mică, dar nu înţelegea cum 
venea nici cu asta. Însă ei îi plăcea, deschidea toate buzunarele, se 
uita înăuntru, verifica bretelele şi butonii. 

Presupuse că pentru ea era un fel de poşetă pentru farduri, sau 
cam așa ceva. De acum înainte, timp de un an, vor avea ce vinde la 
Saks împreună cu restul uniformei ei. 


Îşi suflecase pantalonii ca să i se vadă picioarele și rulase şosetele 
militare cenușii, ca pe niște cătușe, deasupra cizmelor negre de 
luptă. Rochia îi era împăturită pe braţ, dar îşi trecuse cureaua 
neagră, îngustă prin părul răsucit ca pe o bentiță, cu funda în faţă. 
Era elementul coloristic final, care se asorta la tot echipamentul — 
cizmele negre, bentița neagră. Cămaşa BDU era deschisă până la 
mijloc, lăsând să se vadă un tricou bej-deschis. Nu-i observase lanţul 
de aur pe rochia galbenă, dar arăta mai bine pe cămaşa BDU și, 
desigur, se asorta cu cerceii de aur. 

Nu avea sens. 

Nimic legat de ea nu avea sens. 

Nici faptul că el observa și cel mai neînsemnat lucru legat de ea 
nu avea sens. 

El mai lucrase cu femei. Lucrase cu Skeeter Bang Hart, o 
fashionistă strălucită. Deşi arăta ca un umeraş de haine, avea 
sensibilitatea unui copil al străzii şi un portmoneu fără fund, care 
făcea ca toate visurile ei cele mai îndrăzneţe să devină realitate. Dar 
chiar îmbrăcată într-o rochie roz străvezie și cizme de piele întoarsă 
roz, go-go, Skeeter arăta ca şi cum ar fi putut să-i tragă un șut în 
fund unui tip — şi ea putea. 

La fel şi Red Dog, numai că ea nu s-ar fi îmbrăcat nici moartă în 
roz, ca să nu mai vorbim de rochia străvezie sau cizmele go-go din 
piele întoarsă. Lui Red Dog îi plăcea negrul, mult negru și destul 
roşu, pentru a-și justifica numele. Îi plăceau materialele suple, 
flexibile şi modelele lucioase. Niciuna dintre aceste femei, agente ale 
SDF nu arăta bine în BDU. Skeeter părea întotdeauna competentă şi 
calificată. Red Dog arăta întotdeauna periculos. 

Honey arăta ca și cum, dacă ai fi scuturat-o bine, s-ar fi destrămat. 

Așa că nu voi lăsa pe nimeni s-o scuture, îşi spuse Smith. 


Bine. Acesta era un plan al naibii pentru o misiune - „Nu-mi 
scutura partenera“. 

O conduse fără o vorbă spre avion, iar când ajunseră pe rampa 
acestuia, n-a fost deloc surprins s-o audă exclamând: „Oh!“ 

El ştia exact ce voia să-i spună. Interiorul unui C- 130 nu era ca al 
unui 747. 

Ea îşi ridică privirea pe o parte a fuzelajului, apoi o cobori pe 
cealaltă. 

— Nu există niciun... 

— Nu, nu există. Nu există locuri la clasa întâi, nici business, nici 
economic. 

— Se presupune că... Honey făcu un gest spre peretele interior și 
spre banca aşezată de-a lungul cabinei. 

— Da, se presupune, spuse Smith, conducând-o înainte, dincolo 
de paletul care era legat la câțiva metri în fața rampei. 

Scaunele, așezate cu faţa spre centrul avionului, erau făcute din 
plase de transport roșii, bine întinse, sprijinite de suporţi de 
aluminiu subţiri. Arătau ca niște scaune ieftine de peluză cu 
spetezele drepte, fără suport pentru brațe. Erau scaune standard 
pentru soldaţi, iar Smith trăise practic într-unul din acestea în 
tinerețe. 

Era ca și cum s-ar fi întors acasă — doar pentru unul dintre ei. 

Honey își așeză fundul de camuflaj într-un scaun și se foi un pic, 
încercând să găsească o poziție confortabilă. El ar fi trebuit să-i 
spună să nu-și facă probleme. Cel mai bun lucru era să tragă aer în 
piept și să se bucure de călătorie. 

—  Spătarul scaunului meu nu pare în ordine, spuse ea 
întorcându-se într-o parte să-l aranjeze. 

— Așa sunt ele făcute. 

— Greşit? 


— Nu, spuse el venind în apărarea venerabilului C-130. Nu-l 
considera avion. Consideră-l o cutie de sardele, proiectată să 
transporte maximum de încărcătură și să aibă eficienţă. 

— Dar eu nu sunt sardea, murmură ea, încercând încă o dată să se 
aşeze într-o poziție confortabilă. 

El zâmbi. Pentru ea, urmau două ore grele până în El Salvador. 
Avea acest plan în minte și era gata de plecare. 

— Hei, o să ai nevoie de astea. Îi întinse o pereche de dopuri 
pentru urechi. 

Când ea îi aruncă o privire care nu exprima mare lucru, el îi 
demonstră cum se folosesc, vârând altă pereche în niște cilindri 
subţiri, pe care şi-i introduse în urechi. La decolare, zgomotul 
motorului era asurzitor în interiorul unui C-130. Un fapt pe care ea îl 
constată la două secunde după decolare, după ce-și introdusese 
dopurile. 

ÎI privi cu ochii mari şi-şi legă repede centura — o idee foarte bună. 
Stând în unghi drept pe axul lung al avionului, fără nimic de care să 
se țină, însemna că puteau fi aruncaţi în lateral la accelerare şi 
frânare. 

Când avionul se desprinse de pământ, ea se ţinea de nimic şi de 
toate, ca să stea în scaun. Mirosul de carburant le luă aerul și chiar și 
el simți o uşoară greață. Nu era de durată; el fusese în mai multe 
astfel de călătorii, când cabina se transformase în locul central al 
vărsăturilor, la primele cinci minute după decolare. 

Spre uimirea lui, ea se comportă bine. Strânsese din buze, nasul i 
se strâmbase, părea cam sumbră, dar nu dădea semne că i se va face 
rău. 

Dumnezeule, uitase să aibă la îndemână o pungă pentru ea. 

Odată ce se ridicară în aer și atinseră viteza de croazieră, botul 
avionului devie puţin şi un flux constant de aer rece, curat, alungă şi 


ultimii vapori de combustibil din fuzelaj. 

— Mulţumesc că n-ai vomitat, spuse el, recunoscând ceea ce 
trebuia să recunoască. Decolările pot fi cam dure într-o chestie ca 
asta. 

— Nu vomit niciodată, spuse ea cu destulă convingere, încât el 
aproape o crezu. 

— Niciodată? 

— Niciodată. 

— Ai stomac de fier? 

Ea clătină din cap. 

— Nu, doar bună-creştere. 

El râse scurt. Iisuse! Bună-creștere. Foarte bine, ea era cu totul 
altceva. Nu știa cum anume, dar era diferită. 

Continuând cu rutina de zbor, el scoase o bandană groasă dintr- 
unul din buzunarele sale cargo şi și-o înfăşură pe cap. Ea încercă din 
nou să se calmeze, să-şi găsească o poziție confortabilă, ceea ce nu 
avea să se întâmple, nu într-un scaun de soldat, la șase mii de metri 
altitudine. Exista un singur fel de a te bucura cu adevărat de un zbor 
cu un C-130. Legă bandana de spătarul scaunului, se așeză, își fixă 
centura și adormi instantaneu. 

După câtva timp, cu zgomotul motorului în urechi, el se trezi 
câteva clipe, destul ca să observe ce-l înconjura, înainte de a se 
întoarce la cea mai grozavă moţăială de-a lungul timpului. Cercetă 
cabina cu privirea; paletul era încă legat, echipajul era așezat pe 
partea opusă a fuzelajului... iar Honey stătea lângă el, la distanţă de 
un scaun. 

Pe buzele lui se ivi un zâmbet neașteptat. Isteață fată, adormise cu 
picioarele încrucișate, cu o eșarfă lungă înfăşurată în jurul capului și 
legată la spate, versiunea Gucci a bandanei lui improvizate. Ea se 


înfăşurase într-o pătură, fără îndoială darul echipajului, care 
devenise mai conştient de prezenţa ei decât fusese la hangar. 

Se întinse, atingând capătul liber al eşarfei. Mătase. Albă, cu o 
rețea de fire aurii. Scumpă. Arăta ca o reprezentare a unei ninja în 
ochii unui copil, o frumoasă ninja. 

Lui îi plăceau femeile teribile. Fiecare femeie din viaţa lui fusese 
una grozavă, atâta timp cât se aflase alături de el. Uneori, dorința 
scăzuse după o perioadă de despărțire, iar de câteva ori, după câteva 
despărțiri cam dure, o femeie pe care cândva o considerase frumoasă 
căpătase trăsături diavoleşti. 

Îşi avusese partea sa de femei frumoase, poate mai mult chiar, şi 
cu toate astea, Honoria York-Lytton tot mai avea efect asupra lui și-l 
descumpănea. Poate tocmai pentru că era întotdeauna nepotrivită. 

San Luis? Pe naiba! Ea nu avea ce căuta în San Luis. Și mai ales 
hurducăind la foarte mare înălțime, în cala unui C-130. Nu avea ce 
căuta aici. Aşadar, ce era cu ea? Vreo genă aberantă care o îndemna 
la aventură? Era foarte nimerită în chestii gen Park Avenue, și atunci 
de ce nu stătea acolo? 

Poate era o trăsătură de familie. Julia Ann-Marie știa cu siguranță 
să se înece în apă tulbure. Doi dintre fraţii lui Honey, cel mare şi cel 
mijlociu, din cei patru, își făcuseră un nume în chestii legate de 
mediu -— cel mijlociu, Haydon, cu extravaganţele sale de specialist în 
probleme de ecomediu, expediţii la capătul pământului, şi cel mai 
mare, Avaldamon Thomas York-Lytton, cunoscut pentru cercetările 
sale oceanice în locuri îndepărtate, în special unde nu există oceane, 
sau cel puțin aceste informaţii constituiau chintesenţa articolelor 
academice pe care le găsise Smith. 

Avaldamon -— acum exista un prenume care să rivalizeze cu al lui 
Smith. Trebuia să fi fost un nume de familie, care să fi trecut din 
generație în generaţie. Știa cum este, şi-şi imagină că o mulțime de 


idei proaste apar astfel. Se întreba ce naiba o fi fost în capul mamei 
lui și de ce tatăl lui o lăsase să facă ce voia. 

Îşi imagină că din dragoste. Jack Rydell o iubise pe Melinda Jo a 
sa, iar când ea murise, după ce îi dăruise doi fii în nouă ani de 
căsnicie, o închisese în inima sa, ca pe o sfântă. 

Smith se foi în scaun. El nu prea se gândea la mama sa. Nu fusese 
prezentă foarte mult în viaţa lui și nu ştia de ce tocmai acum se 
gândea la ea. 

O mai examină o dată pe Honey, observând eşarfa legată în jurul 
capului, care o ancora de scaun. Deși nu petrecuseră prea mult timp 
împreună, ea reușise să facă şi câteva alegeri bune, printre alte 
decizii proaste. Dacă va continua în același fel, va trebui să-și 
reevalueze opiniile formulate sub implusul testosteronului despre 
prințesele din Park Avenue, mai precis despre aceasta, care fusese în 
patul lui la San Luis. 

Dumnezeule, fusese atât de dulce în noaptea aceea, fierbinte, 
doritoare, mătăsoasă. Mai mult decât dornică. Apoi plecase, şi chiar 
dacă el fusese cel care o expediase din oraș și o trimisese cu avionul, 
era încă furios... la naiba, nu ştia, poate doar pentru că o avusese o 
singură dată. 

Privirea îi căzu pe mâna ei, cea de pe servietă, și mânia lăsă locul 
unei grimase. Pe dracu’! Cătușa îi alunecase de pe mână și se afla în 
poala ei. Alunecase — nu fusese descuiată şi scoasă. Deşteaptă fată, 
foarte bine: nu era îngrijorată că bandiții rebeli și gherilele montane 
i-ar lua servieta, o, nu. Nu-i era teamă că trupele salvadoriene ar 
șterge-o cu ea, sau de oficialii guvernamentali necinstiți, care i-ar 
confisca-o. Singura persoană de care se temea că ar putea să-i fure 
servieta lui Zorro era el. 

Destul de cinstit, se gândi, lăsându-se la loc în scaun. Acum, cel 
puţin nu trebuia să-și mai facă probleme în privinţa cătușelor. 


Când se trezi din nou a fost datorită unei uşoare atingeri pe umăr 
și senzaţia că avionul limitează viteza de croazieră. Tânărul îmbrăcat 
în BDU se aplecă şi-i vorbi, acoperind zgomotul motorului. 

— Mai sunt douăsprezece minute, domnule. 

Smith încuviință, se întinse și-și desfăcu bandana. Cu tot 
zgomotul și turbulenţele, Honey dormea încă, îndemânare pe care el 
ar fi pariat pe o sută de dolari că n-o avea. 

Avionul se aplecă brusc spre stânga, apoi se echilibră, reduse 
viteza și mai mult. Ea începu să se miște când avionul se angajă în 
apropierea finală de pista principală a complexului militar din 
Ilopango. Pe geamul său văzu cunoscuta emblemă FAS — Fuerza 
Aerea Salvadoreña Forţa Aeriană Salvadoriană - pe avioanele de 
luptă, de transport și pe elicopterele întreținute ireproşabil. El 
Salvador avea cele mai puternice și mai profesionale tradiții militare 
din America Centrală și Smith suspecta că fiecare muniţie și sistem 
exploziv pe care le aducea în ţară urma să fie folosit împotriva 
soldaților salvadorieni. Lăsând deoparte escrocheriile guvernului şi 
afacerile tainice, el știa că trupele de pe teritoriul Morazănului, dacă 
aflau cine a livrat arme şi lansatoare de grenade M203 pentru CNL, 
vor lua treaba asta al naibii de personal. 

Sona, Columbia 


În interiorul hangarului de pe proprietatea ei, Irena coborî pe 
panta de alunecare a Piperului Seneca și verifică vizual cala 
avionului, pe dedesubt. Totul era pregătit, avionul încărcat cu 
echipamentul ei și al lui Ari. Mai trebuia să-l localizeze pe C. Smith 
Rydell şi se înălțau în aer în câteva minute. 

O rodea teribil faptul că Rydell trăieşte. Ar fi trebuit să se 
intereseze în ziua aceea în Afganistan. N-ar fi trebuit să plece deloc, 
dar, ciudat, nu voise să-l vadă murind. Realiză acum că el fusese 
unul dintre amanţii ei favoriţi, ceva ce n-ar fi trebuit să lase să existe 
atunci. Dar, confruntată cu faptul că el trăia şi cu nevoia de a-l ucide 
cât de repede posibil, presupuse că amintirile erau inevitabile şi 
importante. Cu cât își amintea mai mult de el, cu atât i se măreau 
șansele de reușită atunci când ea şi Ari îl vor găsi. 

În situaţia dată, era o ironie, dar ea cumpărase vila cu sângele lui. 
Cu banii lui Abdurrashid, sau cel puţin, așa crezuse întotdeauna. 
Acum se întreba dacă fusese vărsat sângele lui Abdurrashid în acea 
zi. Pe atunci nu-i păsase. Era la început. Afacerile i se oferiseră 
repede, iar relaţiile cu partenerii ei fuseseră pe termen scurt, dar 
întotdeauna ireversibile. 


Acum, nu mai era la fel. Clădise relaţii și le făcuse să lucreze în 
folosul ei. Erau atâţia la vârf, şi-i cunoştea pe toţi, cum ar fi lordul 
englez, şi conducerea cartelului Cali. Lucrând cu cei mai buni, îşi 
sporise de zece ori marja de profit în ultimii şase ani. Înscenarea 
propriei morţi fusese o măsură de siguranţă pentru ea şi ceea ce-i era 
mai drag: o fetiță de cinci ani, care trăia în lux și era bine păzită pe 
Rue de Bois-Guilbert, la Paris. 

Fetița, Anastasia, nu era a lui Rydell, dar el fusese amantul pe care 
și-l alesese după ce Rutger Dolk, alt aviator care lucrase la DEA, 
plecase din Afganistan. Rydell fusese amantul care observase 
modificările trupului ei. El fusese amantul căruia îi făcuse într-un 
moment de prostie confesiuni. De aceea, el fusese amantul care 
murise. Sau așa ar fi trebuit să fie. 

Dar chiar dacă nu fusese așa, atâta timp cât el o credea moartă, nu 
era niciun pericol, pentru că în mintea lui nu exista niciun copil. Nici 
acum el nu putea fi sigur. Femeile pot să piardă sarcina. Copiii se pot 
naşte morți. Sute de lucruri care s-o împiedice să devină mamă se 
puteau întâmpla, dar nu fusese așa. Anastasia era a ei, dar nu trăia în 
Sona, unde oricine din lumea drogurilor o putea găsi. 

— Patrona. 

Se întoarse cu repeziciune la auzul vocii, cu pistolul ațintit, cu 
degetul pe trăgaci, cu piedica trasă. 

— Scuzați-mă, spuse Hans plecându-se încet, livid. Am crezut că 
m-ați auzit intrând în hangar. 

Aşa ar fi trebuit. Făcuse deja zece metri de la ușă, iar suprafața 
betonată fusese traversată de tălpile dure ale pantofilor lui. Faptul că 
nu-l auzise intrând era dovada unei minți rătăcite, pe care trebuia s-o 
controleze. Lipsa de atenție ucide. Lipsa de atenție duce la greșeli pe 
care ea nu și le putea permite. 


— Ce-ai aflat? îl întrebă vârându-şi pistolul în teacă, fără a se 
scuza că-l adusese atât de aproape de moarte. El ştia asta mai bine. 

— Informaţiile pe care le-aţi cerut. Ridică dosarul în mână. Lui 
Rydell i s-au dat instrucțiuni de către şeful CIA de la Ambasada SUA 
din Panama City şi s-au solicitat imagini din nordul El Salvadorului, 
în sprijinul acestor instrucțiuni. Imediat după ședință, Rydell și 
femeia au fost duși cu limuzina la baza aeriană Howard. 

— Direct la El Salvador? 

— Încă n-am primit această informație, patrona. Am alertat un 
contact de la Ilopango și, dacă aterizează la San Salvador, vom afla 
imediat. Sunt două ore de zbor între Howard şi Ilopango și le-au 
parcurs de când au plecat din Panama. 

— Nordul El Salvadorului, spuse ea, întinzând mâna după 
dosarul pe care Hans i-l dădu imediat. Cuerpo Nacional de Libertad 
s-a întărit din nou aici, în provincia Morazân, nu? Sursele ei de 
informații erau mai ample și mai variate decât cele din presă, dar nu 
era nevoie să te uiţi dincolo de ziarele din San Salvador ca să 
urmăreșşti mișcările gherilei CNL. Mișcările gherilei de la graniță 
constituiau știrile importante din America Centrală și de Sud și 
urmărirea lor făcea parte din sarcinile ei. 

— Da. Aşa cum spunea amicul nostru din Cali, o grupare a CNL, 
aflată aproape de râul Torola, a provocat multe neajunsuri în zonă, 
cu forțele de gherilă aflate sub controlul unui conducător nou, Diego 
Garcia. El a adus o infuzie de capital în această mișcare de rezistenţă. 

Ea zâmbi. Banii însemnau droguri. 

— Cu cine face afaceri? 

— Cu amicul nostru din Cali, de exemplu, spuse Hans. 

Ea zâmbi și mai satisfăcută. 

— Ştie amicul nostru că nu-mi convine calitatea aranjamentelor de 
la Cuzco? Știe că am pierdut una dintre cele mai importante piste de 


lansare din cauză că oamenii lui nu mi-au asigurat paza cum 
trebuie? 

— Da, patrona. l-am spus foarte clar că nu sunteți mulțumită. 

— Atunci, spune-i să mi-l dea pe Diego Garcia. Vreau să ştiu tot ce 
face CNL în Morazán și cu cine. 

— S-a făcut asta, spuse Hans. Ni s-a promis un raport complet. 

— Imediat. Era nevoie să clarifice aceste probleme pentru 
contingentul din Cali. Nu era timp de pierdut. 

— Immediatamente, da, patrona. 

— Bine. Ea deschise dosarul şi se uită pe prima pagină. Era o 
copie proastă a unei imagini prin satelit. O poţi mări? 

— Da, patrona. 

— Atunci, fa-o. Trecu la pagina următoare, altă hartă prin satelit, 
care, la fel, trebuia mărită, dar nu era nevoie să-i spună ceva lui Hans 
de două ori. El era plătit ca să-i rezolve problemele, înainte ca 
acestea să devină probleme, şi mai ales pentru loialitatea sa absolută. 

Sunetul atenuat al unui telefon îl făcu să se încline scurt încă o 
dată. Îşi scoase celularul din buzunar şi-l duse la ureche. 

— Ja. Nu-i luă mai mult de treizeci de secunde să primească 
veștile. După ce închise, întâlni din nou privirea ei. Un C-130 a 
aterizat la Ilopango, în partea militară a bazei, venind din Panama. 
Pe lângă echipaj, mai erau doi pasageri. 

— Americani? 

— Contactul nostru n-a putut confirma, dar a făcut o verificare 
vizuală și unul dintre pasageri era o femeie, nu prea înaltă, blondă. 

— Şi despre această Honoria York-Lytton ce-ai aflat? îl întrebă. 

— Are treizeci şi doi de ani, necăsătorită, foarte bogată. Tatăl ei a 
fost ambasador american în Danemarca, în timpul a două 
administrații. Familia ei trăiește la Washington, D.C. A studiat la 


Harvard, dar se pare că nu lucrează. A sosit în Panama City puţin 
după miezul nopții. Am anexat fotografia ei la sfârşitul dosarului. 

Irena dădu paginile până ajunse la ultima, se uită la ea şi se hotărî. 
Honoria York-Lytton era foarte frumoasă, foarte scundă, foarte 
blondă. 

— Găsește-l pe Ari. Spune-i că plecăm. Vreau ca toţi cei cu care 
facem afaceri în El Salvador să fie în alertă. Frunzări dosarul până 
găsi secțiunea dorită din hartă. Hărțile erau în ordine cronologică; 
Peru, Panama, El Salvador și, dacă Hans primea informațiile 
necesare în privința lui Rydell, care îl legau de altă ţară, se mai 
adăuga altă hartă la dosar. Era procedura standard după care îşi 
alcătuiau dosarul unei ţinte. 

— San Miguel este cel mai mare și mai apropiat oraș de provincia 
Morazân, spuse Hans. 

— Da. Îl văzu în partea de sud-est a ţării. Pe cine cunoaștem în 
San Miguel? Oricine. 

— Pe Federico Perez. 

— Este în San Salvador, nu în San Miguel. 

— Dar s-a născut în San Miguel. Mama lui trăieşte acolo, mătuşile, 
unchii, două surori. 

ÎI plătea pe Hans să-și amintească miile de detalii de care avea 
nevoie, ca să fie întotdeauna cu un pas înaintea sutelor de oameni 
care râvneau la ce avea ea. Erau permanent acolo, în jurul teritoriului 
ei, a legăturilor ei, a afacerilor ei, a surselor, și căutau permanent o 
slăbiciune, erau mereu pregătiţi să ucidă. 

— Sună-l. Vreau un elicopter Hughes 500 pregătit pentru mine 
când aterizez; îmi trebuie un vehicul care să mă aștepte în Morazán, 
iar destinaţia lui să fie stabilită de tine. Vreau cea mai apropiată zonă 
de aterizare de locul unde se află Rydell, dar nu în curtea lui Diego 


Garcia, decât dacă este în avantajul nostru să stabilim un contact cu 
el. Va fi o lovitură, nu o petrecere. 

— Da, patrona. 

— Şi aştept raportul despre Garcia înainte de a ajunge la El 
Salvador. Se petrece ceva în Morazân, ceva neobișnuit. Apare o 
americancă bogată în Panama City, aproape concomitent cu plecarea 
lui Rydell din Peru, la bordul unui avion. El vizitează Ambasada 
americană de pe Avenida Balboa, apoi cei doi se întâlnesc și pleacă 
de la Baza Aeriană Howard la bordul unui C-130, spre San Salvador. 

— Da, patrona. 

— De ce? Ea nu-şi punea întrebări retorice. Hans ştia asta la fel de 
bine ca Ari. 

— Voi descoperi motivul. 

— C-130 este un avion de transport, spuse ea. 

El încuviinţă. 

— Vreau să aflu ce era la bordul avionului care a aterizat la 
Ilopango. 

— Da, patrona. 

Plantația Campos, provincia Morazán, 
El Salvador 


— Ce e asta? întrebă Campos luând o scrisoare de pe platoul de 
argint pe care-i fusese adusă de servitorul său, Maximiliano. O, 
doctore, fii atentă! 

— Dacă nu te-ai mai lăsa împușcat, n-ar mai trebui să fiu atentă la 
nimic, spuse doctorița Sofia Cristiani, care-i făcea ultima sutură la 
coapsă. Cu ochii negri, părul negru, înaltă și bine clădită, Sofia 
Cristiani își controla clinica precum Gestapoul, încasa o mică avere 
pentru vizitele la domiciliu și era total imună la farmecul lui 
Campos. 

Dintr-un colț de lângă cămin, își auzi bucătăreasa, pe Isidora, 
admonestându-și copiii să nu facă gălăgie, în timp ce el patron era 
operat. Da, era doar o altă noapte la conacul său, se gândi el, stând în 
bucătăria vilei sale în stil spaniol, înconjurat de căldura gresiei de 
teracotă, a lemnului mâncat de vreme, a mirosului de mâncare bună 
care se pregătea și era împuns cu un ac — în mod repetat. 

I se luase pielea, asta era tot, dar pentru cineva care păţise doar 
atât sângerase prea mult şi voia înţelegere, foarte multă înţelegere, 
nu o anume atitudine. 


Nu pierduse chiar atât de mult sânge, sau cel puțin nu aşa cum 
văzuse doctorița rana, dar ce știa ea? Sofia nu văzuse scaunul 
mașinii. Tensiunea îi era bună, nu era livid, dar sângerase ca naiba. 
Ar fi trebuit s-o sune pe Jewel. Ea putea să-i spună doctoriței cât de 
rău fusese. 

Apoi se gândi că era mai bine să n-o sune. Jewel îi spusese deja că 
fusese un caz major. 

— De unde a venit, Max? Plicul arăta de parcă ar fi fost târât două 
zile de o căruţă cu un măgar. 

— A fost adusă la uşa din spate, patron, de un campesino, un ţăran 
aflat în trecere. Maximiliano suporta cu greu apropierea de şaptezeci 
de ani, era dolofan, cu părul alb și se ocupa în exclusivitate de poștă. 
Dacă plicul avea timbru, trecea pe la Max. Era îmbrăcat întotdeauna 
cu pantaloni negri și cămaşă albă, călcată cu grijă. 

Campos se uită din nou la plic. Urma de găinaț de pe partea din 
față i se părea destul de cunoscută, ca și petele de noroi. Ţinând 
scrisoarea mai bine la lumină își citi numele, dar nu exista o adresă 
de returnare, iar ştampila nu fusese anulată. 

— Campesino a spus că este de la sora dumneavoastră, adăugă 
Max. 

Da, era o glumă bună. Campos nu avea soră. 

Atunci realiză: era sora Julia, care fusese înainte la parohia St. 
Mary din San Luis, călugărița angelică, cea care trecuse prin 
Morazân cu Diego Garcia și gangsterii lui cu patru luni în urmă, în 
drum spre St. Joseph. Ea îi scrisese de două ori de atunci, o dată ca 
să-i mulțumească pentru ospitalitate și să-i solicite o donaţie pentru 
orfelinatul St. Joseph şi a doua oară ca să-i ceară ajutorul în 
procurarea unui generator și să solicite o altă donaţie pentru 
orfelinatul St. Joseph. 


El îi trimisese un generator și, la ambele solicitări, banii pentru 
orfelinat. Nu era singura călugăriță de acolo, din munți, care încerca 
să păstreze St. Joseph ca școală şi orfelinat. Celelalte două, sosite 
recent, sora Rose și sora Teresa, făceau și ele tot ce puteau ca să 
păstreze locul. Directoarea, sora Bettine, fusese acolo aproape 
singură în ultimii douăzeci de ani destul de ciudați, iar el fusese 
generos față de ea. „Securea Bettine” — așa fusese supranumită, îi 
controla cu o mână de fier paralizată pe cei fără mamă şi abandonați. 
Pentru banii daţi, Campos s-a gândit că sora Julia a fost o mare 
îmbunătăţire şi exact ce lipsea în locul acela. În afară de asta şi de 
solicitările lor ocazionale, el nu se prea gândise la călugărițele de pe 
deal. 

Până ieri, când fusese contactat în legătură cu un avion Cessna, 
care se lovise de dealurile salvadoriene cu o zi înainte, în partea lui 
de pădure. În cele douăsprezece ore înainte de a afla de dezastru, 
părăsise Morazânul ca să se ocupe de afacerea Gonzales din 
Columbia, iar avionul fusese găsit de gherilele CNL şi prădat. Astfel 
că acum aveau un incident complet, cu furt, politicieni, forțele rebele, 
Departamentul de Stat al SUA şi câteva chestii ascunse de CIA. 
Fusese avionul Agenţiei şi-şi voiau înapoi tot ce se furase, iar de la el 
voiau să ungă roțile care să le introducă și să le scoată oamenii din 
Morazán cu misiunile îndeplinite. 

Asta era specialitatea lui, ungerea roților, mișcarea oamenilor, 
contrabanda, banii, influenţa, indiferent ce îi cerea slujba şi, slavă 
Domnului, în ultima vreme îi ceruse destul de mult. 

În seara asta și mâine îi va cere şi mai mult. Sora Julia avea o soră 
și, din motive pe care Campos nu le cunoștea, indiferent de câte ori 
revedea planul cu ochii minţii, Diego Garcia o ceruse pe sora 
călugăriței Julia să-i ducă banii care ar răscumpăra valiza 
diplomatică. Spre onoarea sa, Departamentul de Stat catadicsise să-i 


dea femeii un bodyguard, un agent PSD, pe care-l aduseseră din 
Lima, Peru, pe nume C. Smith Rydell, şi, conform ultimului fax care- 
i venise pe linia de siguranţă în seara asta, cei doi sosiseră în San 
Salvador și erau pe drum, în nord, spre Morazân. 

A doua pagină a faxului fusese documentul de încărcare a 
avionului şi, de fiecare dată când se gândea la el, nu putea decât să 
clatine din cap. 

— La vida es tan loca, Sofia, spuse el, aplecându-se în scaun ca să-şi 
ia pantalonii de pe podea. Viața e o nebunie. 

— Tu ești nebun, Alejandro. Ea strânse mai tare ultima sutură 
pentru că terminase de cusut, iar el își imagină c-o făcuse special ca 
să-l vadă strângând din ochi. Ca să pară amabil, el făcu figura 
potrivită. 

— Eşti o femeie rea, chiquita, îi spuse cotrobăind prin buzunarele 
pantalonilor până dădu de cuțitul închis. Îl scoase şi se folosi de el ca 
să deschidă plicul. 

— Nu sunt ticăloasă, ci onestă. 

Meschină, dar onestă era tot ce putea accepta el. Deschise 
scrisoarea și citi data scrisă în partea de sus. Era veche de o lună. 

— Mai mult cinstită decât meschină, spuse ea apucând partea de 
sus a plicului și trăgând-o în jos. Îi înfruntă privirea pe deasupra 
bucății de hârtie. E timpul să te duci acasă, alférez. Stegarule. 

El se încruntă. Ea ştia bine că nu trebuia să-i spună asta cu voce 
tare. 

Dar ea nu-şi făcea probleme. 

— Te-a cam părăsit norocul, Zorro. Nici treaba ei nu era să-l 
numească așa. Asta era treaba cu doctorii. Uneori, cineva se 
îmbolnăvea și sfârșea în ghearele diavoleşti ale vreunui doctor, iar 
dacă bolnavul avea cumva febra junglei, îl făceau să-și spună istoria 


vieții cu toate detaliile în timpul delirului, şi astfel, doctorii puteau 
să-i strângă de ouă. 

Şi ghearele puternice ale Sofiei fuseseră cam strânse în jurul 
testiculelor lui în ultimii opt ani, ceea ce era un gând al naibii de 
greu de suportat când el stătea la masa din bucătărie, doar în boxeri. 

— O să meargă mai repede dacă continui să vorbeşti. El nu 
înghiţea nici asta. 

— Este a treia oară anul ăsta când ești rănit grav și ai nevoie de 
mine. 

— Întotdeauna am nevoie de tine, chica. El încercă s-o necăjească, 
să scape de privirea înghețată pe care i-o arunca. Dar ea nu se 
înduioșă. 

— O să ai nevoie să-ți semnez certificatul de deces, dacă nu te 
opreşti acum și pleci, atâta timp cât ești cu un pas înainte. 

— Întotdeauna sunt cu un pas înainte, spuse el, iar ea îl împunse 
lângă noile cusături. La naiba! 

— Te iubesc. Ea îl înghionti din nou. 

— Mi-ai putea fi mamă. 

— Nu ţi-ai cunoscut mama. 

El o prinse de mână, înainte ca ea să-l înghiontească din nou. 

— De când ţi-ai dat seama că mă iubești? 

— De când ai avut friguri. 

El fu impresionat. De fapt, ea îi ascundea ceva. 

— Sofia, Sofia..., începu s-o alinte, dar doctorița salvadoriană de 
cincizeci şi cinci de ani, cu cinci copii, doisprezece nepoți şi un soț 
foarte macho, avea parte de multe alintări şi fără oferta lui 
sărăcăcioasă. 

— Am stat de vorbă cu Jewel, îi spuse ea. 

Nu asta voia el să audă. Îi dădu drumul la mână și se rezemă de 
spătarul scaunului. Dacă Sofia şi Jewel se aliau împotriva lui, ar fi 


vrut să aibă pantalonii pe el. 

— Jewel nu mai locuiește aici. Trăiește cu acel „nu ştiu-cum-tl- 
cheamă“, în Barranquilla. 

— A plecat pentru că te iubeşte. 

Da. El își aminti că auzise cuvinte cu același efect și se întrebase ce 
afurisită de semnificație aveau — te iubesc atât de mult, că nu suport să 
stau cu tine. 

Afirmațiile alunecătoare de acest gen se aflau la baza războiului 
dintre sexe. 

— N-a vrut să fie de față când vei muri. 

Venite din partea doctorului tău, acestea erau cuvinte destul de 
alarmante. 

— E o rană superficială, Sofia. Tu ai spus-o. Opt cusături. 

— N-o lua în glumă, Alejandro. 

N-avea cum s-o ia în glumă, când ea dădea o astfel de sentinţă. 

— Trebuie să plec, spuse ea, întorcându-se să-și strângă trusa 
medicală. Vreau să ajung acasă înainte să izbucnească furtuna. Dar 
vreau să te gândești la ce ţi-am spus. 

Nu, dacă putea să n-o facă. 

— Ce furtună? 

— Vine ploaia din nou în seara asta, cam într-o oră. O să-ţi las 
nişte analgezice. 

— Mulţumesc. Îi plăcea să aibă narcotice legale în casă. 

Analgezice. Dumnezeule! Sofia știa cu ce se ocupa el. 

— Max, spuse el cu voce tare, fluturând scrisoarea în aer, sperând 
să capteze atenţia bătrânului. 

Când Max își ridică privirea, el îl orientă spre uşă. 

— Te rog s-o conduci pe doctorița Cristiani. Isadora, o strigă pe 
menajeră. Adu-mi mâncarea. 


Da, el era nemernicul Alejandro Campos, care mânca supă la 
masa din bucătăria sa, îmbrăcat doar în chiloţi, și citea o scrisoare 
care nu făcea decât să-l demoralizeze complet, să-l facă să-și piardă 
și umbra de încredere pe care o mai avea în oameni. Ceea ce era o 
ruşine lamentabilă, pentru că el nu prea mai avea niciun pic de 
credinţă în nimic și tocmai de asta trebuia să plece din Morazân. Nu 
pentru că fusese rănit de câteva ori în ultimul an, ci pentru că nu mai 
credea nici el în ceea ce făcea, iar Sofia avea dreptate, asta avea să-l 
ucidă. 

Împături scrisoarea şi o puse la loc în plic, apoi le vârî pe 
amândouă în buzunarul cămășii. 

La dracu”! Călugăriţe și gherilă. Acum aflase totul, în afara 
motivului pentru care Diego Garcia o alesese pe Honoria York- 
Lytton să fie comisionarul lui în schimbul de mâine şi mai ales de ce 
acceptase ea. Din ceea ce i se spusese despre femeie și din dosarul 
scurt care-i fusese trimis, nu înțelesese de ce, soră sau nesoră, 
onorabila Honoria se lăsase atrasă în încurcătura asta. De obicei, 
doamnele de societate evitau gherilele din junglă. Preferau să nu-şi 
riște viaţa în apele tulburi ale lumii a treia. Nu se abăteau din drum 
ca să dea nas în nas cu trăgătorii cu AK-47, care puteau alege mult 
mai uşor să le ia prizoniere ca să obțină răscumpărare decât să facă 
afacerea cu ele. Pentru un profit îndoielnic, pentru că ea, probabil, 
era mai valoroasă decât documentele pe care fusese trimisă să le 
recupereze. 

Acelaşi lucru putea fi spus despre surprinzătoarea călugăriţă Julia 
Ann-Marie, surprinzător de bogata călugăriță Julia Ann-Marie - și 
când te gândești că el îi dăduse bani! 

Îşi orienta atenţia spre fereastra care dădea spre fântâna din 
curtea sa, privirea fiindu-i atrasă de norii negri care se mișcau 
repede, acoperind luna. Perfect. Opt suturi nou-nouţe, o călugăriță 


însărcinată, două sute cincizeci de kilograme de cocaină pe care 
trebuia să le găsească, doi vizitatori bine-veniţi, dar care-i creau 
probleme şi un potop în calea lor. 

Dacă se pornea potopul, se gândi el, când cerul se dezlănțui cu 
rafale puternice de vânt şi cu torente de apă, ştia sigur că urgia avea 
să dureze câteva ore. 

Noaptea era perfectă. Vila era grozavă, avea tot ce i se promisese 
în anunț: podele de lemn, cinci șemineuri, cuptor de pizza 
încorporat, cadă, bazin de înot, şapte băi, douăzeci şi două de 
camere în total. Uşi duble peste tot și destule coşuri pe acoperiș, 
încât rivaliza cu Notre Dame, deși cinci din ele curgeau. 

— Aducețţi găleţile, urlă el și trei dintre țâncii Isidorei ţâșniră ca 
săgețile, râzând şi întrecându-se să aducă gălețile din cămară. 

— Campos. Un bărbat brunet cu un tricou cenușiu și pantaloni de 
camuflaj ieși din birou cu o foaie de hârtie. Jake Williams era un 
cowboy din Wyoming, care alesese o viață aventuroasă şi ocazia de a 
fi tot ce putea. Campos fusese fericit să-l angajeze. El mai avea un 
consultant pe probleme de siguranţă, contractat şi plătit de guvernul 
SUA pentru interesele sale, pe lângă abilităţile lui Jake. Panama vrea 
să-i dăm informaţiile lui Rydell când ajunge aici. 

Campos luă hârtia și citi. Din fericire, nu-l deranjau misterele. Le 
lua ca pe niște provocări. Nu fugea de frânturile obtuze de informații 
care zburau prin viața lui. Ele se acumulau și, fără excepţie, alcătuiau 
un întreg, o idee completă, un plan complet, o întreagă revelaţie 
despre felul în care el se scufunda tot mai adânc în rahat. În mod 
normal, loviturile cartelului cocainei nu erau marea lui îngrijorare. 
Erau prea multe pentru a le stabili o prioritate rezonabilă. O mulțime 
de oameni mureau în afacerea sa; de obicei, sfârșeau rău, niciodată 
în somn. 


În mod obişnuit, un polițist federal din Lima, Peru, eliminat de 
vreun contact, nu constituia o noutate în provincia Morazân, El 
Salvador. Dar când partenerul mortului era programat să ajungă la 
vila sa într-o oră, ei bine, Campos îşi imagină că exista o miză. 
Rămăsese în viaţă asigurându-se că nu fundul său era miza. 

O picătură de apă căzu pe fax, apoi alta și alta. Înjură încet și 
scutură bucata de hârtie. 

— Jake, ai putea să... oh! acum era un mic șuvoi care se vărsa pe 
masă — să aduci o găleată? 

Provincia Morazán, El Salvador 


Când, în cele din urmă, se dezlănțui, ploaia o prinse pe Lily 
Robbins pe nepregătite. După o săptămână de ploaie fără oprire, ar fi 
trebuit să fie pregătită, dar a fi pregătit era o noţiune pe care o uitase 
când aterizase în El Salvador cu laptopul, cu noua ei cameră digitală, 
un rucsac şi destulă naivitate ca să scufunde Titanicul a doua oară. 

Dumnezeule, ar trebui să existe legi împotriva celor ca ea, pentru 
a nu-i lăsa de capul lor în lume. 

O pală de vânt prinse maşina ei și aproape o zbură de pe şosea, ca 
să zicem așa. De fapt, pe ce mergea ea nu semăna cu un drum şi nici 
maşina nu era a el. 

Lily se afla pe ceva care eufemistic se numea „potecă“, sau un 
posibil „drum forestier“. Din fericire, maşina pe care o furase figura 
sub denumirea de „Jeep“ sau mașină cu tracţiune integrală. Şi, 
pentru a-i spori norocul, Jeepul pe care-l furase se întâmplase să aibă 
și un pistol. Pistolul pe care nu-l putuse vedea prea bine în întuneric 
ca să determine ce tip era, nimic mai mult decât un pistol, avea tocul 
într-o centură legată de scaunul pasagerului, în aşa fel încât șoferul, 
un el sau o ea, să aibă acces imediat, dacă trebuia să se apere. 


Lily se gândea că exista o posibilitate clară. Ea avea o îndemânare, 
doar una: aceea de a se orienta, de a citi hărţile şi de a ști unde se află 
pe planetă, cu un grad diferență de latitudine sau longitudine. Se 
descurca în metrourile europene. Stațiile de tren nu-i puneau nici ele 
probleme. Drumurile de munte erau cele mai bune prietene ale ei. 
Atâta vreme cât exista un dram, Lily Robbins nu era pierdută, iar în 
seara asta, chiar și fără un drum, nu era pierdută. Avea o hartă şi știa 
exact unde se afla: undeva, în zona școlii St. Joseph şi a orfelinatului 
și, te rog, Doamne, fă să fie așa, pe la jumătatea drumului spre 
plantaţia lui Campos. 

Alejandro Campos era singura ei speranţă şi dat fiind că el era cel 
mai important dealer de droguri din Morazán, Lily își imagină că 
într-un fel avea mai multe necazuri decât crezuse ea când se hotărâse 
să petreacă câteva luni sabatice, departe, în lume. 

Fă o călătorie, se gândise atunci. 

Vezi America Centrală. 

Întoarce-te cu experienţe din viaţa reală, pe care să le poți 
împărtăși clasei tale. 

Realizează acel film documentar plin de adâncă compasiune la 
care visezi în secret de ani întregi, cel care-ţi va aduce Premiul 
Academiei pentru „Filmul documentar al anului de cea mai 
profundă compasiune“. 

Şi, în cazul ei, abunda de compasiune. 

Compasiunea ei se amplificase cu două zile în urmă, la 
aproximativ cinci minute după ce Cuerpo Nacional de Libertad 
dăduse buzna în Şcoala şi Orfelinatul St. Joseph. Aveau cu ei un 
american grav rănit. 

Şi îi puseseră câteva întrebări americanului, la care el nu 
răspunsese prea exact. 

Apoi el murise. 


Aşa se terminase povestea. 

Numai că blestemată să fie ea, dacă se va lăsa capturată de ei şi 
interogată. Deşi numai Dumnezeu știa ce secrete ar putea deține ea, 
care să prezinte interes pentru grupul de gherile din America 
Centrală. 

Poţi explica diferența dintre forțele centrifuge şi centripete în geografia 
trupului uman? 

Da. Da, putea. 

Spune-ne denumirile celor mai importante trei grupuri culturale din 
Nigeria. 

Hausa, Yoruba şi Ibo. 

Care este limba oficială a regiunii sudice a Belgiei? 

Franceza. 

Nicio îndoială. Era pregătită să se lase interogată de oricine. Doar 
dacă nu erau rebeli din lumea a treia și nu-i cereau aparatul de 
filmat. 

Roata stângă din față patină în noroi, azvârlind-o încoace și 
încolo, şi în secundele următoare luă piciorul de pe acceleraţie și lăsă 
volanul să-i alunece printre degete, în timp ce mașina o arunca dintr- 
o parte în alta. Când șanțul se termină, apăsă din nou pe pedală şi 
prinse volanul mai ferm, luptându-se să păstreze vehiculul pe drum. 

Mergea prea repede. Știa asta. Introdusese Jeepul în viteza a patra 
și apăsase pedala la maxim. De câteva ori, mașina se înclinase mult 
în afară în curbă, sau peste vreo ridicătură, dar ea nu încetinise. 

Nu avea curajul s-o facă. 

În spatele ei erau lumini lucind prin ploaie. Uneori le mai pierdea, 
dar nu pentru mult timp. 

Era joi. 

Sosise la St. Joseph vinerea trecută, cu o cameră video şi cu 
carnetul de notițe în mână, ca să înceapă să se documenteze în 


privinţa muncii unui grup mic de călugărițe, ridicat împotriva unui 
guvern oprimant, care cedase presiunii corporațiilor capitaliste ce 
voiau să monopolizeze industria cafelei din Salvador. Biserica acelor 
bune călugărițe îşi abandonase cauza, dar ele erau neînduplecate, 
luptând umăr la umăr cu CNL pentru fermele independente și 
pentru viitorul copiilor de fermieri. Sau, aşa credeau ele. 

Așadar, era vineri, o zi de adaptare la situaţie şi de adunare a 
datelor preliminare. 

Sâmbătă îi mersese destul de bine. Lily obținuse o înregistrare de 
o lungime apreciabilă şi făcuse două interviuri. 

Duminică murise sora Bettine şi în mod neașteptat Lily prinsese 
ultimele ei cuvinte, o rugăciune pentru cei credincioşi, înregistrată 
pe peliculă. 

Luni, la utrenie, sora Teresa capotase și se confesase, mărturisind 
că-l cunoscuse trupește pe un soldat al rebelilor CNL și că rămăsese 
însărcinată. Toţi cei prezenţi, inclusiv Lily, răsuflaseră ușuraţi că sora 
Bettine fusese scutită de confesiune şi de detaliile sordide pe care le 
ascultaseră toți cei aflați pe băncile din strană. 

Americanul murise marți în altar, la picioarele lui lisus, iar Lily, 
ascunsă în sacristie, înregistrase tot. 

Miercuri ieşise la iveală că experienţele carnale ale sorei Teresa nu 
se rezumaseră la un singur soldat al rebelilor, dar copilul, jura ea, nu 
putea fi decât al căpitanului, un tip mai în vârstă, numit Diego 
Garcia. Altă călugăriță, sora Julia, jura și ea că era adevărat, pentru 
că fusese singura confidentă a leresei în timpul acestei aventuri 
amoroase — cea iniţială. Sora Julia fusese la fel de şocată și de 
dezamăgită ca şi restul, în privinţa celuilalt rebel, mai tânăr. 

În acel moment, cu CNL aflat încă în reședință, și cu una dintre 
călugărițe comițând adulter, apoi înșelându-și prietenul, lucrurile o 
cam luaseră razna, iar Lily, cu discreţie, înregistrase totul pe peliculă. 


Continua să înregistreze, să capteze pe peliculă viața aşa cum era, 
considerând că va fi de departe cel mai bun documentar de 
compasiune intensă de la Cannes. 

Parcă și vedea titlurile în minte: Move Over, Indiana Jones. Lily din 
Albuquerque pune stăpânire pe lumea documentarului. 

Se folosise de subterfugii, ascunzându-se în ungherele și 
văgăunile vechii biserici şi mănăstiri — iar toate părțile implicate 
simţiseră că odată ce CNL luase în stăpânire biserica, iar bietul 
american murise, era mai bine ca doamna Robbins să părăsească St. 
Joseph, sau cel puţin să pară c-o face. 

Apoi, cu patru ore în urmă, apăruse chiar Diego Garcia, un bărbat 
care nu lua nimic drept bun, cu atât mai puțin ideea dispariţiei unei 
americance de la St. Joseph, după un pilot american care murise într- 
un mod atât de nepotrivit, chiar în faţa altarului bisericii St. Joseph. 
Un pilot, al cărui avion căzuse deasupra regiunii Morazân; de fapt, 
mai precis, fusese „doborât“. Lily surprinsese la fel de neașteptat 
vorbele lui de dinaintea morții, înregistrându-le pe bandă. Departe 
de a fi o rugăciune pentru credincioşi, el repetase doar două cuvinte: 
Lua-v-ar dracu’! 

Ea le auzise foarte clar, chiar din sacristie. Soldaţii adunaţi în jurul 
lui să-i pună întrebări le auziseră și ei foarte clar şi, dacă el nu şi-ar fi 
ales chiar acel moment să moară, era sigură că l-ar fi omorât pe loc. 

Iar ea înregistrase tot. 

Când Diego Garcia ordonase o percheziție amănunţită a bisericii 
și a orfelinatului, după ce o bătuse pe Teresa și-l împușcase pe 
amantul ei mai tânăr, două evenimente pe care Lily le înregistrase, 
dar jurase, așa să-i ajute Dumnezeu, că niciodată, dar niciodată, nu 
se va uita la ele, nu mai ezitase niciun moment. Se întorsese şi ieșise 
pe uşa din spate. Sora Julia o ajunsese din urmă la bucătărie și-i 
dăduse o hartă, unul dintre veșmintele sorei Bettine şi un plan de 


scăpare: Alejandro Campos, un amic al bisericii, în special al 
orfelinatului, care era un om bun, cu toate că trecuse câteva mii de 
kilograme de cocaină prin Morazán. 

Lily se îndoia. 

Du-te la el, îi spusese sora Julia. Campos este singurul care te poate 
proteja de Garcia. 

Lily nu se îndoia de asta, și, în graba de a scăpa și sub impulsul 
momentului, se supusese, încrezându-se în sora Julia că n-o va 
trimite la cineva care să-i taie gâtul, nici n-o va lăsa în întuneric și 
furtună. Acum tot ce trebuia să facă era să ajungă la el. Un fascicul 
de lumină din spatele ei o făcu să aibă fiori pe şira spinării. Se uită la 
pistolul aşezat pe scaunul pasagerului și speră două lucruri din toată 
inima: că era un .45 și că avea destule gloanţe. 

— Îmi place ploaia. 

Ploaia? Smith se uită la Honey care stătea lângă el, pe unul din 
cele două locuri ale Land Cruiserului de care făcuseră rost la 
Ilopango, împreună cu un camion de două tone și jumătate. Asta nu 
era ploaie. Era un torent. 

— Practic, suntem inundați, îi spuse el. Lumea de partea cealaltă a 
parbrizului era o fâşie solidă de cer plumburiu, care părea că se 
amestecă cu trotuarul ud. Lăsase ștergătoarele la viteză mică şi nu se 
vedea nimic — de fapt, chiar patinase pe marginea curbei, la fel cum 
alunecase și pe cea dinainte. 

Honey se apucă de apărătoarea mașinii și-și drese glasul, aşa cum 
făcuse și ultima oară, dar de data asta nu mai dădu drumul 
apărătorii. Îşi folosi mâna liberă ca să-și ia ţigara din gură și să poată 
elibera un nor mic de fum parfumat în mașină — era cireașă cu o 
umbră de whisky -— care își găsi drumul prin mica deschidere din 
partea de sus a geamului. 

Smith strânse mai tare de volan și verifică oglinda retrovizoare, ca 
să se asigure că acel camion de două tone şi jumătate din spatele lor 
se afla pe drum. Ultimul lucru care le mai trebuia era ca paletul cu 
arme și bagaje să sfârșească pe undeva, pe fundul vreunei prăpăstii 
blestemate. 


— Vrei să conduc eu? îl întrebă Honey, înainte de a mai trage din 
ţigara aceea cubaneză mică. 

El o privi o dată scurt şi pătrunzător. 

— Sunt o şoferiță excelentă, îi spuse ea, rezemându-și din nou 
mâna cu ţigara de scaun. 

— Nu. Smith nu-şi lua ochii de pe drum. Fără vorbărie multă, 
acesta era mottoul lui. Cu cât vorbeşti mai puţin, cu atât mai bine. 
Scurt şi concis. Cât mai simplu. 

Sau să spună ceva ce avea să regrete mai târziu, ceva rece și 
neadevărat despre cât de nepotriviți erau făcătorii de bine și 
călugărițele cu sacrificiul de sine în sânge. 

— Eu m-am odihnit. Tu ai fost treaz toată noaptea și... 

— Conduc. 

Şi dacă era nevoie de mai mult de două cuvinte ca să-și impună 
punctul de vedere, el pierdea teren. 

— Eu am condus la Talladega. 

— Nu. 

Alt kilometru trecu în tăcere şi un pufăit scurt de țigară. 

— Şi asta am făcut. 

Smith trase aer adânc în piept. Nu era un oftat. El nu ofta. 

— Aproape am absolvit școala lor de instruire. Capătul ţigării 
pâlpâi pe moment în cabina întunecată, când ea mai trase un fum. 

Nici vorbă. Nici măcar pe aproape. 

— Nu este așa. Trebuia să fii chiar bun ca să termini școala de 
instruire sau vreo şcoală NASCAR. Astea nu dădeau diplome doar 
pentru că plăteai. 

— Şi eu... aproape. 

Ei, asta era de acum o adevărată deteriorare a minunatei tăceri 
dintre ei, un fel de ciondăneală juvenilă între parteneri. 


— Când ajungem la plantaţia Campos, vor fi aplicate regulile 
mele, tot drumul. Să faci ce îţi spun. Orice întrebări pot fi puse mai 
târziu, sau deloc. Nu te aştepta să-mi explic acţiunile, mai ales în 
prezenţa altcuiva. 

— Talladega a fost a doua şcoală de șoferi pe care am urmat-o, 
spuse Honey, ceea ce nu era confirmarea la care se aştepta el. 
Cuvintele „da, domnule“ ar fi fost mai adecvate. 

— Dacă sfârșim mâine în tabăra CNL, deşi voi face tot posibilul să 
nu fie așa, nu voi vorbi cu tine decât dacă va fi absolut necesar. 
Numai că trebuie să te iei după mine. Ultimul lucru pe care Smith 
era înclinat să-l facă era s-o atragă pe Micuța Domnișoară Cu Ţigara 
Al Cărei Capăt Arunca Scântei într-o tabără de insurgenți de munte, 
dar era doar o posibilitate. Era, de fapt, definiţia nebuniei. O nebunie 
atât de mare, încât el se gândea deja să recurgă la o intimidare 
serioasă, ca să obţină combinaţia de la ea - foarte serios. O 
intimidare pe care ea n-o va uita mult timp de acum înainte, dacă se 
va întâmpla asta vreodată, apoi va scoate cătușele lui și o va lega de 
ceva nemișcat de la Campos, în timp ce el și proprietarul plantaţiei 
vor pleca şi vor recupera marfa CIA și pe sfânta călugăriţă, Julia. 

Sigur o putea face. Nu avea nevoie de Honey după el. Odată ce 
treaba se încheia, vor pleca fiecare pe drumul său, iar ea nu va fi 
nimic altceva decât o chestie sâcâitoare, un fleac uluitor al unei 
chestii începute și neterminate, care-l va scoate din minţi pe 
următorii douăzeci de ani. 

— Prima şcoală auto la care am mers a fost DDD, din Los 
Angeles. Honey strivi ţigara în scrumiera Land Cruiserului. 

Smith îi mai aruncă o privire. 

— Dandridge Dynamic Driving? În cercurile unde abilitatea de a 
șofa făcea diferența dintre viaţă şi moarte, Dandridge era considerată 
cea mai bună școală din SUA, dacă nu din lume. Fiecare școală de 


șoferi avea propriile teorii şi o pistă. DDD avea o reputaţie de școală 
garantată. 

— Da. Ea stătea într-o parte pe scaun, cu fața spre el. Fratele meu, 
Thomas, m-a trimis acolo acum câţiva ani şi am absolvit școala. Tot 
nu pot parca în paralel prea grozav, dar pot să merg controlat în 
plan înclinat la nouăzeci de grade și să fac o întoarcere de unu 
optzeci cu spatele. 

Grozav. Era impresionat, iar Thomas, își aminti, era fratele loial 
lui „Avaldamon“. 

— Am fost la Dandridge, spuse el. Făcea parte din instruirea 
pentru SDF. 

— Când? 

— De curând. Atât i-a spus. Smith nu dădea niciodată detalii reale 
despre viața sa, nici măcar cele mai nevinovate amănunte, dacă 
existau, lucru de care se îndoia. 

— L-ai cunoscut pe Steve Thornton? 

— Steve? Mda. El făcea un curs defensiv de două zile pentru un 
grup de șoferi de limuzine din Los Angeles în timp ce eram acolo. Și 
nu era ceva neașteptat. Ei aveau şi altceva în comun, pe lângă o 
noapte sălbatică în San Luis. Nimic nu-l putea surprinde mai mult. 
Aveau chiar și o cunoştinţă comună, pe lângă Brett Jenkins III, care 
probabil era agent străin. Au fost momente când Smith considerase 
că jumătate din Departamentul de Stat cuprindea persoane din afară, 
și asta în sens cosmic, nu politic. 

— Steve a fost instructorul meu personal. 

Da. O credea. Orice tip cu ceva influenţă ar fi ales-o pe Honey 
dintr-o mulțime şi ar fi luat-o sub aripa sa, doar pentru plăcerea de a 
o avea alături. Era frumoasă, prietenoasă, caldă, îi plăcea coniacul și, 
de fapt, nu era prea răsfăţată. 

Acest ultim gând îl trezi brusc. 


Sigur, ea avea bani, încredere în sine, haine de firmă, arăta grozav 
și avea chiar foarte mulți bani, dar, când se gândea la asta, ea nu era 
deloc ca Natalie. 

Natalie fusese coruptă până în măduva oaselor. 

Lui îi plăcuseră primele săptămâni ale relaţiei lor. Îi plăcea cum își 
arunca părul pe spate şi acele zâmbete timide, umorul fin, toate 
discuţiile purtate într-un suflet despre momentele fascinante care 
alcătuiau viaţa lui Natalie. Îi plăcuse sexualitatea care stătea la baza 
a orice, precum şi senzualitatea fățișă a fiecărei mişcări pe care o 
făcea, a fiecărei atingeri, a fiecărui pas, de fiecare dată când se așeza 
pe un scaun, când ridica o ceașcă. Urmărise personal evoluţiile ei 
care afectau creierele bărbaţilor. Îl zăpăcise şi pe al lui o perioadă. 

Na-ta-lie. 

Natalie de Salignac. Era jumătate franțuzoaică şi o acceptase total, 
o iubise două luni lungi de încercare, până când ea îi năruise 
fascinația iniţială faţă de ea, apoi devenise o cățea, una aprigă. Crima 
lui, din ce își amintea, fusese că nu ascultase motivul bosumflării ei, 
de genul „O Altă Zi din Viaţă“ despre un mitocan barista de la 
cafeneaua ei preferată. Mitocan doar aparent, pentru că noul tip de 
la cafenea îi ceruse banii pentru lapte. Natalie de Salignac nu-și 
plătea laptele. Era cadou de la lumea corporațiilor de cafea pentru 
prezenţa ei în magazinele lor. 

Fără glumă. 

Avea chiar și o denumire pentru asta: prinţesa Discount. Îl avea în 
tot oraşul, doar pentru că apărea și pentru că era Natalie. 

Smith o privi pe Honey a cărei coadă franțuzească începuse să se 
desfacă, destul ca unele bucle să cadă liber în jurul feţei. Agrafa 
neagră de piele era încă la locul ei, o bandă strălucitoare și lucioasă 
pe partea de sus a capului, proclamând-o Regina Zilei, sau Audrey 


Hepburn sau așa ceva, își imagină el. Îl făcu să zâmbească. Cine 
purta bentiţe ca adolescentele și femeile din reviste? 

Oh, bine. Fusese și ea într-o revistă și era ușor de văzut din ce 
motiv, chiar cu uniforma BDU şifonată și vesta tactică umplută cu tot 
felul de ciudățenii. O văzuse cum își pusese rujul și o perie mică într- 
un buzunar de muniţie, ceva bani şi o carte de credit în altul. 
Telefonul celular intrase perfect într-un buzunar rezervat de obicei 
pentru muniţia pistolului de rezervă. Şerveţele, niște gumă, un pix, o 
agendă mică, batoane de granola, parfum - toate dispăruseră în 
vesta ei. 

Dar cumva, îi lipsea ceva din acest amestec. Cu acea cigarillo între 
dinţi, reîncepuse să scotocească prin geanta galben-canar. 

— Thomas plănuise o expediţie de cercetare în Nepal și a vrut să-i 
ţin de urât, spunea ea. Dar era genul de expediţie cu acces foarte 
limitat la siturile pe care voia să le viziteze. Scoase ţigara din gură, 
dădu afară fumul, apoi o ţinu între degetele de la o mână în timp ce 
cotrobăia prin geantă cu cealaltă. Fiecare trebuia să-și ducă rucsacul 
și să fie acceptat de nepalezi, aşa că m-a înscris ca şofer al expediției 
și m-a trimis la Dandridge. 

Probabil ea avea discount pentru prințese în toată lumea, dar, de 
fiecare dată când Smith fusese cu Honey, totul avusese legătură cu 
Julia, intrase în bucluc și continuase cu curaj, fără pic de teamă, 
prostește chiar, acolo unde nu mai fusese nicio prințesă din Park 
Avenue. Nu fuseseră niciodată cu Honoria York-Lytton pentru ea 
însăși, asta dacă nu aflase informaţiile de la ea sau venise cu 
informaţiile sale. 

San Luis, El Salvador? Ei bine, să-l scutească! Ea nu avea motiv să 
fie aici. Şi să cumpere un pistol pe stradă în fața vechiului hotel 
Palacio? Nu avusese ocazia s-o întrebe cum ajunsese la acea piesă de 
idioțenie. 


Dar ea nu era proastă. El obținuse cealaltă carte a ei, Sexualitatea 
femeilor sub jugul tiraniei politice a secolului XXI şi, omule, fusese o 
lovitură adevărată. Avaldamon Thomas nu era singurul York-Lytton 
capabil să scrie tratate academice aproape indescifrabile. 

Smith era un tip istet, dar asta îl depășea. 

— Cu toate acestea, fratele meu, Haydon, a primit misiunea. 
Honey vorbea şi continua să scotocească prin poşetă. A ajuns într-o 
școală de catârgii, așa că a putut să ajute cu carele trase de catâri prin 
vale. Esenţa chestiunii este că drumurile în Nepal sunt mult mai rele 
ca acesta, şi, cu toată ploaia din noaptea asta, dacă vrei să te relaxezi, 
să moţăi puţin şi să mă lași să conduc, ai fi pe mâini bune. Am fost 
foarte atentă la Dandridge, iar Steve, după cum ştii, este un profesor 
excelent. 

În sfârşit, Honey găsise ce căuta şi scoase o casetă mică din poşetă. 

— M-a învăţat să simt unde este centrul de greutate al mașinii, în 
special la un SUV, tipul de mașină pe care l-am folosit mult la ore, 
știu să frânez corect, să controlez vehiculul și mai pot, vezi tu, să evit 
refugiile și să nu dau în șanțuri — ea dădu afară fumul din nou... — n- 
am vrut să te jignesc. 

Deschizând caseta, flutură o pereche de ochelari prin fața lui. 

— Ochelari de condus, spuse. Slabi, cu lentile gălbui, pentru 
noapte. Cu ei nu te vor mai orbi luminile și vei vedea contururile 
ceva mai clar. 

Smith făcu o grimasă. Fata asta chiar credea că poate conduce mai 
bine decât el? Nu, nici și în cele mai bune zile de la Dandridge, cu 
sau fără ochelari. Totuși, se gândi o clipă la propunerea ei, ceea ce îi 
dădu un moment liber. El se afla întotdeauna pe locul șoferului, fizic, 
cu mintea, cu toate emoțiile. Controla foarte bine tot ce era în jur, dar 
și ceea ce se afla la oarecare distanţă şi avea abilități precise, exacte şi 
foarte bine exersate, mai ales când era vorba de control. 


— Mulţumesc, îi spuse. Dar mai avem o oră până la Campos. E 
mai bine să mergi în continuare decât să rişti, schimbând șoferul. 

Ea oftă, apoi se rezemă de spătarul scaunului, iar el se simți ca un 
nemernic. 

Ea îl făcea să se simtă așa. 

— Ce fel de cercetare făcea Thomas în Nepal? 

El citise ceva de curând despre Nepal, dar nu-și amintea exact 
unde. 

— Amoniţii gigantici în amonte de râul Kali Gandaki. Este o 
ramură de studiu cam obscură. 

Da. Era convins de asta. 

— Sunt gigantici cu adevărat, mari cât roțile, unii dintre ei, spuse 
ea. Eu am luat parte la porțiunea mai ușoară a drumului, de la 
Kathmandu la Pokhara. Thomas știe că pot merge atâta timp cât 
există camere de hotel şi apă caldă, dar în Nepal nu sunt hoteluri pe 
drumuri și, oricum, nu i-a mai trebuit un şofer oficial după aceea. 
Dincolo de Pokhara sunt doar transporturi cu catâri şi iaci şi 
podişuri îngheţate, dar noi am mai pierdut vremea în văile joase ale 
râului, observând ce s-a scurs din Tibet, dacă mai era cazul, şi 
vizitând locurile sfinte. Thomas este foarte priceput să ia mostre, să 
organizeze datele, să extrapoleze teoriile. Este cercetătorul familiei. 

— lar Julia, sfânta, spuse Smith. O sfântă care nu-și alege bine 
locul faptelor bune. lar Haydon este un aventurier în stil mare, 
așadar, unde vă aflaţi tu şi ceilalți doi fraţi, Gerald și William? 

Honey se întoarse din nou spre el cu o expresie uimită. 

— Te-ai interesat de mine? Împiedicându-te mai mult decât 
accidental prin vreun articol din Ocean? 

— Puțin, admise el. La naiba, doar el investiga pe oricine care 
intra în lumea lui, în special dacă îi diminua credibilitatea, iar ea asta 
făcuse. 


— Şi ce ai aflat? 

— Pe lângă Shakespeare jucat nud? 

— Aveam câteva frunze pe trup. 

— Şi iubiții din modeling? 

— Amorul din acea relaţie a durat foarte puţin, și asta a fost cu 
mult timp în urmă. Suntem prieteni adevărați și, nu, niciodată nu mă 
gândesc la prietenii mei ca la niște simpli prieteni, chiar dacă sunt 
foşti iubiți. Îmi place să-i păstrez ceva mai aproape pe cei la care ţin. 

Touché! El, dacă termina cu o femeie, termina și gata. O dădea 
uitării. Probabil, Natalie încă mai înfigea ace într-o păpușă woodoo 
cu numele lui şi probabil că nu era singura. Singura femeie cu care 
nu terminase niciodată a fost prima lui relaţie adevărată, o femeie 
excitantă şi frumoasă, de treizeci de ani, o contabilă numită Caroline, 
care luase ideile unui tânăr de nouăsprezece ani despre sex şi le 
întorsese pe dos. Mai păstra legătura cu Caroline. 

— Şi asocierea cu regii fondurilor de risc de pe Wall Street? 

— A fost strict o asociere profesională. Suntem amândoi în 
comitetul director al Century Opera. Colectarea fondurilor şi 
participarea la inaugurări făceau parte din slujbă. 

— Şi contele francez? 

— Este o rudă mai îndepărtată, partea normandă a familiei 
Lytton. Nu prea se înțelege cu tata, dar unii dintre noi încercăm să 
ținem legătura. 

— Şi Kip-Woo? 

Honey trase lung din cigarillo, privindu-l concentrată în cabina 
întunecată a Land Cruiserului. 

— Ai citit pagina mondenă, spuse ea, după ce dădu afară un nor 
de fum. 

— Evenimentele curente. 


— Pe naiba! Ea izbucni în râs. Nu m-ai uitat după ce m-ai urcat în 
avionul ăla. 

Nu prea. 

— De fapt, domnule Rydell, între gala de modă la care am fost cu 
Robbie şi petrecerea acelui editor la care am fost cu Kip-Woo, au 
trecut exact patru luni. Aș spune c-ai citit despre mine în fiecare 
săptămână, după noaptea petrecută la San Luis. 

— Nu chiar, zise el strângând mai bine volanul între degete, cu 
ochii asupra drumului. leşise din ţară de câteva ori în ultimele patru 
luni şi-i lipsiseră articolele de la rubrica de weekend din The 
Washington Post şi The New York Times, paginile mondene. 

— Aş crede că te-ai îndrăgostit de mine. 

Smith îi aruncă o privire la repezeală, apoi reveni asupra 
drumului. Îndrăgostit. Nu credea. 

Au mers în continuare în tăcere vreme îndelungată, cu 
ștergătoarele funcționând stânga-dreapta, radiatorul scoțând aer 
cald, cu mirosul de cigarillo şi de whisky de cireşe înmiresmând 
aerul. Cu fiecare kilometru parcurs în tăcere, atmosfera devenea tot 
mai încărcată, mai desăvârșită, mai greoaie. El era atent la drum, iar 
ea la el. Îi simţea privirea conștient concentrată asupra lui, alunecând 
peste el. Era o senzaţie distinctă, neobișnuit de fascinantă și îi plăcea. 

Îi plăcea al naibii de tare. 

— N-a mai fost nimeni după tine, îi spuse ea cu o voce blândă, 
rostind cuvintele cu grijă. 

Iar asta îi plăcu și mai mult. 


e 

Plantația Campos, provincia Morazán, El Salvador 


Era uluitor! 

Extrem de periculos. 

Alejandro Campos își coborî privirea asupra pistolului pe care-l 
avea în mână, aproape uluit de apariţia acestuia în casa sa. Era dintr- 
un set de Colt .45s, cu numele posesorului gravat pe glisieră. 

Ultima dată văzuse acest pistol cu două săptămâni în urmă, sus, 
pe râul Torola. Fusese ultima oară când îl văzuse pe proprietarul 
pistolului, Diego Garcia. 

— Ce caută pistolul lui Diego Garcia în vila mea? întrebă el, 
ridicându-și privirea de pe pistol și întâlnind privirea lui Max. 

— L-a adus o călugăriță, patron. Señor Jake a introdus-o în hol. 
Una din gărzi i-a găsit pistolul sub veşmânt. 

ÎI fixă cu privirea un moment pe bătrân. 

— Sub veșmânt? repetă, părându-i-se că nu l-a auzit bine pe Max. 

— Si, patron, sub veşminte. 

Nu era asta cea mai strașnică veste pe care o aflase în ultimele 
cinci minute? 

O, sigur că era! 


Nu i se mai părea ciudat acum că acele călugărițe din Morazân 
rămâneau însărcinate, dacă bărbaţii din Morazán le percheziționau 
sub fuste. 

— Ad-o pe religiosa aici, immediatamente. Poanta acestei veşti 
proaste era chiar ideea că o călugăriță avea asupra ei un pistol, ca să 
nu mai spunem chiar că era real. Paznicul de serviciu merita un 
bonus că avusese această inspirată idee de a o percheziționa, care ar 
fi scăpat altor o sută de tipi mai puţin vigilenți. 

Sub fuste. Bunule Doamne! 

În loc să se ducă după călugăriță, Max îşi cobori privirea asupra 
picioarelor patronului său. 

Campos înţelese imediat. 

— Isidora! strigă. Pantalones, por favor! Pantalonii, te rog! 

Abia reuşise să se îmbrace decent şi să se aranjeze, că Max se 
întoarse în bucătărie cu Jake și cu femeia. 

Femeie, nu călugăriță. 

E] ştia diferenţa. 

Călugăriţele nu purtau decolteu. 

Această femeie avea unul strașnic, un fenomen fascinant, realizat 
dintr-o sutană mult prea mare pentru ea, care îi cădea adânc în față, 
o îmbrăcăminte care trezea interesul, un tricou cu mulţi nasturi 
descheiați dedesubt și poate un sutien push-up. 

De obicei, călugărițele nu aveau cuțite Spyderco în buzunare, nici 
nu-și hotărau soarta cu pistolul. 

Această femeie o făcuse, cu o centură de pistol lucrată manual, 
ornamentată cu măiestrie, cu cataramă de argint gravată şi un pistol 
lucrat manual cu inițialele DG. Jumătate din sutana ei era prinsă la 
centură și ridicată, lăsând vederii ce avea sub sutană, ceea ce făcea ca 
toată treaba să fie mai ușor de intuit. 


Nimeni n-ar fi luat-o drept călugăriță, în afară de Maximiliano, 
care considera că toate femeile sunt sfinte. 

Dar până și Max ar fi trebuit să-şi pună problema cerceilor. 
Călugărițele nu poartă mai mulți cercei. Această femeie purta trei la 
o ureche şi doi la cealaltă, un set asortat de perle și mici safire tăiate 
pătrat şi o cruce mică de aur, care i se balansa în urechea stângă. 

Călugărițele nu au saci de curierat din pânză peste piept, brățări 
din macrame la încheietura mâinii, inele pe degete și jeanși cu talie 
joasă și, ceea ce era mai important, lui călugărițele nu-i aprindeau 
imaginația. 

Femeia asta îl stârnea, stând în bucătăria lui, udă până la piele, cu 
hainele altcuiva căzând de pe ea, cu propriile-i haine mulate ca folia 
de plastic pe un trup de unu şaptezeci, plin de curbe unduioase, cu 
un decolteu apetisant. 

Nici măcar drăgălașa călugăriță Julia nu-l înfierbânta, în niciun 
sens al cuvântului. Sora Julia era sută la sută călugăriță. Arăta ca un 
înger. 

Şi această femeie arăta ca un înger, dar unul dintre îngerii de la 
Victoria Secret. Părul închis la culoare, care-i cădea pe umeri, era ud 
și dat pe spate, pielea albă cu pistrui pe nas, ochii care se potriveau 
cu cerceii cu safire și un chip care spunea că putea aduce mai mult 
necaz decât merita. 

Probabil de asta nu purta inel de logodnă. Da, el verificase. 
Întotdeauna verifica. În experiența lui, şi slavă Domnului avea 
destulă, femeile frumoase deghizate necorespunzător şi un .45 furat 
nu erau altceva decât necazuri. De fapt, din câte ştia el, femeile 
frumoase, bine deghizate, care aveau propriul lor .45, nu erau nici 
ele decât probleme — Jewel, de exemplu. 

Dar femeia asta nu era nicidecum Joya Molara Gualterio. Îi era 
teamă de ceva, iar lui Jewel nu-i era teamă niciodată. Îi era egal. 


— Cum te cheamă? o întrebă Campos. 

— Robbins. L-Lily Robbins din Albuquerque. Albuquerque, New 
Mexico, mai precis. Sunt profesoară de liceu, predau geografia şi 
științele sociale, câteodată literatura. Acum sunt liberă. Adică aici, în 
EI Salvador. Dar mă întorc la... la, oh, Albuquerque. Sper. 

El ridică o sprânceană și se uită la Jake. 

Dumnezeule, femeia asta era o fântână de informaţii, care 
răzbăteau dinspre ea, și ce drăguţ din partea ei că făcuse precizarea 
despre Albuquerque. 

Jake ridică din umeri, abia schiţat, dar și el realizase asta. 
Adevărul gol-goluţ. Ce ciudat. 

— Şi cum ai pus mâna pe pistolul lui Diego Garcia? 

Ea păli şi mai tare. 

— Pistolul este al lui Garcia? 

Ce ciudat că nu ştia al cui era pistolul! 

Campos scoase gloanțele din el cu o mișcare de cunoscător și 
verifică butoiaşul, înainte de a-i arăta partea laterală a patului armei 
pe care era gravat numele proprietarului. 

Diego Garcia, scris cursiv. 

— Si, señorita. Este al lui Garcia şi acum se află la tine. De ce? 

— Păi... era în Jeep. Ea părea un pic cam uluită, cu ochii mari, 
cam fără respirație, dar în această situație, indiferent cum era, el n-o 
învinovățea. Era o noapte sălbatică. 

Campos se uită la Jake. 

— A venit cu un Jeep negru. ÎL verifică gărzile acum. 

Nu era nevoie să-l verifice. Un Jeep negru cu pistolul lui Diego 
Garcia nu putea fi decât Jeepul negru al lui Diego Garcia. Campos 
mersese în el cu două săptămâni în urmă. 

— Era singură? 

— Da. 


Ei, asta era. Acum urma să se rupă cerul. Diego Garcia nu 
împrumuta nimănui Jeepul, în special vreunei americance, iar Lily 
Robbins avea „Made In SUA, Albuquerque“, „ştampilat“ peste tot. 
Campos se uită la un paznic care stătea lângă ușa de la bucătărie și 
făcu un gest scurt, atingându-se pe gât cu palma. 

Garda se întoarse la stânga şi dispăru. 

— Scoate-ţi rasa, îi ordonă el, apoi verifică încărcătorul, înainte de 
a-l pune la loc în pistol. Nu trăsese niciun glonţ. Când ea nu se 
execută imediat, el strigă după Isidora. 

— Isidora, venga. Ayude a esta mujer para quitar las vestimentas de 
monja. Vino s-o ajuti pe femeia asta să-și scoată rasa. 

Imediat, își făcu apariția bucătăreasa, cu doi copii venind cuminţi 
după ea, vorbind în timp ce scotea rasa ofensatoare a femeii. 

Lily Robbins se opuse o secundă, dar apoi păru că înțelege și 
cooperă începând cu sacul de corespondenţă pe care şi-l scoase pe 
cap. Dar nu-i dădu drumul. Nu-l puse pe podea sau pe masă. Ţinea 
bareta pe umăr, strâns. 

El oricum intenționa s-o percheziționeze, dar acum era chiar 
curios. 

— Este o costumație teribilă. Nimeni din camera asta nu crede că 
ești una dintre călugărițele de pe deal, spuse el, luându-i centura 
pistolului. Strecură pistolul în suport. 

— În mașină eram... Încercam să scap de el, în cazul în care 
trebuia să părăsesc Jeepul și să fug. Sunt... urmărită. 

— Cum să nu fii! Avea pistolul gravat al lui Diego Garcia şi Jeepul 
Cherokee al acestuia, ultimul model. Era convins că Garcia o va 
urmări până la capătul pământului ca să-și recupereze bunurile. Era 
acest gen de bărbat. 

— De soldaţi, soldați înarmaţi. 

— Soldaţii sunt întotdeauna înarmați. 


Lui Campos nu-i păsa că afirma ceea ce era evident, mai ales în 
fața femeilor ai căror nervi erau în cădere liberă. Le putea ajuta să se 
stabilizeze o vreme. 

— Ai fost la St. Joseph nu-i aşa? 

— Da, dar de unde ştii asta? 

Purta veșminte de călugăriță, iar Diego Garcia petrecea mult timp 
la mănăstire. După ce citise scrisoarea călugăriţei Julia, ştia acum de 
ce petrecea căpitanul CNL atâta timp în genunchi. 

Nu ținea neapărat de motivul la care se gândise el. 

— Știu totul, domnişoară Robbins, numai că nu ştiu motivul 
pentru care te afli aici îmbrăcată în sutana sorei Bettine și de ce ai 
furat Jeepul lui Diego Garcia. 

— Şi Jeepul este tot al lui? întrebă ea cu groaza de rigoare. Era în 
dificultate, și era bine să fie conștientă de asta. 

— Da. 

Dacă el nu se înșela, ea scăpă o înjurătură, alt lucru pe care nu-l 
face o călugăriţă. 

— Sora Julia mi-a spus să vin aici, zise ea, făcând eforturi să iasă 
din veşmântul greoi, ud, lucru greu de realizat chiar cu ajutorul 
Isidorei. Mi-a dat o hartă şi mi-a spus că mă vei ajuta. 

— La ce să te ajut? 

— Doar... să... trec peste noaptea asta îngrozitoare, spuse ea 
deschizând un șir de nasturi. 

Ceea ce nu lămurea lucrurile prea mult. Să treacă peste această 
noapte era, oricum, mai puțin decât îi cereau alții și probabil mult 
mai puţin decât avea ea nevoie în realitate. Dar nu conta, pentru că el 
va afla curând. 

— Garcia și oamenii lui..., continuă ea. A fost o săptămână grea la 
orfelinat. Oamenii care au murit. A fost... vocea ei pieri poate din 
cauza unui suspin sau pentru că simţise nevoia să respire adânc. 


— Cine a murit? 

Ea se opri un moment din dezbrăcat şi-l privi. 

— Duminică a murit sora Bettine. 

Ei, el nu ştiuse asta. 

— Dei gratia, murmură Campos, făcându-şi cruce. Isidora şi Max 
făcură la fel. Ce s-a întâmplat? 

— A început să se simtă rău la scurt timp după cina de sâmbătă 
seara, iar duminică după-amiază a murit. Femeia ieși din veșmânt, 
iar Isidora o ajută să-l scoată pe picioare. Sora Julia a spus că sora 
Bettine este gata de plecare, fiind chemată de Dumnezeu. Era foarte, 
foarte bătrână. 

— Optzeci şi patru a sărbătorit ultima oară, dar era încă robustă 
când am văzut-o. Foarte robustă, cu vreo şaizeci de kilograme mai 
robustă şi opt centimetri mai înaltă ca Lily Robbins. Fusese cea mai 
corpolentă călugăriţă din Morazân, Securea Bettine. Îi vor duce lipsa. 
Campos se întoarse spre bucătăreasa sa. Isidora, vom spăla straiele şi 
le vom trimite înapoi călugărițelor. 

— Si, patron. Femeia strânse rasa, iar copiii ei o duseră la 
spălătorie. Max începu să şteargă podeaua, unde se scursese apa de 
pe Lily. 

— Ai spus c-au murit oameni. A mai murit și altcineva la St. 
Joseph? 

— Un bărbat, spuse ea. El... 

— Patron. Un paznic intră în bucătărie. CNL este aici: un camion 
de trupe și altul cu remorcă au fost oprite la poartă. 

Por Dios! 

— S-a întors patrula noastră? 

— Nu încă, patron. 

— Vreau să-mi raporteze imediat ce se întorc. 

— Si, patron. 


— Jake, spuse Campos, întinzându-i pistolul cu tot cu teacă. Dacă 
a venit chiar Garcia aici, vom sta de vorbă. Dacă este vreunul dintre 
locotenenţii săi, dă-i Jeepul, pistolul și expediază-l. Spune-i 
locotenentului că incidentul din seara asta nu va avea urmări. Eu și 
căpitanul vom rezolva problema mâine, când ne vom întâlni. 

Jake încuviinţă și luă arma lui Garcia, înainte de a se îndrepta spre 
ușa din faţă. Omul știa ce se face în astfel de situaţii, știa cum să 
păstreze autoritatea în câmp, în timp ce le permitea tuturor să-și 
salveze reputaţia, cu excepţia cazului în care dominaţia prin forță 
devenea singura alternativă. 

Şi Jake știa cum să facă asta, ca toți oamenii lui Campos. Cu 
negocierile de mâine şi cu banii pe masă, Campos conta pe soldaţii 
CNL să se mulțumească cu returnarea vehiculului căpitanului și a 
pistolului şi să se ducă înapoi. 

Campos se întoarse spre Lily. 

— Vino cu mine. 

O conduse spre scara care ducea spre balcon și spre mansarda 
aflată deasupra bucătăriei şi a zonei unde se lua masa. 

— Unde mergem? îl întrebă ea, fără a se mișca un metru în 
direcția cerută, ceea ce era inacceptabil. 

— Domnişoară Robbins, tu ai venit la mine, spuse Campos 
răspicat. Presupun că din cauza bărbaţilor aflați acum pe drumul 
spre vila mea. Dacă vrei să te duci înapoi cu ei la St. Joseph, stai aici 
și pune întrebări. Dar dacă vrei să ajungi la Albuquerque, New 
Mexico, faci cum îţi spun. 

El făcu din nou un gest spre scara largă, curbată, și de data asta ea 
porni înainte. Pe ultima treaptă, el deschise niște uși duble și o 
conduse într-o cameră. 

— Acesta este biroul meu. Poţi lua loc lângă șemineu. 

Max așezase lemnele pentru foc și Campos le aprinse cu chibritul. 


Făcu un efort să se ridice din cauza durerii şi, pentru că ea stătea 
lângă ușă, reformulă ce-i spusese: 

— Stai lângă şemineu, nu te mişti de aici până nu-ţi spun eu. Clar? 

Ea ezită încă un moment înainte de a se duce la locul indicat şi a 
se aşeza într-un fotoliu de piele pe partea şemineului de piatră. Avea 
două tricouri lipite de frumoșşii ei sâni, unul fără mâneci, de culoarea 
mandarinei, cu nasturi mici, şi peste el altul turcoaz-închis, desfăcut 
până în talie. Erau ambele din bumbac, ambele ude. 

Începu să dârdâie, iar Campos șchiopătă până la baie şi încercă să 
nu se gândească la cât de tare îl durea piciorul și la cât şi-ar fi dorit 
să se ducă naibii în pat cu un Vicodin dat de Sofia și, da, era destul 
de cinstit să recunoască, s-o aibă alături pe Lily Robbins, sau cineva 
care să semene cu ea. 

Dar asta nu se va întâmpla. Nu în seara asta. La naiba! 

Scoase două prosoape mari din dulapul din baie şi-şi târî fundul 
dureros înapoi la șemineu. 

— Unul pentru păr, celălalt ca să-ți înveleşti umerii, îi spuse 
întinzându-i-le înainte de a cădea pe scaunul de lângă ea. După ce 
afla şi restul poveștii, va decide ce va face cu ea. 

Scoase telefonul din buzunar şi apăsă un buton. 

— la legătura cu convoiul tău, îi spuse lui Jake când acesta îi 
răspunse. Direcţionează-i prin Tilomonte. ine-i acolo până li se 
spune să înceapă. 

Erau multe lucruri de care Campos nu avea nevoie în seara asta, 
mai ales de oamenii lui Garcia, care se întâlneau cu avocaţii, iar 
servieta lui era primul subiect de pe listă. 

Privirea îi căzu din nou asupra femeii. 

Putea s-o arunce la loc în ploaie, dar ştia că n-o va face, nu în seara 
asta, o decizie care se baza pe felul în care arăta femeia şi pe teama 
care i se citea în priviri. Era o strategie de tot rahatul, complet lipsită 


de profesionalism şi totuşi, iat-o, era o femeiuşcă frumoasă, 
dezorientată, care cumva aterizase în mijlocul problemelor sale. Așa 
că o va ţine aici, cel puţin peste noapte, până se va dovedi că-i aduce 
mai multe necazuri decât beneficii, sau că nu merita s-o ţină aici. 

Apoi toate pariurile se duseră naibii. Campos putea s-o trimită la 
un hotel din San Miguel și să termine cu ea înainte de miezul nopții. 
Dar călugăriţa Julia o trimisese la el, iar sora acesteia era așteptată în 
seara asta și cumva Campos se gândi că i-ar fi mai de ajutor dacă ar 
păstra femeia în condiţii bune, aproape de el. După ce punea mâna 
pe documentele CIA și-și lua datele înapoi, lucrurile se rezolvau 
cumva. Oamenii se puteau duce să fure ce voiau. Deocamdată 
trebuia să deţină controlul. 

— Vorbeşte-mi despre bărbatul care a murit la St. Joseph. 

Ea se opri din ştersul părului și-i întâlni privirea peste scurta 
distanţă care-i despărțea. 

— Au fost doi săptămâna asta. Garcia, el... a împușcat un soldat, 
unul tânăr. L-a împuşcat în capelă, în seara asta. Din acest motiv am 
fugit. A fost îngrozitor, mai rău chiar, ţipetele, zarva și... sângele, şi 
am ştiut că trebuie să dispar de acolo cât mai repede. 

Asta nu era bine. 

— Ai văzut ce s-a întâmplat? 

Ea încuviinţă, lividă. 

Biata de ea. Violenţa este un şoc pentru cei neinițiați și nepregătiți. 

— Unul dintre soldaţii săi? Nu auzise de trupe salvadoriene lângă 
Cristobal în ultimele săptămâni. 

— Da. Este o călugăriţă, sora Teresa... 

O, da, se gândi Campos, când ea continuă să-i relateze ce citise în 
scrisoarea călugăriței Julia, adăugând încă un iubit tânăr, care nu se 
potrivea nicăieri, cu atât mai puţin într-o ţară latino-americană. 


Toată partea cu uciderea tânărului de către Garcia, mai ales în 
capelă, era dezolantă. 

Şi din nou, și asta nu era prima oară în ultimele luni, se întrebă 
dacă nu era mai bine să rupă toate legăturile şi să se ducă acasă. 
Sângele, moartea, religia, drogurile, războiul de gherilă... iar el care 
se afla de prea mult timp în mijlocul lor, de prea mult timp. 

În scrisoarea ei, sora Julia spunea că se teme de încălcarea 
jurămintelor sfinte de către Teresa, care vor atrage mânia Domnului 
asupra bisericii St. Joseph, iar Campos înţelese că asta era o descriere 
perfectă a lui Diego Garcia, în special a unuia încornorat. 

În condiţii normale, şi Campos avea o definiţie extrem de 
cuprinzătoare a normalului, Garcia putea fi foarte dedicat afacerilor 
ca bancher brazilian — asasin, dar previzibil. Dar cum femeia care-i 
purta copilul în pântece se înfierbântase sub alt bărbat, mai ales sub 
unul tânăr din trupele sale CNL, iar femeia era călugăriță, da, 
Campos întrevedea pedeapsa Domnului și mâna diavolului și cel 
puţin o moarte garantată. Era de mirare că Teresa trăia încă, dacă aşa 
era. De la St. Joseph până la vila sa era cam o oră de mers chiar într-o 
noapte rea. Orice s-ar fi putut întâmpla acolo, în timp de o oră. 

Iisuse, ce încurcătură! 

— Se pare că sora Julia ştia de Garcia şi de sora Teresa, spunea 
Lily Robbins, şi, desigur, a sfătuit-o să revină la ale bisericii, dacă 
mai era posibil, după ce a încălcat jurământul celibatului, nu ştiu, 
eu... 

Diego Garcia şi o călugăriță. Cum dracului se întâmplase așa 
ceva? Campos se miră. Bărbatul era catolic, un ticălos de ucigaș 
catolic, dar Campos nu cunoscuse vreun criminal sau vreo gherilă 
din America Centrală sau de Sud, care nu lua religia în serios. 

Şi a doua zi trebuia să negocieze cu Garcia, cu o altă persoană 
importantă și cu bodyguardul acesteia. 


— Consider că penitenţa trebuie să dureze o viață. Singurul lucru 
bun a fost că nu se aflau copiii aproape de capelă. Julia i-a dus la 
orfelinat, imediat ce au ajuns forțele CNL, marți. 

Femeia continua să vorbească, dar lui nu-i păsa. Își dorea doar ca 
ea să fi avut prudenta de a o fi luat și pe sora Teresa cu ea la plecare. 
Dacă lui Garcia îi intrase în cap să-și apere onoarea omorând-o, ei 
bine, ar fi fost multe de plătit. 

Mierda. Un adversar lovit de supărare, de vină, condamnat la 
focul veşnic şi la blestem nu mai avea nimic de pierdut dacă-l punea 
pe Campos într-o poziţie ridicolă, greu de negociat. 

Va trebui să fie foarte bun a doua zi. Al naibii de bun. Spera doar 
că York-Lytton şi Rydell au adus banii care-i fuseseră promiși. Două 
milioane de dolari americani abia aduși de la Langley, iar Garcia 
avea nevoie de ei, indiferent ce făcea în seara asta, altfel felia lui din 
plăcinta rebelilor urma să dispară. Lucrurile nu merseseră prea bine 
pentru CNL în ultimele luni - Campos se asigurase de asta, 
pătrunzând în comerţul cu droguri al lui Garcia şi căutând să 
oprească o sursă lucrativă de fonduri pentru CNL. Trebuia să se 
impună ca să obțină ce voia — să închidă afacerea cu valiza 
diplomatică la un milion și să fie mulțumit. Stick-ul de memorie de 2 
GB ascuns în avion era altă poveste. Dacă supraviețuise prăbuşirii 
avionului şi dacă oamenii lui Garcia nu apăsau din greșeală pe 
trăgaci, Rydell şi York aveau sarcina să-l recupereze. Nimeni 
altcineva nu trebuia să atingă stick-ul de memorie. Washingtonul nu 
voia ca altcineva să pună mâna pe el. Treaba lui era să negocieze şi 
să găsească avionul acela blestemat pentru Rydell și York-Lytton, iar 
cu imaginile prin satelit care-i fuseseră trimise, nu se îndoia că 
patrulele lui vor face treaba. 

Un milion, asta îi trebuia a doua zi. Dacă nu-i putea găsi pe 
ticăloşii care furaseră transportul său pentru Gonzales, va trebui să-l 


înlocuiască, pentru a-și salva reputaţia deteriorată, și ca să reintre în 
jocul internațional pe care el şi Jewel încercau să-l joace. Banii care 
fuseseră deja antamaţi erau un punct de pornire bun - într-un mod 
liber, degajat, gândește singur, nu ne suna, noi te vom considera 
administratorul acestui mic domeniu de activitate din Morazán, pe 
care Agenţia contează. 

Ori de câte ori îi trimiteau două milioane de dolari, erau siguri că 
va stoarce totul în folosul lor, nu în al său. Pentru asta era plătit și n- 
ar fi fost plătit mai mult în altă parte, ca la acești pendejos cu care 
lucra regulat zi de zi. 

Liber şi degajat, da, aşa era el, foarte bine, el și ulcerul pe care era 
sigur că-l căpătase. Avea mai multe fire libere decât un tiv descusut. 
Făcea șmecherii, își făcea relaţii, afaceri, marfa şi orice altceva te-ai fi 
putut gândi, încercând să facă totul să meargă, iar zeii războiului şi 
ai ploii lăsau să-i cadă câte-o piersică în bazin. 

O privi din nou cu atenţie în timp ce ea-și termina sordida 
povestire despre călugărițe și crime. 

— Triunghiul amoros, spuse cu o urmă de tristeţe în voce când ea 
termină. Întotdeauna lucrurile astea sfârșesc prost. Și foarte des cu 
violenţă. 

Ea tremura încă, poate chiar mai rău ca la început, iar el își dori să 
se fi gândit s-o pună pe Isidora să-i pregătească ceva fierbinte de 
băut. O va face într-un minut. 

— Acum, señorita, vorbeşte-mi de celălalt bărbat, care a murit la 
St. Joseph săptămâna asta. 

— Era american, pilot. A murit chiar pe altar, la picioarele lui 
lisus, și eu... am înregistrat totul. 

Cu acestea ea își câștigă cazarea pe o săptămână, mâncarea, 
bodyguardul personal, limuzina, folosirea nelimitată a facilităților de 


spa ale vilei, inclusiv masajele Isidorei şi un bilet clasa întâi de 
întoarcere acasă, tot ce voia. 

Dumnezeule! Înregistrase pe peliculă moartea pilotului avionului 
Cessna. Acela nu murise la prăbușirea avionului. 

Nici Diego Garcia, nici San Miguel nu vor pune laba pe 
domnișoara Lily Robbins în seara asta. 

San Miguel, El Salvador 


Federico Perez era întruchiparea cuvântului „slugărnicie“ — mai 
avea puţin și se târa la picioarele Irenei; se aflau amândoi lângă 
Piperul ei — el, cu umerii ușor lăsaţi în direcţia ei, mâinile încleștate, 
zâmbetul când mai accentuat, când abia schiţat, în funcţie de reacția 
ei la fluviul lui nestăvilit de lingușeli și flecăreală. 

Ea era de acord. 

Totul era așa cum trebuia să fie. Îl îmbogăţise pe Perez şi tot ea 
putea să-l aducă la sapă de lemn. Lângă Federico, se afla 
reprezentantul companiei aviatice care zburase cu Hughes 500 la San 
Miguel și stătea cu jurnalul de bord al avionului în braţe. Hughes era 
parcat lângă un hangar, pe cealaltă parte a pistei. 

Irena întinse mâna după jurnal, ignorându-l pe Federico, lăsându- 
l să discute cu Ari. Reprezentantul companiei, un pilot mai bătrân, 
cu statură masivă, cu părul grizonat, avea un aspect foarte ordonat, 
uniforma îngrijită, cizmele lustruite. 

— Aţi omis vreo operaţie de întreținere a avionului? întrebă ea, 
deschizând jurnalul când pilotul i-l întinse. 

— Niciuna, răspunse omul. 

— Câte ore de zbor au trecut de la ultima revizie programată? 


Noaptea era rece și se simțea mirosul ploii care trecea pe deasupra 
Morazânului spre nord, în direcţia în care se îndreptau și ei. 
Conform ultimei prognoze primite de ea, furtuna se înrăutăţea în ora 
următoare, dar apoi se va transforma într-o burniţă intermitentă. 

— Douăsprezece. 

lrena își trecu privirea peste pagina jurnalului și confirmă 
răspunsul lui. Bine. Ei nu-i plăcea să aibă de-a face cu oameni care 
nu știau ce au de făcut. 

— Vreo caracteristică neobişnuită de zbor a acestui avion special? 

— Nu, spuse bărbatul. Și am făcut plinul când am ajuns aici. 

Ea îl privi cu mai multă atenţie, impresionată. 

— Mulţumesc. Ei îi plăcea eficienţa. ÎI vom lua de aici. 

Era o concediere şi pilotul o luă ca atare, înclinând din cap. Ea 
urma să-l înștiințeze pe Federico când termina cu elicopterul şi va 
aranja cu compania aviatică returnarea acestuia la San Salvador. În 
timp ce ea discuta cu reprezentantul companiei, iar Federico vorbea 
non-stop, Ari descărcă echipamentul pe care-l ambalase, pentru a 
realiza afacerea: asasinarea lui C. Smith Rydell. Cu ceva noroc, îl vor 
găsi în câteva ore, nu în zile. Lovitura va fi rapidă şi clară, nu va 
depinde de noroc. Nu aveau nevoie decât de țintă. 

— Ai adus muniţie pentru G36? întrebă ea când Ari scoase și 
ultimul rucsac din avion. Pușca de asalt, H&K 5.56 mm, era folosită 
pentru foc automat și avea bipod încorporat. Butoiul de o sută de 
cartușe transforma mitraliera într-una ușoară și era o cale relativ 
facilă de a transporta praf de puşcă la o petrecere. 

— Da, patrona, spuse el întinzându-i rucsacul. 

Bine, îşi spuse ea ridicându-și rucsacul în spate. 

Nu puteau ști peste ce vor da în Morazân cu rebelii CNL implicați 
în asta. 


După ce Ari închise trapa, luară restul echipamentului şi casetele 
cu arme și porniră pe pistă cu Federico în urma lor, încă vorbind. 
Pentru această misiune, Irena avea un ACOG M4. Ari își ducea G 36 
într-o mână şi cutia mitralierei, un Stezer .308 cu telescop Zeiss de zi 
de 20, în cealaltă. Dispozitivele pentru noapte erau în setul lor. 

Duceau cu ușurință peste șaizeci de kilograme de echipament de 
la locul unde opriseră Piperul până la cel unde îi aștepta Hughes 
500. Perez se ducea doar pe sine și abia ținea pasul. 

— Trebuie să mai faci exerciţii, Federico, îl sfătui ea. 

— Da, da. Si. Este adevărat. 

— Şi fară pupusas. 

Preferinţele lui Federico pentru prăjeli erau una din multele sale 
dependențe benigne. 

— Da, patrona, e adevărat. 

— Şi fără stabilimentul ăla de curve din San Salvador. 

— Da, patrona, fără muierile alea. 

— Sper că nu le duci şi niscaiva cocaină, nu? Câte un pic, când și 
când? 

— Nu, patrona. Protesta vehement. Nu. Niciodată. Desigur, o 
mintea. 

Ea nu spuse nimic, străbătând ultimii metri până la elicopter. Ea și 
Ari îşi puseră echipamentul în spate, iar ea începu verificarea 
dinaintea zborului cu o plimbare de jur împrejurul aparatului. 

Mișcându-se în sensul acelor de ceasornic și pocnind cu mâna 
capotele de acces, verifică sistemul de alimentare cu combustibil şi 
rezervoarele, uitându-se ca nu cumva fuzelajul să aibă vreo lovitură. 

— Acest aparat Hughes e bun, prietene, îi spuse lui Federico, 
mulțumită de starea tehnică a elicopterului. Era evident că omul 
apelase la o companie de primă clasă, lucru la care se așteptase şi ea. 
Ai făcut foarte bine că l-ai adus aici imediat. 


— Pentru tine, patrona, fac orice. Stătu lângă ea pe porțiunea spre 
rotorul de la coadă, unde verifică dacă lagărele erau unse. 

— Mă bucur că spui asta. Ea continua să verifice vizual rotorul 
principal. Asta şterge cu buretele problemele dintre noi, Federico, 
dacă nu... ea se opri privindu-l, lăsând fraza neterminată. 

— Dacă nu ce, patrona? repetă el cu un zâmbet nesigur. 

— Dacă alt transport de-al meu din San Salvador apare foarte 
repede. Klechner este cu ochii pe tine, mi amigo, şi știi cât de nesuferit 
poate fi. 

Zâmbetul lui Federico dispăru complet și el păli. 

— Nu vor fi lipsuri, patrona. Voi verifica personal fiecare kilogram. 
Te rog, por favor, spune-i lui señor Klechner că nu va trece nimic de 
mine și de oamenii mei. Şi dacă va fi o problemă, ne vom ocupa de 
ea, înainte de a ajunge la coca. 

Ea îl privi lung, îl fixă, privirea netrădând-o în vreun fel. Chiar 
când el începu să se simtă încurcat, ea îl concedie cu un semn din 
cap. Lipsurile fuseseră mici și, de fapt, se dovediseră destul de 
folositoare. Mai bine să-l pună pe Federico în gardă decât să-l lase să 
creadă că ea îi era datoare pentru Hughes. Plătise cu bani peşin 
pentru a-l folosi. Nimic altceva nu i se mai oferise. 

Totuşi, ea văzuse asta în ochii lui, observase cum mintea lui 
isteață încerca să vadă cum să obţină o concesiune de la ea, o favoare 
suplimentară, sau chiar mai mult, să realizeze un fel de intimitate 
între ei, totul doar pentru un serviciu bine făcut. 

Francisco Perez trebuia să-i fie recunoscător că-l ţinea la locul său, 
adică departe de ea. Chiar dacă se voia un macho, el nu avea nici 
inima, nici curajul pentru nivelul la care juca ea și, cu siguranţă, nici 
mintea necesară. 

— Te sun și te previn când ne întoarcem la San Miguel. Ai grijă ca 
Piperul să fie alimentat și deservit cât lipsesc. 


— Si, patrona. El se dădu un pas înapoi şi, când ea se întoarse să 
urce în elicopter, îl auzi plecând foarte repede. 

În elicopter, Ari rânjea. 

Ea zâmbi la rându-i. 

— Unele lucruri sunt prea uşoare, nu? 

— Pentru tine, Irena, da, aşa este. Nu ai primit nimic fără luptă, 
nici măcar reputaţia. În Sona, ea fusese întotdeauna patrona. Dar în 
afară, sau când erau singuri, cei doi reveneau la familiaritatea pe 
care le-o dădeau atâția ani de prietenie. 

— Ce ai pentru noi? îl întrebă ea, observând telefonul prin satelit 
din mâna lui. 

Staţia de bază prin satelit din Sona se afla chiar în mijlocul El 
Salvadorului. Orice informaţie pe care o solicita Hans le parvenea 
prin telefon SAT, fie ea vocală, text sau imagine, iar el primise 
informații în flux constant dinainte ca ea și Ari să părăsească 
Columbia. Era specialitatea lui Hans să găsească oamenii, să facă 
legături, să facă presiuni, să ceară datoriile și să ofere stimulente sau 
să amenințe; cât despre ameninţări, toți cei din lumea interlopă ştiau 
că erau doar promisiuni. Nimic mai puţin nu le-ar fi dat posibilitatea 
să-și îndeplinească misiunile cu viteza şi cu eficiența care-i erau 
caracteristice ei și, având în vedere mizele, ea cerea să se ofere ce era 
mai bun pentru misiunea încredințată. 

— Contactul nostru din Lima din unitatea de luptă antidrog a 
raportat moartea unui polițist federal. 

— Bine. Cel puţin o parte a problemei fusese rezolvată 
satisfăcător. 

— Şi Cali ne-a trimis raportul cu privire la Garcia și CNL, 
continuă Ari. Informaţia este garantat corectă până azi la amiază şi 
este o chestie grozavă, care leagă evenimentele între ele. 

Ea îl privi nedumerită. 


— Oamenii lui Garcia au doborât un avion acum două zile, spuse 
el. Un Cessna, care mergea de la Panama la Washington. 

— Cargo? Ea se încovoie în spaţiul restrâns al scaunului pilotului. 

— Nu am încă o confirmare, dar ceva i-a făcut pe toţi, de la 
Washington la Lima, să sară în sus. 

— Al cui era avionul? întrebă ea. CIA? DEA? DOS? Sau militar? 

— CIA l-a informat pe Rydell, scoțându-l dintr-o misiune DEA, 
iar femeia a fost scoasă prin Departamentul de Stat, DOS. Ambasada 
i-a făcut rezervare în Panama City. 

— Așadar, nu ştim. 

— Nu știm cine a făcut traseul și nici ce se afla exact în acel avion, 
dar noi toți știm ce face lumea să se învârtă. 

Ea râse forțat. Ari avea dreptate. Ei ştiau prea bine ce făcea lumea 
să se învârtă. 

— Armele, drogurile și secretele altora, spuse ea, iar zâmbetul lui 
deveni tot mai evident. 

— Unul dintre acestea provoacă destulă zarvă în Morazân. 

— Sau poate toate trei laolaltă, spuse ea deschizând jurnalul de 
bord, la lista de verificare dinaintea zborului. 

— Sau poate toate trei, încuviință el. Ceea ce înseamnă ceva, 
probabil o mulțime de bani vor trece dintr-o mână în alta şi asta 
destul de curând, dată fiind potrivirea cu sosirea lui Rydell în San 
Salvador. 

— Americanii nu-l vor lăsa să intre într-o tabără CNL. Vor găsi un 
agent, un comisionar local, un intermediar, care să stabilească 
lucrurile. Există întotdeauna cineva pe teren. Cine va fi acela? 

— În Morazán, după informaţiile prietenului nostru din Cali, 
există unul singur. Nu are nimeni încredere în el, dar toți îl folosesc, 
chiar și americanii când au nevoie de cineva. Îl cheamă Alejandro 
Campos. 


Campos. Alejandro. Mai auzise numele, dar nu-şi amintea unde. 

— Mi se pare cunoscut acest nume, spuse ea. De ce oare? 

— A fost la capătul a câtorva afaceri mari, care începeau din 
Exaltación, Columbia, în ultimele luni. Afacerile lui Ray Gonzales. 

— A, Gonzales. Era unul din acei tipi băgaţi în priză, care 
gândeau că ar trebui să aibă ce-i aparținea ei. Sună-l pe Hans. Spune- 
i să-l găsească pe acest Campos pentru noi. Apoi cheamă-l din nou 
pe Federico și spune-i că am nevoie de un nume, al unui oarecare 
fermier din Morazân, apropiat de locul unde se află Campos și care 
vrea să devină bogat în seara asta. Și mai întreabă-l pe Hans dacă a 
descoperit ce era în acel C-130, care i-a adus pe Rydell și pe femeia 
asta, Lytton-York, la San Salvador. Întinse mâna și dădu drumul la 
diferite comutatoare verificând cadranele de pe panoul cu 
instrumente. Cineva de la Ilopango s-a uitat la încărcătură și vreau 
să ştiu ce-a văzut. 

Era o noapte întunecată, cu furtună — cuvintele trecură prin mintea 
lui Honey și rămaseră acolo. Foarte întuneric, adăugă ea în gând, şi 
furtună mare. Lăsaseră ploaia în urmă, în ultima jumătate de oră şi 
ajunseră, din ce putea să spună ea, direct într-un potop tropical, care 
venea din dreapta asupra Land Cruiserului. 

Asta dacă nu cumva Smith îi dusese din greşeală direct într-o 
cascadă. Ceea ce nu credea că s-ar da în lături să facă. 

— Ne-am rătăcit. Cuvintele îi scăpaseră. Nu intenționase să le 
rostească, dar se aflau acum acolo, între ei, erau adevărul. 

Tocmai bine. El trebuia să ştie. 

— Nu, nu ne-am rătăcit, spuse el. 

Ba aşa era. 

— Am un GPS şi o hartă și suntem pe un drum, spuse el calm. 

Nu era așa. 

— Ăsta nu este drum. Era albia unui fluviu, a unui râu, sau un 
șanț inundat. Auzea apa șiroind printre roți și, da, vedea GPS-ul în 
mâna lui și harta în poală și lanterna în mâna cealaltă, și, cu toate 
astea, încă erau pierduţi. Radioul nu funcţiona, iar telefonul nu avea 


ton, pentru că se opriseră sub o cascadă, pierduţi pe undeva în 
mijlocul nopții, fără nimic în faţă. 

— Este o întrerupere în contactul cu convoiul, recunoscu Smith, 
dar nu ne-am rătăcit. 

Ba da, se rătăciseră, botul mașinii lor era vizibil mai jos decât 
spatele acesteia, însemna că alunecau în jos, ceea ce era un bilanț al 
spuselor ei în privinţa situaţiei. 

Grozav. Ea şi Land Cruiserul erau în acord. Numai Smith nega 
realitatea. 

Lui Honey îi plăcea aventura, până la un punct. Îi plăcuse să 
călătorească alături de Thomas în Nepal, fusese cu el în Antarctica și 
în Sahara, explorând și investigând toate genurile de fenomene 
științifice, fără a se pierde vreodată. Fusese într-o aventură cu 
Haydon și cu inevitabilele sale echipaje de filmare din Alaska, 
Amazon şi Borneo, să facă documentare despre dezastrele naturale, 
tot aşa, fără să se piardă. Cu Gerald și William supravieţuise 
nenumăratelor cluburi de la San Tropez până la Monte Carlo, iar cu 
mama ei cucerise personal toate sectoarele comerciale din Dupont 
Circle, Georgetown, Upper Northwest şi Friendship Heights, ca să 
nu mai vorbim de Fifth Avenue și de fiecare butic din Manhattan. 

Nu se rătăcise niciodată. 

Oftă. 

— Mai ai nevoie de vreun baton de granola, sau o gură de apă? o 
întrebă el calm ca o stâncă, ceea ce pe ea o scoase din minţi. Era 
panicată, iar el nu părea să aibă soluție. 

— Lasă-mă în pace. Dacă el putuse să piardă drumul, ea putea să 
ofteze. 

Smith tinu GPS-ul spre spate și murmură ceva. 

Ea începu să ofteze din nou, apoi își controlă oftatul, ceea ce 
probabil era nesănătos. 


Doamne, era atât de întuneric! 

Şi Julia era în pericol. Honey simţea acest pericol în adâncul 
sufletului, căci, dintre toate aventurile pe care le avusese, asta era cea 
mai primejdioasă, pentru că siguranţa surorii sale, poate chiar viața 
ei erau în pericol. Dacă Julia era însărcinată, așa cum sugerase 
părintele Bartolo, cu toate acuzaţiile, incriminările şi amenințările, 
atunci ceva teribil şi îngrozitor se întâmplase cu sora ei, şi Honey 
trebuia s-o găsească imediat. Julia n-ar fi întreținut niciodată relații 
sexuale cu un bărbat de bunăvoie, nu după ce se călugărise, iar 
Honey nu se dădea bătută, nu în privinţa surorii sale mai mici. 

Simţea o acută nevoie să-l găsească pe Garcia şi să-l împuște, 
probabil, iar Smith se pierduse de convoi. Nu știa cum. Dar din felul 
în care arătase Smith când se oprise ca să încerce să se reorganizeze, 
observase că el nu avea habar unde dispăruse celălalt Land Cruiser 
și camionul cu marfa. Dispăruseră pur şi simplu în întuneric şi în 
puhoiul de apă. 

Primiseră un telefon, ultimul, care-i informa de un ocol pe care 
trebuiau să-l facă pe drumul spre plantaţia Campos şi apoi, între un 
viraj şi altul, celelalte două vehicule dispăruseră. 

Era evident că Smith ratase vreun viraj, sau făcuse vreunul pe care 
n-ar fi trebuit să-l facă. Ea presupunea că era a doua situaţie, pentru 
că nimeni nu i-ar fi orientat spre o cascadă. Nu, se gândi ea, uitându- 
se prin parbriz şi scuturând din cap. Pe situaţia în care se aflau, scria 
mare „greșeală“. 

La naiba, în camion se aflau bunurile ei! Dacă Julia se afla cu 
rebelii, armele antitanc şi grenadele erau biletul cu care Honey putea 
să pătrundă în tabăra lor împreună cu servieta de la picioarele ei, 
care, desigur, conţinea bani, mulți bani. Lucrul acesta o ducea 
oriunde ar fi vrut, mai ales în necaz. 


— Nu suntem departe de St. Joseph, spuse ea. Poate ar trebui să 
ne ducem acolo mai întâi, să luăm legătura cu cei de acolo. 

— Parcă spuneai că ne-am rătăcit. 

— Dar așa este, spuse ea. Ne-am pierdut, nu departe de Şcoala și 
de Orfelinatul St. Joseph. Ea studiase săptămâni întregi harta El 
Salvadorului, înainte de a fi implicată în dezastrul acesta, şi ştia că, 
indiferent cât de departe i-ar fi dus drumul acesta, St. Joseph se afla 
între locul unde fuseseră și cel spre care se îndreptau. 

El murmură ceva, iar ea era sigură că nu era o recunoaştere a 
deficienţelor lui în materie de navigaţie. 

Honey privi înapoi la parbriz şi încercă să-şi controleze frisoanele. 
Asta nu era ploaie, decât dacă era potopul de la sfârșitul lumii, 
ploaia apocaliptică de patruzeci de zile comprimată într-o singură 
noapte — asta, sau o cascadă ciudată. Nu găsea altă explicație pentru 
șuvoiul de apă care cădea peste SUV. Dacă nu erau deja într-un râu, 
vor fi în următoarele cinci minute. 

— Ai vreun plan pentru momentul în care vom începe să plutim? 
îl întrebă ea încercând să elimine din glas orice stridență. Nu exista 
niciun motiv ca el să simtă că era încordată. Dar întrebarea era reală. 
Voia să afle despre plutitul în derivă şi voia să ştie chiar acum, iar 
domnul Eu Sunt Responsabilul, Obişnuieşte-te Cu Asta ar fi fost bine 
să aibă deja un răspuns pentru că ea era deja nervoasă şi nu-i plăcea 
să se enerveze, în special când era captivă sub apă. 

O, Dumnezeule, ce gânduri teribile avea! 

— Nu vom ajunge să plutim. 

— Pe dracu’! murmură ea. 

— Dacă ai ceva de spus, dă-i drumul şi spune, zise el. Ferească 
Dumnezeu să ţii ceva pentru tine. 

lar ea păstrase multe pentru sine, cum ar fi ultimul oftat. 


— Pe dracu”, repetă ea ceva mai tare, iar o pală de vânt îi preluă 
vorbele și mișcă Land Cruiserul înainte și înapoi, o pală puternică, 
apoi o alta învârti maşina. Ea se apucă de mânerul ușii și simți fiori 
de teamă. Nu era sigură, dar între stâlpii de lumină și licăririle care 
apăreau ocazional, se gândi că se aflau pe unul din acele drumuri 
care fuseseră săpate pe deal, cu o singură parte făcută din pământ, 
pietriș şi vegetaţie și cealaltă lăsată liberă spre prăpastie. 

Iar acum bătea vântul acela turbat. 

O, la naiba, o, la naiba! 

Când vântul mai slăbi, Honey își luă poşeta, şi-o puse în poală și 
începu căutarea. Se săturase. Panica urma să câștige, dacă ea nu 
lupta s-o înăbușe. 

— Ce faci? o întrebă el, de parcă ar fi fost treaba lui. 

— Caut ceva. De parcă n-ar fi fost evident. 

— Dacă mai cauţi un baton de granola, eu m-am răzgândit. Cred 
că ai consumat prea mult zahăr. Ar trebui să treci pe proteine. 

— Nu am niciun fel de proteine. 

— Atunci ia un MRE* din rucsacul meu. 

— Nu vreau MRE, am nevoie de ceva de băut. Ce altceva putea 
să-i trebuiască acum? Nu se putea gândi la ceva — decât poate la un 
șofer care ştia naibii unde se aflau. Dar nu urma să-i spună asta chiar 
acum, sau...? 

— Ce fel de băutură? o întrebă el cu un aer îndoielnic. 

Ea îi aruncă o privire cam sceptică, iar el scăpă o înjurătură. 

— Am auzit asta, spuse ea, cotrobăind din nou prin geantă; și el 
avea curaj, nu glumă! Dacă ar fi condus ea, maşina ar fi fost acum 
împreună cu restul convoiului. 

— Să nu te îmbeţi atât de tare, încât să trebuiască să te car pe braţe 
de aici, spuse Smith rece. N-am nevoie de probleme în plus. 

Nicio șansă. Ea avea doar două sticluțe cu preparate medicinale. 


— Şi nu este cazul să urli la mine. Smith era numele de fată al 
bunicii sale dinspre tată şi, venind dintr-o lungă listă de liniuţe de 
unire, ea a înțeles cum numele pot scăpa puţin de sub control. Dar 
asta nu explica prenumele lui. Nimic nu-l putea explica. 

— Nu urlu. 

— Pe dracu’, murmură ea din nou. Îi era frică, și când se întâmpla 
asta, un pic de coniac o ajuta să-și capete curajul. Nu avea destul ca 
să se îmbete. Honoria Lytton-York nu se mai îmbătase de la 
optsprezece ani și asta era realitatea. Dar se ştia că se mai „încuraja“ 
din când în când cu puţin coniac în situaţiile dificile — asta fiind 
situația ei de acum. Și, în pofida tuturor problemelor ei naturale, nici 
vântul, nici ploaia, nici faptul că se pierduseră nu o înspăimânta prea 
tare. 

Era încordată că se rătăciseră, că întârziaseră, că nu putuse să 
ajungă la Julia înainte de consumarea celor patruzeci și opt de ore. 
Garcia promisese să dispară, dacă nu respectau graficul impus de el, 
iar dacă, printr-un concurs îngrozitor de împrejurări, Julia purta în 
pântece copilul lui, putea foarte bine s-o ia cu el — din nou, la dracu’! 

Honey îl ura. 

Ea îi scrisese acele cuvinte drăguțe, elaborate, pentru că în 
adâncul inimii se temuse că va avea nevoie de el într-o zi, din același 
motiv pentru care el avusese nevoie de ea. Şi mai știa că el îi 
răspunsese doar pentru că spera să obțină mai mulți bani de la ca. 

Asta se numea afacere şi rețea. 

Ea nu avea o problemă cu afacerile, și era în reţea de la Hudson la 
Potomac, tot timpul. Ea avea o problemă cu sora ei, care trăia într-un 
sistem de valori care, la modul cel mai drăguţ spus, era dureros de 
naiv, iar la modul cel mai rău, era periculos. Dacă Papa era 
împotriva gherilelor salvadoriene, asta nu însemna că și călugărițele 
ar fi trebuit să gândească la fel? 


Se pare că nu şi la St. Joseph. 

Cineva trebuia să le informeze ce le aștepta după actul lor de 
nesupunere, iar Honey era aceea care o va face. Celelalte călugărițe 
care apucaseră pe un drum greșit puteau să facă ce doreau, dar 
pentru Julia venise timpul să se întoarcă acasă. Găsi una dintre sticle 
și deşurubă dopul. 

— Ştii că trebuie să ne încadrăm într-un timp anume, îi spuse, asta 
în caz că el uitase. Un timp foarte scurt. 

Smith nu-i răspunse, dar ea era foarte sigură că reușise să-i 
transmită ce trebuia. 

Următoarele momente lungi trecură în tăcere, el foşnind harta, 
orientându-și lanterna - singura activitate din Land Cruiser, iar ea 
sorbind din coniac, păstrând în gură fiecare picăturică de băutură, ca 
să-i elibereze sinusurile și să-i ascută simţurile, înainte de a o înghiți. 

— Cred că am găsit problema, spuse el punându-și degetul pe 
hartă. 

Bine. 

— Suntem într-o vale. 

Honey îi aruncă o privire cam neîncrezătoare. Ce intuiţie 
strălucită. Ea se afla într-o ușoară depresie și de data asta coniacul n- 
o ajuta. Mai luă o dușcă. 

— Dacă mai înaintăm vreo... cincizeci de metri, ar trebui să 
ajungem într-o zonă destul de înaltă care să permită funcționarea 
sistemului de comunicaţii. 

— Să ne mişcăm? Ea nu prea mai credea asta. Nu ne vedem nici 
mâinile în faţa ochilor. 

— Dar asta nu va dura toată noaptea. Am verificat buletinul 
meteo la Ilopango înainte de plecare. Când se luminează, vom 
înainta pe drum. Va fi bine. 

Ea nu credea. 


— Nu va fi nicio înaintare. Nu aveau cum să înainteze pe o stâncă. 

— Parcă erai îngrijorată de timpul foarte scurt. 

lar eu credeam că ştii ce ai de făcut, se gândi ea, dar din nou ţinu 
ideea doar pentru sine. 

— M-am oferit să conduc, preferă să-i spună. Asta nu era o ştire, 
ci un fapt real, succint, din inimă, de genul ţi-am spus eu, și ea nu 
avea nicio problemă să i-l împărtășească. 

— Îţi cam încerci norocul, domnişoară York, spuse el şi reveni la 
verificarea hărţii și a blestematului de GPS. 

Domnișoară York? Bărbatul acesta se culcase cu ea și acum i se 
adresa cu domnișoara York? Ce tupeu! 

— Ştiu cum te cheamă, spuse ea. 

— Nu ştii. 

Dar ea știa. 

Mai luă o înghiţitură mică de coniac, stătu liniştită, fără o vorbă, 
uitându-se prin parbriz cum Mama Natură și iadul se dezlănţuiau 
asupra lumii, prăvălind şuvoaie de apă peste Land Cruiser. 

— Pisicilor nu le place ploaia, spuse ea. 

Foşnitul încetă. Apoi el înșfacă harta și o întinse peste volan. 

— Câinilor nu le pasă de ploaie, adăugă ea și mai luă o gură de 
coniac. 

— De ce nu te opreşti când încă mai poţi! Era un ordin, nu o 
întrebare. 

— Ai fost la fel de arțăgos şi la San Luis, spuse ea. Întotdeauna ești 
arțăgos, probabil cea mai arțăgoasă persoană pe care o cunosc. Te 
enervezi de căldură, te enervezi din cauza ploii și... 

— lar tu îţi pierzi capacitatea de a gândi rațional, când ţi-e teamă. 

Ea rămase fără replică... aproape. 

— Este cea mai lipsită de veridicitate... 


— Dumnezeule, aș fi murit acum douăzeci de ani, dacă mi s-ar fi 
întâmplat aşa ceva. Să nu-ți pierzi rațiunea într-o situaţie de criză 
este o calitate pe care ar trebui să încerci să ţi-o dezvolți pentru 
propria-ți siguranță, deşi cere timp... ca să nu mai vorbim de 
siguranța mea. Ultimul cuvânt îl pronunţă abia murmurat, dar ea îl 
auzi clar și răspicat. 

Se rezemă de speteaza scaunului, strângând din maxilare. Nu-i va 
mai vorbi... după ce-i va spune acest ultim lucru. 

— Mai am una sau două înghiţituri de coniac şi nu-l împart cu 
tine, așa că va trebui să te duci în altă parte să-ți verşi nervii, poate 
pe mama ta, că ţi-a pus un nume ciudat şi să... să ai micul tău 
moment de cedare nervoasă. 

În altă parte? 

Smith nu credea. 

Şi mica lui cedare nervoasă? 

Da. 

De parcă asta ar fi urmat. 

De parcă i s-ar mai fi întâmplat vreodată. 

Dumnezeule, parcă el ar fi știut ce naiba presupune o mică cedare 
nervoasă, dacă nu cumva era una din acele chestii pe care le făcuse 
Natalie de câteva ori. 

Pe dracu”! 

Parcă ar fi simţit că se ambalează din cine știe ce motiv. Nu avea 
atâtea trăiri nici într-o zi bună, iar într-una proastă ținea să aibă și 
mai puține. 

Rătăcit? Nu chiar. 

Coordonatele GPS, chiar sporadice, îi permiseseră să urmărească 
destul de exact pe hartă traseul parcurs. Oprise Land Cruiserul când 
observase că deviaseră de la drumul pe care virase la un moment 
dat, apoi realizase că urmau un traseu care șerpuia printre dealuri, 
cu un râu, care curgea undeva mai jos de nivelul drumului. La 
început, când nu mai zărise celelalte vehicule, mărise viteza ca să 
ajungă din urmă Land Cruiserul. Văzând că nu-l ajunge, încetinise, 


ca să fie ajuns din urmă de camion, dar nici asta nu se întâmplase, şi 
acum era sigur că niciunul dintre vehicule nu se afla pe drumul 
acesta. 

Chiar dacă ar fi funcționat radioul, ceea ce nu se întâmplase, i-ar fi 
fost greu să ia legătura cu convoiul, în condiţiile date. Drumul era 
prea îngust ca să poată întoarce vehiculul. Planul lui era să continue 
să meargă înainte când putea s-o facă, să ajungă pe un teren mai 
înalt, unde să-şi poată folosi celularul, când se va opri ploaia. 

Cu excepţia acelei ploi torențiale blestemate şi a faptului că era în 
mașină cu o femeie moartă de teamă, situația nu era tocmai rea în 
seara asta. Atâta timp cât nu trăgea nimeni în el, considera că este în 
stare bună, iar acum nu trăgea nimeni. Tipii răi puteau fi la cincizeci 
de metri distanţă și n-ar fi ştiut în ce direcție să-și îndrepte armele. 
Furtuna era dezlănțuită. 

Dar în ceea ce o privea pe Honey, noaptea era înspăimântătoare. 
Rătăciseră drumul. Dar nu se pierduseră. Ploaia era 
înspăimântătoare, biblică. Nu mai era doar deranjantă, într-o zonă 
necunoscută, ciudată și rece. Nu mai văzuse aşa ceva în viața sa, dar 
furtuna asta nu putea să mai dureze mult și nu credea c-o să-i ia pe 
sus înainte de a se opri. 

Dacă ar fi crezut asta, ar fi trebuit să-și ia măsuri de precauție. 
Asta şi făcuse. Anticipase problemele și le rezolvase, înainte ca ele să 
apară. 

Pe de altă parte, ea trecuse de la bucuria pe care o simţise când 
văzuse că plouă, la gânduri despre ce poate fi mai rău, iar măsurile 
ei de siguranță se concretizaseră într-o sticluță de coniac. Când, de 
fapt, situaţia era bună, departe de a fi un dezastru. Aveau hrană, apă, 
adăpost şi ingredientele potenţiale pentru sex. El. Ea. 

Da, el se gândea la asta. Se gândise de când o auzise şoptindu-i în 
întuneric că fusese ultimul bărbat cu care se culcase. Orice bărbat s- 


ar fi gândit la asta, indiferent câtă ploaie ar fi căzut din cer. Sau cel 
puţin el se gândise până ea începuse să-l lămurească. 

— Nu am niciun fel de mânie reprimată față de mama, spuse el. A 
fost o sfântă. 

Honey nu spuse nimic, continuă să privească prin parbriz, părând 
furioasă şi îngrijorată — iar el se simți vinovat, nu era prima oară şi 
probabil nici ultima. 

Ea îl vârâse în asta, indiferent câţi alţii își mai vârâseră mâinile în 
borcanul de dulceaţă. Grant, și Dobbs, şi White Rook, iar acele 
fotografii erau efectul ulterior al apariţiei lui Smith în biserica St. 
Mary din San Luis, iar el fusese acolo doar din cauza ei. 

Şi ajunsese până acolo pentru că, indiferent de motiv, când o 
văzuse stând în fața acelui blestemat hotel Palacio, nu mai putuse să 
plece singur. 

— O chema Melinda Jo, îi spuse el, apoi se întrebă un moment 
dacă chiar voia să vorbească despre mama sa. 

Dumnezeule! Ultima femeie cu care vorbise despre mama fusese 
femeia cu care se căsătorise, cea care-i furase chiar și ciorapii când îl 
părăsise, toate perechile. Niciodată nu înţelesese motivul. 

— Melinda Jo Rydell, continuă el și a murit într-un accident de 
mașină, când aveam nouă ani. La naiba, chiar avea de gând să 
vorbească. 

— Oh! Cuvântul rostit de ea a fost foarte blând. Ea nu se clintise, 
nici măcar un centimetru. Rostise doar acel cuvânt. 

Dar îi atrăsese atenţia, şi cu cât ea se concentra mai mult asupra 
mamei lui, cu atât mai puțin se va gândi la sine şi la situația 
îngrozitoare pe care şi-o imagina, și din acest motiv avea nevoie o 
mică pauză, s-o ajute să treacă peste această furtună. 

Poate că metoda ei cu cele câteva guri de coniac îi era de folos. Nu 
era îngrijorat de faptul că Honey s-ar putea îmbăta, chiar dacă era 


așa de mică de statură. Mai trăsese câteva guri și în noaptea aceea la 
San Luis, dar fără efecte vizibile, și mâncase de ajuns de când 
aterizaseră la San Salvador, un prânz târziu la Ilopango și alte 
gustări de drum. De fapt, ea ronțăia mereu câte ceva. 

Dar, la naiba, el vorbea, oricum. 

— Nu avea nici măcar vârsta ta de acum, continuă el. Blondă, 
ochii căprui, nu prea înaltă. Nu fusese mai înaltă ca Honey. Tata a 
luat-o de nevastă de mică, la șaptesprezece ani. Nici n-a apucat să 
termine liceul, iar la douăzeci și șase de ani a intrat în coliziune 
frontală cu un șofer beat. El a supravieţuit, ea nu. Era istorie în ceea 
ce-l privea, dar acum scotea această poveste veche la iveală și i-o 
împărtăşea unei femei cu care petrecuse douăzeci şi patru de ore — 
iată că îi destăinuia secretul întunecat al familiei sale, ca s-o calmeze. 

Şi a funcționat. Honey s-a întors cu fața spre el, așezată pe 
marginea scaunului, puțin cam trasă la față, dar curiozitatea 
începuse să învingă. 

— Numele ei de domnişoară a fost Hill şi se trăgea sută la sută 
din mârlanii Arkansasului. Bunicul meu, Walter Hill, a fost un 
nemernic până în ziua în care a murit, așa că-mi imaginez că mama 
n-a dus-o prea bine acasă. 

Ea încuviință, absorbită de spusele lui. 

Femeile erau atât de drăguțţe: întotdeauna încercau să stimuleze 
un tip să li se confeseze. 

— Știu, de fapt, ştiu cât de greu poate fi în astfel de situaţii, spuse 
ea. 

El se îndoia. 

— Şi bunicul meu, York-Lytton, a fost un meschin, continuă ea. 
Dar era întotdeauna la distanţă, ordinele și decretele lui erau lătrate 
de sus; să nu stăm aproape de scară, să nu trântim ușile, să nu 
alergăm pe holurile de sus. Abia dacă-l vedeam. Nu-i plăcea să aibă 


copii în casă. Avea un conac cu cincizeci de încăperi și considera că 
nu este destul spațiu pentru ca eu și fratele meu să stăm acolo, fără 
să-l scoatem din sărite. 

Cincizeci de încăperi? 

El copilărise în șapte încăperi şi acum locuia întruna singură, un 
apartament deschis, imens, într-o clădire din partea de jos a 
centrului comercial, pe 738 Steele Street. Locuinţa sa era un fel de 
comando central, cu jungla lui Creed şi Cody în hol, naveta spaţială 
abandonată a lui Skeeter şi galeria de artă a lui Superman la etaj, cu 
colecție de arme și sisteme de tragere la ţintă de pe Steele Street, la 
un etaj mai jos. 

Se descurcase destul de bine, în special de când lucra la SDF, dar 
Honey tot nu avea de ce să se afle cu el în acest Land Cruiser. În 
condiţii normale, drumurile lor n-ar fi trecut nici la o sută de 
kilometri distanță unul de altul, cât despre a se intersecta, nici vorbă. 

— Pot să garantez că taţii mitocani din Arkansas nu îşi exercită 
controlul de la distanță, spuse el, întinzându-se şi luându-i mica 
sticlă din mână. 

Honey era o fată isteaţă şi nu scăpă implicaţiile. 

— A rănit-o? Vocea ei era mai blândă ca de obicei. 

Smith termină coniacul, mai precis cele cinci picături rămase, și se 
gândi că într-o zi o va scoate undeva la o băutură adevărată, cu ceva 
amestecat, sau cel puţin cu gheaţă, și poate îi va oferi și o masă, ceva 
ce să nu plătească ea. 

Îi înapoie sticla. Nu prea avea subiecte în viața sa despre care să 
discute, nimic din ce făcuse pe linie profesională. Majoritatea 
misiunilor sale trebuiau să intre în mormânt odată cu el, cunoscute 
doar de bărbaţii și femeile care fuseseră acolo. 

Dar în întuneric, în ploaie, cu femeia pe care o plăcea mai mult 
decât ar fi trebuit, putea să vorbească despre dulcea Melinda Jo. 


— Tatăl meu s-a recăsătorit cu ani în urmă, dar păstrează 
fotografia mamei mele pe un raft din sufrageria familiei. Îmi 
amintesc că mama purta întotdeauna blugi sau pantaloni, dar, în 
ziua în care a fost făcută fotografia, purta o rochie. Eu aveam 
cincisprezece ani când vărul meu mi-a arătat ceva ce n-aș fi observat 
niciodată. A fost ciudat, am privit de sute de ori fotografia și totuși 
n-am observat cicatricea de pe piciorul ei. Am crezut că era o umbră, 
o iluzie optică sau ceva, dar vărul meu știa povestea și, așa cum se 
spală rufele murdare în fiecare familie, a hotărât că venise momentul 
să mi-o spună și să mă pună la curent. 

Ea era foarte liniștită, aştepta cu buzele strânse, privirea nu-i 
tremura. Cu astfel de pregătire, ea ar fi trebuit să ştie ce va urma, şi 
Smith își dori cu ardoare s-o poată dezamăgi. Dar singura 
dezamăgire din povestire era adevărul ei. 

— A fost o cicatrice provocată de arsură, ca un stigmat. Bunicul i-a 
făcut-o, cu un vătrai încins, într-o noapte, special la picior, ca s-o 
marcheze. Avea treisprezece ani pe atunci. 

Honey îşi duse mâna la baza gâtului, îngrijorarea de pe chipul ei 
transformându-se într-un adevărat șoc. 

— Îmi... îmi pare rău. 

— Nu l-am agreat niciodată pe ticălos, spuse el. Dar, după ce am 
aflat ce i-a făcut, l-am urât. Pentru că a marcat-o astfel. Pentru c-a 
rănit-o pe mama mea. 

El se opri şi își mută atenţia asupra parbrizului, așteptând un 
moment. 

Foarte bine. Poate că era mai emoționat decât s-ar fi gândit. Tot îl 
mai ura pe nemernicul acela bătrân, deşi Walter Hill murise de 
douăzeci de ani și probabil trecuseră şase ani de când nu se mai 
gândise la el. 

Ei, la naiba. 


— Asta a fost demult. 

El își trecu o mână prin păr, apoi îşi lăsă braţul pe volan. 

— Viaţa ei și coliba în care trăiau era sub limita sărăciei. Nimic 
altceva decât mizerie, abuzuri, prea multă băutură și educaţie 
niciodată de ajuns. 

— Până la tine. 

— Eu am primit educaţie, confirmă el. Şi mulțumită tatălui meu 
am reuşit să trec peste mizerie şi abuzuri, dar, fără îndoială, mai sunt 
încă cincizeci la sută mitocan, fără scuze și fără regrete. Cred că unii 
pentru care am lucrat pot să-mi facă un test de sânge pentru asta. 

— Pentru că te face dur. 

Un mic zâmbet îi curbă buzele. Mda, cam așa era, dar era surprins 
că o tipă cu sânge albastru ştia asta. 

— Aproape indestructibil. Este de ajuns un glonţ să ne omoare şi 
uneori nici asta nu produce rezultatul scontat. 

— Să ne omoare, zise ea, rostind cuvintele cu o surprinzătoare 
profunzime. Te referi la tipii ca tine. 

— Da. 

— Nu cred că mai există alții ca tine. 

El rânji și mai evident. 

Poate că era îndrăgostit. 

Nu-i convenea să gândească așa, chiar nu-i convenea. lubirea nu 
fusese punctul forte al vieţii sale şi adevărul era că, lăsând la o parte 
agrafele din piele neagră şi bijuteriile de aur, îi plăcea Honey prea 
mult ca să vrea să strice acest fapt prin încă o relație ratată. Erau mii 
de tipi ca el în lume. Lucrase cu ei, sângerase cu ei, omorâse câţiva, 
bine, poate mai mulţi, nu doar câţiva, și luptase împotriva lor, dar 
cinstit vorbind nu credea că existau prea multe prințese din Park 
Avenue care să bântuie prin apele întunecate de la graniţele țărilor 


din lumea a treia, căutându-și o soră care ar fi trebuit să se afle în 
responsabilitatea Bisericii Catolice. 

— Mai sunt câţiva ca mine, admise el. Dar nu ţi-ar plăcea niciunul. 

— Pe naiba, spuse ea râzând scurt. Probabil i-aș adora pe toți. 
Gura i se curbă într-un zâmbet abia schiţat și el fu cuprins de alte 
emoții dulci, care-l făcură să se încingă. 

Dumnezeule, era splendidă. Îşi aminti cum era când o sărutase. 

Îşi aminti cum o pătrunsese, cum o simţise goală în braţele sale, 
ciudat de moale, incredibil de fierbinte. Întreaga noapte din San Luis 
se înregistrase definitiv în memoria sa, iar ea se afla acolo, la niciun 
metru distanță, mirosind a parfum Paradise, într-un nor de fum de 
havană cu aromă de whisky de cireşe, cu părul desfăcut. 

Era atât de plină de neprevăzut. Avea privirea limpede și 
inocentă, acel verde pur al oceanului, pielea de satin, părul în sute de 
nuanţe de blond, era atât de îngrijită, și mai erau acele cigarillos, şi 
coniacul, și acele cuvinte fierbinți rostite de ea la urechea lui: Fă-mă, 
Smith. 

Dumnezeule! Cuvintele acelea și felul în care le rostise i se 
întipăriseră în creier. Ce-ar fi, se întrebă el, „s-o facă“ din nou în 
seara asta? Renunţare totală la bunul-simț? Desconsiderarea 
protocolului misiunii? Sau era bine să cedeze total la ceea ce-şi 
dorea: pe ea. 

La naiba! El știa ce era mai bine, dar nu credea că asta avea să-l 
oprească. Nu când se aflau niciunde, singuri în întuneric, cu nimic 
altceva de făcut, având tot timpul din lume. Nu mai fusese cu altul 
de la acea aventură de o noapte cu el, şi asta cu patru luni în urmă, în 
San Luis? Nici nu voia să analizeze marea uşurare pe care i-o 
aduseseră vorbele ei. Nimeni nu obţine drepturi exclusive după o 
singură noapte și dacă el fusese capabil s-o facă, va fi capabil și să și- 
o scoată din minte, și nimic din toate astea nu va conta. Dar, de 


fiecare dată când îi văzuse chipul în ziare, contase. Mult. Și-l 
împinsese ceva mai aproape de acea limită pe care ştia că nu trebuie 
s-o treacă pentru o femeie, orice femeie, mai ales pentru una care nu 
va face parte din viaţa sa. 

Dar viaţa îi aruncase o provocare, mai precis un set de provocări, 
într-un echipament de luptă extrem de strâmt, care se afla lângă el în 
întuneric, în mijlocul celei mai puternice furtuni. 

— Așadar, important este numele la care te gândeşti. 

— Da? Ea își lăsă capul într-o parte, acordându-i toată atenţia. 

— Nu mama mi-a pus numele acela. L-am visat la cincisprezece 
ani și tata m-a lăsat să-l legalizez. 

Ea îl privi o secundă cu ochii măriți, apoi puse inevitabila 
întrebare: 

— De ce? 

Pe care el o considera ceva mai bună decât: Unde ţi-a fost mintea? 

— Mi s-a părut că este grozav și am refuzat să mai fiu Walter 
Smith Rydell din primul minut în care am aflat ce i-a făcut acel 
bătrân mamei mele. Oricum, tata nu mi-a spus niciodată Walter. M-a 
numit Smith întotdeauna, după mama sa. 

Ea încă îl privea, nevenindu-i să creadă. 

— Şi din toate numele din lume ai ales... 

— Cougar. El rânji. Cougar Rydell. N-am fost mai inspirat de atât, 
la cincisprezece ani. Fratele meu mai mic a vrut să-şi schimbe 
numele în Soaring Eagle, dar tata a pus piciorul în prag și i-a spus că 
există loc în familie doar pentru un singur idiot. 

— Eşti nebun. 

— A fost ultimul lucru disperat pe care l-am făcut. Pe cuvânt de 
cercetaș. Ridică trei degete, conform salutului. 

— Mincinosule. 


— Ei, ar mai fi o noapte la San Luis, recunoscu el. La hotelul 
Palacio am făcut o chestie sălbatică în noaptea aceea. 

Chiar și în lumina slabă, văzu cum ea se îmbujorează ușor. 

— Eşti... ești un ticălos să spui asta ca şi cum... să te exprimi 
astfel. 

Probabil, dar era adevărul. 

Honey îşi încrucișă braţele şi-l privi dur, sau, mă rog, cât de dur a 
putut. 

— Nu sunt o chestie atât de sălbatică, spuse ea indignată. A fost 
doar... noaptea aceea a fost doar... doar... 

În timp ce ea încerca să înțeleagă, el se rezemă bucurându-se de 
privelişte, de ochii verzi, care priveau în ochii lui, chiar dacă ea 
roșise, de părul blond, de gura moale şi de arsenalul tactic al setului 
ei de supraviețuire: parfum, ruj, batoane de granola, cartea de credit 
şi ceva mărunțiş. 

Smith presupuse că văzuse şi lucruri mai rele. 

După ce se mai gândi — nu, nu văzuse. Niciun comando nu-și 
găsea liniștea pulverizând parfum. Honey o făcea în mod regulat. 

— ... doar o nebunie, spuse ea terminându-şi gândul, strângându- 
și braţele la piept, cu bărbia ridicată, provocându-l în tăcere să nu 
creadă decât parțial versiunea ei privind desfăşurarea 
evenimentelor. 

Putea să parieze că nu va fi așa. 

— Revolte. Explozibili. Bombe în maşini. Un sfert de milion de 
dolari americani bani gheaţă. Da, conchise el, aplecându-se înainte. 
A fost chiar o nebunie. 

Cam așa gândise el. O, la naiba. Făcuse chiar mai mult. 

Întinzând mâna, el o luă după gât și-și trecu degetul mare pe 
ceafa ei. 


— N-o să ajungi nicăieri așa, spuse ea pe un ton destul de ferm. 
Dar nu se retrase. 

— Ştiu, spuse el și o trase mai aproape. 

— Eşti un nemernic. Acum erau foarte aproape, ochii ei erau 
aspri, neînduplecaţi, părul ridicat stil Audrey Hepburn i se 
desfăcuse, iar gura ei arăta ca primul pas spre izbăvire. 

— Știu. I se spusese de câteva ori, dar niciodată de către cineva 
care semăna cu ea. Nimeni nu arăta ca ea, atât de perfect şi totuși nu 
destul. Fiind toată ziua cu ea, el observase câteva imperfecțiuni 
ciudate. Doi dintre dinţii tăi de jos sunt strâmbi. 

— Eşti un mare ticălos, spuse ea, iar el zâmbi forțat. Am renunţat 
la aparatul corector la douăzeci și unu de ani, ceea ce, desigur, nu 
este problema ta, indiferent cum arată dinţii mei, ticălosule. 

Se aplecară, întâlnindu-se la jumătatea drumului peste consolă. 

— Iar sprâncenele îţi sunt cam închise la culoare pentru o blondă 
cu ochii verzi. 

— N-am susţinut niciodată că aș fi blondă naturală, iar tu nu m-ai 
sunat nici măcar o dată, Cougar Rydell. 

Cougar. Dumnezeule, ce-o fi gândit de numele lui când l-a auzit 
prima oară? El surâse maliţios, lăsându-și capul în jos, trecându-și 
gura peste urechea ei, apoi de-a lungul gâtului și îi plăcu asta, tocmai 
pentru că avea pielea aşa de moale, şi mirosea aşa de bine, și pentru 
că-l lăsa să facă asta. 

Desigur, el trebuia să se gândească la misiune şi la ce făcea şi să 
încadreze asta în schema generală a lucrurilor. Trebuia să se 
gândească la un camion plin cu arme, înclinându-se pe cărările din 
jurul munţilor pe acea ploaie torențială, fără ca el să-l poată apăra cu 
arma. Trebuia să se gândească la ce putea fi în servietă şi cum să se 
folosească de acel ceva. 


Da, trebuia să se gândească la toate acestea și o va face peste un 
minut sau două, sau treizeci, sau șaizeci, în funcţie de noroc. 

— Am pus să fii supravegheată după ce te-am urcat în avion în 
dimineaţa aceea la San Luis, spuse el, abia atingându-i pielea cu 
buzele. Ţi-am știut fiecare pas și minutul în care ai ajuns acasă. Şi 
următorul lucru pe care l-am aflat a fost că te-ai întâlnit din nou cu 
modelul care prezenta lenjerie. Și asta a fost sfârșitul, se gândi el. Am 
dat înapoi. Mi-am imaginat că viaţa ta a revenit la normal și că nu 
vrei să ți se amintească lucrurile scăpate de sub control la El 
Salvador. 

— Total scăpate de sub control, spuse ea aplecându-se un pic spre 
el, mâna ei ajungând să i se odihnească pe piept, lucru care lui îi 
plăcu la nebunie. N-am avut niciodată ocazia să ajung în situații atât 
de... scăpate de sub control. 

El o crezu. Faptul că jucase Shakespeare dezbrăcată nici măcar nu 
se apropiase de ceea ce se petrecuse pe străzile din San Luis în 
noaptea aceea sau în patul lui de la hotelul Palacio. 

— Ti-am scris o scrisoare, îi spuse el. 

— N-am primit-o. 

— Nici nu ţi-am trimis-o. 

El o sărută pe obraz, iar ea își cobori capul aproape imperceptibil, 
lăsându-i astfel mai mult acces la pielea moale de pe gâtul ei. 

El o atinse ușor cu buzele și ea simţi un fior. Da. El ar fi trebuit să 
se gândească la puști lansatoare de grenadă şi lăzi de muniţie, nu la 
sex. 

Adevărat. 

Dar dacă începuse așa, nu avea cum să se oprească. 

— Şi eu ţi-am scris, spuse ea. 

— N-am primit-o. Dar el era al naibii de intrigat, întrebându-se 
dacă fusese scrisă cu aceeaşi grijă, în genul „Dumnezeule, îmi placi 


mult, mult, și chiar dacă nu avem absolut nimic în comun, data 
viitoare când aș ajunge în Washington, D.C. te-aș suna“. 

— Asta pentru că, atunci când am recitit-o, a fost deja după o 
matură chibzuinţă. 

La naiba. Și lui i se întâmplase la fel. 

— Și de ce te-ai răzgândit? Nu că nu și-ar fi putut imagina 
motivul. Probabil se învârtise cam pe același subiect: o relație la mare 
distanţă, slujba lui era greu de înţeles pentru multe femei, dar şi de 
acceptat, ea era una dintre cele mai bogate femei din America — 
chestii din astea. 

— Îmi aminteam cât am plătit pentru rochie, asta a fost uşor, dar 
n-am știut cât să-ţi cer pentru lenjeria intimă. Era un cadou de ziua 
mea. 

El se opri din sărut. Ea voise să-i trimită factura pentru hainele pe 
care le lăsase în camera lui de la hotelul Palacio? 

— Voiai să-mi trimiţi o factură? 

— Defalcată pe articole, murmură ea, trecându-și mâna prin părul 
lui. Incluzând pistolul şi glonţul pe care le-am cumpărat. 

La naiba. El rânji. Ea îi scrisese o chitanţă blestemată. 

El râse şi o mușcă de gât, făcând-o să chicotească. 

— Cine ţi-a dat chiloţii? Erau o piesă de lenjerie intimă cam 
nerușinată, atât de străvezii încât erau complet transparenți, şi, dacă 
nu pentru altceva, ea îi era datoare pentru că-i luase arma aceea 
blestemată din mână. 

— Mama. 

— Credeam că mamele le oferă fiicelor lor centuri de castitate, nu 
lenjerie transparentă. 

— Erau la o ofertă la Paris, cumpărai o pereche şi primeai două, și 
n-a putut rezista tentaţiei de a cumpăra acea piesă atrăgătoare din 
mătase la jumătate de preţ. 


El rânji din nou. Atrăgătoare, da. 

— Atunci trimite-mi factura. Îi voi păstra. El nu era genul de 
bărbat care aduna lenjeria femeilor ca pe nişte trofee, dar aceşti 
chiloţei erau amuzanți și el i-i scosese de pe ea. 

— Smith? spuse ea, atingându-se de el, venind mai aproape. 

— Da? 

— Acum port cea de a doua pereche. 

Şi asta a declanșat totul. Sexul a câștigat în faţa bunului-simţ. A 
fost foarte simplu. 

El o atrase într-un sărut pasional, prinzându-i fața cu mâna, 
strecurându-și mâna cealaltă sub bluza ei. Când ajunse la sutienul de 
mătase, ea gemu ușor. Era atât de apetisantă, de atrăgătoare, iar când 
o auzi cum geme și simți cum i se întăresc sfârcurile, a fost de-ajuns 
să-i trimită un şuvoi de căldură în vintre. El se mișcă pe scaun, 
încercând să se apropie de ea, dorindu-și mai mult. 

Dumnezeule, era atât de dulce, o patimă viscerală, toată emana 
căldură, gust și senzații, iar mirosul ei era insinuat în fiecare fantezie 
pe care o avusese el în ultimele patru luni, ceea ce nu făcea altceva 
decât să-l scoată din minţi. El ar fi vrut să uite, să nu-și mai 
amintească. Dar, de fiecare dată când gândurile îi zburau la sex, 
Honey era prezentă. 

lar acum se lăsase tachinat întreaga zi, se lăsase provocat de 
amintirile comune şi mai ales de imaginaţie. Nu prea se descurcase. 
Fiecare centimetru de piele descoperită îl făcuse să-și dorească să-și 
treacă limba peste ea, să restabilească legătura, s-o facă să se ude, s-o 
marcheze ca fiind a lui — gâtul, interiorul braţelor, bucata aceea mică 
de piele goală dintre pantalonii ei BDU ridicaţi şi şosetele lăsate. Ar 
fi vrut s-o atingă cu buzele peste tot. 

Era o operațiune de cucerire, o provocare, iar ea era o provocare 
atât de încântătoare. Înţelegea ce se petrecea între ei. 


În afară de partea în care practic îşi dorea s-o devoreze cu grijă, cu 
atenţie, s-o înghită fără a-i face vreun semn sau vreo mușcătură. Ca 
și cum ar fi vrut să se contopească cu ea, dar el nu era un tip care se 
contopea. Era un tip care cucerea. 

Bine, era un pic nebunesc felul în care se gândea la ea, cât de mult 
o dorea, și nu avea legătură cu faptul care-l făcuse fericit. Viaţa lui 
era controlată, iar faptul că-și dorea ceva ce nu putea să aibă nu se 
potrivea în această paradigmă. 

Dar ea era aici, în braţele lui, iar el se excitase doar când îi atinsese 
sânii, când îi ţinuse în palmele sale, simţindu-le greutatea și 
moliciunea. Ştia că ea se umezise pentru că și ea căuta să se lipească 
de el, tot așa cum căuta şi el să ajungă la ea, ceva ce era al naibii de 
greu de făcut în scaunele adâncite. El o sărută și mai pătimaș, îi 
desfăcu sutienul și-și dori să se fi aflat în pat dintr-un motiv simplu: 
accesul la ea. 

Asta își dorea. Asta voia. 

— Nu cred... 

— Nici eu. Dumnezeule! Cum mai putea el să gândească, dacă 
una din mâinile ei i se afla pe coapsă, iar cealaltă i se strecura sub 
cămașă? 

— Ar trebui să... 

— Da. Trebuiau să se elibereze din aceste scaune frontale 
imposibile și să treacă în spate, în zona pentru marfă. 

— Oh, gemu ea ușor când mâna pe care o ţinea între picioarele lui 
străbătu şi ultimii centimetri spre destinaţie. 

Mda. 

Oh. 

Brusc ajungerea pe bancheta din spate căzu pe altă treaptă a listei 
sale de priorități. 

Statul pe loc era prioritatea. 


Statul pe loc și scosul pantalonilor. 

— Oh, rosti ea din nou, trecându-şi mâna peste toată lungimea 
lui, dar a fost mai mult o răsuflare decât o vorbă. Gurile li se 
atingeau, dar singura mișcare era cea făcută de mâinile ei care-i 
descheiau pantalonii. 

Dumnezeule, iubea o femeie care știa ce voia, mai ales dacă pe el 
îl voia. Fiecare mișcare a ei îl ţintuia în așteptare. Fiecare respirație a 
ei o simțea pe buzele lui. 

— La San Luis n-am prea avut şansa să... 

— Ştiu. Dar în visurile lui făcuseră totul, de fiecare dată. 

— Îmi place... ea lăsă cuvintele să se piardă, terminând cu o 
alunecare ușoară a degetelor peste organul lui, în sus şi-n jos. 

— Da. Da. Da. El continuă s-o sărute, lăsând-o să afle exact ce-i 
plăcea lui, apoi își ridică coapsele pentru a-și scoate pantalonii şi 
continuă s-o sărute mereu, mereu, în timp ce ea continua să-l 
înnebunească cu moliciunea mâinii ei şi abordarea dulce a degetelor 
ei, înconjurându-l, pregătindu-l pentru o eliberare pe care el n-o voia 
aşa de repede. 

Acesta era jocul pe care voia să-l continue cu ea toată noaptea. 

Ducându-și mâinile spre umerii ei, începu să-i scoată hainele, 
lăsând vesta tactică pe scaun, împingând cămașa BDU în zona 
pentru marfă. Tricoul îi ieşi pe cap, apoi pantalonii, iar mâna lui 
ajunse între picioarele ei, degetele lui între pliurile ei moi. 

Ude. Mătăsoase. Ale lui. 

El își lăsă capul în jos desfăcând-o cu degetele, luând-o cu gura, 
iar ea se topi în el, trupul ei moale, fierbinte mulându-se de al lui, 
mâinile încurcându-i-se în păr, trăgându-l aproape. 

— Smith... oh... Smith... 

Dumnezeule, era incredibil, şi complet imposibil să primească de 
ajuns cu ea pe jumătate aplecată peste consolă, iar el făcând această 


figură de Cirque de Soleil pe scaunul din față, cu volanul 
împungându-l în șold. Sărutând-o încet el reveni asupra gurii. 

— Ultimul care ajunge în spate scoate restul hainelor celuilalt, 
murmură el aproape de buzele ei, apoi o ridică spre zona pentru 
marfa. Tu prima, iubito. 

Locurile din spate ale Land Cruiserului fuseseră întinse pentru a 
face loc rucsacului lui, unei casete de mitralieră, unei valize mici și 
servietei negre marcate cu un Z. Restul echipamentului se afla 
împreună cu paletul. Dar cu toate acele obiecte înghesuite acolo, 
spatele Cruiserului era mai bun decât fața. 

Pantofii ajunseră într-o parte, unul după altul, apoi el reuşi s-o 
aducă acolo unde voia, goală deasupra lui, și începu să simtă pentru 
prima oară în luni, poate în ani de zile, că totul era bine. 

Nu i se întâmpla asta prea des în lumea în care se învârtea. Tipii 
ca el prosperau din conflicte, alături de femeile frumoase de la care 
se așteptau la mai mult decât să se strecoare între picioarele lor şi să 
le-o... 

O sută de kilograme de tensiune se ridică de pe el la prima 
alunecare a limbii ei. 

El închise ochii şi-şi înfipse mâna în părul ei, lăsându-se pradă 
plăcerii. 

Da. Și ei îi plăcea, era sigur de asta, iar el era înnebunit. Căldura 
umedă a gurii ei îl cuprinse, mâna ei îl mângâie, trupul ei fierbinte 
era o povară dragă pe al lui. 

Ar fi vrut să dureze așa o veșnicie până când ea îl va termina. Ea 
ajunse la un ritm căruia îi era imposibil să-i reziste, dar, indiferent 
ce-ar fi vrut ea, el voia mai mult. 

— Honey, îi rosti numele întinzându-se spre ea. Vino aici, iubito. 

Ea îşi ridică încet capul, iar el o trase spre el, arcuindu-se 
deasupra ei, și o sărută, simţindu-i acel punct moale al pasiunii, 


jucându-se cu el. 

Reacţia ei o simţi chiar la nivelul capului, a inimii şi a vintrelor. 
Dumnezeule, ea i se potrivea perfect în braţe şi cu cât se juca mai 
mult cu ea, cu atât era mai pregătită să-i dea ce voia. Ea avea o mână 
în părul lui, ţinându-l aproape cu cealaltă de bicepși, strângându-l, 
transmițându-i dorința să nu se oprească, nu încă, nu până... 
geamătul ei avu ecou pe buzele lui, iar trupul ei se rigidiză. Clipă 
după clipă, i se dărui cu săruturi moi, mușcături la fel, rostindu-i 
numele. 

— Smith, oftă cu trupul pulsându-i, mișcându-se, simțind nevoia 
să fie aproape, tot mai aproape. Oh, Smith. 

El ştia. 

Ştia exact ce-i trebuia ei. 

Potrivindu-se cu ritmul ei, el împinse și, de data asta, când ritmul 
deveni irezistibil, atrăgându-l tot mai tare, o pătrunse o dată și încă o 
dată, până simţi că se topeşte în interiorul ei. 

Dumnezeule. Da. Întotdeauna, întotdeauna. Da. 

Plantația Campos, provincia Morazán, El Salvador 


Din locul în care stătea, lângă șemineu, Lily Robbins urmărea cum 
cel mai mare traficant de droguri din provincia Morazân vorbea la 
telefon și străbătea biroul cu pași mari. 

— Adu convoiul la poarta de răsărit şi du-i la depozit, spunea el. 
Pot descărca acolo. ÎI trimit pe Jake imediat ce scapă de CNL. 

Da, te rog, se rugă ea. Fă-l pe Jake să scape de CNL. Señor Jake, 
tipul din buna armată a SUA. Accentul bărbatului şi felul în care 
arăta dovedeau că este, fără îndoială, american. 

Campos era mai mult decât misterios. Ea nu-l prea scăpase din 
priviri de când intrase în bucătăria lui şi încă nu ajunsese să-l 
deslușească. Fără exagerare, nu mai văzuse un bărbat ca el. 

Niciodată. 

— Spune-i comandantului să-i țină închişi, Tomás, continuă el. 
Mai spune-i că încerc că evit o confruntare cu CNL chiar acum și nu 
lăsa pe nimeni să iasă din clădire. Ajung, acolo imediat. 

Păr negru, lung, pieptănat spre spate, ochi verzi înfundaţi în 
orbite, trăsături fine, cizelate, pomeți conturaţi, gura fermă, nas 
elegant, o umbră de barbă — putea fi considerat ridicol de frumos 
pentru un bărbat. 


Trei lucruri îl salvau de o astfel de soartă de idiot desăvârșit. 

Graţia periculoasă a mişcărilor — și nu era vorba doar de tocul de 
armă de la umăr sau semiautomatul 1911 pe care-l purta sub braţul 
stâng. Era întruchiparea economiei de mişcare. Pășea apatic, în mod 
intenționat, paşii săi mari îl purtară de la seiful cu arme spre 
telefonul celular pe care-l luase dintr-un şir de telefoane de pe biroul 
său, spre şirul de televizoare pe care le deschidea unul câte unul, 
aflate pe rafturile de la podea până în tavan, rafturi pe care se aflau 
operele lui Shakespeare și Milton, Blake, Rilke și Whitman. 

Cel mai important dealer de droguri din Morazân era un tip 
foarte educat sau, și asta era posibil, doar avea o mulțime de cărți 
foarte bune. Lily se întrebă dacă va afla vreodată. 

Intensitatea privirii îl salva de acea frumuseţe fără noimă. În 
scurtul interval de aproape o oră de când se cunoscuseră, fusese atât 
încântător, cât și autoritar, diferenţa dintre cele două atitudini fusese 
atât de mică, aproape inexistentă, perceptibilă doar prin cele mai 
subtile schimbări ale privirii sale de la direct şi puternic la direct, de 
neevitat. Era cu adevărat imposibil să nu-l urmăreşti. Nu din cauza 
frumuseţii izbitoare, ci pentru că, asemeni celor din jur, ea cum 
putea să ştie ce să facă, dacă nu-l urmărea? 

Toată lumea îl urmărea - servitorii săi, gărzile, celălalt bărbat care 
fusese în bucătărie, numit Jake. Se uitau întrebător în ochii lui, 
urmăreau gesturile pe care le făcea cu mâinile. Îşi răspundeau astfel 
la întrebări. Se supuneau gesturilor lui. Din clipa în care intrase în 
casa lui, fiecare privire, fiecare acţiune, fiecare cuvânt se învârtiseră 
doar în jurul lui, centrul universului, Alejandro Campos. 

Felul lui suveran de a fi o ţintui de scaun, iar ea aștepta, 
amintindu-și că sora Julia credea în acest bărbat, credea că o va salva 
pe Lily de Garcia, fără s-o arunce în braţele vreunui lup încă 
necunoscut, un lup mult mai plin de vicii. 


Dar la poarta lui se aflau soldaţii rebelilor. Lily putea să-i vadă pe 
unul dintre ecranele de televizor odată cu CNN-ul pe un altul, şi cu 
zone din complexul lui, iar ea nu era deloc sigură ce fel de monedă 
de schimb putea să devină ea, pentru ca el să alunge soldaţii de la 
poarta sa. Şi mai rău chiar, el menţionase o întâlnire cu Garcia 
pentru a doua zi. Ea trebuia să plece cumva din acest loc până atunci 
în vreun fel. În cazul în care Campos n-o vindea în seara asta, ea jură 
că va pune la cale un plan pentru a doua zi. 

Sau, fără îndoială, odată intrată în cușca leului, acesta va imagina 
ceva special pentru ea. 

Se întrebă în treacăt dacă sora Julia suferea de vreun fel de sfântă 
demenţă, care făcea ca fiecare să fie văzut într-o lumină bună, chiar 
și lordul drogurilor din Salvador, cu ochii verzi, care nu părea 
hispanic în mod special. 

El reveni la biroul său şi introduse ceva la tastatura computerului, 
apoi închise telefonul celular și-l strecură în buzunarul pantalonilor. 

Avea un aer exotic în acea cămașă neagră de mătase, pantaloni 
crem și o pereche de cizme negre, din piele scumpă. Purta o curea 
neagră, îngustă și împodobită cu o cataramă de argint. Era înalt, 
elegant, sigur pe sine, periculos, fără îndoială, şi un singur lucru îl 
salva de o frumusețe fără noimă. Nu numai că-l salva, dar distrugea 
orice iluzie sau potenţială pretenţie: cicatricea. Cu toate că se holba la 
el, ea încerca din răsputeri să nu se holbeze la cicatricea lui. Aflată pe 
partea stângă a feţei, se întindea deasupra tâmplei, în jos spre 
maxilar, ca o linie neregulată, albă, o cicatrice veche, vindecată de 
mult, făcută de cineva care nu glumise. Era prea aproape de locul 
unde începea părul, ca să fi fost doar un accident. 

Nici vorbă. Fusese tăiat cu un scop, iar ea nici nu vru să-și 
imagineze condiţiile în care fusese tăiat. Doar fusese traficant de 
droguri. Ea citise lucruri oribile despre traficanţii de droguri în ziare 


și reviste, lucruri pe care le auzea toată lumea şi toți sperau că nu li 
se vor întâmpla lor sau celor dragi. 

la o pauză, îşi spusese ea. Vezi lumea. Şi iat-o, ajunsese în biroul 
privat al unui lord al drogurilor, care avea şi volumele lui Rilke. 
Indiferent dacă Alejandro Campos le citise sau nu, ea era 
impresionată și probabil nu atât de speriată cum ar fi trebuit. 

Numai cicatricea era un semn de violenţă, dar capacitatea lui Lily 
de a se panica se pare că avea o limită, și se folosise de ea în ultimele 
două zile ascunzându-se de CNL în St. Joseph, asumându-și riscul 
de a filma, devenind martor la violenţa cu care fusese bătută Teresa, 
la moartea violentă a tânărului soldat, ca şi a pilotului. Începu să 
tremure, dar nu erau frisoane din cauza ploii şi a frigului. Era emoție 
pură. 

Nu mai visa la vreun Premiu al Academiei și nici nu mai era 
naivă. Vălul iluzoriu de siguranţă se ridicase. Era posibil ca acest loc, 
în care se afla, să fie singurul care să-i ofere siguranţă. Biroul lui 
Campos părea sigur. Din câte observa ea, era în siguranță poate doar 
pentru faptul că era atât de calm, chiar dacă afară se dezlănțuise cea 
mai puternică furtună pe care o văzuse vreodată. 

Ploaia lovea în ferestre, făcându-le să zăngăne. Fulgerele luminau 
cerul întunecat lăsând vederii norii ameninţători, iar copacii se 
înclinau periculos din cauza vântului. Da, se simţea în siguranţă aici, 
în interior, dar tot îşi dorea să fi insistat mai mult să păstreze pistolul 
.45 al lui Garcia, ascuns mai bine în straiele călugăriței Bettine, poate 
în sacul ei de pânză. Se lăsase dusă într-un colț unde un străin 
deținea cheia siguranţei ei, ceea ce era o greşeală colosală din care ea 
ar fi trebuit să înveţe și să se asigure că nu se va mai repeta. Dacă 
murea în timpul acestei escapade neinspirate, era singura vinovată, 
ceea ce nu era bine. 


— Domnișoară Robbins, spuse Campos întorcându-se de la 
calculator şi de la şirul de televizoare și privind-o, camera video, te 
rog. 

Un alt lucru pe care trebuia să-l înveţe Lily era cum să-și țină 
gura. Puţină sporovăială în Albuquerque n-o băgase niciodată în 
bucluc. Sporovăială la El Salvador era o idee neinspirată. Duse mâna 
la sacoșa de pânză şi scoase camera video nouă-nouţă, un dar pe 
care şi-l făcuse la aniversarea primului an de la divorţ, şi i-o întinse. 

Moartea pilotului, asta voia el să vadă. Se calmase brusc când îi 
spusese că a înregistrat-o. Poate pilotul lucra pentru Campos când a 
fost doborât, era vreun mercenar brutal pe care-l părăsise norocul, 
care transporta droguri pentru un rege al drogurilor. Părea dur, ca 
un mercenar. Din sutele de greşeli pe care le făcuse în ultima 
săptămână, ea n-ar mai face-o pe aceea de a crede că se putea baza 
pe el pentru altceva, în afară de ce-i ordona şeful lui. Naţionalitatea 
era singurul lucru pe care-l aveau în comun. 

Lui Campos îi trebuiră câteva minute ca să obţină o legătură între 
camera ei video și televizorul său cu configuraţia finală, inclusiv cu 
calculatorul. Odată ce o realiză și deveni funcţională, el luă o 
telecomandă și se întoarse spre foc. 

Un lucru deveni imediat evident. Lily era o idioată. 

El urmări în tăcere începutul înregistrării ei, prezentarea plină de 
patos pe care şi-o făcu, inclusiv acele grade educaționale ridicole și 
chiar și mai dureros de ridicola prezentare a filmului ei și importanța 
vitală de a aduce la cunoștința publicului de pretutindeni „Lupta 
pentru Copiii de la St. Joseph“. 

Da. Chiar spusese „publicul de pretutindeni“. 

O femeie mai slabă ar fi murit pe loc. 

Nu și Lily. 


— Sora Bettine ar fi apreciat sinceritatea ta, spuse Campos 
aruncându-i o privire rapidă când se încheie introducerea. 

Ei bine, nu prea ştia ce să creadă în privinţa asta. Bunătatea nu era 
tocmai ceea ce aşteptase. El trecu peste interviurile de început, apoi 
încetini filmul cu moartea sorei Bettine, urmărindu-l în timp real. 

— A fost o femeie puternică, spuse el, fără să-şi ia privirea de pe 
ecranul televizorului. 

— Da. Aș fi vrut s-o cunosc mai bine. 

El râse încet. 

— Dacă ai fi discutat cinci minute cu Bettine, ai fi aflat totul. Ştii, 
îşi iubea biserica, școala, orfanii şi ar fi ripostat împotriva oricui ar fi 
încercat să le facă rău. Da. Lily ştia ce iubise buna călugăriță. Când 
apăru rugăciunea ei, ultimele ei cuvinte, el își făcu semnul crucii, un 
gest cam fluid, poate datorită anilor în care-l practicase, făcându-l să 
pară aproape inconștient. 

Apoi trecu repede înainte la moartea pilotului şi o revăzu iar și 
iar. La dracu”, la dracu”, la dracu’! 

Cuvintele fuseseră o provocare, o ultimă autoafirmare a unui 
bărbat care ştia că a ajuns la capăt. Se rosteau doar vorbe clare, chiar 
când Campos mări volumul. 

— Ştii ce spun soldaţii? o întrebă. I-ai auzit? 

— Nu. Vocile lor fuseseră joase, amenințătoare. 

El derulă din nou scena. 

— Ai vorbit cu pilotul înainte de a muri? 

— Nu. Nu chiar. L-am întrebat dacă vrea să-i aduc ceva, dar nu 
mi-a răspuns. Doar... m-a ţinut de mână. 

— Te-a ţinut de mână? Ochii aceia întunecaţi de culoarea pădurii 
aruncară o privire în direcția ei. 

— Da. Eu şi călugărițele eram în capelă, când a fost adus de 
soldați. Eu... eu m-am dus la el, în timp ce sora Rose a alergat după 


trusa medicală. 

Scena fusese un haos total. Ea și sora Teresa se grăbiseră să-l ajute 
pe rănit, dar soldaţilor nu le păsase. Fluturându-și armele şi urlând 
ordinele, o făcuseră pe sora Teresa aproape să leşine. Lily fusese mai 
greu de speriat, chiar dacă pe moment îngenunchease lângă pilot, iar 
el îi luase palmele cu ambele sale mâini, cu mai multă putere decât 
ar fi crezut că este posibil pentru cineva atât de rănit şi însângerat. 

O mai durea mâna încă, el o strânsese atât de tare, până când unul 
dintre soldați întrerupsese strânsoarea lui cu un AK-47. 

Ea îi auzise geamătul. 

Alt tremur îi străbătu corpul şi se încolăci în măruntaiele ei. 

În acele câteva momente, când fusese lângă el, pilotul îi dăduse 
ceva, trecuse ceva de pe încheietura mâinii lui pe a ei cu mâna 
dreaptă, în timp ce îi ținuse mâna cu mâna sa stângă. Transferul 
fusese lent, brățara de macrame a celui ce murea ajunsese să 
poposească pe încheietura mâinii ei drepte, la câteva secunde de 
când îl văzuse. Ea abia își dăduse seama de acest transfer, pentru că 
mişcările lui fuseseră rapide, atât de sigure. Soldaţii nu observaseră 
atunci când o smulseseră de lângă el. 

Îşi cuprinse încheietura mâinii, acoperind brățara, simțind 
nodurile groase, aspre de cânepă. 

— Nu ne-au lăsat să-l ajutăm, spuse. Așa că ne-am ascuns în 
sacristie, iar eu... eu am luat camera video. Filmase printr-un ochi de 
geam din uşa sacristiei, imortalizând scena și vorbele muribundului. 
L-ai cunoscut? 

— Da, spuse el simplu. 

— Cum îl chema? O consumase faptul că nu-i ştia numele, după 
ce fusese ultimul chip de treabă pe care el îl văzuse. 

Ca răspuns, Campos se mulțumi să clatine din cap. 


Lily înţelese. În lumea drogurilor şi a piloților doborâţi, numele 
erau secrete, nu elemente de socializare. 

Ea oftă și se uită din nou la televizor. El derulase scena din nou. 

— Ce cauţi? 

— Indiferent ce ar fi aici, spuse el. Eşti sigură că omul ăsta nu ţi-a 
spus nimic? 

— Nimic. Nicio vorbă. Citise doar în privirea lui durere, hotărâre 
deplină. Până unde, nu știa. Dar el îi dăduse brățara sa, iar ea îl 
văzuse murind, și nu dorea să se despartă de ea. 

Se auzi un sunet înăbuşit și Campos scoase telefonul din buzunar. 

— Campos, spuse, apoi ascultă. 

Brăţara nu avea nicio valoare, era sigură. Era o curelușă tricotată, 
nimic mai mult, dar ea n-o va păstra decât până va ajunge acasă. 
Odată ajunsă acasă, în Albuquerque, în siguranță, va putea s-o 
scoată, până atunci era talismanul ei aducător de noroc. 

— Bună treabă, Jake, spuse el după câteva clipe. Convoiul nostru 
este în depozitul principal. Ne vedem acolo. 

Închise telefonul și făcu un gest către ecranul cel mai depărtat. 

— CNL pleacă. 

Ea își ridică privirea şi se simți relaxată, apoi ușor slăbită. Se lăsă 
înapoi în scaun, cu prosoapele date de el strânse la piept. 
Camioanele plecau de la poartă. 

Slavă Domnului! Sora Julia avusese dreptate. Alejandro Campos 
nu numai că fusese capabil s-o salveze de Diego Garcia, chiar voise 
s-o facă. 

— Vei fi în siguranţă în casa mea, domnişoară Robbins, atât cât vei 
vrea să rămâi, iar când vei dori să pleci, voi aranja să pleci cu avionul 
la Albuquerque şi cu complimentele mele. 

Ea îl privi uimită de generozitatea lui. 

— Complimentele tale? Nu era sigură că înţelesese bine. 


— Desigur, banda din aparatul video n-o vei lua, îi spuse 
ridicându-se de pe scaun și îndreptându-se din nou spre biroul său. 
În afară de asta, te vei bucura de tot confortul, iar mâine-seară pe 
vremea asta vei fi înapoi în New Mexico, dacă vei vrea. 

Dacă voia. O, Dumnezeule, era gata să plece acasă. Săptămâna 
fusese bizar de sălbatică, total neașteptată, scăpată de sub controlul 
ei. Jură pe Dumnezeu că, dacă se va putea duce acasă, niciodată, dar 
niciodată... 

Numai că nu mai avea filmul, intrarea ei la Cannes. 

— Nu mai sta pe gânduri, domnişoară Robbins. Du-te acasă, îi 
spuse Campos scoțând filmul din camera video și vârându-l în 
buzunar. lar acum, te rog să mă scuzi. 

Se va mai gândi, își spuse urmărindu-l cum pleacă. Se gândea 
mult la orice. 

El dispăru pe uşă şi începu să vorbească la telefon, înainte de a 
ajunge la scară. Ea îl auzi vorbind cu cineva în bucătărie şi, în câteva 
minute după plecarea lui, femeia, Isidora, aduse o tavă cu cafea 
fierbinte, supă fierbinte și un coșuleț cu pâine proaspăt scoasă din 
cuptor. 

Ea mușcă din felia moale cu unt, apoi o înmuie în supă și mai 
mușcă din ea și se întrebă: putea fi cumpărată cu mâncare incredibilă 
și o plecare sigură? 

Cel mai înțelept răspuns era un da, lipsit de echivoc. 

Aşadar, de ce întârzia să-l rostească? 

Stând în mijlocul depozitului său principal, Campos se uita la 
paletul plin cu arme și la cele două serviete pe care le descărcau 
oamenii săi din transportorul armatei salvadoriene. 

— Ce vrei să-mi spui, că Honoria York-Lytton și bodyguardul ei 
lipsesc? 

— N-au venit odată cu convoiul, repetă Jake, netezind cu palma 
harta pe care o întinsese deasupra uneia din cutiile pentru puşti. Am 
trecut peste fiecare centimetru din traseu cu căpitanul salvadorian, 
iar el crede că York-Lytton și Rydell s-au împotmolit pe aici. Îşi puse 
degetul pe o zonă cu curbe strânse de pe hartă. 

— Şi ce naiba fac acolo? întrebă Campos punând degetul cu trei 
centimetri sub al lui Jake. Când se presupune că vor ajunge aici? 

— Căpitanul crede c-au ratat bifurcația de la drumul alternativ. 
Există două drumuri laterale care ies din drumul principal în zona 
aceea. În potopul din seara asta, o fi fost mai ușor s-o apuce pe 
prima, în loc de a doua. Sunt mai puţin de douăzeci de metri între 
cele două bifurcații. 

Campos ştia asta. Ştia totul despre provincia Morazán, în special 
drumurile. Drumul de deasupra râului era periculos chiar şi pe 
vreme uscată. Rydell va avea nevoie de noroc ca să nu sfârșească pe 
fundul vreunei prăpăstii. 


La dracu’! 

York-Lytton şi bodyguardul ei dispăruseră — cu servieta lui 
blestemată. Era primul lucru pe care îl ceruse și singurul pe care nu 
i-l putuse da nimeni. 

— Şi astea toate? întrebă făcând un gest spre toate acele valize 
Louis Vuitton așezate într-o parte a paletului. Ce naiba sunt astea? 

Tot paletul era o chestie alarmantă, pe care nimeni n-ar vrea s-o 
vadă apărându-i în curte, dar el se aşteptase la puști și cutii cu 
muniție. În niciun caz la cinci valize extra-large Louis Vuitton. 

— Pe toate este scris numele Honoriei York-Lytton, spuse Jake. 

— N-au fost trecute pe lista de inventar. Şi în cazul în care femeia 
asta nu se muta cu toată casa ei blestemată în Morazán, nu ştia ce 
naiba putea fi în ele, și ăsta era un lucru de neacceptat. Deschide-le. 

— Sunt încuiate, spuse Jake. Iar ea este aici în calitate de agent al 
Departamentului de Stat al SUA, nu ca o turistă oarecare. 

— Nu-mi pasă. 

— În acest caz, le deschid, spuse Jake scoțând din buzunar un mic 
set de tăietoare de bolţuri. 

Ceea ce așa trebuia să fie. Jake știa prea bine ce avea de făcut cu 
orice valiză încuiată. Singura concesie pe care i-o aducea legătura cu 
Departamentul de Stat domnişoarei York-Lytton era grija pe care 
Jake urma s-o manifeste față de blestematele ei de valize. Dacă ea ar 
fi fost turistă, el ar fi tăiat cu cuțitul una din cele mai rafinate valize 
Louis Vuitton, înainte de a permite ca secretul valizelor misterioase 
să dăinuie în jurul caselor sale. 

În timp ce Jake tăia încuietorile, Campos desfăcu fermoarul 
primei valize. 

Apoi făcu un pas îndărăt şi se holbă la conţinut. 

La dracu”! 


Noaptea asta fusese plină de lucruri amuzante: scrisoarea sorei 
Julia, pistolul lui Diego Garcia, aparatul de filmat al lui Lily Robbins, 
dispariţia Honoriei York-Lytton şi a bodyguardului ei de pe fața 
pământului cu cele două milioane ale lui și valizele domnişoarei 
York-Lytton. 

Dumnezeule mare! 

— E cocaină, spuse el. 

— Pe dracu”, asta este! confirmă Jake, deschizând cea de-a doua 
valiză. Şi aici acelaşi lucru. 

Campos se uita la cele cincizeci de kilograme de cocaină ambalate 
cu grijă în bagajul ei, cocaina lui — era un miracol, un miracol al lui 
Dumnezeu într-o noapte plină de întâmplări uluitoare. 

— Şi celelalte? îl întrebă pe Jake, care deschidea valizele imediat 
ce se desfăceau încuietorile. 

— Cincizeci de dolari bucata, șefule, pentru o încărcătură 
completă de două sute cincizeci de kilograme de cocaină. Ne 
întoarcem în afaceri. 

Dacă ar avea acele două milioane de dolari, viaţa sa ar fi bună. 

— Ce crezi că s-a petrecut aici? Nu se întâmpla prea des ca 
bunurile furate în Columbia să fie aduse în fața ușii sale din 
Morazân de către armata salvadoriană, în special bunurile ilegale. 

— Cred că oamenii lui Dobbs s-au repezit să intercepteze 
încărcătura asta înainte de vreme. Dobbs a aflat de asta și, fiind 
destul de isteţ, a înțeles că trebuie să le returneze, așa cum a fost 
stabilit înainte ca Langley să afle că el și-a băgat picioarele şi mai era 
și femeia aceea York-Lytton, care a venit cu un C-130 autorizat să 
iasă din State şi să vină prin Panama cu destul spațiu rămas pe palet 
ca să-l umple cu două sute cincizeci de kilograme de heroină. 

Da, asta era ce-şi imagina și Campos. Niciun pic din cocaina pe 
care o mânuia el nu ajungea de fapt pe străzile din SUA, dar, de 


obicei, Agenţia o lăsa să ajungă mult mai departe de Exaltación, 
înainte ca lucrurile să scape de sub control. Așa rămăsese viu. 

— E o zi norocoasă, Campos. 

Zi plină de noroc. Opt cusături, un Mercedes făcut tocană, un 
pilot mort, o servietă pierdută, o ploaie providenţială ce se punea în 
faţa întoarcerii încărcăturii sale şi sosirea neașteptată a lui Lily 
Robbins — considera că Jake era mult prea optimist. 

— Ne mai lipsesc cele două milioane de dolari. 

— Noaptea abia a început. 

Nu era chiar așa. 

Campos își verifică ceasul. Era ora zece. Dacă cele două milioane 
apăreau înainte de răsăritul soarelui, va trebui să înceapă să creadă 
în miracole; și asta avea să facă împotriva voinţei sale. 

Carolina, provincia Morazăn, El Salvador 


— Urăsc ploaia asta blestemată. 

lrena se uită la Ari, care stătea la fereastră în camera lor din 
hotelul Grande, şi încuviinţă în tăcere. Abia reușiseră să ajungă în 
acel orăşel, foarte apropiat de plantaţia lui Campos, înainte ca un 
perete de apă să cadă din cer și să-i forțeze să se oprească. 

Dacă i-ar fi prins în zbor, ar fi fost dezastruos. Furtuna era rea, 
imprevizibilă, mult mai rea decât prezisese Hans în raportul său. 

Cu o oră mai devreme, Hans le confirmase de la Sona destinația 
lui Rydell: plantaţia lui Alejandro Campos, la sud de râul Torola. 
Irena și Ari își introduseseră locaţia în sistemele GPS, împreună cu 
obiectivele lor. Hans găsise o pistă de aterizare pentru Hughes lângă 
Carolina, iar fermierul care deținea terenul îi adusese în oraș. Ea și 
Ari plănuiseră să-și ia mașina închiriată de la hotel şi să părăsească 
oraşul imediat. 

Dar ploaia le schimbase toate planurile, iar ea nu era mulțumită. 
Venise tot drumul acesta doar pentru ca să împuște pe cineva, iar 
acum era împiedicată în atingerea obiectivului. 

Stinse ţigara în scrumieră şi introduse altă bucată de pânză 
înmuiată în ulei prin tija de curăţare a mitralierei. lerminase de 


verificat arma M4 și-o pusese la loc în carcasă. Mitraliera 1911 era 
perfect curată și bine întreținută, dar rutina obişnuită de curăţare o 
ținea concentrată asupra operaţiunii în sine şi-i oprea gândurile să 
rătăcească prea departe, ajutând-o să-și învingă temerile. 

Anastasia. 

Irena își răsfățase copila. Așa îi spunea Ari, singurul care 
îndrăznea s-o facă, singurul care știa, în afară de cei care se îngrijeau 
de Anastasia. Dar Ari o răsfățase și pe ea. 

— Este momentul să mergem la Paris, spuse ea. 

După un moment de tăcere, ea își ridică ochii şi-l observă cum, 
date fiind împrejurările, o urmărește cu privirea, stând foarte liniştit 
lângă fereastră. 

— Asta este tot? întrebă el. Rydell este tatăl ei? 

Ea clătină din cap și reveni asupra curăţării pistolului. 

— Îl cunoşteam pe atunci, după ce tatăl Anastasiei a plecat din 
Afganistan. Rydell ştia că sunt însărcinată. Era un motiv destul de 
puternic pentru a-l ucide. 

— Poate, spuse Ari, iar tonul lui îi atrase atenţia. 

El revenise cu privirea pe fereastră. 

— Suntem departe de casă, Irena, apelăm la fiecare cunoştinţă 
care ne poate oferi vreun avantaj, folosim zeci de mii de dolari și 
bunăvoința partenerilor noștri pentru un american lipsit de 
importanţă, care trebuie să moară? 

— Este important pentru mine. 

— Exact, spuse el întorcându-se și întâlnindu-i privirea. Bărbatul 
ăsta îţi întunecă mintea, nu te lasă să fii obiectivă, te implici prea 
mult. 

— Nu, Ari, spuse ea ascuţit. Te înșeli. 

O împușcătură, un mort, acesta era motivul pentru care se afla 
aici. Fără îndoială. 


Vedea totul foarte clar cu ochii minţii, capul lui Rydell în cătarea 
armei ei, reticulul lunetei ei pe chipul lui sau pe gât — respiraţia i se 
înmuia, apoi se oprea la lungimea unei bătăi de inimă, degetul era 
apăsat pe curbura mică de metal, apoi respiraţia ei continua în timp 
ce a lui Rydell se oprea pentru totdeauna, măduva lui secționată de 
împuşcătura ei având ca rezultat distrugerea instantanee a 
sistemului nervos central al bărbatului. 

Urma să cadă ca o piatră, iar secretul ei va fi în siguranţă. 

Poate. 

Siguranţa și liniștea îi fuseseră răpite când el evadase de pe 
munte, din Peru. Dar moartea lui tot mai avea un scop, o finalitate, 
dacă nu mai mult. Nimeni altcineva în afară de Ari n-o cunoscuse 
atât de bine, de când fuseseră împreună în Afganistan. 

Nimeni altcineva în afară de Ari nu avusese nici cea mai mică 
bănuială privind sarcina ei. Se ascunsese la Paris după ce-l vânduse 
pe Rydell șefului cartelului drogurilor şi-şi înscenase moartea, 
sabotându-şi propriul plan. Pilotul căruia îi vânduse Piperul crezuse 
c-a făcut o afacere foarte bună și o ţinuse tot aşa până la primul zbor. 

Ea părăsise Afganistanul cu bani, relaţii și cu un viitor strălucit în 
lumea interlopă. Lunile de la Paris le petrecuse singură, ascunsă pe 
Left Bank. Un cuplu fără copii, familia Deschamps, se împrietenise 
cu ea, dragii de ei, nici nu știuseră că, de fapt, ea îi alesese după 
săptămâni de investigaţii. Erau oameni educați, din clasa de mijloc, 
iar ca le oferise o viață de lux ca răspuns la loialitatea pe care o 
manifestaseră față de ea. Iubirea lor pentru Anastasia fusese firească; 
nu puseseră niciun fel de întrebări. Poate că această dragoste va 
deveni o problemă într-o zi. Pentru binele lor, ea spera că nu. 

— Mai sună-l pe Hans, îi spuse lui Ari. Vreau să ştiu când va trece 
furtuna asta. 


Ridică butoiașul de la mitraliera 1911 în lumină și se uită la 
orificiu. Era atât de curat încât strălucea. Cu ajutorul unui petic de 
pânză nou șterse tija de ghidare, făcu o verificare finală a cadrului și 
a alunecătorului şi șterse o pată de ulei de pe componentele armei. 

— Ne înecăm aici, Hans, îl auzi pe Ari spunând în telefonul prin 
satelit. Cât va mai dura? 

Ea împinse butoiașul armei la loc. 

— Încă o oră, spuse Ari în telefon, uitându-se la ceas. Sper să ai 
naibii dreptate. 

Bucată cu bucată, ea reasamblă arma, rămânând liniştită, stăpână 
pe sine. 

Poate vor ajunge acolo pe la miezul nopţii, dacă le permitea 
vremea. Carolina era la doar douăzeci de minute de moșia lui 
Campos. Ea şi Ari plănuiseră să parcheze câțiva kilometri mai încolo 
și să meargă pe jos, ducându-și echipamentul. 

Logistica era inima și sufletul operaţiunilor care decurgeau bine. 
Într-o operaţie-fulger, care se derula pe graniţele internaţionale, nu 
trebuia să existe nicio eroare. Ari nu se înșela până la un punct. 
Asasinarea lui C. Smith Rydell era verificarea anilor ei de experienţă, 
a liniilor ei de comunicare și a tuturor bunurilor ei din America 
Centrală și până în acest moment fiecare fază a misiunii se 
desfăşurase excelent, conform așteptărilor. 

Nu-i mai trebuia decât capul lui Rydell pe o tavă. 

— Arme antitanc ușoare de şaizeci și șase milimetri? zise Ari și ea 
îşi ridică privirea de pe butoiașul armei pe care-l împingea la loc. 

Când termină asamblarea, se ridică în picioare, îndreptându-se 
spre fereastră. 

— Puşti, spuse el ridicând o sprânceană în direcţia ei. Lansatoare 
de grenade, arme mici, muniţie, MRE şi multe valize foarte mari... 
da... da, asta e foarte interesant... da, o să-i spun. 


Închise și ridică privirea spre ea. 

— Avionul cargo C-130, spuse ea, iar el încuviinţă. 

— Unul dintre oamenii lui Federico se bazează pe un soldat care 
se afla la Ilopango când a venit avionul de transport de la Baza 
Aeriană Howard, în această după-amiază. 

— Arme. 

— Un palet plin, din partea guvernului SUA pentru El Salvador, 
pornit spre munţii din Morazân. Aș spune că se coace un eveniment 
internațional aici. 

— Şi nişte asociaţi foarte ciudați. Ea efectuă o operație rapidă de 
verificare a pistolului, acţionând glisiera, verificându-i siguranţa, 
eliberând piedica, înainte de a încărca muniţie. 

— Femeia, Honoria York-Lytton, avea o servietă neagră legată cu 
o cătușă de mână. 

Irena îl privi din nou şi un zâmbet îi înflori pe buze. 

— Perfect. Introduse un cartuş, apoi lovi ușor piedica și vâri 
pistolul în toc. Avem arme și bani. 

— Ne trebuie droguri şi secrete. 

— Nu erau droguri în Cessna. Un avion plin de droguri nu-l 
incită decât pe vânzător, pe cumpărător și pe câțiva posibili polițiști. 

— Nu, fu Ari de acord. Așa că mai rămân secretele. Rânjea şi el. 
Secrete foarte scumpe, ca să faci toate astea în mai puțin de două 
zile. 

— Secrete politice vitale, spuse Irena. Departamentul de Stat al 
SUA, șeful CIA din Panama, agenţii fostei DEA scoși din misiune şi 
o gringa bogată în mijlocul lor, legată cu cătușe de o servietă neagră. 

— Nu ne vom schimba misiunea. 

— Nu. Ea scutură din cap. Dar i-am putea face o favoare amicului 
din Cali, să-l informăm că trebuie să le scurteze lesele lui Diego 
Garcia şi CNL.-ului. Trezeşte-l din nou pe Hans. Spune-i să-i 


transmită toate informaţiile de astăzi lui Miguel Carianza. Dacă însă 
cartelul vrea să-și mărească influența în nordul El Salvadorului, 
astăzi o poate face. 

Provincia Morazán, El Salvador 


Sexul nu este dragoste. 

Honey ştia asta și era al naibii de sigură că și Smith o ştia, și cu 
toate acestea, iată-i încolăciți pe bancheta din spate a Land 
Cruiserului ca doi îndrăgostiți, el sprijinit de o cutie pentru puști, iar 
ea de un rucsac, cu un colț al servietei împungând-o în fund. 

Dumnezeule, el terminase de două ori. 

Dar asta era sex, nu dragoste. Ceva motivat, inspirat, dedicat, 
pentru care ea avea meritele cele mai mari, dar nu era dragoste. 

Şi ea terminase de două ori. 

Şi asta era minunat, savuros, iar ea îl aprecie pentru toate aceste 
talente ale lui drăguțe şi nebunești, dar nu era neapărat vorba de 
dragoste. 

El nu-şi luase mâinile de pe ea, nici măcar o dată. Îi urmărea 
conturul corpului cu palma, părând că vrea să memoreze 
dimensiunile şi formele ei, cu mângâieri precise şi line, o atingere 
continuă de la umăr până la coapse, cu incursiuni ușoare și lente 
asupra sânilor și pântecului, jos spre coapse, apoi spre spate. 

Totuși, niciunul nu confunda atingerile pasionale cu dragostea. 


Dar mai era un lucru aproape indefinibil, ceva ce o făcea să-și 
dorească să-l atingă cu gura, ca să-i mai simtă gustul pielii, şi cineva 
ar putea confunda asta cu dragostea. 

Ea era foarte aproape de această greșeală. Era convinsă. Şi era 
foarte îngrijorată din acest motiv, dar, chiar şi cu riscul acesta, tot nu 
putea rezista. 

Strângându-se mai aproape de el, îşi odihni capul pe brațul lui și 
obrazul la pieptul lui, trăgând pe nări acel miros cald, erotic, de 
bărbat şi de sex. Dumnezeule, își dorise să facă asta de atâta timp, să 
fie din nou cu el. Fusese lipsit de sens să tânjească după el şi totuși o 
făcea. De la mii de mile distanţă, fără să aibă idee unde se afla el, ce 
făcea, sau dacă mai era viu, el îi invadase fiecare gând. Mirosea 
teribil de bine. Căscă, îl sărută și se simţi mai bine și mai liniștită, așa 
cum nu se mai simţise de mult. 

— O cunoşti pe Darcy Delamere? o întrebă Smith din senin, 
aproape proiectând-o în săptămâna care urma. 

Ea deschise ochii mari. 

Darcy Delamere? Dumnezeule! 

— Cred că toată lumea din Washington, D.C. o cunoaște pe Darcy 
Delamere, răspunse ea uimitor de calmă. Doar scrie o rubrică 
mondenă în The Washington Post! Ce oare era în mintea lui de o 
întreba despre Darcy Delamere? 

Nici nu voia să știe. 

— Da. Am citit-o în ultimele luni de când am... of, de când m-au 
interesat rubricile mondene de weekend. De obicei, rubrica ei apare 
pe prima pagină. 

O, Doamne, se gândi Honey, întrebându-se dacă l-ar putea atrage 
în altă partidă de sex, pentru a-i muta gândurile de la rubrica 
mondenă. 


Şi, ca un fapt divers, rubrica lui Darcy Delamere apărea 
întotdeauna pe prima pagină a rubricii mondene. 

— Atunci ştii la fel de mult ca și mine, îi spuse ea sperând că 
ajunseseră la sfârșitul discuţiei. 

Dar nu avu acest noroc. 

— E simpatică, dar într-un fel muşcător, ascuţit, plin de 
discernământ. Împunge pe toată lumea, pe cei de stânga și pe cei de 
dreapta. Cred că este interesată chiar și de centriști. 

— Politica este o satiră. Toată lumea o știe. Cel puţin, Darcy 
Delamere o face să pară ceva facil. De fapt, Honey ştia că era a naibii 
de multă muncă să fii caustic când era cazul, fără milă cu adevărul, 
pentru ca apoi să-l poţi introduce în vârtejul social al 
Washingtonului și încă să-i mai faci pe oameni să zâmbească, și cine 
putea face asta mai bine decât un cap de afiș, o tânără de la Harvard? 

— Cei de la Hill îi atribuie dezvăluirea scandalului Lundt-Creasy, 
spuse el, mângâindu-i coapsele și șoldurile, până când mâna lui 
ajunse să se odihnească aproape de sânul ei. 

Ea aproape începu să toarcă, mâna lui era atât de caldă. Tot trupul 
lui era fierbinte, emana căldura ca un furnal. lar ei îi plăcea. 

— Sexul și politica sunt cel mai uşor de satirizat, spuse ea 
ghemuindu-se la pieptul lui. Toţi par prostuţi și vinovaţi, puţin 
pervertiți, dacă nu depravaţi întru totul... Şi astea erau faptele. 
Geniul lui Darcy stătea tocmai în găsirea celor mai mari vinovaţi, a 
celor corupți, care se foloseau de influența lor pentru a obţine 
favoruri sexuale, iar în afacerea Lundt-Creasy ipocriţii loveau în 
predicile politice pentru a-şi ascunde propriile subterfugii sexuale. 
Nu o interesa ce făceau oamenii în viața lor privată, decât în măsura 
în care amenințau să afecteze viața privată a altora. 

— Tot ea a dezvăluit filiera Pittsburgh-Cayman Brac-Potomac 
între contractanții guvernamentali și băncile offshore care-şi spălau 


banii prin această filieră ruginită. 

Așa făcuse. Și destul de strălucit, se gândi Honey. Demascarea îi 
reușise datorită unui comentariu fără jenă auzit într-o toaletă şic a 
doamnelor din District Lounge, un bar mic pe Hill, preferat de 
Honey. Nu existau secrete în Washington, ci doar subiecte de interes, 
pe care lumea se temea să le rostească în public. Rubricile de scandal 
din The Washington Post erau o portavoce grozavă. 

— Scandalurile și ipocrizia sunt și ele foarte uşor de aflat şi de 
trâmbiţat în Washington, spuse ea cu un alt mic căscat, dacă nu te 
temi că îţi vei pierde slujba sau că poți călca pe picioare pe cineva 
care te poate călca mai tare. 

— Se pare că ei nu-i este. 

— Nu, nu-i este. Darcy Delamare nu se teme de nimic. Nici nu 
trebuia să se teamă. Nimeni nu știa cine este; nimeni nu-i cunoștea 
numele adevărat. Mulţi aveau suspiciuni, dar prea multe persoane 
din Washington se potriveau profilului făcut lui Darcy, pentru a 
putea fi identificată după pseudonim. De fapt, o singură persoană 
știa adevărul. Ei bine, poate două: Kurt Miller, editorul lui Darcy, 
care o abordase pe Honey cu patru ani în urmă și care avusese ideea 
cu acest pseudonim de Darcy Delamere, şi domnul Cassle, bărbatul 
care o dusese atât de repede pe Honey în El Salvador încât o făcuse 
să ameţească, un domn cu părul alb, care avea biroul pe un hol mai 
puţin folosit de la Departamentul de Stat. El ştiuse totul, chiar şi 
calendarul social al lui Honey pe următoarele şase luni și pe ultimii 
doi ani, şi cum devenise ea Darcy Delamere. 

— Cândva obişnuia să iasă cu un manechin pentru lenjerie, spuse 
Smith. 

Ea îi aruncă o privire plină de precauţie. 

— Cum ai aflat-o? 


Cinstit. Ea voia să știe. Cum de tocmai el, din toată lumea asta, 
ajunsese să afle că Darcy Delamere ieșise cu un manechin pentru 
lenjerie? 

— Ea a spus asta, cândva, într-o rubrică. 

Acum o mie de ani, poate. 

— Da. Ce putea să spună? Manechinele care prezintă lenjerie sunt 
tipi foarte cunoscuți. 

— Şi ea a fost în Nepal. 

Honey ridică din sprâncene. 

— Cât timp spuneai că ai citit pagina mondenă? 

Rubrica despre Nepal se derulase cu optsprezece luni în urmă și 
trecuseră șase ani de la acea mare aventură cu amoniţi. Nimeni nu 
făcuse legătura între cele două — până acum. 

— Nu prea mult, spuse el. Dar m-am uitat prin arhivă. 

O, Dumnezeule! 

— Sper că și ea a petrecut bine, ca și mine. Munţii Himalaya sunt 
aşa de... 

— Elementari? 

— Da, spuse ea ridicându-și capul, şi privindu-l ironic. Exact. 
Elementari. 

— Ai folosit mult cuvântul în scrierile tale despre „Orgasmul 
feminin elementar: un drept sau un privilegiu? Un abecedar pentru 
bărbaţi“. 

Ea schiță un zâmbet. 

— Ai citit restul din Comunitatea feminină. 

— Tot, recunoscu el. Apoi l-am întărit prin Jugul tiraniei politice pe 
care l-ai scris cu doctorul Barstow, cu toate că aș fi putut adormi la 
unele dintre capitolele de mijloc, am observat că ai folosit termenul 
elementar și acolo. 


— Surprinzător. Și aproape de necrezut. Foarte puţine persoane, 
neimplicate în studiile feministe, au trecut prin Sexualitatea femeii sub 
jugul tiraniei politice a secolului XXI, treze sau dormind. Probabil le 
putea număra pe degetele de la o singură mână. 

— Apoi mi-am amintit acel capitol din Comunitatea feminină 
intitulat: „Starea psihică post-orgasmică: Să ajungi acolo merită — 
Iluminare prin exaltare, spuse el, întorcând capul ca s-o vadă mai 
bine. Apoi smuci uşor lanterna ca să-şi găsească cămașa și s-o 
acopere cu ea și o lăsă proptită în așa fel încât să arunce o umbră 
palidă peste locul din spate. Ai scris mult despre orgasm. 

— Ştii ce se spune, zise ea, aplecându-se ca să-i șoptească la 
ureche. „Scrie despre ceea ce cunoşti“. 

El începu să râdă, o sărută şi o strânse la piept. 

Afară, ploaia continua să cadă peste Land Cruiser, dar acum 
ploua cu găleata, nu continuu. Începea să se însenineze. 

— Apoi, într-o zi, când o citeam pe Darcy Delamere, reluă el 
relatarea de unde o lăsase, ea vorbea despre o chestie numită EBM. 

O, la naiba! 

— Și m-am tot întrebat ce naiba înseamnă EBM. Şi m-am tot mirat 
până s-a terminat rubrica ei, unde ea ortografiase cu litere mari — 
ELEMENTAL BELTWAY MIND STATE - Centura Primară a Minţii, 
și mi s-a aprins un bec. Dar n-a fost unul puternic. Acest bec s-a 
reaprins cu câteva minute în urmă, după ce ai menţionat Nepalul. N- 
am putut să mi-l scot din minte. N-am cunoscut prea multe persoane 
care să fi fost în Nepal. 

Minciuna prin omisiune nu era considerată un păcat în nordul 
Potomacului, așa că ea s-a hotărât să nu spună nimic. 

El a tăcut vreme îndelungată, în timp ce afară continua să toarne 
cu găleata, fulgerele brăzdau cerul, iar vântul abia îi atingea. 

— Așa, spuse el în cele din urmă. Ai o slujbă. 


Ea nu recunoștea nimic. 

— Eşti foarte cunoscută, ştii, nu? spuse el. 

Da. 

— Şi ştii că ai dreptate în privinţa EBM. 

Foarte bine, ea nu putea să mai reziste. Înclină uşor din cap. lar el 
scăpă o înjurătură. 

— La naiba! Am ştiut. Mă aflu într-o misiune top secret, cu un 
reporter de la un ziar blestemat. 

Da, așa era. 

— Din nef... asta este de... necrezut. 

Se bâlbâia, ceea ce pe ea pur şi simplu o fascină. 

— Nu te-au verificat înainte de a te trimite aici cu această servietă 
blestemată, care le aparține celor de la CIA? Vreau să spun, 
Dumnezeule, n-ar fi trebuit să-ți scrie „Jurnalist“ în pașaport sau 
ceva în genul ăsta? 

— Scriu doar o rubrică mondenă. 

— Pe dracu”! spuse el. Eşti un personaj politic, ai fost chiar de la 
publicarea cărții despre acea comunitate de femei. Atunci a fost 
feminism pur şi, la naiba, am citit că rubrica lui Darcy Delamere este 
primul lucru pe care secretarul Apărării îl citește duminica 
dimineață. 

Ea nu se putea abţine; îi zâmbi și se strânse lângă el. Îi plăcuse să 
fie menţionată de SECDEF. Miller îi mărise salariul şi-i rânjise ca 
prostul o săptămână întreagă. 

— Dar ce ai afirmat despre EBM, cum că este o metodă oarbă de a 
conduce afacerile unei ţări, punând politica şi puterea înaintea 
bunului-simţ sau a adevărului, continuă el, şi că este periculos 
pentru oricine, în afară de cei care ne conduc, politicienii — asta a fost 
un atac la adresa lor. A funcționat în cazul lor, i-a ţinut în birouri, le- 
a dat puterea pe care şi-au dorit-o. Și tu ai avut dreptate când ai 


afirmat că noi, cei ca mine, care facem treburile ţării, care 
implementăm politicile guvernamentale, ne putem arde rău cu 
această EBM. Am văzut de multe ori politicieni care se așteaptă ca 
misiuni care ar descuraja pe oricine să se îndeplinească de parcă le-ai 
scoate din pălărie. Prea mulți n-au habar despre felul în care 
funcționează lumea reală, acolo unde oamenii sângerează, unde 
mor... Îşi strecură piciorul între picioarele ei, și își lăsă mâna în jos 
pe coapsa ei. La naiba! Darcy Delamere. Schiță un zâmbet. Sunt... al 
naibii de impresionat. 

Foarte bine. Poate era dragoste. Fiecare vorbă a lui o făcea să se 
topească. Dar ea nu putea pune asta pe seama rubricii care-i plăcea 
lui. Asistenta ei de cercetare, Mindy Brighton, provenea dintr-o 
familie de militari și se măritase cu un soldat din Forţele Speciale. 
Ştia multe despre cei de pe teren, care făceau totul, şi despre riscurile 
pe care și le asumau. Honey nu fusese prea mult timp în preajma 
bărbaţilor care făceau munca de jos până când unul o alergase la San 
Luis şi o încuiase într-o cameră de hotel. 

Nimic din viaţa ei nu mai fusese la fel de atunci. 

Dar nu se plângea. 

— O facem din nou, Cougar? îi șopti la ureche, așezându-se 
confortabil deasupra lui şi plăcându-i să-i simtă pieptul lat, un perete 
de mușchi puternici și de păr moale, braţele ca de fier, totuși atât de 
blânde cu ea. 

— Pe naiba, Cougar! El chicoti din nou. Nu încă, Darcy, iubito. 
Trebuie să dorm puțin, asta este, şi vreau să te simt aproape. 

Darcy, iubito. Ea schiță un zâmbet și îl sărută pe buze, apoi pe 
obraz. Își trecu degetele prin părul lui şi, când îi sărută tâmplele, el 
adormise deja, ca o lumină care se stinsese. 

Ea oftă şi se relaxă la pieptul lui. 


Fusese de două ori îndrăgostită, dar nu se dovedise a fi bine 
pentru ea. Prima dată se întâmplase în perioada ei literară, între 
publicarea cărții despre comunităţile feminine şi a cărții despre jugul 
tiraniei... A doua oară fusese între Shakespeare jucat nud și 
manechinele pentru lenjerie Calvin Klein, între o tinereţe nu chiar 
rău înţeleasă și obținerea unei slujbe reale, una care îi oferise genul 
de legături pe care le-ar fi putut folosi ca să se ţină departe de 
portbagajul unui Land Cruiser, aflat pe un drum lăturalnic din El 
Salvador. 

Nu era sigură că era pregătită să se îndrăgostească a treia oară. Ar 
fi putut s-o doară foarte tare, dar n-ar pierde asta pentru nimic în 
lume. 

Lumina lanternei arunca umbre contrastante, dure, făcând ca 
proeminenţele chipului lui să fie clar reliefate, şi cu toate astea era 
atât de frumos. Își lipi buzele de umărul lui, se întinse și stinse 
lanterna, apoi, cu inima lui bătând lângă a ei, simţindu-i răsuflarea în 
ureche și braţul atât de puternic în jurul ei, adormi în zgomotul ploii. 

Plantația Campos, provincia Morazán, El Salvador 


Începutul zilei nu era tocmai momentul preferat al lui Campos. La 
banii lui, se putea trece peste răsărit, iar zilele ar fi început mai bine, 
sau mă rog, după cafea, după micul dejun şi sex, la o oră civilizată, 
cu amuzamente civilizate, pentru o viaţă civilizată. 

Răsăritul era ora barbarilor. Fără exagerare. 

Tot ce avea de făcut era să privească pe fereastra dormitorului 
său, la poarta din față, ca să și-o dovedească. Diego Garcia se 
prezentase deja la întâlnirea lor, mult prea devreme şi mult prea în 
forţă. 

Garcia își adusese jumătate din armata sa blestemată, jumătate 
din soldaţii CNL din Morazân. În afară de evenimentele neprevăzute 
care apăreau în munca sa, Campos a avut tendinţa de a urma linia 
partidului, când se punea problema politicii Americii Centrale, iar 
partidul său, partidul guvernului american, sprijinea guvernul 
salvadorian, nu o scursură de rebeli care să arunce în aer plantațiile 
de cafea, să-i alunge pe sătenii fără pământuri dincolo de frontul 
populist şi în unele părți să creeze acoperirea perfectă pentru o 
pătură de traficanţi de droguri, care poate nu erau încă de talie 
mondială. 


După trei ani de sprijin incompetent, Biserica Catolică schimbase 
foaia și se alăturase guvernului, cu excepţia a trei religiosas care se 
aflau la poartă cu Diego Garcia. 

Sora Teresa, și Campos folosi termenul cel mai blând, arăta cam 
rău. Vestimentas de monja îi fuseseră luate și Garcia îi dăduse în 
schimb o fustă modestă și o bluză de țărancă, legată cu un cordon de 
sfoară. Încheieturile mâinilor îi fuseseră legate nu prea strâns, 
presupuse Campos, poate nu chiar o restricţie, iar părul îi fusese 
ciopârțit. 

Campos n-a fost şocat când a văzut-o. Urmărise sesiunea de 
styling cu o seară în urmă pe banda înregistrată de Lily Robbins, 
văzuse lacrimile, învinuirile și bătaia. Putea fi și mai rău. Teresa era 
pe picioarele sale și mergea fără ajutor. Nu murise, iar pentru vina ei 
moartea nu era ceva neobișnuit. Iubitul cel tânăr plătise preţul final. 
Campos urmărise şi moartea acestuia şi fusese afectat profund de 
toate astea, de actul în sine, de locul unde se petrecuse — Garcia îl 
împuşcase în capelă în numele Domnului, iar motivul mâniei sale 
fusese o femeie necredincioasă. Căpitanul CNL își pierduse controlul 
— un criminal nemernic de care trebuia să se ocupe cineva, înainte să- 
| apuce amocul prin toată provincia. 

Astfel că Alejandro Campos îi va da individului arme ușoare 
antitanc, în dimineaţa asta. Timp de câteva zile, în dicționarul său 
cuvintele „ironie“ și „nebunie“ fuseseră sinonime cu „politică“. 

Astăzi era una dintre zilele acelea. 

Dintre toate călugărițele, sora Rose, în pofida tinereţii sale, 
împrumutase vizibil din autoritatea sorei Bettine. Chiar și în 
compania unor cuțţitari, ea avea un aer de stăpânire de sine, de parcă 
ar fi fost sincer convinsă că Dumnezeu era cu ea. 

Campos nu se îndoia nicio secundă. 


La fel și sora Julia. Și ea era neînfricată. Dar chestia legată de Julia, 
pe care el niciodată nu ezitase s-o observe şi de care nu îi era teamă, 
era aura ei. 

Da, femeia avea aură și era chiar aurită, la fel de evidentă ca 
lumina soarelui într-o zi senină. 

Campos crescuse pe străzile din America, furând și înşelând, 
minţind şi căutând să scape la limita delictului, până când călcase pe 
bec. Până la șaisprezece ani, furase maşini de-ajuns ca să-și pună pe 
picioare o investiție imobiliară. Viaţa sa indusese câţiva ani de 
cutreierare prin locuri rău famate ale lumii și, da, asta era rău, aşa 
cum suna. Meritul său era că făcuse și câteva lucruri bune în acele 
locuri, dacă avem în vedere că nimic din ce făcuse vreodată nu 
schimbase cursul a ceva, pentru prea mult timp. Se părea că lumea 
aluneca pe o pantă gravitațională descendentă, cufundându-se în 
anarhie și viciu. Apoi, fără niciun motiv, împotriva sorții, apăru din 
senin o femeie, pe nume Julia Ann-Marie Bakkert și, desigur, era 
călugăriță. 

Campos nu știa de ce le-a adus Garcia pe bunele călugăriţe de la 
St. Joseph cu el la această oră, dar nu pentru sora Julia şi sora Rose 
era el îngrijorat în această dimineaţă. Nici pentru sora Teresa nu era 
îngrijorat în mod special. 

Se uită la scrisoarea pe care i-o dăduse Max cu câteva minute în 
urmă. Scrisul era al unui nerod, era drept, exprimarea prolixă, 
frazele presărate cu false preamăriri și ameninţări subtile. Cu toate 
acestea, această scrisoare blestemată avea drept concluzie o singură 
poruncă barbară: renunţă la femeie! 

Renunţă la femeie. Iisuse! Drept cine îl lua Diego Garcia? 

Întâlnirea din această dimineaţă fusese stabilită cu un singur scop. 
Un schimb de arme și de bani pentru o servietă diplomatică cu toate 


documentele intacte. Nu exista nicio parte legată de renunţarea la 
femeie. 

Desigur, nici banii nu existau. 

La naiba! Spre meritul lor, cu toată ploaia torențială, patrula din 
noaptea trecută localizase avionul Cessna prăbușit și îl împrejmuise. 
Nimeni nu se apropia de el, sau mai precis de ceea ce rămăsese din 
el, cu excepţia echipei formate din Rydell şi Honoria York-Lytton. 

Campos plănuise să trimită altă patrulă în dimineaţa asta ca să-i 
găsească, dar, după cum arăta mica armată oprită la porţile sale, va 
avea nevoie de toți oamenii săi ca să-l apere. Pentru că era al naibii 
de sigur că nu va renunţa la Lily Robbins. În loc s-o cazeze într-unul 
din elegantele sale apartamente pentru musafiri, el o trimisese cu 
Isidora şi copiii ei în camerele servitorilor, gândindu-se că o 
profesoară din Albuquerque se va simți mai în largul ei alături de o 
femeie și de copiii acesteia. 

După cele spuse de Isidora, avusese dreptate. Domnișoara 
Robbins dormea încă. 

Chiar așa. 

El îi dădu înapoi scrisoarea lui Max, îndreptându-şi nodul de la 
cravată. 

Îl durea piciorul ca naiba. 

— Jake? 

— Da? 

— Cine se ocupă astăzi de etajul de sus? 

— Noi. Pablo și Tomás sunt pe acoperiș, Pablo e pe frecvența mea, 
iar Tomás este trăgătorul tău. 

— Bun. Amândoi erau trăgători de elită. Câţi trăgători avem în 
depozit? 

Paletul cu arme nu pleca nicăieri până ce Campos nu punea mâna 
pe documentaţia Agenţiei. Negocierea fără bani ar fi fost o problemă 


insurmontabilă pentru oricine — oricine altcineva. Campos însă se 
descurca. 

— Cinci gardieni. 

— Unde naiba sunt Rydell şi York-Lytton? 

— Mai încercăm încă să-i găsim prin radio, sau pe telefonul lui 
Rydell. 

Campos lăsă să-i scape o înjurătură şi îmbrăcă jacheta de la 
costum pe care Max i-o ţinea. 

Acest răsărit blestemat! Soarele abia apăruse la orizont, iar el era 
deja în Armani. 

Avea presentimentul că, dacă se întâmpla ceva cu cei doi 
americani, el va avea de pătimit. La naiba! 

— Continuă să încerci să iei legătura cu ei până îi găsim. Sună-l pe 
Dobbs în Panama. Poate ştie unde naiba au ajuns. 

Asta era problema cu misiunile cu care se pierdea legătura și cu 
cele fulger, neorganizate temeinic. Lucrurile ajungeau unde nu 
trebuia — cum ar fi cele două milioane de dolari, două persoane 
mature şi un Land Cruiser. 

Provincia Morazán, El Salvador 


Două lucruri îl treziră pe Smith din somnul său profund: erecţia la 
care ajunsese frecându-se de ceva atât de moale, mătăsos şi cald, 
încât putea fi doar Honey, și soneria telefonului său. Ambele 
necesitau atenţia sa imediată. Doar unul dintre ele o va obţine. 

La dracu”! 

Se rostogoli pe spate şi luă telefonul. 

Telefonia era un lucru minunat. 

Adevărat, la naiba, aşa era. 

— Smith, spuse întinzându-se peste Honey după radioul care 
ieșea dintr-unul dintre buzunarele laterale ale rucsacului său. Da, 
domnule... auxiliarul unu. 

Se aplecă din nou deasupra ei, scotocind adânc în buzunarul 
lateral al rucsacului după GPS. Îl deschise şi-i raportă locaţia lui 
William Dobbs din Panama. 

— Da, domnule. Schimb frecvențele și sun. Da, domnule... 
ploaie... ploaie biblică... da... inspectă repede vizual Land Cruiserul 
și localiză servieta lângă carcasa mitralierei Heckler și Koch... 
domnule. Avem servieta... da, domnule. 


Dobbs se lansă într-un mic discurs, înainte de a anunţa codurile 
radio ale zilei. Smith nu-l învinui. Era inacceptabil să se rătăcească, 
mai ales un agent de calibrul lui. 

— Da, domnule. Sun eu, spuse el şi închise celularul. 

Scăpând o înjurătură doar de el auzită, intră pe frecvenţă și formă 
cheia de codificare a informaţiei în tastatura numerică a radioului cu 
o mână, în timp ce scotocea în pantaloni cu cealaltă și spera că se afla 
cineva la staţia radio de pe plantația Campos. 

Trebuia să fie cineva. Campos avea reputaţia de a controla totul cu 
o mână forte, dar, dat fiind că lucrurile ajunseseră prea departe, 
Smith nu mai lua nimic drept garantat. 

Dumnezeule, interiorul Land Cruiserului era ca o saună, cu 
ferestrele complet aburite, umiditatea fiind o sută zece la sută. 
Soarele se ivise deasupra, dar cam sfielnic. 

— Haide, iubito, scoală-te. Se aplecă şi o lovi ușor peste fund pe 
Honey. 

Ea oftă prelung şi se rostogoli pe spate, întinzându-și braţele 
deasupra capului, cu un genunchi îndoit, atât de frumos, de 
minunat, de gol, erotic vorbind, la naiba! Privirea lui alunecă de-a 
lungul contururilor generoase ale trupului ei. Fata nu era deloc 
slabă. Totul se aranjase chiar în locurile în care trebuia, unele foarte 
incitante. 

Da. Nu te gândi la asta Cougar, bătrâne. 

Şi n-o va face. Era un profesionist. 

Cu toate acestea, privirea îi alunecă între picioarele ei, la părul 
pubian uşor castaniu, pielea moale şi albă și acei minusculi bikini, 
care o făceau să arate sexy. 

Adevărat. 

Fiecare celulă din trupul lui intră în alertă şi un singur lucru îl 
făcu să-și păstreze pantalonii pe el — datoria. La dracu’! Conform 


spuselor lui Dobbs, Garcia se afla deja pe plantaţia lui Campos, iar 
negocierile urmau să înceapă la ivirea zorilor. Armele fuseseră 
livrate noaptea trecută, dar indiferent ce ar fi fost în servieta sa se 
afla încă acolo şi nu altundeva pe aproape, unde putea fi folosit. 

Smith nu-l cunoştea pe Campos decât după reputaţia sa. 
Proprietarul plantaţiei nu se aflase în reşedinţa sa când Smith fusese 
în provincia Morazân. Dar în misiunea asta se aflau în aceeași 
echipă, iar Rydell era un jucător în echipa lor. Nu avea nevoie să-i 
spună Dobbs că trebuia să-şi păzească fundul şi să ajungă la 
plantaţia de cafea a lui Campos. 

— Whitewater, spuse în receptorul radio. Hainele, Honey, 
îmbracă-te. 

— Am recepționat, Whitewater, se auzi prin radio vocea unui 
bărbat. Cascada Angel, bine îmbrăcat. 

La dracu’! Nu voise să-i transmită şi ultima parte. 

— Aici Smith. 

— Jake. Prietenul meu îmi spune că m-ai sunat. Dă-mi 
coordonatele ca să-ți spun unde ai greșit. 

Smith își verifică din nou GPS-ui, înainte de a-i da lui Jake locaţia. 

Ultimul lucru la care se aştepta de la contactul său era să-i 
răspundă pufnind în râs. 

— Ai un simţ teribil al direcţiei. 

— Cum așa? 

— Drumul pe care te afli se unește cu cel pe care ar fi trebuit să te 
afli peste vreo cinci sute de metri. Și te afli la doar patru kilometri 
nord de Cessna. 

Nemernicul! Smith se aplecă și şterse o parte a geamului cu mâna, 
dar nu vedea nimic. Lumea era cufundată în ceaţă în interiorul și în 
exteriorul Land Cruiserului. 

— La ce distanţă ne aflăm de tine? 


— Cel mult jumătate de oră. 

— Ce doreşti să fac? Prioritatea misiunii lui Smith era recuperarea 
stick-ului de memorie, dar pentru că Garcia ajunsese deja pe 
plantație, trebuia să facă schimbări pentru a-i reuși operațiunea. 
Dacă lui Campos îi trebuia servieta, aceasta trebuia să ajungă la el. 

— Lasă-mă cinci minute. Te sun din nou. 

— Nu uita. Smith vâri radioul în buzunarul pantalonilor. Haide, 
Honey. Să mergem. 

— Unde? mormăi ea întorcându-se pe burtă, şi aşezându-se din 
nou comod. 

El își trase tricoul de sub ea și-l îmbrăcă. Urmară cizmele și 
ciorapii. Găsi şi lucrurile ei şi i le dădu. 

— Cafeaua în două minute, îi spuse scoțând o pungă MRE din 
rucsacul său. Apoi plecăm imediat de aici, iubito. Poţi să faci cafeaua 
goală sau îmbrăcată. Eu prefer goală, dar este alegerea ta. 

— Ticălosule, șopti ea, iar el rânji înainte de a o mai săruta încă o 
dată pe fund. 

Deschizând una dintre uşile din spate, se târî afară din Land 
Cruiser, la lumina zilei. În cele câteva minute de când se trezise, 
soarele urcase sus, pe cer, şi începuse să disipeze ceața. Își ridică 
GPS-ul, apoi se uită spre sud. Nu se aștepta să vadă avionul. Voia să 
vadă ţinutul. Era abrupt şi deluros, ţinut subalpin, nu pădure 
tropicală, cum era în apropierea coastei. 

Când i se alătură Honey, morocănoasă și ciufulită, el avea două 
cești cu cafea aburindă cu multă frișcă, cacao şi zahăr: micul dejun 
într-o ceașcă. 

— Drăguţă bluza asta verde, spuse el observând că îmbrăcase 
ceva curat, scos din valiză. Își prinsese cătuşele la curea, ceea ce lui i 
se păru extrem de elegant. 

— Nu e verde, bombăni ea. 


De parcă ar fi putut să-l păcălească. 

— Este chartreuse. 

Sigur că era, acum ştia și el. 

— Trebuie să-ți legi cizmele, altfel o să cazi în fund, domnişoară 
Chartreuse. 

Ea spuse ceva grosolan care-l făcu să zâmbească, apoi îngenunche 
şi-şi legă șireturile. În dimineaţa asta părul îi era zbârlit, aşa cum 
fusese şi ultima oară când își petrecuseră noaptea împreună, şi el se 
întrebă dacă așa era întotdeauna -— se ducea în pat cu cea mai 
sofisticată şi mai elegantă femeie din lume şi se trezea alături de 
Sheena, femeia din junglă. 

Uneori, în funcţie de cât de obosit era şi cât de treaz trebuia să fie, 
mai adăuga și pastile de cafeină în cafea. Cele câteva cești de astfel 
de cafea, pe care le sorbise deja încet şi constant, ar fi putut să-l țină 
treaz câteva zile. 

După cum arăta, i-ar fi prins bine şi ei un mic ajutor. 

— Vrei o tabletă de cafeină sau două în cafea, ca să te ajute să te 
pui pe picioare? Și poate să deschizi și ochii, iubito? 

— Nu, mormăi ea. Cafeina obişnuită este de-ajuns. De obicei, 
beau cafea decofeinizată. 

Ţigară de foi, coniac și cafea decofeinizată? Asta știa deocamdată 
despre extravaganţele ei. 

Luă ceașca oferită de el și se îndreptă spre fața Land Cruiserului. 

— Îmi eşti dator că ţi-am salvat fundul, îi spuse, iar el privi spre 
locul unde stătea ea, la bara de amortizare din față, uitându-se în 
josul muntelui. 

— Şi cât crezi că valorează fundul meu în dimineaţa asta? o 
întrebă. 

— Ce-ai zice de o sută de dolari? 


El se ridică din locul unde se lăsase în genunchi, lângă plita aceea 
mică, scoase din buzunar două bancnote de cincizeci, se îndreptă 
spre ea şi i le vâri în buzunarul din față al pantalonilor. 

— Ne-am încheiat socotelile cu asta, spuse el. 

— Aproape, încuviinţă ea și mai sorbi din cafea. 

Roata din față din dreapta atârna parcă de un fir de aţă pe 
marginea drumului, care aproape fusese distrus de ploaie. Un râu de 
murdărie şi de criblură curgea în josul muntelui. 

— Poate ar trebui să mutăm mașina, sugeră ea. 

— Mda, nu e o idee rea. 

— O să aştept acolo, spuse ea arătând spre cealaltă parte a 
drumului, cea care mai era ancorată în munte. 

— Bună idee. Își petrecuseră noaptea opriţi într-o curbă adâncă, 
cu drumul de munte înfundându-se la ambele capete. La lumina 
zilei era ușor de văzut de ce căzuse atâta ploaie asupra lor și de ce 
pierduseră comunicarea. 

Spre meritul lui, avusese perfectă dreptate în privința celor 
cincizeci de metri. Dacă ar fi ieşit din curbă fără să fi căzut peste 
margine, ea ar fi putut vorbi şi cu mama ei în Adams-Morgan, iar 
recepţia ar fi fost foarte bună. 

Desigur, la fel de bine, dacă n-ar fi avut noroc, ar fi putut să 
zboare direct peste margine și să ajungă astfel mult mai aproape de 
acel Cessna. 

Dumnezeule! Acesta nu era locul pe care-l voia el ca să-și 
sfârșească CV-ul, nici pe al ei. 

Când reuși să repoziționeze mașina mai departe de drum, sună 
telefonul. El scoase harta din folderul de pe partea șoferului și o 
întinse peste consolă. Cu un creion notă coordonatele avionului 
Cessna și primi de la Campos, prin intermediul lui Jake, permisiunea 
să înainteze şi să găsească stick-ul înainte de a porni spre plantație. 


— Există o patrulă la locul epavei, îi spuse Jake. Au stat acolo 
toată noaptea șt au stabilit un perimetru. O să le spun că te duci 
acolo. De acolo de unde ești trebuie să mergi pe drumul de est încă 
un kilometru. Vei întâlni o bifurcaţie şi de acolo intri pe cărare, dar 
sunt doar trei kilometri și jumătate până la avion. Oamenii noștri te 
vor căuta. 

Plantația Campos, provincia Morazán, El Salvador 


Ei bine, lucrurile mergeau aşa cum se aşteptau, se apropiau de 
iad, cu un mic ocol pe la depozitul principal. 

— Mai doreşti cafea, căpitane Garcia? întrebă Campos, făcându-i 
semn lui Max să aducă un ibric cu cafea proaspătă la masă. Este din 
recolta mea și pot garanta că este excelentă. 

El și Garcia stăteau singuri în patio în fața unei mese pline de 
mâncare, cu un televizor la un capăt. Doi dintre soldaţii lui Garcia 
erau poziționaţi lângă peretele patioului, însărcinaţi cu paza, iar 
Tomás, ascuns pe acoperișul vilei, îi avea pe amândoi în vizorul său. 
Max avea ibricul cu cafea fierbinte într-o mână şi omniprezentul său 
Walther PPK ascuns la curea. Garcia era pur și simplu blindat de 
arme, iar Campos putea oricând să folosească Para 45, aflat în tocul 
de sub haină și Beretta Tomcat pe care și-l vârâse în buzunarul 
pantalonului. 

Era micul dejun şi, într-adevăr, lucrurile puteau degenera într-o 
stare iremediabilă de conflict, înainte ca el să-şi tragă cuțitul de atac 
aflat la gleznă, dar, dacă devenea brusc necesar, putea să-l înjunghie 
pe Garcia cu cuțitul de unt. Toată dimineaţa fusese încordată, și 
după ziua de ieri sperase la o atmosferă mai calmă în timpul 


meselor, pentru tot restul săptămânii. Lucrul cel mai uimitor era că 
putea să mănânce. Înfigându-şi dinţii într-un croissant cu zmeură, își 
turnă frişcă în exces în ceaşca de cafea încă aburindă. Max nu lăsa 
cafeaua să se răcească. Pe lângă magia cu scrisorile, acesta era 
motivul pentru care îl ținea Campos lângă el, în afară de cei opt ani 
de loialitate și muncă dedicată şi acel Walther PPK, pe care Max știa 
să-l folosească prea bine. 

— Nu, señor, spuse Garcia, stând ţeapăn la stânga lui Campos, 
exact unde îl voia acesta. Dacă lucrurile evoluau prost, Campos 
tintea mai bine, avându-l pe Garcia la stânga sa. 

— Nu prea mănânci, căpitane, sublinie Campos. Dorești altceva? 
Nu că i-ar fi păsat vreun pic dacă Garcia mănâncă sau nu. 

Se asigurase că deținea controlul total al situaţiei, înainte de a ieși 
din dormitorul său în această dimineaţă, și nu renunțase niciun pic. 
Nu se puteau face afaceri altfel în domeniul său, nu dacă voiai să 
scapi cu viață sau să poți mânca în linişte. 

Luau micul dejun singuri, în locul ales de Campos, fără femei la 
vedere, cu restul oamenilor lui Garcia răcorindu-se în interior, sub 
privirea atentă a oamenilor lui Campos și a mitralierei .308 a lui 
Pablo. 

— Da, zise Garcia. Aș vrea să văd armele şi banii care mi s-au 
promis. În caz contrar, nu facem nicio afacere, iar documentele vor 
ajunge la cel care oferă mai mult. 

— Nu accept, căpitane, spuse Campos mușcând din croissant. 
Gringos mi-au spus foarte clar dorințele lor şi au trimis atât armele, 
cât şi banii, conform înţelegerii, dar a apărut o situație nouă, pe care 
aş dori să fiu iertat că am ignorat-o, având în vedere marea încredere 
pe care mi-au acordat-o să lucrez cu tine în numele lor. Şi este dificil 
să încercați doar să rostiți aceste cuvinte coerent, nimic mai mult, pe 
stomacul gol, în zorii acestei dimineți blestemate. 


— Ce situație nouă? rosti Garcia, privirea sa devenind brusc 
precaută, dintr-un motiv foarte bun. 

Campos făcu un gest scurt din mână, iar Max înaintă şi deschise 
televizorul. Începu un film. 

— Salvator mundi, şoptea Bettine pe ecran, cu vocea aproape 
pierită. „Salva nos omnes. Kyrie eleison; Christe eleison... “ 

Da, se gândi Campos. Ai grijă, Doamne, de noi toți. 

Se servi cu ouă-jumări, îşi umplu din nou paharul cu suc de 
portocale, își bău cafeaua, apoi mâncă. 

Mâncă în timpul confesiunii înlăcrimate a Teresei, folosi 
telecomanda ca să treacă la cea de-a doua confesiune a ei, cea în care 
declara că Diego Garcia este tatăl copilului ei, şi continuă să 
mănânce, apoi derulă filmul înainte, la scena în care era bătută, şi 
împinse farfuria deoparte. Garcia era uşor de identificat în acea 
scenă. 

— Urmează felicitările, presupun? Campos întinse mâna spre 
ceașca sa de cafea și luă o gură. 

Garcia pălise, dar atât. 

— Asta nu are legătură cu documentele, sau cu armele mele. 
Guvernului Statelor Unite nu-i pasă ce se întâmplă cu o călugăriță 
dezonorată. 

— Nu, dar oamenilor din Morazán le pasă, și celor din El 
Salvador. Luptătorii pentru libertate din Cuerpo Nacional de 
Libertad s-ar putea trezi personae non grata chiar în ţara pe care 
încearcă s-o elibereze, dacă acest film ar fi dat televiziunii din San 
Salvador. 

— Mă ameninţi cu asta? Garcia îl privi cu dispreţ. Că am lovit o 
femeie? 

Şi că ai profanat o mireasă a lui Hristos, ceea ce era de departe cea 
mai serioasă infracțiune, un fapt bine cunoscut de Garcia. 


Campos ridică din umeri și reveni cu atenţia asupra televizorului. 
În orice tribunal, scena următoare din film ar fi fost decisivă şi foarte, 
foarte urâtă. 

— A fost un trădător al cauzei, iar prețul pentru trădare este 
moartea, interveni Garcia apărându-se înainte ca trupul tânărului 
soldat să atingă podeaua. 

De data asta, Campos n-a fost impresionat. 

— Poate ar trebui să o derulez și să dau sunetul mai tare, căpitane. 
Consider că i-ai spus de ce se face vinovat înainte de a-l ucide, şi n-a 
fost vorba de trădare. 

Garcia privi spre oamenii săi, iar Campos aproape văzu arătătorul 
lui Tomás pe trăgaciul de la SR-25. l-ar fi luat jumătate de secundă ca 
să-i ucidă pe fiecare dintre oamenii lui Garcia. 

— Nici faptul că ai profanat capela de la St. Joseph nu va trece 
neobservat de oamenii din El Salvador. 

— Nu sunt catolici la Casa Albă din Washington, D.C. 

— Nu sunt anul ăsta, fu Campos de acord. Dar sunt patrioți, 
căpitane, chiar în anticamere, şi vor fi foarte nemulțumiți să vadă 
cum a murit pilotul avionului Cessna. 

— Omul a intrat cu avionul în munte, spuse Garcia, lăsând ușor 
garda jos, relaxându-se și întinzând mâna după cafea pentru prima 
oară. Nu pot fi făcut responsabil de moartea lui. Oamenii mei i-au 
dus trupul la preotul din Cristobal. Asta este de-ajuns. 

Campos luă telecomanda și dădu înapoi la scena filmată de Lily 
Robbins marţi — moartea americanului. 

— Se vorbeşte c-ar fi fost doborât, spuse. Mai mult decât atât. 
Oamenii lui au găsit avionul noaptea trecută și au observat găurile 
de glonţ, mai ales pe cele mari de la împușşcăturile în blindaj. 

— Poate este adevărat, fu Garcia de acord. Dar nu CNL-ul a 
doborât avionul. 


Campos îşi imaginase asta, dar nu era relevant. Drăguţa 
domnişoară Robbins se dovedise a fi grozav de folositoare pentru el. 

Şi era chiar drăguță, venită în locul nepotrivit la momentul 
nepotrivit și fără voia ei, iar el sperase s-o vadă plecată din Morazán 
înainte de sosirea lui Garcia la întâlnire. Totul ar fi așa de simplu, 
dacă ea ar fi fost deja pe drumul de întoarcere spre Albuquerque. 

Îi făcu semn lui Max să-i umple ceaşca. 

Plantaţia Campos era renumită într-un grup redus de cunoscători 
pentru cafeaua sa specială: AC-130, Alejandro Campos, unu, trei, 
zero. O prăjea pe plantație și o ambala într-un pachet AC-130, Black 
Label, cu un craniu și două oase încrucișate. Fiind ceva colateral, nu-i 
aducea prea mulți bani, dar se adăuga la legitimitatea sa de 
cultivator de cafea. 

— Nu contează cine l-a doborât, căpitane, spuse Campos, 
atingând butonul play al telecomenzii, mai ales când a murit aşa. 

Se lăsă înapoi în scaun relaxat şi sorbi încet din cafea. 

El și Jake editaseră cumva pelicula noaptea trecută când făcuseră 
copiile, dintre care una se afla deja în drum spre Dobbs și alta spre 
ambasada din Guatemala City. 

Scena începea cu o trecere rapidă în revistă a capelei, camera 
tremurase, imaginile erau mișcate. Campos îşi imagina cât de 
speriată fusese Lily Robbins. Calitatea imaginii era destul de bună 
totuși şi nu încăpea nicio îndoială a cui moarte o urmăreau -— a lui 
Hal Merchant. 

Sau cel puţin acesta era numele pe care i-l știa el. 

— Ce-ţi ofer eu, căpitane, este această peliculă și armele în 
schimbul documentelor găsite de oamenii tăi în avionul Cessna. 

Pelicula era o sinucidere politică. Prin ce făcuse săptămâna asta, 
Garcia își făcuse sieși și cauzei sale un rău ireparabil. 

— Şi banii mei? 


— Banii cumpără tăcerea mea, spuse Campos. 

Garcia izbucni într-un râs zgomotos, din inimă. 

— Două milioane de dolari cumpără prea multă tăcere, amice. 

Nu chiar. 

Campos îi înfruntă privirea cu fermitate, cu siguranță, până când 
zâmbetul căpitanului păli. 

— Unde se află Honoria York-Lytton? vru să afle Garcia. Sora 
călugăriţei Julia? Cu ea ar trebui să discut, nu cu tine. 

— Sosirea domnișoarei York-Lytton a fost întârziată de furtună şi 
mi-am permis să-i sugerez să rămână la San Salvador. 

— Atunci, unde sunt banii mei? Căpitanul nu mai râdea acum. 

Pelicula ajunsese la sfârşitul scenei și a editării făcute de el şi de 
Jake. 

„La dracu”, la dracu”, la dracu”! Ultimele cuvinte ale lui Hal se 
repetau. 

Campos n-ar fi putut rosti asta mai bine. 

Atinse butonul de oprire și se instală tăcerea. O lăsă să dăinuie o 
vreme între ei, cugetând asupra dimineţii, înainte de a vorbi. 

— Armele tale au sosit foarte târziu noaptea trecută, căpitane, îi 
spuse, ridicându-se în picioare. Dacă vrei să le vezi, le-am depozitat 
într-una dintre clădirile mele. Făcu un gest spre curte și, când în cele 
din urmă Garcia se ridică, îl conduse afară. 


De la punctul ei de observaţie și al lui Ari de pe dealul de 
deasupra casei lui Campos, Irena le urmărea pe cele două femei, 
dintre care una era călugăriță, care luau micul dejun într-un balcon 
de la etajul vilei. 

— Le vezi pe femeile din balconul de la etajul doi? întrebă ea. 

— Da. Întins pe burtă lângă ea, uitându-se prin telemetrul 
carabinei Steyer .308, Ari confirmă. 


— Călugăriţa mi se pare cunoscută. 

Ari ridică încet capul și privi peste cătarea armei. 

— Tu nu cunoşti nicio călugăriță, Irena. 

— Cu toate astea mi se pare cunoscută, spuse ea gânditoare, deși 
nu putea s-o identifice pe călugărița cea blondă. 

— Tot n-a apărut Rydell? 

— Nu, n-a apărut, confirmă ea. Şi nici Honoria York-Lytt... stai 
puţin. 

Îşi plimbă binoclul de-a lungul acoperișului vilei, până o avu pe 
călugărița cea blondă în obiectiv. 

— La naiba! 

— Ce este? o întrebă Ari. 

— Călugăriţa, blonda, seamănă cu femeia din fotografia dată de 
Hans, cea care îl însoțește pe Rydell. 

— EI călătoreşte cu o călugăriță? 

— Nu. Cea care mănâncă croissant şi bea cafea nu este Honoria 
York-Lytton, dar seamănă foarte bine cu ea. 

Ari nu spuse nimic câteva momente, uitându-se prin binoclu. 

— Ai dreptate, zise. Există o asemănare. Interesant. 

— Foarte. Ea şi Ari ocupaseră aceste poziții puţin înainte de 
răsărit, tocmai la timp ca să poată să vadă forțele CNL venind în 
camioanele lor, dar nu destul de devreme pentru a stabili punctul de 
ochire. 

— Mai sunt și doi trăgători de elită? 

Irena mișcă scurt binoclul. 

— Unul pe acoperișul vilei și altul pe clădirea cea mai îndepărtată 
de poartă. 

— Îi ai în cătare? 

— Dacă începe ceva acolo, vor fi ţintele noastre defensive de bază. 
Bună strategie, nimic personal. N-a fost niciodată personal. Lăsăm 


restul oamenilor lui Campos pe poziţii, doar dacă nu-şi dau seama 
că suntem aici. Atunci vor dispărea. 

— Ai localizat armele? o întrebă Ari. 

— Nu, dar priveşte cine iese din curtea vilei. Cu colțul ochiului, îl 
văzu schimbând direcția în care își îndrepta arma, de la femeile de 
pe balcon spre curtea de la nivelul întâi. 

— Bărbatul în uniformă de căpitan trebuie să fie Diego Garcia, 
spuse el. 

— Da, iar tipul în costum Armani este Alejandro Campos. 

— Nu poţi să vezi de la distanţa asta că are costum Armani. 

— Ba pot, spuse ea. Concentrează-te pe el. Dacă nu-i iese treaba 
aici, o să-i arate armele lui Garcia. 

— Dacă am fi căutat lansatoare de grenadă și mitraliere de şaizeci 
și şase de milimetri, ar avea mai multă justificare prezenţa noastră 
aici, lrena. 

Nu părea prea fericit cu situaţia asta, şi nici ea. Cu cât se apropiau 
mai mult de Rydell, cu atât se complica totul, în special motivele ei. 
Panica nu era reacţia ei obișnuită la neprevăzut, dar ceea ce simțea 
faţă de faptul că Rydell era în viață era mai curând panică decât 
decizii la rece, raționale, pe care ea îşi spunea că le ia. 

— E doar un job, Ari, nimic mai mult. Terminăm și plecăm. 

Nu mai rămânea decât să-și aştepte ținta. 

— Nu suport să transpir. 

Smith ştia asta. O știa pentru că i-o spusese de nenumărate ori. 
Era ca o mantră în ceea ce o privea, clocotind și scăpându-i la fiecare 
cinci minute după socoteala lui — Nu-mi place să transpir. 

Ei bine, în cazul acesta era total nefericită, pentru că asudase 
tropăind pe cărarea spre Cessna, alunecând în noroi, cățărându-se pe 
stânci și... transpirând. Petele de sudoare îi apăruseră pe bluza 
verde, scuze, chartreuse, sub braţ, la guler, pe spate și în față. Toată 
lumea devenise o saună cu ochiuri de apă peste tot, totul era ud de la 
acea furtună, iar soarele care se ridica mai sus și mai sus pe cer făcea 
ca totul să scoată aburi. Ea era umedă pe şale și în dosul gâtului. 
Transpiraţia îi umezise sprâncenele. Părul ei scosese la iveală un nou 
stil sălbatic, chiar devreme în această dimineaţă, genul păpădie 
sălbatică. Ar fi vrut să sufle peste ea, să-şi pună o dorinţă, s-o sărute. 

— Chiar nu suport transpiraţia, mormăi ea din nou, de parcă ar fi 
fost posibil ca el să n-o fi auzit. 

Femeile sunt atât de diferite! Lui nu-i păsa. Cam toată munca lui 
implica şi transpiraţie, transportul rucsacurilor grele cu echipament 
dintr-un loc umed şi fierbinte din junglă până la următorul loc greu 
de descris ca umiditate şi temperatură. În dimineaţa asta se 


descurcase uşor, nu avea mai mult de cincizeci de kilograme cu tot 
cu servieta pe care o vârâse în rucsacul său, misterioasa servietă 
Zorro. 

La naiba, şopti ea ca pentru sine, când trosni o creangă chiar în fața 
ei. 

El își petrecuse două zile în pădure cu o echipă Force Recon și 
auzise mai puține comentarii decât în jumătatea de oră de când 
mergea cu Honey pe potecă — fuseseră atunci șase tipi care aveau o 
treabă de făcut și o făcuseră fără prea multe vorbe. 

Se opri brusc în fața lui și-și ridică pumnul strâns în aer, făcându-i 
semn să se oprească. 

O, Dumnezeule! Se opri și-și duse mâna la piept să oprească nici 
el nu știa ce, râsul, tristețea, neîncrederea. Semnale fără sonor, făcute 
cu mâna. Ea care icnea şi gemea din toţi rărunchii pe cărare, când în 
cele din urmă ideea de liniște nu-i mai păruse bună, începuse să-i 
facă semne cu mâna. 

O, Doamne, doar nu era din Recon Marine! 

Nu cu fundul acesta. 

Darcy Delamere. Rânjetul lui se amplifică. 

Apoi auzi şi el sunetele făcute de cineva din tufișuri. 

— Lorenzo? spuse încet în stația radio. 

— Si, Smith, auzi vocea unui bărbat. Femeia este ușor de depistat. 

Nu era glumă. Era ca farul care te cheamă acasă, cu toate șoaptele 
ei. 

El și Lorenzo păstraseră contactul radio de când el și Honey 
părăsiseră poteca și apucaseră printre tufișuri, pe ultima sută de 
metri până la avion. Omul lui Campos îl asigurase că zona era 
curățată și sigură. Patrulaseră toată noaptea şi dimineaţa și nu 
văzuseră pe nimeni. 


În mai puţin de un minut, Lorenzo le apăru în faţă și, fără o vorbă, 
le făcu semn să-l urmeze. 

Poteca deveni tot mai abruptă pe ultimii douăzeci și cinci de metri 
până la zona accidentului, înainte de a se aplatiza. Avionul se 
odihnea într-o pădurice de pini, cu fuzelajul intact. Dacă pilotul ar fi 
putut trece de culmea dealului, ar fi văzut corect valea de dedesubt. 
Dar acesta se pare că a venit cu putere deasupra copacilor și a căzut 
printre ei la o viteză de aproximativ cincizeci de noduri. Una dintre 
palele elicei era îndoită spre spate, semn că fusese o aterizare forțată, 
fără motor. Secţia orizontală a cozii şi mare parte din aripi fuseseră 
secționate, dar avionul nu luase foc. 

Smith nu ştia cine îl pilotase, dar era bucuros că nu arsese. 

Acesta fusese coșmarul lui, să moară carbonizat. Nu atât el, cât 
Irena. Luni întregi după ce văzuse Piperul prăbuşindu-se în 
Afganistan, se trezea noaptea ud de sudoare, gândindu-se cum 
arsese ea în avion. Logic, trebuia să fi fost inconştientă sau moartă cu 
mult înainte ca avionul să se prăbușească, iar după prăbuşire nu mai 
rămăsese nimic din ea, dar logica nu ţinea niciodată un coșmar sub 
control — şi în visele sale o auzea ţipând. 

Se apropie de botul avionului. 

Ceilalți doi oameni ai lui Campos, care fuseseră toată noaptea la 
locul accidentului, terminau de luat micul dejun de cealaltă parte a 
avionului. O privire în interiorul fuzelajului indica faptul că se 
adăpostiseră în Cessna de furtună. La un moment dat, ancoraseră 
aparatul de o parte și de alta de copaci, probabil înainte de a se culca. 

Smith era impresionat. 

— Bună lucrare, spuse arătând spre frânghii. 

Lorenzo încuviinţă şi începu să turuie nişte explicaţii în spaniolă, 
arătând spre deal și vorbind despre ploaie, atrăgându-i atenţia lui 
Smith spre alunecarea de noroi, la douăzeci de metri mai încolo. 


Pentru misiunea lui Smith, siguranţa şi integritatea relativă a 
fuzelajului erau imperative. Având în vedere unghiul pantei în care 
ajunsese să se oprească, măsura luată de patrulă de a lega avionul 
salvase situaţia. 

Îl felicită din nou pe Lorenzo, iar acesta se îndreptă spre locul 
unde restul patrulei montase soba. 

Ajuns în fața Cessnei, Smith se uită la botul avionului, apoi se uită 
prin parbrizul spart la locul pilotului. 

Ultimul accident de avion pe care-l văzuse fusese cel al Irenei. Nu 
realizase asta până în acest moment. 

Ţipătul ei era ceea ce îl trezea întotdeauna din coşmarurile pe care 
le avea, dar sudoarea rece venea de la faptul că și-o imagina legată 
de scaunul avionului Piper Seneca, luptându-se să scape de centură, 
cu părul în flăcări, cu o expresie de groază pe faţă, cu una dintre 
mâini întinse peste pântec, strângând ceva. 

— Ce este? îl întrebă Honey, oprindu-se lângă el. 

E] îi arătă două găuri de jumătate de centimetru, din partea de jos 
stânga, la compartimentul motoarelor. 

— Gloanţe? murmură ea. 

El ar fi putut să-i spună să nu se deranjeze să vorbească în şoaptă. 
Oamenii lui Campos au ştiut imediat ce s-a întâmplat, când au văzut 
găurile. Mai exista un singur secret legat de Cessna. Cel pe care îl va 
afla el. 

— N-a fost defecţiune tehnică, nici eroare de pilotaj în această 
prăbușire, spuse el. Avionul a fost doborât. Uită-te aici. 

Trecând pe partea dreaptă, el îi arătă alte două găuri mai sus și 
mai îndepărtate. Erau mai mari, cu contur mai neregulat, acolo unde 
învelişul de aluminiu al avionului fusese găurit spre exterior. 

— Cartuşe care au străpuns blindajul, spuse el. De cincizeci? Sau 
12.7 milimetri. Bine ochit. 


Gloanţele grele trecuseră în diagonală prin motor, probabil 
oprindu-l imediat. 

Se uită de-a lungul pantei. Avionul se oprise cam la cincizeci de 
metri de creasta dealului. 

La naiba, se gândi Smith. Tipul aproape reuşise. Valea de pe 
partea cealaltă îi dăduse şansa să aterizeze. 

Uşa pilotului era deschisă, şi Smith se uită înăuntru. Impactul 
aruncase panoul cu instrumentele de control aproape în spatele 
locului liber al pilotului. Pe scaun era mult sânge uscat, ca și pe 
parbriz, încărcătura dispăruse, sau cel puțin încărcătura vizibilă, 
chiar și servieta curierului diplomatic luată de oamenii lui Garcia, cei 
care începuseră să rostogolească acest bulgăre cu două zile în urmă. 

Dar cu puţin noroc va mai rămâne ceva intact — stick-ul de 
memorie de 2 GB. 

Săltă de pe umăr rucsacul şi-l puse pe pământ, apoi se lăsă la 
nivelul fuzelajului, cu Honey aproape, în spatele său. 

Ea privi în jur şi figura ei deveni ciudat de abătută. El o înţelese. 
Toată povestea începea să se degradeze și să se complice: parbrizul 
spart, panoul cu instrumente strivit, sângele de pe scaunul pilotului. 

Tot ce nu fusese distrus în timpul prăbuşirii fusese distrus de 
oamenii lui Garcia, după ce doborâseră Cessna din aer, apoi 
năvăliseră precum cetele de lăcuste asupra avionului, lăsându-l 
aproape gol. 

Şi cadavrul — el putea citi întrebarea pe chipul ei. Ce se întâmplase 
cu pilotul? Unde era? Sau unde era cadavrul? Cineva a pilotat 
avionul. Sângele lui era peste tot. 

Dar acum nu mai era nimeni. 

— Dobbs mi-a spus că trupul pilotului a fost dus la Cristobal, la 
preot. Va fi expediat acasă. 


Ea încuviinţă şi păru parțial uşurată, dar expresia tristă de pe chip 
îi rămase. Moartea nu părăsise fuzelajul încă. Era încă evidentă, se 
simţea în aer. 

— Totul este... este... o învălmășeală, spuse ea. Crezi că stick-ul 
mai poate fi aici? 

— Da. O singură privire îl ajutase să constate asta. 

— N-am idee de unde să începem, spuse ea continuând să 
privească, dar ținându-şi brațele strânse pe talie fără să atingă, să 
deranjeze ceva. 

— Știu eu. 

El făcu un pas înainte şi îngenunche între scaunele din faţă. Stick- 
ul era ascuns în interiorul compartimentului rezistent la șoc de pe 
podeaua avionului, chiar după consola din centru, în secțiunea cea 
mai solidă a carcasei aparatului. Cu secțiunea de mijloc a fuzelajului 
intactă, recuperarea nu trebuia să fie o problemă, atâta timp cât era 
atent. 

Folosind o bucată de metal, curăţă sticla spartă şi alte resturi 
dintre scaune. Căuta o deschizătură în capac, lată de trei centimetri 
și lungă de șase, cu axa lungă paralelă cu linia de centru a avionului. 
Capacul era încastrat în podea și fixat pe margini cu ceea ce păreau a 
fi şase şuruburi Philips, cu distanţă egală între ele, de trei centimetri. 
Doar cinci dintre acestea erau ceea ce păreau a fi. Al șaselea din 
centru dreapta era un mecanism declanșator și trebuia să rămână 
acolo intact şi strâns, când era îndepărtată placa. Dacă șurubul era 
slăbit împreună cu celelalte, ridicarea plăcii ar fi aprins o mică 
încărcătură explozivă, iar compartimentul şi tot conținutul său ar fi 
fost pulverizate. Deformarea compartimentului ar fi declanșat şi ea 
explozia, ceea ce-l făcea să şovăie. 

Nu mai era nevoie să spună că încărcătura rezista mult timp. 


— Honey, îndepărtează-te de avion, îi spuse când găsi placa. Ies şi 
eu imediat. 

Ea nu comentă ordinul, ceea ce el aprecie, dar, odată ieşită afară, 
strigă: 

— Este un mecanism-capcană? 

— Da. 

Urmă o lungă tăcere, în timpul căreia el scoase scula Leatherman 
din buzunarul pantalonilor şi începu să slăbească încet, cu grijă, cinci 
dintre şuruburi. 

— Nu mi-a spus nimeni că stick-ul se află într-un mecanism- 
capcană. 

Nu. El nu presupusese asta. 

— Crezi că mi-ar fi spus despre capcana asta? 

Nu. Nu chiar. 

— De asta m-au trimis pe mine, spuse el, slăbind cel de-al doilea 
șurub. 

— Ca să sari tu în aer în locul meu? 

El se opri un moment din slăbirea celui de-al treilea şurub. 

— Nu am de gând să mă las aruncat în aer. Și ăsta era adevărul. 

Urmă o tăcere mai lungă după vorbele lui, dar nu prea lungă. 

— Nu înţeleg de ce n-au putut să ajungă aici, ca să recupereze 
stick-ul ăsta blestemat, spuse ea. 

Era un punct de vedere bun — sau, mă rog, aproape bun. Ea 
ienorase un singur fapt remarcabil. 

— Honey, eu sunt „ei“. Eu am fost trimis să recuperez acel 
blestemat stick de memorie. Trecu la şurubul cu numărul patru. 
Când acel trăgaci distrugător este plasat pe trapa de acces a 
termitului, există tipi ca mine care îl deschid — cu foarte mare grijă. 

— Oh! 


El aşeză şurubelnița Phillips pe al cincilea șurub şi răsuci. Nu-și 
ţinea respirația. Nu-și ținea niciodată respiraţia. Încet, ușor, sigur şi 
calm, verificându-și fiecare acțiune înainte de a o face — așa era el. 

— Termit? întrebă ea. 

Termit, repetă el în gând, ridicând capacul, dând ușor afară aerul. 
Compartimentul nu avea mai mult de cinci centimetri adâncime, era 
de dimensiunile compartimentului mănușilor, iar în interior se afla 
stick-ul într-o învelitoare de plastic. 

— L-am luat, spuse el. Ea oftă ușurată, iar el auzi oftatul în 
interiorul fuzelajului. 

Puse în siguranţă stick-ul în interiorul unui buzunar. Apoi 
dezactivă sistemul distructiv, puse la loc capacul trapei şi ieşi din 
fuzelaj. 

— L-ai luat? întrebă ea. 

— Este în buzunarul meu, spuse el. Doi gigabiţi de indiferent ce, 
pe care ne-au trimis să-i recuperăm. 

— Slavă Domnului! 

Mda, slavă Domnului! 

El închise cuțitul și se uită înapoi în interiorul avionului, atenţia 
fiindu-i atrasă de ceva. Amintiri, presupuse. Lăsă privirea să 
cuprindă tot ce fusese distrus prin doborârea avionului. Nu 
rămăsese nimic din Piperul Irenei, doar o grămadă de metal încins şi 
blestematul de coșmar. 

Ştia ce păstrase ea doar pentru sine în acel coșmar, ce proteja cu 
ambele mâini, cu grijă. Îşi scosese asta din minte de atâtea ori, 
încercând să uite, pentru că, atunci când își amintea, tragedia se 
amplifica. 

Fusese însărcinată. 

Irena Anastasia Polchenko, cea mai rea dintre cele mai rele femei 
pe care le întâlnise vreodată, era embarazada. El fusese iubitul care 


observase cum i se schimbase trupul. El fusese amantul în care ea 
avusese încredere, dar nu şi tatăl copilului. Această onoare îi 
revenise lui Rutger Dolk, alt aviator cu contract pe care-l 
cunoscuseră amândoi în Afganistan. Rutger plecase pe la sfârșitul 
acelui aprilie lung și pe la întâi mai Irena îl înlocuise deja cu Smith. 

Da, avea multe amintiri. Fusese atât de plin de sine atunci, cam 
până la mijlocul lui iulie, când se trezise legat, cu căluș, cu fața în jos, 
în ţărână, într-o afacere arme contra droguri. 

Dumnezeule. O iubise! Sau cel puţin crezuse c-a fost dragoste. Şi 
copilul... el cel puţin crezuse că partea aceea va fi ceva plăcut, chiar 
dacă nu era el tatăl. Apoi, de câteva ori se întrebase dacă nu era el 
tatăl copilului. Fusese atât de perfect sincronizat, trupul ei se 
împlinise şi devenise tot mai plăcut de fiecare dată când făcuseră 
dragoste. În mintea sa fuseseră două morţi în ziua aceea, nu una. 

Şi acum nu mai era nimic. 

Îşi şterse gura cu mâna și privi în depărtare, peste văile și 
dealurile cu perdelele lor de ceață joasă. 

Ea trăia, ştia că fusese localizată, şi asta o făcea foarte, foarte 
periculoasă. 

De acum era mamă şi cu cât se gândea mai mult la ea ca având un 
copil, cu atât mai mult înțelegea cum putea fi folosită informaţia 
împotriva ei. Ştia şi ea asta, și brusc realiză în ce mare pericol era 
dacă ea afla vreodată cine fusese pe acel munte din Peru, şi având în 
vedere scurgerile de informații din biroul de la Lima, nu credea că ei 
i-ar trebui un efort prea mare ca să afle orice naiba voia. 

Perfect. Tocmai ce-i trebuia pentru ca ziua lui să înceapă bine — 
încă un lucru pentru care să-și facă griji. 


— Nu prea merge, spuse Honey jumătate de oră mai târziu. 

Merge ca naiba, se gândi Smith. Se întorseseră la Land Cruiser de 
la locul prăbușirii avionului în două treimi din timpul care le fusese 
necesar să ajungă în sens invers, și mergeau de mai puţin de zece 
minute, când ajunseră la această răscruce. 

Smith discuta prin radio cu Jake, omul lui Campos, şi știa că 
plantaţia se afla undeva, în dreapta. Dar semnul de pe stâlp indica 
șapte kilometri până la „Saint Joseph Escuela y Asilo de Huerfanes“, 
iar săgeata arăta stânga. Școala și Orfelinatul St Joseph. 

— Nu putem ajunge. Nu aveau de ales. Nu era doar problema 
celor șapte blestemaţi de kilometri. Poate ea nici nu este acolo. 

— Știu. 

La naiba! 

Dacă Honey York urma să facă sex nebun cu el pe bancheta din 
spate a mașinii, să-i asculte ordinele, să fie rezonabilă, se va 
îndrăgosti de ea. 

— O să mă revanșez. 

Altă minciună. Dar chiar spusese asta? Nu-i venea să creadă că 
abia rostise așa ceva. 

Dacă „Nu suport să transpir“ era mantra ei, „O să mă revanșez“ 
era mantra lui. O spunea de o viață femeilor, care, evident, nu 


așteptaseră niciodată de ajuns ca el s-o facă. 

Dar de data asta o putea face. 

— Bine, uite adevărul: dacă vrei s-o iei pe Julia acasă astăzi, pot 
face asta. 

Sigur că putea. Făcuse parte din vreo două echipe care răpeau 
oameni şi, chiar dacă acum ar fi lucrat pe cont propriu, nu se gândea 
că ar putea avea probleme să răpească o călugăriță mică de statură, 
s-o înfăşoare în ceva, s-o suie într-un avion de Washington, D.C., în 
special pentru că la momentul la care va fi terminat misiunea de azi 
îşi imagina că Dobbs şi White Rook îi vor fi datori până peste cap lui 
Honey. 

Lui îi datorau doar un cec. Dar ea era fără discuţie în categoria 
celor fără obligaţii. 

O privi şi observă că părea gânditoare. Lui îi convenea. Putea să 
se gândească pe tot drumul spre Campos. 

Întorcând volanul spre dreapta, orientă Land Cruiserul spre 
plantație. Dată fiind prezenţa lui Garcia şi ceea ce numea Jake stadiul 
negocierilor, i se spusese să vină pe drumul din spate şi să stea 
ascuns. La cinci kilometri spre sud va ajunge la indicatorul pentru 
cafeaua AC-130, cu un craniu şi două oase încrucișate, și, da, din tot 
ce știa el despre puştile AC-130, craniul cu două oase se potrivea. 
Făcuse o grimasă când îi spusese Jake de semn. 

Trebuia să existe o poartă blocată, dar gărzile erau instruite să-i 
lase să treacă. Conform instrucțiunilor, urma să ajungă la un râu și la 
o fabrică veche de pe plantație. Avea ordine să aştepte acolo. Dacă 
era nevoie de ei, vor fi la îndemână, iar dacă nu, nu se vor implica. 

Lui Smith începuse să-i placă Alejandro Campos. Îi plăcea cu câtă 
grijă se mișca. Dacă omul putea să recupereze documentele Agenţiei 
fără s-o mai implice pe Honey, sau s-o aducă în acelaşi loc cu Diego 
Garcia, Smith îl va plăcea şi mai mult. 


Şi servieta lui Zorro? Pe naiba, Smith nu ştia unde se potrivea 
aceasta sau cum naiba se va descurca Campos fără ea. Dar dacă era 
plină de bani, iar Campos nu avea nevoie de ea ca s-o scoată din 
afacere, el va fi ca naiba de impresionat. 

— Vorbesc eu cu ea, spuse Honey. Să văd dacă o pot convinge de 
data asta să vină acasă. 

Să vorbească, vorbească, vorbească. Personal, el considera că se 
vorbise prea mult. Erau câţiva ani diferenţă între cele două surori, iar 
cea mică se afla încă în necaz. 

— Ar trebui să mă lași s-o iau cu forța, spuse el. Aţi putea discuta 
acasă. 

— Cu forţa? 

Ea îi aruncă o privire sceptică. 

— Exact. În sens strict vorbind. Nu avea de ce să îndulcească 
lucrurile pentru ea. Răpirea implica de cele mai multe ori o luare cu 
forța și asta era cu siguranță metoda pe care voia s-o folosească cu 
Julia. Dacă femeia avea un dram de rațiune, el n-o remarcase. 

— Nu te poţi duce şi pur și simplu s-o iei cu forța. 

— De ce nu? Era o metodă verificată în timp. Existau, desigur, 
câteva tactici și tehnici, dar el le ştia. Le știa destul de bine pentru a 
nu o... răni. 

— Ar putea fi însărcinată. 

Opreşte-te. 

— Însărcinată? Încet, cu grijă, opri Land Cruiserul. Ce vrei să spui 
cu asta? 

— Că va avea un copil. 

Dumnezeule! Şi nu rostise asta fără respect. 

— Al cui este? 

— N-ar trebui să-ți spun. 

La naiba! 


— Ar fi mai bine s-o faci. Pentru numele lui Dumnezeu! De când 
naiba devenise El Salvador tărâmul haosului? 

— Diego Garcia. 

Ei, asta îi făcu pielea de găină, dar în cele din urmă a înţeles de ce 
Honoria York-Lytton se afla alături de el pe un drum lateral din 
provincia Morazán. 

Trase aer în piept și se întinse în scaun. 

La naiba! 

— Doar nu intenţionezi să-l împuști, nu? Te rog, spune nu, se gândi 
el. 

Dar ea nu spuse nimic. 

— Voiai să-l împuşti. Nu mai era o întrebare. 

— Julia n-ar fi fost niciodată de acord să facă sex, spuse ea, 
strângând din dinţi. Niciodată. 

El o crezu, și asta, într-un fel, îl făcu să lase baltă întreaga misiune, 
sau cel puţin rolul ei în aceasta. 

— O să-mi spui acum combinaţia, dacă nu, întorc mașina și te duc 
înapoi la San Salvador, zise el şi chiar aşa voia să facă. N-o va lăsa să 
ajungă aproape de Garcia. Tu alegi, Honey. 

Urmă o lungă tăcere. Bine. El putea aștepta toată ziua, dacă era 
nevoie. Ea nu pleca nicăieri, decât în condiţiile impuse de el. 

— Şapte, opt, zero, patru, patru, doi, spuse ea în cele din urmă, iar 
el luă piciorul de pe frână, apăsă pe accelerație și porni. 

Grozav. Perfect. 

Indiferent ce se va întâmpla la Campos de acum înainte, Honey 
nu va intra în acţiune. 


Avea nevoie de Honoria York-Lytton. 
Campos își jucase toate cărţile, dar tot mai avea nevoie de 
Honoria York-Lytton şi de servieta ei. Il uimise și îl uluise pe Garcia 


cu boxpaletul său de arme şi piese de artilerie. Nimeni nu producea 
mai bine arme și piese de artilerie de luptă ca SUA, și să vezi cea mai 
bună ofertă a acestui guvern gata să-ți dispară de sub nas, ei bine, 
asta putea zăpăci minţile oricărui insurgent. 

Pe Garcia îl zăpăcise cu siguranţă. Ochii nemernicului sclipeau de 
lăcomie. Căpitanul îşi dorise lansatoarele de grenade și arme, dar nu 
de ajuns ca să facă singur afacerea cu armele. 

Amenințarea cu videocaseta era reală. Dacă ar fi ajuns la presă 
imaginile cu Garcia ucigând soldaţii și bătând-o pe sora Teresa, asta 
i-ar fi dăunat carierei sale de căpitan din Cuerpo Nacional de 
Libertad. 

Dar ideologia putea fi greu de respectat, chiar și în cele mai bune 
condiții. Soldaţii din gherilă, uniți de o cauză comună, erau aproape 
anacronici în lumea contemporană. Drogurile erau cea mai ușoară 
modalitate de a pune mâna pe bani. Dacă Garcia nu mai putea 
conduce rezistența armată față de guvern, o putea măcar submina, 
facilitând comerțul cu droguri în ţara sa. Nu era nevoie să fie căpitan 
CNL, când titlul de lord al drogurilor i se potrivea la fel de bine. 
Infrastructura sa era creată, iar uniforma ar fi fost cam aceeași. Foarte 
puține schimbări trebuiau făcute. Un epolet sau doi în plus şi se 
putea apuca de treabă. 

Campos știa asta. O ştia și Garcia. Şi aşa se face că era nevoie de 
nişte bani ca să îndulcească afacerea, jumătate de milion mai precis, 
iar Campos cu siguranță văzuse oameni vânzându-se și pe mai 
puţin. 

În ceea ce-l privea, Garcia apăruse cu zece pagini din documentul 
de două sute de pagini pe care-l furase, și, prin intermediul lui 
Dobbs, Campos putuse să-i verifice autenticitatea. Garcia avea 
informaţiile Agenţiei, astfel că afacerea era aproape gata. 


Jumătate de milion. Zâmbi. Pentru o zi care începuse atât de dur, 
aceasta se dovedea a fi chiar bună. 

Părţile implicate se întorseseră în taberele lor, Garcia cu oamenii 
săi înarmaţi şi camioanele cu trupe, la poarta din față, iar Campos și 
Jake, la etajul doi al depozitului, în timp ce armele se aflau la parter, 
păzite de o mulțime de soldaţi înarmați. 

— Unde sunt? întrebă Campos ochind cărarea plină de praf, care 
pornea din drumul principal spre fabrica de AC-130. 

— Ar trebui să apară în câteva minute, spuse Jake ridicând stația 
radio la gură. Smith, unde te afli? 

Campos îl auzi răspunzând şi se întoarse spre Jake să afle ce-i 
spusese omul. 

— Acum sunt la doi kilometri de la dramul de lângă râu. 

Campos încuviinţă. 

Ridicându-și binoclul din nou la ochi, își trecu privirea peste 
clădirea AC-130. 

Fabrica unde se prăjea și ambala cafeaua era o fortăreață din 
beton, plăci de lemn și oţel striat aflată la distanță de jumătate de 
milă de vilă, aproape de râu și de culturile de cafea. Mici dependinţe 
se aflau pe fiecare parte a acesteia. Clădirea principală era veche, 
prea mare pentru a se mai putea lucra la capacitate maximă, iar de-a 
lungul timpului i se adăugaseră prea multe dependinţe, făcând-o să 
arate ca un labirint. 

Cercetă din nou drumul, apoi mută lentila repede spre unul 
dintre balcoanele de la etajul doi al vilei, știind exact ce va vedea. 
Lily Robbins mânca croissant și își bea cafeaua cu sora Julia și, 
pentru a doua oară de când o observase acolo, îşi dori ca şi el să ia 
micul dejun cu Lily Robbins. 

Dar lăsă momentul să treacă. 


Nu plângea după Jewel, nu în sensul adevărat al cuvântului, dar 
cumva rămăsese blocat la momentul despărțirii lor. Nu că n-ar fi 
trecut peste de atunci... el doar... nu... nu se resemnase. Deloc. 

Sofia avea dreptate. Trebuia să plece din El Salvador. 

— Sunt aici, spuse Jake după un moment și, când se uită, Campos 
văzu Land Cruiserul negru apărând dintre copaci la sud, mergând 
spre fabrica cea veche. 

— Mă duc acolo, spuse Campos. Când o să am banii, îl invităm 
aici pe Garcia, în acest birou, și facem schimbul. O să-i permitem să- 
și aducă unul dintre camioanele sale și patru soldaţi să care armele, 
nu mai mult. 

— Da, domnule, spuse Jake. 


— Un Land Cruiser negru care se îndreaptă spre nord pe drumul 
de lângă râu, spuse Ari. 

— O camionetă Toyota roșie părăseşte vila, o ia spre est. Ambele 
vehicule se îndreptau spre o fortăreață din beton, plăci de lemn și 
oțel, extinsă, în josul râului, cu semnul AC-130, cu un craniu şi două 
oase încrucișate. 

— Se petrece ceva acolo. 

— Campos conduce camioneta roşie. Poţi vedea cine este în Land 
Cruiser? întrebă Irena concentrându-se asupra SUV-ului. 

— Nu. Nu pot să văd prin parbriz din unghiul ăsta. 

Nici ea nu putea să vadă în interior, dar era sigură că în mașină se 
aflau York-Lytton și Rydell. Erau singurii jucători nepotriviţi. Restul 
se afla aici, la vila lui Campos, iar York-Lytton avea servieta neagră 
pe care o adusese cu ea din Panama. Era ceva în ea, şi Irena nu-şi 
imagina că acel ceva periculos legat cu cătușă de mâna blondei nu 
era de importanţă vitală pentru tranzacţia care se desfășura. 


— Să facem schimb, spuse ea, târându-se ca să ia locul lui Ari. 
Două echipe de trăgători de elită se schimbau între ele la intervale 
regulate, ca să mai ușureze încordarea ochilor, iar mitraliorii să nu 
obosească. 

Special pentru această misiune, Irena îşi dori să fi fost ea cea care 
să tragă. Lentila optică de pe Steyer avea la fel de multă rezoluție ca 
aceea de la luneta ei telescopică. Odată ce-şi ocupă locul la 
mitralieră, se concentră asupra Land Cruiserului și urmări cu atenţie 
mașina care urca pe drum, iar în timp ce o urmărea, se acomodă, se 
calmă, strecurându-se în acel halo de vigilenţă care o includea doar 
pe ea, mitraliera şi ţinta, toate trei entităţile fiind legate de un singur 
fir de existenţă. 

— Dă-mi coordonatele fabricii, spuse Irena. 

Aflat lângă ea, Ari măsură distanţa şi unghiul pantei din fața 
clădirii AC-130 cu ajutorul unui telemetru cu laser și calculă rapid 
cota de altitudine și abaterea. Condiţiile de mediu erau constante. 

— Setează patru-punct-nouă, spuse el și ea introduse altitudinea. 
Fixează la stânga zero-punct-unu. 

Ea îşi ajustă gradul de deviere, îl stabili pe telescop și aşteptă ca el 
să stabilească la rândul lui cătarea, ultima operaţie de reglare înainte 
de împușcătură. Şi aşteptară, urmărind cum Land Cruiserul şi 
camioneta se târăsc prin găurile drumului și, încet, se opresc în fața 
vechii fabrici. 

Degetul ei se strecură spre trăgaci. 

— Sunt gata, spuse încet. 

Ari își făcu datoria. 

— Dreapta, zero-punct-opt. 

Ea se pregăti să corecteze reticulul imediat ce stabili ţinta. Campos 
trase în fața fabricii, cobori din camionetă și făcu semn Land 
Cruiserului să-l urmeze. 


— Nu e bine, șuieră Ari, uitându-se prin lunetă. 

Nu era bine deloc, încuviință și Irena în tăcere, urmărind cum 
Campos deschide o uşă glisantă și face semn Land Cruiserului să 
intre în fabrică. Vehiculul întoarse spre stânga, apoi, prin geamul 
deschis al pasagerului, peste capul unei femei blonde, ea îl zări pe 
șofer: era C. Smith Rydell. Era sigură. 

N-a fost de-ajuns. O expunere de o jumătate de secundă cu linia 
liberă a vederii nu i-a dat destul timp ca să compenseze mişcarea 
laterală a țintei. 

Fierbând de nervi, urmări cu privirea înaintarea Land Cruiserului, 
observând cum unghiul în care se afla vehiculul îi blochează 
împușcătura. Apoi SUV-ul dispăru complet în fabrică. 

Îşi luă degetul de pe trăgaci și înjură în şoaptă. Procedase corect 
că nu trăsese. Împuşcăturile în cap de la șase sute de metri erau niște 
operațiuni înşelătoare, cu o ţintă imobilă. Dar, la naiba, fusese atât de 
aproape de a-și îndeplini misiunea. 

— Supraveghează ușa, îi spuse Ari. O să-ţi dau alt mesaj dacă iese 
el. 

— Da, spuse ea fără să se miște. Da. 

Dar soarta le-a fost potrivnică şi n-au mai putut să tragă. Ari ştia 
asta la fel de bine ca ea. Rydell şi însoţitoarea lui fuseseră introduşi 
direct în fabrică pentru a fi protejaţi și probabil că vor rămâne acolo 
sub protecţie. După zece minute, Ari se lăsă pe coate şi o privi lung. 

— Cum doreşti să procedăm? o întrebă. 

— Trebuie să ajungem acolo, spuse ea. Avem mai multe șanse de 
aproape. 

Nu reușiseră să țintească de la distanţă, și ea nu era pregătită să 
aştepte ore sau zile ca să se ivească altă ocazie. Poziţia lor era 
vulnerabilă. Mașina pe care o închiriaseră era parcată într-o piață 


unde ar trece neobservată o zi, dar în mod sigur ar atrage atenţia a 
doua zi. 

— Trebuie să găsim o modalitate de a intra și de a ieși, spuse el. 

— Da, răspunse ea, punându-și din nou ochiul pe lunetă și 
cercetând terenul din jurul fabricii. Vezi deschiderea din râpa joasă 
de deasupra râului? Şaptezeci de metri de la intrarea din spate a 
fabricii? 

— Da. 

— Ce crezi că este? 

— Un fel de deschidere de vreun metru, poate o scurgere în râu. 

— E din cărămidă, pare un tunel. Pătrundem pe acolo. 


Honey coborî din Land Cruiser direct în răcoarea şi întunecimea 
clădirii AC-130 și a fu imediat izbită de mirosul de cafea. Lucru bun, 
pentru că acea clădire veche văzută dinafară îi cam dădea fiori, fiind 
prea mare, veche și dărăpănată în multe zone. Smith era chiar în 
spatele ei, ducându-și rucsacul și o armă care părea cam păcătoasă, 
despre care îi spusese că este un pistol-mitralieră. 

Pătrunseră într-o încăpere spațioasă, deschisă, care o făcu imediat 
să se simtă mai bine. Cu podeaua de lemn, pereţii de beton zugrăviți 
într-un galben cald, rustic, locul avea o oarecare eleganţă 
rudimentară. Ușile duble dădeau undeva în spate, spre restul 
fabricii. Ferestrele cu multe geamuri dădeau spre râu. 

În încăpere văzură niște mese de lemn cu postament și Smith 
rechiziționă imediat una, punându-și rucsacul pe ea și deschizându-l 
ca să scoată servieta. 

De asta se aflau acolo, ca să facă livrarea finală pentru care fusese 
ea recrutată sau şantajată, depinde de cum era dispusă să privească 
lucrurile, de către domnul Cassle, cu mai puţin de patruzeci şi opt de 
ore în urmă. 

Nu prea mai avea timp. 

Jake, omul de legătură, îi informase că Alejandro Campos era pe 
drum. Odată ce predase banii și recuperaseră stick-ul de memorie, se 


întrebă dacă va fi scutită de alte sarcini. Campos era în posesia 
armelor și deja negociase cu Garcia, care avea documentele. Ea nu 
știa sigur dacă mai avea vreun rol în acea parte din afacere, sau dacă 
mai avea vreun rol în vreun loc, având în vedere ce simţea. 

Trebuia să ajungă la St. Joseph. 

Şi mai voia să-l pună la zid pe Garcia și să-i ceară socoteală pentru 
ce făcuse cu sora ei. 

Smith avea dreptate. Îi trecuse prin minte, şi nu doar o dată, să-l 
împuşte pe căpitanul rebelilor. Trecuseră câteva nopți de la discuţia 
cu părintele Bartolo, şi de atunci nu se gândise decât la felul în care îl 
va ucide. Bătrânul preot fusese atât de convingător, de inflexibil şi de 
violent, plin de ameninţări la adresa călugărițelor de la St. Joseph, 
curvele lui Cristobal. Julia, care fusese căsătorită cândva, devenise 
ţinta atacului lui virulent, iar apoi, după ce făcuse spume, preotul 
uriașe: „Curva aia este şi gravidă!“ şi închisese telefonul. 

Alarmant, ca să nu spunem mai mult. 

Preotul mai acceptase o a doua discuţie telefonică doar la 
intervenţia unui prelat și la promisiunea unei donaţii zdravene către 
parohia St. Mary. Tot ce a primit Honey în schimbul necazurilor și 
banilor cheltuiţi a fost o aparenţă de normalitate, rugăciuni pentru 
sufletul ei şi asigurarea că voința Domnului va prevala — altă sentință 
extrem de alarmantă. 

Iar Julia se afla în mijlocul a toate acestea, era singură și izolată în 
munții din El Salvador, cu curvele şi cu rebelii. Honey nu avusese de 
ales și hotărâse să vină. De fapt, nu ştiuse cum să ajungă aici mai 
repede şi acum era ciufulită, plină de noroi, cu o servietă secretă, cu 
armatele la poartă, ascunzându-se într-o dărăpănătură cu un tip 
numit Cougar. 

El arăta a soldat din cap până în picioare în dimineața asta, 
înarmat cu un pistol pe care-l ţinea la brâu și cu un cuțit la centură. 


Honey îşi pregătise o formulă de salut pentru gazdă, ceva rece şi 
profesional, dar, când Alejandro Campos intră în acea încăpere, nu 
putu decât să se holbeze la el. O, Doamne, se gândi. O, Dumnezeule! 

— Campos. Smith făcu un pas spre el întinzându-i mâna, iar cel 
mai frumos și mai lipsit de defecte bărbat din lume i-o luă în palmele 
sale. 

— Bine ai venit, Rydell, zise Campos, apoi o fixă pe ea cu privirea. 

Ea se controlă repede și realiză că, da, rămăsese cu gura deschisă 
și o închise. Nu putea face nimic în privinţa tricoului transpirat şi a 
părului răvășit. 

— Domnişoară York-Lytton. Se înclină în faţa ei. Encantado. 

Ea nu vorbea spaniola, dar ştia exact ce-i spusese: Sunt încântat. 

Şi ea era ridicol de încântată. Ultimul lucru la care s-ar fi așteptat 
era un tip grozav în Armani. 

Dumnezeule, era clădit perfect, îmbrăcat în costumul acela negru, 
cămaşa albă, apretată, deşi era atâta umezeală în acel loc, cravată 
roșie de mătase, care arăta de parcă un artist ar fi turnat acuarele pe 
ea. 

Ochii lui verzi, pătrunzători, aveau luciri căprui şi cenușii, chipul 
părea cioplit cu dalta, părul negru de culoarea nopții strâns la spate 
cu o bandă discretă. Jumătate din față îi era brăzdată de o cicatrice. 

— Por favor, le spuse făcând un gest spre servietă, mergând direct 
la obiect. Vă rog. 

Cu siguranță, își spuse ea, se simțea neașteptat de emoționată. 
Cărase obiectul acesta de la Washington, D.C. până aici, fără ca să 
aibă măcar idee ce se afla în el, dar acum va afla. 

Făcu un pas înainte şi introduse cele şase cifre ale combinației, 
câte trei numere pentru fiecare dintre cele două cifruri secrete ale 
servietei. Cel mai sigur, în ea se aflau bani, dar nu era convinsă. 


Când termină, Campos înconjură masa, se uită la ce făcuse apoi luă 
servieta și dispăru pe scările din colțul opus al camerei. 

Ea rămase cu gura deschisă. Asta a fost? 

— Dar..., spuse întorcându-se să-l privească pe Smith. Dar... 
dar... 

El rânjea. 

— Doar n-ai crezut c-o să te lase să vezi ce este înăuntru? 

— Da. Da, așa crezuse. Eu i-am adus-o până aici. 

— Lucru pentru care îţi este foarte recunoscător. 

Ei nu-i venea să creadă. 

— Totuși, ce este în ea? întrebă. 

— Bani, cred. 

— Dar ce sumă? 

— Eşti prea curioasă. 

— Tu nu ești? Nu-i venea să creadă. 

El scutură din cap. 

— Nu în privinţa servietelor cu cifru. În afacerea asta, Honey, 
important este să te concentrezi pe ce ai tu de făcut. Misiunea ta a 
fost să ajungi aici, a mea să te protejez și a lui să se ocupe de orice ar 
fi înăuntru şi să folosească acel ceva. Săptămâna viitoare pentru 
mine ar putea să mai apară o altă servietă şi alt tip, altă afacere. 

Ea înţelegea exact ce-i spunea. Era logic, dar totuşi voia să afle ce 
era în acea servietă neagră marcată cu litera Z. La naiba! 

— Şi altă femeie? Cuvintele ei apărură din senin, surprinzând-o şi 
dezamăgind-o pe măsură. Dumnezeule mare, cum putuse să 
rostească ceva atât de... juvenil? 

El izbucni în râs. 

— Cred că îmi trebuie mai mult de o săptămână să mă recuperez 
de pe urma ta, iubito. 


Ea îl privi intrigată, făcând tot posibilul să scape de acest moment 
jenant, şi vru să-l întrebe ce intenționase să spună - el avea atâta 
tupeu — când radioul lui Smith se trezi brusc la viață. În același timp, 
apăru Campos aproape în fugă, coborând scara, cu servieta în mână. 

— Avem o mișcare de trupe, le spuse. 

Smith încuviinţă, spunând „da“ în radio și ascultă atent în timp ce 
se îndrepta spre locul unde-și lăsase, pe o masă, rucsacul şi pistolul 
mitralieră. 

Campos se îndreptă spre fereastra din față, privi afară și înjură 
încet. Apoi se întoarse spre ea. 

— A fost o plăcere, domnişoară York-Lytton, îi spuse. Dar aș vrea 
să aveți amabilitatea să plecaţi. Imediat. Făcu un gest spre ușile care 
duceau la clădire, înainte de a se întoarce spre Smith. Există un pasaj 
în camera de la parter unde este boilerul, care vă duce la râu. Vă 
recomand să-l folosiți cu încredere. Domnișoară York-Lytton, spuse 
și privi în direcţia ei, sora dumitale este la vilă. A venit în dimineața 
asta cu Garcia şi cu celelalte călugărițe de la St. Joseph. 

Omul acesta avea cel mai interesant fel de a o reduce la o stare de 
uimire, de parcă ar fi lovit-o cu o secure. Julia era aici? 

Vestea făcu să-i bată inima cu putere, dar asta însemna 
amplificarea dezastrului. Era ultimul loc unde ar fi vrut s-o ştie pe 
Julia, în mijlocul a toate acestea. 

Se uită din nou pe fereastră, uimită cât de repede săriseră lucrurile 
în aer. Nu crezuse că rolul ei se încheiase? lar acum trebuia să se 
întrebe dacă toată comedia se terminase. 

Trei camioane pline cu soldaţi vâjâiau în sus pe drum, unul 
venind spre fabrică, celelalte două oprindu-se la o sută de metri de 
poartă. Zeci de bărbaţi coborau din vehiculele aflate la distanţă. 
Numai cinci ieşiră din cel oprit la poartă, iar unul dintre ei era Diego 
Garcia. 


Indiferent ce punea la cale, ea se îndoia că era ceva folositor 
pentru cineva din fabrica de prăjit cafea, lucru subliniat brusc de 
apariția unor dispozitive cu aspect ciudat conduse de soldaţii care 
veniseră cu Garcia. 

— M-79, spuse Smith. Lansatoare de grenade de patruzeci de 
milimetri. 

Grenade? 

Dumnezeule! 

— Plecaţi, le ordonă Campos, deși nu mai era necesar. Smith deja 
îşi pusese rucsacul în spate, înșfăcase pistolul-mitralieră și o prinsese 
pe Honey de braț. O grăbi prin uşile duble, iar Campos le trânti 
după ei. 

Auzi o bară căzând în direcția opusă, ceea ce nu avu darul s-o 
liniștească, nu când se întoarse. 

Nu. 

Un singur cuvânt îi era clar în minte, foarte succint, și foarte, 
foarte adevărat. 

Soarele pătrundea prin crăpăturile de sus ale clădirii, dar acele 
raze luminoase nu făceau decât să adâncească umbrele care 
înconjurau grinzile, podeţele, și lifturile de marfa care se iveau de pe 
fiecare parte a încăperii cu aspect cavernos. Jos la parter, se ridica 
fumul din măruntaiele unei mașini vechi din fier, care scotea sunete 
stridente, hodorogea şi gemea din toate componentele în mișcare, 
totul sunând ca și cum ar fi fost aproape să explodeze sau să se rupă. 

Erau și multe pânze de păianjeni. 

Mari — și ea știa exact ce însemnau. 

Păianjeni. Mari. 

Erau şi lilieci. 

Nu-i vedea, dar ştia că erau acolo. Locul acela era ca o peșteră 
blestemată, umedă și întunecoasă, de o liniște sinistră. O, da, în afară 


de zgomotul făcut de acea mașină, nimic nu se mișca. 

Părea că aşteaptă. 

Probabil o aştepta pe ea. 

O, da. 

Se dădu un pas în spate, o retragere necugetată. 

— Cred că... 

— Nu crede nimic, spuse Smith ţinând-o bine și obligând-o să 
meargă în pas susținut. Se auzi ecoul pașilor lor pe scara de lemn 
deasupra podelei fabricii. Treptele scării şerpuiau de-a lungul 
pereţilor, oriunde s-ar fi uitat. 

Şerpi. 

Nu-și imagina că-i trebuiseră treizeci de secunde ca să se 
gândească la şerpi — care probabil că erau și la subsol, atârnaţi de 
orice pasaj secret spre râu. 

Era o nebunie. 

— Am un plan mai bun, insistă ea, forțată să alerge ca să ţină 
pasul cu el. 

— Nu, nu ai. 

— Nu intru în niciun subsol de aici. Locul ăsta este... 

— Așa ajungem la râu. 

Noi şi şerpii, se gândi ea. 

— Să ieşim pe una dintre ferestrele astea, sau să găsim o ușă și... 

El o forţă să se oprească și o privi cât își trase sufletul o dată, de 
două ori, și ea realiză că nu mai arăta ca bărbatul cu care făcuse 
dragoste pe bancheta din spate a Land Cruiserului. Arăta ca bărbatul 
pe care-l cunoscuse cu patru luni în urmă la hotelul Palacio. Dur. 

— Sunt soldaţi acolo, Honey, şi cea mai bună cale de a-i evita este 
să ieşim cât mai repede de aici fără să fim văzuţi, ceea ce înseamnă 
pasajul de la subsol spre râu. 

— Am un sentiment neplăcut în privinţa subsolului. 


El nu păru fericit să audă asta. 

— Sentiment neplăcut? 

— Da. 

El încuviinţă cu un gest scurt. 

— Foarte bine, şi eu am un sentiment neplăcut, mă tem că vom fi 
făcuţi franjuri de vreo grenadă blestemată. 

— Asta sună chiar rău. 


— Aşa și este. Garantat. O și văzuse. Acum, să pornim. 

Asta era problema cu micile amânări, își spuse Campos. Se 
transformau în probleme mari. Dacă Rydell şi York-Lytton nu s-ar fi 
rătăcit, el ar fi avut acum banii în vilă și ar fi putut să se descurce cu 
afacerea asta blestemată, să fi terminat cu ea până acum. 

Dar nu fusese așa. Scurtul drum pe care a trebuit să-l facă la 
fabrică transformase totul într-un dezastru. Dă-le oamenilor timp de 
gândire, mai ales celor de teapa lui Garcia, şi poţi fi sigur că vor 
apărea cu o prostie. 

Ce punea căpitanul la cale acolo? Cu salvadorienii în așteptare? 

— Jake, spuse în radio, ce avem acolo? 

— Cealaltă jumătate a armatei lui Garcia. 

Așadar, acesta nu era grupul de la poarta din față. 

Garcia pusese la punct această strategie, cu mult înainte de a 
apărea la poarta lui, la ivirea zorilor. Nu puteai avea încredere în 
unii oameni. 

În majoritatea oamenilor. 

Ce nenorocire! 

— Dacă voi fi forțat să-i dau cele două milioane ca să-mi salvez 
fundul, va trebui să intrăm acolo în seara asta și să-i luăm înapoi. 

— Ştiu, şefule. 


La dracu’! Ultimul loc unde ar fi vrut să-şi petreacă seara era 
departe, spre nord, pe râul Torola, furișându-se și târându-se prin 
pădure, încercând să fure două milioane de dolari, pe care ar fi 
trebuit să fie capabil să-i păstreze fără atâtea probleme. 

Diego Garcia se dovedise o achiziție valoroasă pentru CIA în 
ultimii zece ani, dar toată afacerea asta cu avionul, cu banii și 
servieta curierului, ca să nu mai vorbim de arme, avea iz de punct 
final, iar această mutare cu soldaţii și grenadele era o strategie de 
ieşire, fără să mai poată fi oprită. Omul ăsta probabil lăsase câteva 
afaceri bune cu droguri să i se urce la cap. 

Insurgenţa rebelă putea fi o afacere bună, dar pălea în comparație 
cu banii care se făceau din droguri. Nimeni nu putea nega asta, dar 
Campos nu era convins că Garcia înțelegea natura intens 
competitivă a cocainei. 

În calitate de conducător al gherilei salvadoriene, avea doi 
inamici: guvernul salvadorian și, cu mici excepţii, în fiecare zi a 
săptămânii, guvernul american. Ca narcotraficante, acest număr, 
exploda. 

La naiba! Pendejos luaseră o hotărâre proastă, iar în cazul în care 
Campos nu putea s-o ducă la bun sfârşit, lucrurile evoluau rapid, iar 
el se cam ardea. 

Sau putea să considere că sunt chit chiar acum, să-l pună pe Jake 
să închidă totul în partea sa, să scoată mitralierele și să dea drumul 
la petrecere. 

Dar mai întâi trebuia să pună mâna pe acele documente 
blestemate. Asta avea de făcut. 

— Señor Campos! strigă Garcia de afară, atrăgând și primind 
întreaga lui atenţie. 

Pe naiba, asta chiar avea să-l coste! 


— Stai ferm pe poziţii, Jake. Dacă nu mă întorc la vilă într-o oră, 
sau dacă explodează ceva pe acolo, vreau să fiu răzbunat în stil 
mare. Memoriile mele sunt în seiful din biroul meu. 

— Mda, spuse Jake. Și pe ale mele tot acolo le-am ţinut. 

Campos aproape că schiță un zâmbet, dar situaţia era al naibii de 
rea. 

— A adus trei camioane aici, din cele mari, spuse el. Vor fi ținte 
grozave. 

— Am recepționat. 

După o biată milă, căzuse în ambuscadă în propria-i ogradă. 

Îşi strecură radioul în buzunarul pantalonului și scoase telefonul. 

O, da, asta urma să-l coste, foarte bine. 

Formă numărul codificat și aşteptă să se facă o serie de legături. 

Când i se răspunse în cele din urmă din Cali, Columbia, se aruncă 
singur în râu, ca să-l salveze pe unchiul Sam. 

— Spune-i lui Miguel Carranza că este Alejandro Campos. 

Dacă ar fi putut cineva să oprească câinii de la ușa lui, acela ar fi 
fost șeful cartelului Cali. 


— Ai văzut asta? întrebă Honey. 

— Da. Smith zărise o mișcare bruscă sub ei, la etajul cu fabrica. 

— Nu cred că este doar vântul sau... ceva. Nu se simte nicio pală 
de vânt. 

Şi nu era. Nicio adiere. 

Uitându-se în întuneric, era sigur că șobolanii, care păreau a fi o 
sută sau mai mulți, probabil controlau acest loc. 

Şobolani. Foarte bine. Nu-l deranjau. 

— Stai în spatele meu, îi spuse. 

Campos îi spusese că pasajul se afla în camera cu boiler, care n-ar 
trebui să fie prea greu de găsit, odată ce ajungeau la subsol. Smith 


putea să parieze că treptele care dispăreau sub podea pe cealaltă 
parte a fabricii erau răspunsul. 

— I-ai văzut? îl întrebă ea aproape căzând peste el în dorinţa de a- 
i fi cât mai aproape. 

Da, îi văzuse, tot mai mulţi șobolani colcăind prin umbrele 
aruncate de o grămadă de rable de la poalele scării. Saci de o sută şi 
de cincizeci de kilograme cu boabe de cafea erau stivuiți pe drumul 
spre parter, rezemaţi de piloni, alcătuind mici ridicături la perete și 
oferind un adăpost perfect pentru micii ticăloși cu blană. 

— Stai aproape. Lui îi plăcea teribil să dea ordine, la care ea nu 
avea nicio problemă să se supună. 

A fost ascultătoare timp de alte treizeci de secunde. 

— Ce-a fost asta? 

— Ce anume? Dacă se punea problema să discute de fiecare 
șobolan pe care-l vedea ea, asta ar fi fost cea mai vorbită escapadă 
din istoria lumii. El avea un plan. Odată ce ajungeau la râu vor 
înconjura locul, ca să ajungă din nou la vilă. Văzuse un Beech Baron 
parcat într-un hangar aproape de clădirea principală, iar acolo unde 
era un avion, trebuia să existe și un pilot. Să plece pe calea aerului 
din Morazân era al naibii de preferat, față de mersul cu mașina. 

Desigur, planul lui era bun, dacă nu sărea totul în aer, rămânând 
doar fum până când ajungeau ei acolo. 

— Acela. Ea îl apucă de curea, iar cuvântul ei sfârși într-un 
scheunat. 

— Ar putea fi ceva șobolani pe acolo. Ei bine, poate mai mulți de o 
sută, peste câteva sute. 

Ea îl strânse şi mai tare de cureaua pantalonului. 

— Şobolani? 

— Honey, ei sunt cea mai mică dintre problemele noastre. 


Zăngănitul ușilor de deasupra lor le dovedi asta. O explozie 
exterioară îi trânti cu putere. El mări pasul, îndepărtându-i mâna de 
pe pantalonii săi și apucând-o de braţ. Cu arma pregătită, o grăbi 
spre parterul fabricii, o rupseră la fugă când găsiră calea liberă, 
ascunzându-se printre echipamentele aflate între ei şi scara pe care 
abia o coborâseră. 

Când vocile răsunară chiar deasupra lor, o trase în faţa lui şi o 
împinse uşor. 

— Du-te, du-te. Du-te, îi ordonă. 

— Alto! Comanda veni de undeva, de deasupra lor. Stai! 

Apoi, cineva trase spre ei, iar glonţul ricoşă în zidul de deasupra 
capului lui. 

La dracu’! 

— Du-te! Acum! 

Ea porni în jos spre scări, cu el foarte aproape pe urmele ei, până 
ce făcu o întoarcere bruscă spre el repede şi porni din nou cu viteză 
și mai mare, încercând să-l împingă, respirând greu, lividă. 

— Oh... Oh, Dumnezeule, Oh, aju... ajutor... Nu era deloc 
coerentă. O privire în jos îi explică tot. Ea se răzvrătea. Împotriva 
șobolanilor. 

Se îndreptau spre ea, alergând peste cizmele ei, pe jumătate urcați 
pe picioarele ei, chițăind, răpăind cu unghiile ascuţite, zgrepțănând 
pe trepte, trupuri de-a valma, unul peste altul, cățărându-se, sute de 
animale. 

Bine. Asta era situaţia. El nu schimbă direcţia, nici măcar pentru o 
secundă, și nu se opri din mers. Continuă să coboare, măturând 
creaturile blestemate de pe trepte cu cizmele, strivindu-i pe cei care 
nu se mișcau destul de repede și, pentru Dumnezeu, o trase pe 
Honey după el, foarte aproape, ridicând-o de pe trepte. 


Când o lăsă jos, o forță să meargă în continuare, cu toate 
protestele ei abia rostite şi încercarea ei zadarnică de a sta pe vârfuri. 
Deasupra lor se auzea zgomotul cizmelor prin fabrică. 

În vârful scării niște pendejo luară iniţiativa și traseră câteva rafale 
de arme automate în subsol. 

La dracu’! Gherilele se aflau în spatele lor, șobolanii la mijloc, nu 
puteau să vadă pasajul secret sau camera cu boiler, lui nu-i venea să 
creadă că se lăsase prins împreună cu Honey ca niște şobolani într- 
0... 

Șobolanii. 

Când auzi pași pe trepte, o împinse pe Honey în spatele unei 
mașinării ruginite şi trase şi el. 

Un soldat rebel lăsă să-i scape un strigăt şi căzu pe restul 
treptelor, creând un ambuteiaj de moment. 

Șobolanii. 

Dacă ar fi fost un blestemat de șobolan alergând prin fabrica de 
cafea AC-130 ar fi optat pentru ieşirea de-a lungul râului. 

Tine-te după șobolani, mda, asta era strategia clasică de luptă. 

Sigur că așa era. 

Locul pe unde intrau ei era cel pe unde ieşeau el și Honey. O 
înşfacă din nou şi o rupseră la fugă, împingând-o în faţa lui, contra 
valului de șobolani. 


Telefonul lui Campos sună și sună în buzunarul lui Diego Garcia, 
confiscat de căpitan împreună cu pistolul 45 și cuțitul cu teacă. El îşi 
luase Beretta Tomcat şi staţia radio, considerând că va termina pe la 
două şi, înainte de a rămâne fără telefon, luase legătura cu Miguel 
Carranza. 

Carranza îi spusese că se va gândi la propunerea lui. 

Muy bien. Foarte bine. Dar acest „se va gândi“ nu era suficient, mai 
ales când Garcia le ordonase soldaţilor săi să arunce în aer un 
depozit de cafea, un act neinspirat de intimidare, pe care Jake îl va 
lua ca pe o undă verde pentru răzbunare. Dar nu și când oamenii 
căpitanului trăgeau peste tot prin fabrică. 

— Domnișoara York-Lytton este mai prețioasă vie, sugeră 
Campos formând combinaţia cifrului de la servietă. 

— Deschide servieta, señor. 

Desigur, dacă Carranza hotăra să nu intervină, Campos nu mai 
era nevoit să-i întoarcă favoarea, ceea ce nu era puţin lucru. Nu 
credea că mai avea puterea să se achite față de cartelul Cali. Riscul 
unei astfel de propuneri putea crește insuportabil de mult. 

Dar exista și o parte bună, ca atare, pentru că Garcia adusese 
documentele cu el. Se aflau într-o servietă maro, pe masă. Căpitanul 


plănuise să facă imediat schimbul cu Honoria York-Lytton pentru 
cele două milioane de dolari. 

Campos ar fi putut să-l prevină că în dimineaţa asta nu se puteau 
pune în practică planurile nimănui, dar tăcu. Adevărul ieşi la iveală 
destul de repede, în vreo trei secunde, mai exact. Odată formată 
combinaţia cifrului, el deschise servieta și speră la ce era mai bun. 

Urmă un lung moment de tăcere, când Garcia fixă cu privirea 
rândurile de teancuri aşezate cu grijă, legate cu benzi de hârtie. 

— Nu este destul, spuse căpitanul. 

Aceasta era o chestiune strict din punctul său de vedere, dar, din 
punctul de vedere al lui Campos, jumătate de milion de dolari era 
mai mult decât de ajuns pentru documentele furate de Garcia din 
Cessna. 

Însă Campos nu era plătit pentru părerile sale personale, nu în 
dimineaţa asta. 

— Femeia, spuse el rece. Ţi-a furat banii, căpitane. 

Garcia îi aruncă o privire plină de suspiciune. 

— Nu tu? 

El se dădu un pas înapoi de lângă servietă, cu mâinile ridicate. 

— Aş fi putut lua ceva pentru mine, dar am o situaţie respectabilă 
și nu-mi pot permite să-mi pierd amicii nord-americani tocmai 
acum. No, Capitân, mi s-a spus că vor fi două milioane de dolari într- 
o servietă neagră adusă de Honoria York-Lytton. Făcu un gest spre 
teancurile de bani. Poate de asta s-a și grăbit să plece imediat ce ai 
ajuns. 

Privirea lui Garcia alunecă spre ușile care dădeau spre fabrică. Nu 
părea convins. 

— Poate, spuse. Dar ușile au fost blocate pe partea asta, señor. 

El voia să ignore acest mic raport investigativ. 


— Ar fi putut ascunde banii oriunde, între acest loc şi San 
Salvador. Te asigur, Capitán, că au fost urcați în avion împreună cu 
ea, la Panama City. 

— Banii veneau direct de la Washington. 

— Exactamente. 

Garcia se gândi câteva secunde, timp în care izbucniră focuri de 
armă în fabrică, iar Campos îşi făcu probleme — dacă nu se grăbea, 
orice hotărâre ar fi luat putea fi incriminatoare. Garcia îşi trimisese 
patru dintre cei cinci oameni după femeie, ceea ce însemna că 
raportul era de cinci la unu, dacă îl lua în calcul pe Rydell, nu pe 
domnișoara York-Lytton. În privința lui, raportul era de doi la unu, 
mai mult decât respectabil, în special pentru că cei doi nu știau că 
este înarmat. 

— Cesense disparando! ordonă Garcia în final în staţia radio. 
Încetaţi focul. 

Campos răsuflă ușurat. 

— Vom prinde femeia vie, spuse Garcia. 

Da, se gândi Campos. Era mai bine să fie vie. 


Bine că murise, se gândi Smith, privind în jos la nemernicul care 
voise să tragă în el şi în Honey. Subsolul era un labirint plin de piese 
vechi, de utilaje şi de mobilă, grămezi de lăzi şi de vechituri. Pentru 
ca să poată trage ca lumea, trebuia să se întoarcă prin spate şi, pentru 
asta, trebuia să o lase pe Honey într-un loc sigur. Alesese tunelul. 

Îl găsiseră în cele din urmă, în încăperea din spatele boilerului, 
făcând exact ceea ce sperase el că va funcţiona în acest caz: să se ia 
după şobolani. Nu suporta s-o lase acolo, dar tipul murise și asta 
însemna că ucisese trei și mai avea încă unul, pe cel speriat, care 
încercase să se întoarcă la scară și să iasă naibii din subsol. 

Nu-l va lăsa s-o facă. 


Nemernicul era prea speriat ca să nu facă vreo greşeală și, când o 
făcu, Smith îşi ridică pușca-mitralieră şi apăsă pe trăgaci. 


O, Dumnezeule! 

O, Dumnezeule! 

O, Dumnezeule! 

Honey stătea atât de nemişcată în tunel, încât abia putea să 
respire. O rază de lumină se zărea la depărtare, dar, cu adevărat, asta 
îngreuna lucrurile. 

Pentru că îi văzu. 

Şobolani. 

Peste tot. 

Era casa lor. 

Ei nu erau speriaţi aici, ca în fabrică. Nu alergau. Umblau peste 
tot, la tălpile ei, pe picioarele ei, așezându-și lăbuţele din față pe 
gambele ei, adulmecându-i genunchii. O atingeau, treceau peste 
cizmele ei, iar ea era în apă până la glezne. Erau atât de mari, și ea, 
de teamă, își simţea gura uscată, tremura din cap până în picioare, 
dar încerca să nu se miște. 

Tunelul era construit din cărămidă, cea mai mare parte 
sfărâmicioasă, ceea ce le dădea șobolanilor posibilitatea să urce pe 
perete. Nu îndrăznea să se uite, dar avea impresia că se afla unul 
chiar în spatele ei, uitându-i-se peste umăr. Aproape îi simţea 
răsuflarea în ureche... parcă îl și vedea întinzându-se, cu acele 
picioare subţiri, cu labele întinse, cu coada ca de șarpe lovind în 
stânga și în dreapta, pregătindu-se să... pregătindu-se să... 

Să sară. 

Teama, o teamă cumplită îi paraliză tot corpul pentru un moment, 
apoi în secunda următoare o rupse la fugă. 


Fugea ca de frica morţii, fugea ca naiba în singura direcție care 
exista, spre capătul tunelului; alergă până când alunecă. 

Unde oare ajunsese? se întrebă Smith pășind în tunel. Trebuia să 
fie aici, chiar la intrare. Pentru numele lui Dumnezeu, când lăsa pe 
cineva undeva, se aştepta să-l găsească tot acolo, chiar dacă el îl 
lăsase în mijlocul celui mai teribil coșmar. 

Nu avea de ales, pentru propria sa apărare, dar asta nu rezolva 
blestemata de problemă, nu? 

Din spate auzi voci care se apropiau. Se uită în amândouă 
direcţiile, în camera boilerului şi de-a lungul pasajului lung din 
cărămidă. Era posibil ca ea să dispară într-o singură direcţie și el o 
urmă, îndreptându-se spre lumină. 

Honey ştia ce înseamnă să fii hăituit. Un vechi alergător obişnuia 
să spună că astfel îți va zbura sufletul din tine. Fratele ei, marele 
aventurier Haydon, fusese hăituit astfel în Westwater pe râul 
Colorado, într-o operațiune clasică. Honey nu fusese hăituită — până 
astăzi. 

Nu avea timp de gândire. Era ceva visceral, haotic, agonizant, ce-i 
inducea panica. Să fie purtată în sus și-n jos de curenţii unui râu care 
o lăsau fără puteri, dezorientată, nu era felul în care își imaginase că 
va sfârși. 

Dar iat-o prea epuizată ca să se mai întoarcă, neștiind încotro se 
îndrepta, făcând încă un înconjur. 


Apoi fu scoasă afară. 

Trase aer adânc în piept și se simți apucată de spatele tricoului și 
trasă prin apă. Ridică privirea surprinsă să vadă un bărbat masiv, cu 
părul negru, un străin. 

Pe mal, o femeie spunea ceva, dar Honey nu-i auzea cuvintele, 
doar glasul. Încercă să asculte, dar i-a trebuit fiecare fărâmă de 
concentrare ca să-şi țină capul deasupra apei, să oprească apa să-i 
intre în gură la fiecare respiraţie. În cele din urmă, simți cum atinge 
fundul apei, dar nu se putea ridica. 

— E vie? 

— Da, patrona. 

Bărbatul cu părul negru o trase pe bancul de nisip de pe mal şi se 
lăsă în genunchi. Honey nu putea să se ridice. Zăcea epuizată, 
încercând să evite să atingă mâlul cu faţa. 

— A fost o luptă, Ari, spuse femeia. Râul era să câștige. 

Bărbatul spuse ceva abia auzit, iar femeia râse încet. 

— Eşti un animal. Nu m-am îndoit nicio clipă de asta. 

Honey o auzi pe femeie apropiindu-se, apoi când aceasta 
îngenunche, îi văzu fața. 

— Honoria? spuse femeia ducându-și mâna la faţa ei, 
îndepărtându-i o șuviță de pe frunte. Avea o atingere foarte plăcută. 

Părul îi era negru, strâns într-o coadă, ochii gri-deschis, un chip 
îngrijit, elegant, picioare lungi, subțiri, umerii drepți, părea sigură de 
sine. Încrederea radia din fiecare celulă a trupului ei. Honey nu mai 
simţise asta niciodată. 

— Honey, spuse ea, abia recunoscându-și vocea, atât era de aspră 
și de răgușită. 

Dumnezeule, o durea tot. Se simțea ca bătută, abia respira. Va 
avea răni peste răni. Erau bolovani în râu şi se lovise de fiecare de cel 
puţin câte trei ori. 


Femeia își arcui sprâncenele grațios. 

— Honey! Ce drăguţ! Apoi începu să râdă din nou. Unde este 
Rydell, Honey? 

— În spatele meu. În... fabrică. Erau acolo nişte bărbați, soldați 
care trăgeau în noi, ne urmăreau. 

Femeii îi pieri zâmbetul şi-şi ridică privirea spre bărbat. 

— Trebuie să ne mişcăm, să-l acoperim. 

— Da, patrona. 

Femeia întâlni din nou privirea lui Honey şi-i netezi fruntea cu 
mâna. 

— Ai glezna ruptă, spuse ea calm, cu o voce plină de alinare. Așa 
că nu încerca să te ridici să fugi undeva. 

Şi cu asta se ridică şi plecă, lăsând-o în noroi. 


x 


Primul lucru văzut de Smith când ieși din tunel fu trupul lui 
Honey zăcând pe mal, nemișcată. Apoi văzu cercul roşu al armei cu 
laser în ceafa ei și asta îl făcu să îngheţe. 

Cineva o ţinea sub supraveghere. 

— Salut, Rydell. Nu ne-am văzut de mult, auzi o voce de femeie 
care venea de sus, dintre copacii de pe mal. 

N-a trecut destul. Cățeaua. 

Punctul roșu de pe capul lui Honey nu se clinti. Mâna care ţinea 
arma era inuman de fermă. Red Dog era așa stăpână pe sine. Kid 
Chaos era la fel. Şi Irena Polchenko. 

Chiar și după șase ani, nu se îndoia că vocea era a ei. 

— N-ai venit aici pentru femeia asta, Irena, îi spuse. 

Nu se va întâmpla asta, nu va lăsa ca Honey să moară, nu astăzi. 

— Nu. Ai dreptate, Rydell. Am bătut tot drumul ăsta pentru tine. 
După Peru, nu-mi puteam permite să n-o fac. 


La naiba. El avusese dreptate. 

Îşi ridică mâinile cu palmele în afară, semn că se preda. 

— Să termini treaba? 

— Să corectez greşeala. Cum de a ratat Abdurrashid? 

— N-a ratat. Nici n-a tras. 

— Am auzit împușcătura, Rydell. 

El se uita spre pâlcul de pomi, încercând s-o localizeze. 

— L-ai auzit pe Tirandaz împușcându-l pe Hindukush. El a luat 
Stingers în ziua aceea. S-au tras reciproc pe sfoară. Cine s-a prăbușit 
cu Piperul tău în Hindu Kush? 

— Un tâmpit care a considerat c-a obţinut un preț bun, păcălind o 
femeie la negocierea unei afaceri. 

Un tâmpit, avea dreptate. Smith învățase în timp să nu 
subestimeze o femeie numai pentru că aparținea sexului opus — 
desigur, cu câteva excepții. 

Privirea îi căzu pe Honey şi se simţi invadat de ceva mai multe 
emoții decât era obișnuit. Existau niște limite de suportabilitate 
pentru o prinţesă din Park Avenue. 

Şi le încălcase astăzi, îşi rupsese glezna și, după unghiul ciudat în 
care își ținea piciorul, poate și altceva. Trase aer în piept și se forță să 
se uite din nou spre copaci. 

— Dacă ai venit după mine, pe mine trebuie să mă iei. Și știa că 
asta înseamnă „să mă elimini“. 

— V-aş putea elimina pe amândoi. 

— Știu prea bine despre ce este vorba, Irena, și mi-am luat măsuri 
de precauţie. El minţea destul de bine, chiar și într-o zi liberă. Când 
mizele erau ridicate, avea tendinţa să mintă perfect. 

— Precauţii? Sesiză o umbră de îndoială în vocea ei. 

Îi plăcu asta. 


— Joint Ops Central din Lima este un coșmar în materie de 
informații. Am fost impresionat de cât de repede ai lucrat, dar nu mă 
surprinde că ai aflat că eu am fost în operaţiunea de supraveghere. 
M-am asigurat, pentru orice caz. 

— Cum te-ai asigurat? 

El auzi cum cineva pleoscăia prin tunel, poate nu era o singură 
persoană. Nu vorbeau, indiferent cine erau ei, dar el nu îndrăzni să 
se întoarcă să vadă cine erau. 

— Atâta timp cât sunt în viaţă, secretul tău va fi bine păzit, dar în 
clipa în care mor, cinci tipi de la DEA din Washington, D.C. vor 
primi un mesaj amânat până atunci, explicându-le unde trebuie să 
caute, ca să te termine. Atâta timp cât țin amânarea codificată, e- 
mailul stă într-un fişier draft. În minutul în care regulatorul de timp 
ajunge la draftul fişierului, acesta este trimis automat. Ei, Irena, ce 
zici? 

— Da. 

— Calculatorul în care se află mesajul nu este al meu. Nu se află 
acasă la mine, nici în biroul meu. 

— Presupun că incluzi şi femeia în această asigurare. 

— Sunt al naibii de sigur. 

Din spate auzi vocea lui Campos. 

— Poți să ocheşti bine? 

— Nu, răspunse el foarte încet. Este adăpostită de copaci și mă 
îndoiesc că e singură. 

— Te-am văzut la treabă acolo, la subsol. Bună treabă, zise 
Campos. Am mai adăugat și eu ceva și l-am adus pe Garcia aici cu 
mine, cu documentele CIA într-o servietă maro și o anumită sumă de 
bani în cea neagră. 

O anumită sumă? Smith putea ghici ce însemna asta. 

— Cât? 


— Cinci sute de mii. 

— Am bani gheaţă, Irena, strigă el. Şi promisiunea de a mă ţine de 
cuvânt. Vei afla dacă o să-mi calc promisiunea, dar nu o voi face. 
Secretul tău nu ține de ceea ce facem noi și nici femeia. Las-o să 
plece. la banii. 

Smith ştia că este ţinta perfectă și că în fiecare clipă putea să 
considere că a respirat pentru ultima dată. Dacă ea doar juca tare, el 
nu va ști niciodată. 

— Dacă mor aici și ea o ucide pe Honey, promiţi s-o urmăreșşti 
până la capătul lumii ca să-i tragi un glonţ în cap? îi spuse încet lui 
Campos. 

Tăcerea de moment îi spuse că tipul se gândea cu grijă la răspuns. 
Lui Smith îi plăcu asta, indiferent cum i s-ar fi răspuns. 

— Pentru uciderea unei inocente? Da. E destul că murim când ne 
vine vremea. 

— Proşti sentimentali, zise Garcia cu duritate. O să muriţi 
amândoi pentru ce s-a întâmplat astăzi. 

— Dă-mi servieta, spuse Smith întinzând mâna. 

— Nu, strigă Garcia. Banii sunt ai mei. Afacerea este a mea. 
Oamenii mei vor veni Și... 

O explozie cumplită zgudui pământul, apoi urmă alta. Tunelul se 
cutremură, dar nu cedă când o minge de foc se ridică spre cer 
dinspre drumul paralel cu râul şi fu urmată rapid de o alta. Camion 
versus mitraliere, se gândi Rydell. Cele din urmă câștigă 
întotdeauna. 

— Banii, Rydell, strigă Irena, iar el luă servieta de la Campos şi o 
aruncă de-a lungul malului râului. Zbură vreo nouă metri, înainte de 
a ateriza lângă pâlcul de copaci, iar în clipa aceea Diego Garcia muri. 
S-a întâmplat într-o secundă. Căpitanul s-a întins după servietă, iar 
punctul roșu s-a mutat de la capul lui Honey la pieptul lui Garcia, 


apoi poc poc şi s-a terminat, iar punctul roşu reveni asupra lui 
Honey. 

Dumnezeule, se gândi Smith. Avea nevoie de mai mult timp cu 
trasul focului. 

Din spatele lui, Campos răsuflă ușurat. 

— Ai văzut? 

— Am văzut. 

Un individ solid, cu părul negru, ieși dintre copaci ca să ia 
servieta și apoi Irena vorbi din nou. 

— Spune-i lui Campos că lovitura a fost darul lui Miguel 
Carranza. Banii îi iau de la tine, Rydell. Care este cifrul? 

Din spatele lui, din tunel, Campos recită numerele. 

— Şapte, opt, zero, patru, patru, în partea de sus, spuse Smith 
destul de tare ca să fie auzit mai departe. Și aceleași înapoi pe mijloc. 

Tăcere până când ea confirmă. 

— Totul este în ordine. 

Punctul roșu n-o părăsi pe Honey. Apoi, spre uimirea lui, Irena 
ieşi din spatele copacilor şi-l salută scurt. 

— Dos vidanya. La revedere, spuse ea dispărând la loc în pădurice. 
După două secunde, punctul roșu dispăru de pe capul lui Honey. 

I-a luat puţin lui Smith să se echilibreze pe marginea dărăpănată a 
tunelului şi mai puţin de treizeci de secunde să coboare pe mal. 
Înţelesese ce se întâmplase cu ea imediat ce o văzuse atât de udă și 
plină de noroi. Malul de sub pasaj fusese erodat masiv, mai ales 
după ploaia din noaptea trecută, iar tavanul de la capătul tunelului 
căzuse. Oricine ar fi fost prins pe neașteptate de această prăbușire ar 
fi căzut în vârtejul râului de dedesubt. 

La dracu'! Gândul îl înspăimântă la fel de tare ca și felul în care 
arăta ea. 


— Honey, îi spuse atingându-i chipul, inspectând-o din cap până 
la picioare. Nu se vedea sânge, nu avea răni la cap şi, când își ridică 
mâna spre el, răsuflă ușurat. 

— Glezna, spuse ea cu glasul puţin răgușit. 

— Da, iubito. Cred că e ruptă. Te mai doare şi altceva? 

— Nu... nu... eu... se întinse spre el, iar el o prinse în braţe. 

De la distanţă, îl auzea pe Campos care chema un mijloc de 
transport prin radio. 


În casa lui Campos era o zarvă generală. Afară, Jake direcţiona 
traficul, pe rebeli, și înlătura efectele negative ale ciocnirii de 
dimineaţă; Rydell se afla în apartamentul cel mare al lui Campos 
aplecat asupra lui Honey; și sora Julia era lângă Honey; Sofia, în 
același apartament, se ocupa tot de Honey; trei dintre copiii mai mici 
ai Isidorei făceau ca larma să fie și mai mare; iar Campos se afla 
acolo doar în calitate de gazdă îngrijorată. 

Glezna femeii era luxată. Campos fusese împușcat și nu primise 
atâta atenţie. La naiba, asta se întâmplase chiar ieri, şi nu primise 
atâta atenţie. 

— Conchetta, Paco, Rosella, vâyanse. Scoase copiii din încăpere, 
întrebându-se dacă vor mai mânca astăzi. Presupuse că putea afla 
ducându-se la bucătărie. Din câte își amintea, Lily Robbins era la 
bucătărie cu Isidora. Probabil pregăteau masa. Îşi punea mari 
speranţe în asta. 

Câţiva ofițeri din armata salvadoriană veniseră cu un elicopter să 
constate moartea lui Garcia, până la sosirea trupelor salvadoriene, 
care urmau să-l ia în custodie. 

Nu intenționa să-i hrănească pe soldaţii rebeli, dar pentru ofițeri 
era nevoit s-o facă. 


Nu avea de gând să-i dea nici faxul lui Rydell, cel în care i se 
spunea că partenerul său de afaceri din Lima fusese ucis. Multe 
persoane primiseră această veste proastă. O va afla şi Rydell destul 
de repede. 

Din apartamentul vecin auzi un plânset și se opri să arunce o 
privire. A, da. Sora Teresa. 

Va trebui s-o ia la el, să-i găsească un loc în rândul personalului 
său. Isidora va rezolva problema asta în locul lui. Desigur, Biserica 
nu-i va permite să rămână la St. Joseph, nici măcar cu sora Rose, care 
i-ar lua apărarea. Nu, femeia asta era o proscrisă, cu doi iubiți morți 
și un număr mare de jurăminte încălcate. 

Când ajunse la bucătărie, se opri în faţa ușii şi se uită înăuntru. 
Domnişoara Robbins o ajuta într-adevăr pe Isidora, făceau echipă 
bună amândouă, chiar cu spaniola precară a lui Lily. Pregătirea 
hranei, își spuse el, era probabil un limbaj universal, ca și 
matematica. Toţi care intraseră vreodată într-o bucătărie știau cum 
funcționează. 

Jewel nu pregătise în viaţa ei vreo mâncare. 

Iar lui nu-i păsase. 

Miguel Carranza căpătase în mod miraculos o reacţie adversă 
bruscă față de Diego Garcia, ca urmare a telefonului său din această 
dimineață, prin care acesta își depăşise prerogativele, iar el se 
supărase tare. Când i-o va plăti, va fi ca în iad. Singura lui speranţă 
era asasinul. Era posibil să fie ceva în discuția dintre Irena Polchenko 
și Rydell ce putea fi folosit în avantajul său în relația cu Miguel 
Carranza. 

Va trebui să se gândească la asta foarte atent. 

Mâncarea mirosea grozav, oalele pentru supă scoteau aburi, 
carnea se prăjea, iar Lily purta un şorț alb de bucătar. Lui îi plăceau 
femeile înalte și subțiri, iar Lily aşa era pe placul lui, cu un decolteu 


generos, un vis care se adeverea. Altă dată, în alt loc, poate și-ar fi 
îngăduit. Dar, după cum era viaţa lui acum, i-ar trebui douăzeci de 
ani și altă ţară ca să se implice cu o femeie ca Lily Robbins, o 
profesoară care se plângea cu voce tare. 

Profesoarele, de obicei, se încruntau când auzeau de dealerii de 
droguri, și, din toate punctele de vedere, el era un dealer, cu tot ce 
implica asta. Nu avea cum să se eschiveze, atâta timp cât se afla în El 
Salvador. Acoperirea sub care lucra fusese câștigată cu greu, iar viața 
sa depindea de asta. Așa că nu avea cum să existe o Lily Robbins în 
viitorul său. 

Dar o putea lua acasă. După orice standard, el scăpase misiunea 
săptămânii de sub control, dacă nu a întregii luni. Misiunea sa fusese 
un insucces. Ei aveau documentele, stick-ul de memorie, trei pătrimi 
din bani, un milion şi jumătate pe care îi pusese el în clădirea AC- 
130, într-un seif. 

Din acest motiv, între CIA şi SUA n-ar trebui să fie nicio problemă 
în îndeplinirea solicitării sale de a i se pune la dispoziție un avion 
privat, care să-i aștepte după-amiază la San Salvador. După masă, cu 
aprobarea Sofiei pentru ca Honey să poată călători, el plănuia să-i 
transporte pe Rydell, Honey, sora Julia şi pe Lily la Ilopango. De 
acolo, îi va urca în avionul spre Albuquerque, iar de la Albuquerque 
le va duce pe surorile York-Lytton la Washington, D.C. şi probabil şi 
pe Rydell. Bărbatul nu părea să vrea s-o lase singură pe Honey. 
Câteva zile departe de Morazán nu era o idee rea nici pentru el. 
Păcat că nu le putea petrece în Albuquerque. Întoarcerea acasă va fi o 
surpriză pentru domnişoara Robbins, și era mulțumit că-i putea oferi 
măcar atât. 


Distanţa de nouă mii de metri deasupra golful Mexic nu i se 
păruse niciodată atât de plăcută lui Honey, în parte datorită 


bărbatului care dormea alături de ea, dar şi datorită Juliei. 

Julia se întorcea acasă. 

— Nu-mi vine să cred că părintele Bartolo a insinuat că eu eram 
cea însărcinată, spuse Julia, scuturând din cap. 

— Amintește-ți, am spus că a insinuat. N-a declarat că ai fi. 

— Dar din cauza asta ai venit aici, Honey, și uite ce ți s-a 
întâmplat. Dumnezeule, ai fost în pericol tot timpul, ai fost rănită. 
Julia se întinse peste scaun și-i luă mâna lui Honey. Îmi pare rău, 
Honey. 

— Nu din cauza ta am fost rănită, spuse ea pentru a suta oară. 
Cauza a fost tunelul care se dărâma şi apele învolburate ale râului. 

— Nu te-ai fi expus unui asemenea pericol, dacă... 

— Ssstt... Honey îşi întrerupse sora. Nu te pot învinui decât că nu 
mi-ai scris destul de des. 

Starea sistemului poștal din Morazán era exemplară. Dar exista 
un mic impediment între Școala şi Orfelinatul St. Joseph şi poşta din 
Cristobal, unde era procesată corespondenţa. Impedimentul era 
ajutorul de bucătar, a cărui sarcină era să adune corespondenţa din 
cutia școlii şi să se asigure că ajungea în siguranţă la Cristobal. Julia 
promisese că va verifica ranițele pe care băiatul le aşeza pe spinarea 
măgarului său la întoarcere. Amândouă aveau impresia că existau 
scrisori vechi, înghesuite ici şi colo prin ranițe sau crâmpoțţite prin 
colțuri. 

Şi acesta era șocantul adevăr. Julia pleca la Washington, D.C., 
împreună cu Honey, şi era fericită că-şi va vedea familia, dar apoi se 
va întoarce acasă, la St. Joseph. 

Dar nu numai lipsa scrisorilor făcuse legătura lor atât de dificilă. 
Munca fusese cauza, spunea Julia. În mijlocul copiilor, cu orele în 
care preda și cu abnegaţia ei, nu prea mai avea timp să se ocupe de 


lumea din afară, căci în interiorul orfelinatului își găsise pacea şi 
speranţele. 

Munca era alinarea ei. 

lar Honey ţinea la liniştea sufletească a Juliei. Trecuseră prin prea 
multe împreună, iar dacă Julia va avea probleme vreodată, Honey va 
fi întotdeauna gata s-o ajute, căci tânăra ei soră însemna mult pentru 
ea. Dar poate era momentul să înceapă s-o lase să se descurce 
singură. Sau poate nu. Simţea o durere mare numai la gândul acesta. 

El Salvador nu era singura ţară din lume cu orfani, dar era ţara în 
care trăiau orfanii Juliei, iar Honey avea sentimentul că Alejandro 
Campos ar fi o legătură mai de încredere decât Garcia. Deși Julia o 
asigurase că, indiferent de defectele acestuia din urmă, și nu erau 
puţine, el îi fusese de mare ajutor la St. Joseph. 

lar dacă Alejandro Campos dădea greș cu ea, îl avea pe Brett 
Jenkins III în Panama City, care-i răspundea mereu la telefon, și pe 
evazivul domn Cassle, care știa tot şi pe toată lumea. Dar în special îl 
avea pe Smith, cel puțin deocamdată; şi fiind la nouă mii de metri în 
aer, îndreptându-se spre casă, asta îi era de-ajuns. 


Lily nu mai zburase vreodată cu un avion privat. Nici nu văzuse o 
grenadă sau un camion explodând, un ucigaş cu sânge rece, nici cum 
moare un om. Experiențele acestea o marcaseră pe viaţă. Nu va uita 
niciodată moartea pilotului, nici pledoaria finală a tânărului soldat. 

— Mai vrei apă minerală, domnişoară Robbins? Sau vin? o întrebă 
bărbatul care stătea vizavi de ea. 

Nu-l va uita nici pe Alejandro Campos. Nu se așteptase la violență 
la El Salvador, dar prezenţa lui acolo n-o surprinsese. 

El o surprinsese prin tot ce făcuse. 

Din clipa în care intrase în bucătăria lui udă până la piele și 
speriată, el o tratase cu bunătate. Cel mai mare traficant de droguri 


din provincia Morazán era cel mai gentil bărbat pe care-l cunoscuse 
vreodată, iar ea nu știa dacă acest lucru spunea ceva despre bărbaţii 
americani sau despre cei din Albuquerque, sau dacă îl caracteriza pe 
Alejandro Campos. 

— Prefer vinul. Chardonnay. 

El ridică mâna și servitorul său, Max, aduse Chardonnay din 
bucătărie şi-i turnă un pahar. 

— Acum, unde rămăsesem? întrebă domnul Campos. La Diane, 
nu? Una dintre fetele din clasa a zecea de geografie care se ocupa de 
Planificarea Avansată a Aşezărilor Umane? Spuneai că eseul ei 
despre nativii americani s-a dovedit excepțional de pătrunzător. 

Da, exact asta spusese, iar domnul Campos o ascultase și aşa se 
întâmplase în ultimele patru ore. Ea nu-şi amintea să se mai fi 
bucurat vreodată de atenţia deplină a unui bărbat, cel puţin când era 
îmbrăcată. Fostul ei soț Tom îi acorda atenţie doar când era goală, 
dar chiar și sexul începuse să nu mai fie la fel pentru ei. 

— Da, spuse ea. Diane a reușit să integreze cu succes o teorie 
privind identitatea tribală cu o poziție din memoria genetică, expusă 
de James Waddel în cartea sa despre celți. Și tot așa în continuare, 
discutaseră subiect după subiect, în timp ce domnul Campos îşi 
rezema uneori bărbia în pumni şi o urmărea parcă vrăjit, în timp ce 
ea turuia despre liceul la care lucra şi despre amănunte din 
geografie. 

Când schimbară subiectul din nou, el scoase un stilou din 
buzunarul de la haină și îi ceru hârtie lui Max. 

— Îţi voi da un număr de telefon, îi spuse scriindu-i-l pe hârtie. 
Din motive evidente, nu am asupra mea cărți de vizită, iar prin acest 
număr vei ajunge direct la mine. Își ridică privirea zâmbindu-i, iar 
căldura de pe chipul lui îi merse direct la suflet. Presupun că nu sună 
a lăudăroșenie, nu? 


— Nu mă deranjează, spuse ea simțind dintr-un oarecare motiv că 
nu voia să piardă legătura cu el, dacă era posibil. 

— Bine, zise el și continuă să scrie. Dacă vreodată, indiferent din 
ce motiv, vei vrea să iei legătura cu mine, acest număr este de-ajuns. 
Îmi citesc mesajele în fiecare zi şi am posibilitatea să sun înapoi într- 
o zi sau două. Îndoi hârtia în jumătate și i-o întinse. Dacă vei avea 
nevoie de mine, domnişoară Robbins, dacă îţi pot fi de folos, nu ezita 
să suni. lar acum, te rog să mă scuzi, dar cred că ne pregătim să 
aterizăm la Albuquerque. A fost o plăcere să te cunosc. Se ridică de 
pe scaun, se înclină ușor în faţa ei, înainte de a se îndrepta spre 
carlingă. 

Ea se uită la ceilalți pasageri. Sora Julia îl plăcea pe Campos, la fel 
și celălalt bărbat numit Rydell. Lily nu avusese cu adevărat șansa de 
a discuta cu sora călugăriței Julia, dar niciuna din aceste persoane nu 
părea să observe, sau să-i pese de felul în care își câștiga traiul 
enigmaticul domn Campos. 

Lăsându-și privirea în jos, desfăcu bucata de hârtie și se uită la 
număr. Nu-l va forma niciodată, desigur. Ce nevoi ar putea avea o 
profesoară din New Mexico de la un traficant de droguri din El 
Salvador? Niciuna, spera ea. 

Spera din tot sufletul — și cu toate astea se bucura să aibă numărul. 

Denver, Colorado 


Dintre toate ciudatele întâmplări din acea zi, aceasta se dovedea a 
fi de departe cea mai interesantă, se gândea Campos. Absolut 
fascinantă şi probabil, gândindu-se la ceea ce făcea în realitate, după 
atâţia ani, era chiar inevitabilă. 

La Albuquerque, Rydell făcuse solicitarea de a schimba destinaţia 
de la Washington, D.C. la Denver. De acolo, îi promisese lui Campos, 
va trimite femeile acasă. 

Admiterea cererii lui fusese ceva aproape firesc. Lui Campos îi 
plăcea Denverul din multe motive, unele dintre acestea fiind strict 
personale. Cunoștea orașul, dar nu mai fusese acolo de ani întregi, 
din varii motive, unele foarte personale — cum ar fi cea care înainta 
pe asfalt, îndreptându-se spre avion. 

Soarele tocmai se pregătea să apună după o zi lungă de vară din 
Mile High City, dar el ar fi recunoscut-o oriunde pe Corinna. Acest 
Pontiac GTO din 1967 era o bestie albastru-marin, cu un Ram Air 400 
sub capotă şi cu patru viteze. 

Tânărul care cobori de la volan, Kid Chaos, era la fel de ușor de 
recunoscut, poate doar pentru că era imaginea fratelui său, J.T. 
Chronopolous. Da, aflase veştile despre J.T. cu câţiva ani în urmă şi 
în fiecare seară, timp de o săptămână nu adormise decât după ce 


băuse o sticlă de scotch, apoi făcuse asta din nou după o lună, şi încă 
o lună. J.T. fusese întotdeauna cel mai bun dintre ei. Încă îl mai durea 
că-l pierduse. 

Campos îl urmări pe Kid, care se îndrepta pe pistă spre Rydell şi 
spre cele două femei, și observă privirea bărbatului mai tânăr 
aruncată în direcția sa, dar asta a fost tot. Kid nu-l recunoscuse, în 
special din cauza distanţei, a ochelarilor de soare, a părului lung și a 
costumului său Hugo Boss. El rămăsese lângă avion, în special 
pentru a păstra distanţa. Întotdeauna păstra distanța. Dar distanţa şi 
o pereche de ochelari de soare n-au fost de-ajuns ca să-l ascundă de 
cel care cobori de pe locul pasagerului din Goat. 

Dumnezeule! Dylan Hart. 

Campos aproape schiță un zâmbet. Da, trecuseră câţiva ani buni 
de când considerase că erau una și aceeaşi persoană. 

Dylan vorbi la celular, până când şeful de la SDF de pe Steele 
Street își îndreptă privirea asupra bărbatului pe care nu crezuse că-l 
va mai vedea vreodată. 

Campos nu l-ar fi sunat; nu așa se desfăşura afacerea. Cu toate 
acestea, ştia că Dylan se întrebase ce făcea el. Toţi se întrebaseră; 
Hawkins, Creed, Quinn și J.T. 

Fleacuri, se gândi el. El făcuse alegerea şi singurele regrete pe care 
le avusese fuseseră cele recente. 

ÎI văzu pe Dylan spunând ceva foarte scurt în telefon, apoi 
închizându-l și vârându-l în buzunar și în tot timpul acesta privirea 
lui a rămas fixată asupra pistei, cu o expresie greu de intuit. 

Când pilotul scoase capul din carlingă să le spună că puteau 
pleca, Campos încuviinţă din priviri, apoi se uită din nou la Dylan. 
Rydell, femeile și Kid urcau în Corinna, iar Campos se îndoi că-l 
văzuse careva pe Dylan salutându-l scurt. 

Dar el îl văzuse și asta a contat. 


El înclină capul o dată, cu cea mai imperceptibilă mișcare, apoi se 
întoarse şi se duse înapoi la platformă. 

738 Steele Street, Denver, Colorado 


— Te zgâieşti la fundul meu. 

— Da, este adevărat. Asta făcuse de dimineaţă, de când se trezise, 
apoi își pierduseră primele ore ale dimineții în pat. 

— Te uiţi la fundul meu de trei săptămâni. 

— Şi arată bine, iubito. 

— Nu trebuie să ne mai întâlnim așa. 

— Nu, nu trebuie. Lui îi plăcea acest gen de întâlniri, ea în fundul 
gol, un număr abia ieșit din Rocky Mountain News şi o ceaşcă 
aburindă de cafea. Era perfect, voia să facă asta pentru restul zilelor 
sale. Numai că nu-i spusese încă. 

— N-ar trebui să mai citeşti prostiile locale, ci nişte știri adevărate, 
spuse ea din capătul opus al patului, unde își întinsese ediția de 
duminică din The Washington Post. 

— Şi ce are de spus Darcy Delamare astăzi? 

— Nu prea multe, recunoscu ea. Fata asta n-a prea mai fost la 
multe petreceri în ultimul timp. 

— Păi... am auzit că și-a rupt glezna. El luă o gură de cafea. 

Ea îl şicană cu o privire peste umărul atât de moale, de culoarea 
smântânii, la care el visa tot timpul. 


— Am auzit că are un iubit nou și că n-a mai coborât din pat din 
luna mai. Ea mișcă din sprâncene. 

În mod normal, el ar fi pufnit în râs, dar ea tocmai îi dăduse o idee 
grozavă. 

— Ai vrea s-o facem din nou în bucătărie? 

— Nu, zise ea uimindu-l. Le mersese grozav în bucătărie. Cred că 
mai am încă meringue pe fund de noaptea trecută. 

— Nu, nu ai. I-l luase el pe tot. Cu limba. Cum de uitase oare? 

— Nici vorbă. Cred că a mai rămas un pic aici. 

El se uita chiar la fundul ei şi putea să garanteze că era... oh. 

— O, da. Cred că ai dreptate. Sigur că ea avea dreptate. Ea reuşea 
întotdeauna să aibă dreptate, mai ales în privinţa urmei de meringue 
de pe fund, şi a numărului de orfani salvadorieni pe care-i putea 
sprijini prin Fundaţia Kardon, şi a politicienilor de doi lei pe care-i 
va desființa săptămâna viitoare, în Washington, D.C. Fata asta avea 
multe fațete. 

Ca un diamant care-l ardea în buzunarul pantalonului. Se uită și- 
și văzu pantalonii aruncaţi pe podea. Erau alături de o rochie neagră, 
scurtă, genul clasic de rochie neagră, pe care i-o scosese el noaptea 
trecută. Blondelor le stă bine în negru. 

Desigur, ele sunt mai frumoase goale, dar, pe lângă goliciune, ea 
mai avusese ceva din dantelă şi după dantelă el îi mai scosese ceva 
elastic, apoi rochia neagră, tricotată care se oprea deasupra 
genunchilor. 

— Vreau să-ți fac o propunere, îi spuse el şi îi captă atenţia. 

— Este ceva gen propunerea pe care mi-ai făcut-o săptămâna 
trecută în Osaka? 

— Nu. Acea propunere fusese foarte orientală, cu câteva accesorii, 
un pic din asta şi un pic din cealaltă, iar ei îi plăcuse şi el se bucurase 
de plăcerea ei. 


— Este ca propunerea de acum două săptămâni din Key West? 

— A, nu, râse el. La Key West se distraseră. Era o femeie cu care 
nu te plictiseai și un tovarăș de nădejde la drum. Înțelegea acum de 
ce frații ei o invitau mereu în aventurile lor. 

— Hmm, spuse ea. Nici Osaka, nici Key West. E ceva ca acel 
Houston Hustle pe care mi l-ai arătat? 

El clătină din cap, iar ea ridică din sprâncene. 

— Mai exact, la ce te-ai gândit, Cougar? 

Începu să râdă şi se întinse spre ea ca s-o ridice spre el. 

— Cum te simți cu glezna astăzi? 

— Bine. Ea se ghemui la pieptul lui, cu convingere. Era făcută 
pentru meseria de reporter. Spune-mi ce te frământă. 

— Lovitură, spuse el, folosindu-și toate resursele. Şi dezamăgire. 

Ea era o femeie isteață, cu o memorie teribil de bună. Își ridică 
privirea spre el cu un aer foarte serios. 

— Așa ai numit capitolul pe care intenţionai să-l scrii despre 
căsătorie, la San Luis. 

— lar cel scris de tine s-a intitulat „Sancţionarea Oprimării în 
Societăţile Patriarhale“. 

Ea tăcu o vreme, tăcu privindu-l, iar el începu să se întrebe dacă 
nu cumva depăşise măsura. 

— Ne simţim foarte bine împreună, spuse ea. 

— Este ceva mai mult, Honey, şi tu ştii asta. Și așa era. El nu știa 
să descrie prea bine ce simţea pentru ea, în afară de faptul că era 
ceva diferit de toate izbucnirile hormonale pe care obișnuia să le 
numească generic dragoste. Deşi sexul mergea perfect, sentimentele 
lui mergeau dincolo de asta. Îi plăcea mult să vadă cum gândeşte ea. 
Nouăzeci la sută dintre femeile cu care avusese relaţii fuseseră 
inteligente şi simpatice și frumoase, iar cele zece la sută poate nu 


fuseseră chiar așa de simpatice, și, ei bine, poate unele nu fuseseră 
inteligente. 

Dar cu Honey totul era altfel. Ea era tot ce-și putea dori un bărbat, 
dar nu pentru asta o voia el. 

— Vreau să-ți spun ceva nebunesc, poate, zise el. 

— Mai nebunesc decât căsătoria noastră? 

— Da, spuse el încet. Este legat de ziua în care ne-am cunoscut. 

— Atunci n-a fost nebunie, răspunse ea. A fost soarta. 

— Mda, cam așa ceva voiam să spun. Mi-am amintit ceva legat de 
mama mea cu câteva săptămâni în urmă, ceva ce m-a dus cu gândul 
la felul în care ne-am cunoscut. 

— La ce te-ai gândit? îl întrebă ea, când el se opri. 

— De obicei, nu sunt acel gen de agent care părăseşte postul de 
observaţie ca să salveze o femeie care nu face parte din misiunea sa. 
Dar când te-am văzut acolo, n-am mai stat pe gânduri. Am acționat 
direct. Mi-a plăcut rezultatul la care am ajuns, dar m-am întrebat 
întotdeauna de ce m-am ridicat de pe scaun şi mi-am lăsat berea 
acolo. 

Ea îl privi cu o umbră de scepticism. 

— Şi? 

— A fost ceva legat de rochia aceea cu buline. Mama purta una la 
fel în fotografia despre care ţi-am vorbit, cea pe care am privit-o de 
sute de ori în copilărie, cea în care i se vedea cicatricea, şi ai apărut 
tu, altă femeie într-o rochie cu buline, și, în clipa aceea, Dumnezeule, 
am văzut pericolul care te păștea de la distanță. Aşa că m-am ridicat 
și am intrat în acţiune. 

— Oh! exclamă ea încet. 

— Dar nu asta este uluitor. 

— Nu? 


— Nu, spuse el. M-a uimit că te-ai dovedit a fi femeia perfectă 
pentru mine. 

Ea îl strânse în brațe. 

— Şi de asta crezi că trebuie să ne căsătorim? 

— Nu, spuse el, trăgând-o aproape, trecându-și mâna peste 
spatele ei. Consider că trebuie să ne căsătorim pentru că te iubesc, 
Honey, şi vreau să-ţi fiu alături oricând. 

— Şi eu vreau să fiu alături de tine. 

— Să consider că accepţi? 

Ea se întinse şi-l sărută o dată, cu dragoste, pe obraz. 

— Este un răspuns afirmativ, deocamdată, dar, după ce ne 
căsătorim, va trebui să rămânem așa o vreme, până trecem de 
perioada de acomodare. 

— Perioada de acomodare. Îi plăcea cum sună. Nu asta am făcut 
în cele trei săptămâni care au trecut? Nu ne-am acomodat? 

— Ba da, admise ea. Dar mai sunt lucruri de rezolvat. 

— Uite, spuse el, aplecându-se spre marginea patului şi scotocind 
în buzunar până găsi inelul. Poate asta ne va ajuta. 

— O, Dumnezeule. Smith! exclamă ea. E minunat! 

Da, şi lui îi plăcea. Era din platină, cu câteva pietre mai mici în 
cerc şi una mai mare în mijloc. 

— Am considerat că partea asta este cea mai cochetă, spuse el 
arătându-i acele diamante mici incrustate pe banda de platină. Îi 
plăcuse felul în care li se concentra strălucirea și-și închipui că şi ei îi 
plăcea. Lui îi amintea de ea, acea platină rece și strălucirea inelului, 
apoi urma partea neașteptată, centrul care emana căldură și 
strălucirea celor mai mici diamante. 

— Ne va ajuta să ne netezim calea, spuse ea strecurându-și-l pe 
deget și ridicându-l în sus, la lumină. 


Da, calea, se gândi el. El era acela care o va face, dar nu voia să-i 
spună încă. Işi pusese destul inima pe tavă în faţa ei. Va păstra ceva 
și pentru mai târziu, după perioada de acomodare. 


Sfârşit 

la) 


'Meal Ready-to-Eat (rație de mâncare care se găsește într-un rucsac militar). 


